
הכרעת – דין

פתח דבר

ביום 28/10/2003 נבחר נאשם מס' 1 (להלן: "סדן" או "ישראל") לראשות העיר חדרה, בהפרש קולות קטן, והחל במגעים להרכבת הקואליציה העירונית בעיר. על - פי הנטען בכתב האישום המתוקן, במסגרת המגעים הנ"ל, ערך סדן 3 הסכמים שונים ונפרדים, לצירוף מועמדים לקואליציה שבראשה עמד, כמפורט להלן:

1. הסכם עם נאשם 4 (להלן: "אנגל"), אשר כיהן באותה תקופה כחבר מועצת עיריית חדרה מטעם סיעת "השכונה שלנו", יו"ר העמותה לקידום התרבות הנוער והספורט בחדרה וכן יו"ר ועדת רכש ובלאי בעירייה.
2. הסכם עם נאשם 5 (להלן: "יהושע" או "יואל"), אשר כיהן בתקופה הרלוונטית כחבר מועצת העיר חדרה מטעם סיעת ש"ס.
3. הסכם עם עד התביעה מימון תורג'מן (להלן: "תורג'מן" או "מימון") אשר כיהן אף הוא בתקופה הרלוונטית כחבר מועצת העיר חדרה מטעם סיעת ש"ס.

עוד על פי כתב האישום המתוקן, בהסכמים אלה הבטיח סדן, ובחלק מההסכמים גם נאשמים אחרים, לאותם מועמדים (אנגל, יהושע ותורג'מן) הבטחות שונות (קבלת כספים, משרות וטובות הנאה אחרות) המהוות נתינת שוחד, ומבלי שההסכמים הובאו לידיעת הציבור. 

ראיות התביעה מבוססות, בין השאר, על חקירותיהם של הנאשמים במשטרה, מסמכים שונים והאזנות סתר (בעיקר בכל הנוגע לאישום השלישי – ההסכם עם עד התביעה תורג'מן). 

יצוין, כי כל ההדגשות שיובאו להלן בציטוטים, אינן במקור.

עבירת השוחד- המסגרת המשפטית - כללי 

בטרם יפורטו וידונו בנפרד שלושת הפרשיות הנטענות בכתב האישום, הן מהפן הראיתי והן מהפן המשפטי, ראוי לעמוד תחילה באופן כללי על עבירת השוחד בה הואשמו הנאשמים.

עבירות השוחד קבועות בסעיף 290(א) לחוק העונשין לפיו "עובד הציבור הלוקח שוחד בעד פעולה הקשורה בתפקידו, דינו - מאסר שבע שנים..." ובסעיף 291(א) לחוק העונשין לפיו "נותן השוחד דינו כדין לוקח השוחד, אלא שהעונש שהנותן צפוי לו הוא מחצית העונש האמור בסעיף 290".

סעיף 293 לחוק העונשין, המפרט את "דרכי השוחד", קובע בס"ק 1 שבו כי "אין נפקא מינה בשוחד... אם היה כסף, שווה כסף, שירות או טובת הנאה אחרת". בנוסף, סעיף 293(5) לחוק העונשין קובע כי "אין נפקא מינה בשוחד...  אם הנהנה מן השוחד היה הלוקח או אדם אחר". 

בהקשר לסעיף 293 הנ"ל נאמר כי "הסעיף מגמיש ומרחיב את עבירת השוחד על יסודותיה השונים... הסעיף אינו מספק הגדרה פוזיטיבית של דרכי השוחד, שיש בה להצר את גבולות העבירה, אלא נועד בעיקרו לשלול טענת הגנה, כששלילה זו מרחיבה את גבולות העבירה" (ע"פ 8873 ,8620 ,8710/96 דוד וינמן נ' מדינת ישראל פ"ד נא(5), 481 ,עמ' 501-502, מפי הש' א. גולדברג, להלן: "פס"ד ויינמן"). יחד עם זאת נקבע כי "נוכח רוחב יריעתן של הוראות החוק, על בית – המשפט להיזהר שלא 'יילכד ברשת מי שהדין אינו חל עליו'" (ויינמן לעיל וכן ע"פ 521/87 מדינת ישראל נ' עינב, פ"ד מה(425 ,418 (1) וראו גם מ. קרמניצר, "עד  היכן תתרחב עבירת השוחד" עלי משפט 2 (2000) 369, המביע גישה לפיה יש לצמצם את תחולת העבירה).

על מנת שמתן המתת ולקיחתו ישאו אופי מושחת, הנכנס לגדר הביטוי "שוחד", נדרש להוכיח קיומו של קשר סיבתי בין השוחד ובין "פעולה הקשורה לתפקידו" של מקבלו, קרי, שהמתת ניתנה בעבור פעולה הקשורה לתפקידו של מקבלה (י. קדמי, על הדין בפלילים, חלק שני, תשנ"ה- 1995, בעמ' 981, להלן: "י. קדמי"). 

יישום תנאי זה על ענייננו, משמעותו, שרק אם יוכח כי ההבטחות השונות, אם ניתנו, ניתנו בעבור חבירתם של חברי מועצת העיר חדרה - אנגל, יהושע ותורג'מן - לקואליציה העירונית, ניתן יהיה לומר כי התקיים קשר סיבתי בין ההבטחות ובין ה"פעולה" הקשורה לתפקידם של אלו להם ניתנו ההבטחות. 

כפי שיפורט בהמשך, בחלק מן המקרים טענו הנאשמים, כי גם אם ניתנו הבטחות שונות, הרי שהן כלל לא היו קשורות למגעים הקואליציוניים, והן היו ניתנות גם ללא כל קשר אליהן.

בהקשר זה יצוין, כי על מנת לקבוע האם המתת ניתנה "בעד פעולה הקשורה בתפקידו", שוקל ביהמ"ש את טיב המתת ואת אופייה של מערכת היחסים בין הנותן למקבל. ככל שטובת ההנאה היא בעלת ערך גבוה יותר וככל שמערכת היחסים בין הנותן למקבל רופפת יותר, כך יטה בית המשפט לקבוע כי מדובר בשוחד (י. קדמי לעיל בעמ' 995).

כך, למשל, בע"פ 71/83 פלאטו שרון נ' מדינת ישראל, פ"ד לח(2) 757, עמ' 780 (להלן: "ע"פ 71/83") בהקשר לשוחד בחירות נקבע, כי מעשה נתינה, שבנסיבות רגילות עשוי להיחשב כמעשה של צדקה שאין בו פסול, אם נעשה בסמוך לבחירות, כאשר המועמד מעניק טובות הנאה לבוחרים הפוטנציאליים, עלול הדבר לשמש מסווה לשיחוד בוחרים. במקרה זה על בית המשפט לבדוק מהו המניע האמיתי של הנותן.

כך גם נאמר ב-ת.פ (ת"א) 619/91 מדינת ישראל נ' צבי יעקובסון פ"מ תשנ"ה(2) 109, ע"י הש' ע. מודריק:

"דרך הטבע היא שהנאשם מבקש להקנות למעשה שוחד תווית ואופי של מעשה חסד וצדקה. שהרי כבר אמר החכם 'אבן חן השוחד בעיני בעליו' (משלי, יז, 8 [ב]).
אכן, אפשר שמעשה מיטיב כלשהו יונע מכוח מחשבת עזרה לזולת שלא זו בלבד שאין לגנותה אלא שהיא אף ראויה לכל שבח. אולם, אסור שמראית חיצונית של מעשי צדקה תשמש כסות לעבירה פלילית. כבר עמד על כך השופט דב לוין [ב- ע"פ 71/83 הנ"ל- א.ש] באומרו:

'...שומה עלינו במקרה כזה לבדוק בדוק היטב, מהי הכוונה האמיתית, המנחה את המציע שעה שהוא מפגין את צדקנותו. את כוונתו זו, שהיא בטבע הדברים בנבכי לבו של המציע, יש לבחון על פי המשתמע מעובדות המקרה גם באשר למניע או מטרה שביסוד מתן הצדקה או טובת ההנאה. אם המניע שעומד מאחורי רוחב לבו של המציע... הוא פשוט לתת בטוי מעשי לטוב לבו, יושרו ומידת החסידות שניחן בה כי אז כוונתו כשרה ורצויה ועשייתו מותרת. אם, מאידך גיסא, מתחוור שהמניע והמטרה שבנתינת הצדקה או טובת ההנאה הם למעשה לזכות (בתמורה ממקבל הצדקה אסיר התודה), כי אז הכוונה פסולה ומלמדת על מעשה בלתי חוקי'" (שם בעמ' 122).

על הרציונל שבבסיס עבירות השוחד ועל הערך המוגן באמצעותן, כבר נאמר כי:

"הערך החברתי המוגן באמצעות העבירות שעניינן שוחד לעובד ציבור הוא עצם פעולתו התקינה של המינהל הציבורי... חשיבות פעולתו של המינהל הציבורי היא גדולה, שכן בלעדיה לא ייתכנו חיים חברתיים מסודרים, ולפיכך מגינים באמצעות עבירת השוחד לא רק על תקינות פעולתו של המינהל הציבורי, אלא גם על יוקרתו של המינהל בעיני הציבורי ועל האמון שהציבור רוחש לו כתנאים הכרחיים לפעולתו" (פרופ' קרמניצר במאמרו "האם חסרי עבירות אנחנו?", משפטים יג (תשמ"ד) 159 בעמ' 162). 

עוד נאמר בהקשר זה, כי:

"האיסורים... [הנוגעים לעבירות השוחד- א.ש] נועדו להבטיח את תקינות התנהלותם של מוסדות השלטון ושל גופים ציבוריים ולבער התנהגות הנגועה בשחיתות", זאת ע"מ להגן על 3 ערכים עיקריים: אמון הציבור במערכת השלטונית, טוהר המידות של פקידי הציבור ופעילותו התקינה של המינהל (ע"פ 8027/04 שמעון אלגריסי נ' מ"י, תק-על 2006(1), 2530, בעמ' 2534מפי הש' א. חיות, להלן: "ע"פ 8027/04"). 

ובאשר לרכיבי עבירת השוחד, נקבע ב-ע"פ 8027/04 הנ"ל כי:

"שלושה הם היסודות העובדתיים של העבירה: (1) על נוטל השוחד להיות עובד ציבור; (2) על עובד הציבור ליטול מתת כלשהי שניתן להתייחס אליה במהותה כאל שוחד; (3) נטילת המתת היא בעד פעולה הקשורה בתפקידו של עובד הציבור, דהיינו נדרש קיומו של קשר סיבתי עובדתי בין המתת ובין אותה פעולה (ראו ע"פ 5046/93 מדינת ישראל נ' הוכמן, פ"ד נ(1) 2, 9 (להלן: פרשת הוכמן)). אשר ליסוד הנפשי, נדרשת מודעות מצד עובד הציבור מקבל המתת לכל היסודות העובדתיים שבעבירה ובכלל זה נדרשת מודעותו לכך שהמתת ניתנת בעד עשיית פעולה הקשורה בתפקידו" מודעות זו מתקיימת בין אם התכוון עובד הציבור להיטיב עם נותן השוחד ובין אם לאו (שם בעמ' 2535).

וב-ע"פ 71/83 בעמ' 767-768 נאמר ע"י הש' ד. לוין, כי:

"כדי להוכיח אשמת שוחד על כל מרכיביה, לפי דיני העונשין, שומה על התביעה להוכיח, כי מדובר בעובד ציבור; בלקיחת או בנתינת טובת הנאה, שהיא בגדר שוחד; שהנתינה או הלקיחה יהיו בעד פעולה ושהפעולה קשורה בתפקידו של עובד הציבור, וכי הנתינה או הלקיחה של השוחד היו בכוונה להשיג תוצאה ממשית, אם מיידית ואם לעת מצוא. כל המרכיבים הללו טעונים הוכחה, מאחר שמדובר בהליך פלילי, בהוכחת מרכיבי העבירה מעבר לספק סביר, הרי כשמגבשים את הראיות כולן, בדרך-כלל על-פי כלל הנסיבות, יש לתת את הדעת לא רק לעובדות המזדקרות מעל-פני השטח, אלא גם למשתמע מהן, להגיון הדברים הטמון בו, ולריקמת היחסים, שנקשרו בין הנותן ללוקח; יש לחקור ולדרוש אחר רחשי ליבם וכוונותיהם הסמויות ולעוד כהנה וכהנה ציוני דרך, נדבכים ורכיבים, המתבררים או המסתברים מסיפור המעשה והשתלשלות העניינים, שכן, כל אלה, כשהם משתלבים יחדיו, מציבים את הראיה המוכחת ותוחמים את גבולות המעשה במשבצת הראויה לו - אם זו המשבצת הלבנה, המלמדת על טוהר המעשה, ואם זו המשבצת השחורה, המעדיה על פסלותו. בבואנו לבחון את הנסיבות כולן, חשוב שהבחינה תיעשה מתוך ראייה כוללת, מציאותית וזהירה של הפרשה, אך לאו דווקא נוקשה ודקדקנית, ובלבד שתמיד נשווה נגד עינינו, מצד אחד - מה התכלית אשר במעשה החקיקה ומה הנורמה החקיקתית שביקש המחוקק להשיג. מצד אחר - מה ביקשו הנותן או הלוקח להפיק מהמעשה…" (שם בעמ' 767-768).

עוד נאמר ב- ע"פ 3165/97 יורם זילברמן נ' מדינת ישראל נב(3) 465, ע"י הש' י. גולדברג, כי:

"הרכיב הנפשי בעבירת השוחד קשה לביסוס ועל-כן '...צריך להסיק את הכוונה הפלילית הדרושה מתוך הנסיבות של הלקיחה והנתינה, כפי שנתבררו בבית-המשפט' (ע"פ 448/74 ששון נ' מדינת ישראל [6], בעמ' 576). לרוב לא קיימות ראיות ישירות להוכחת היסוד הנפשי הדרוש, הן לגבי הנותן והן לגבי הלוקח, ואולם 'את אלה יש להסיק על-פי הנסיבות של כל מקרה ומקרה ויש להפעיל את השכל הישר' (ע"פ 150/88 לושי נ' מדינת ישראל [7], בעמ' 657; ע"פ 521/87 מדינת ישראל נ' עינב וערעור שכנגד [8], בעמ' 434)" (שם בעמ' 471-472).
אשר לנושאים המשפטיים הנוגעים לעבירת השוחד והייחודיים לענייננו, אתייחס בהמשך. יחד עם זאת, מצאתי לנכון להתייחס כבר עתה, לטענה שהועלתה ע"י סדן בעדותו, והיא משותפת לכל עבירות השוחד שיוחסו לו. טען סדן, כי טובת העיר חדרה עמדה לנגד עיניו בכל אחת מההבטחות שנטען כי נתן (לאנגל, ליהושע ולתורג'מן). אשיב לטענה זו בהמשך, אך אציין, כי פעילות למען הכלל, אינה מצדיקה ביצוע עבירה פלילית (אם בביצוע הפעילות יש משום עבירה). עובדי ציבור, לרבות נבחריו, כפופים לחוק ואין להם הגנות מיוחדות, זולת אלו הקבועות בחוק. כבר נאמר בהקשר זה כי:

"המצב שונה לגבי האחריות של עובד ציבור בפלילים. האחריות הפלילית משרתת מטרה שונה מן האחריות האזרחית. היא נועדה לקבוע כללי התנהגות חיוניים לסדר הציבורי, ואף אם עובדי הציבור אינם חייבים לשמש מופת בשמירת הכללים, העיקרון של שוויון בפני החוק דורש כי הם יקיימו אותם כמו כל אדם אחר. לפיכך כפופים עובדי הציבור מקטון ועד גדול לדיני העונשין הכללים במילוי תפקידיהם, ולא תעמוד להם טענה כי עבירה שביצעו היתה אמורה לשרת את טובת המפלגה, הממשלה או הציבור, שוחד הוא שוחד, בין אם נלקח לכיס פרטי ובין אם נועד לכיס מפלגתי, וזיוף הוא זיוף. ושום כוונה טובה לא תטהר את העבירה. אנשי שירות הביטחון הכללי טענו בפני ועדת לנדוי, שבדקה את שיטות החקירה של השירות, כי הרשות צריכה להיות נתונה להם לסטות מן החוק, משום שהם עוסקים במלאכת קודש של שמירה על חיי אדם. אך הוועדה דחתה טענה זו ואמרה:

'שום עשייה בטחונית, חשובה וחיונית ככל שתהיה, איננה יכולה להעמיד את עושיה מעל החוק'" (י. זמיר, הסמכות המנהלית, כרך א, התשנ"ו- 1996 בעמ' 504-505).

הקשיים בהרכבת הקואליציה והמשא והמתן בין הצדדים 

מליאת מועצת העיר חדרה מונה 19 חברים. הקואליציה הראשונית שהורכבה זמן קצר לאחר הבחירות, מנתה 11 חברים, לעומת 8 חברי אופוזיציה. יצוין, כי אנגל, נציג סיעת "השכונה שלנו" נכלל אף הוא באותה קואליציה, לאחר שנחתם עמו הסכם הצטרפות שיפורט בהמשך (ת/44 ו- ת/57).

כחודש לאחר הבחירות, פרשו שניים מחברי הקואליציה ועם פרישתם נותרה הקואליציה עם 9 חברים, לעומת 10 חברי אופוזיציה. ביום 25/1/04 נחתם הסכם לצירופו של יהושע לקואליציה (שיפורט אף הוא בהמשך- ת/43) ובכך הושג מחדש רוב לקואליציה. על מנת לייצב הקואליציה, ניסו סדן וחבריו לשכנע חברי מועצה נוספים, ביניהם, מימון תורג'מן – חבר סיעת ש"ס, להצטרף לקואליציה.

וכדברי סדן בחקירתו הנגדית בביהמ"ש "... הקואליציה התגבשה מהר ועמדה על 11 חברים מול 8 חברים באופוזיציה ותוך פחות מ-6 שבועות 2 חברים עזבו במפתיע את הקואליציה עוד לפני שהחלו הדיונים המהותיים, גיבוש ההחלטות הכלכליות, עזיבתם היתה בתואנות שוא מאד מצחיקות אבל העמידה את הקואליציה בבעיה קשה, הפכנו להיות מועצה לעומתית, דהיינו שמי שבעצם עלול לנהל את העיריה – זה מועצה לעומתית, האופזיציה כי הם 10 ואנחנו 9. עמדנו בפני בעיות קשות מאד. זה הכניס אותי ואני אומר בצורה הכי גלויה ללחץ אדיר. כל הזמן עמד לי לנגד עיני, המחויבות שלי כלפי משרד הפנים, המחויבות שלי כלפי העיר וכלפי התפקיד שאני נושא לייצב את המערכת הכלכלית. הבנתי שהמציאות החדשה הזאת שהיתה ב- 15.1.04, יצרה מצב שבעצם אני על הקרשים. הייתי בלחץ אטומי. היו בי אפילו מחשבות להרים ידיים ולנטוש אלב זה לא האופי שלי, אמרתי איך אני יכול, זה עתה רק נבחרתי. המצב היה נואש מכיוון שאני לא פולטיקאי [פוליטיקאי], אני לא אחד ששוחה בביצה הפליטית... ה- 100 ימים הולכים ואוזלים. מצב דומה למרות שלא באותו מצב רוח קשה, ליווה גם את שותפי הקואליציוניים" (עמ' 383, ש' 4-17).

בשל יחסי הכוחות הנ"ל שהביאו לרצונו העז של סדן לצרף לקואליציה חברים נוספים, נוהל עם אותם נבחרי ציבור משא ומתן שבמסגרתו נתנו לחברי מועצה הבטחות שונות, שאליבא דהתביעה, מהוות שוחד. 

חלק מההבטחות הועלו, כאמור, על הכתב בהסכמים שנחתמו בין הצדדים. הסכמים אלו לא פורסמו ובכך רואה התביעה עבירה, כפי שיפורט בהמשך.  
גרסת הנאשמים בנוגע למצבם במהלך חקירותיהם במשטרה והשפעת מצב זה על אמיתות הודעותיהם

בטרם אתייחס לראיות לגופן, מן הדין להתייחס לטענותיהם של הנאשמים, לפיהן יש להעדיף את גרסאותיהם בביהמ"ש, על פני גרסאותיהם במשטרה, או על פני גרסאותיהם המוקדמות במשטרה. להלן יפורטו גרסאותיהם של הנאשמים בהקשר זה:

1. בחקירתו בביהמ"ש נימק סדן את טענתו דלעיל, בתחושתו הטראומטית ובבלבול שאחז אותו עת זומן לחקירה במשטרה, שהוא היה ממפקדיה, ושחוקריו הם פקודיו לשעבר. לדבריו, סבל מערפול שהביאו לידי אמירות בלתי נכונות. רק ביום השני והשלישי לחקירתו, הוא החל להתעשת (עמ' 389, ש' 17-29, עמ' 392, ש' 15-20, ש' 25-29 עמ' 393, ש' 1-8).

עוד הסביר סדן את סיבת אי הדיוק שבגרסאותיו במשטרה, במצבו הבריאותי (עמ' 431, ש' 14-17). כמו כן גרס, כי חוקריו "ניתבו" אותו לומר "את הדברים שהם ציפו לשמוע" (עמ' 432, ש' 14-15) וכי חוקריו זלזלו בו (עמ' 433, ש' 10-11). 

2. נאשם 2, אשר ע"פ הנטען בכתב האישום היה שותף לאישומים 1 ו- 3, ואשר כיהן בתקופה הרלוונטית כחבר מועצת העיר חדרה מטעם סיעת "מפד"ל-יהדות התורה"  וכממלא מקום ראש העיר וסגן ראש העיר בשכר (להלן: "בלדב" או "אברהם"), נימק את טענתו כי גרסתו במשטרה לא היתה "מלאה ושלמה" ואת שתיקתו, החל משלב מסוים במהלך החקירה, ביחס משפיל ובלתי הוגן שקיבל בחקירתו, במעמד המביך והטראומטי של מ"איגרא רמא לבירא עמיקתא", במצבו הבריאותי, בקשיים שהערימו על מפגש בינו לבין סניגורו ובעצה שקיבל מסניגורו, לשמור על זכות השתיקה (עמ' 556-558, עמ' 560 ש' 20-26, עמ' 640, ש' 18-26).

3. נאשם מס' 3, שע"פ הנטען בכתב האישום היה שותף לאישום השלישי, כיהן בתקופה הרלוונטית כחבר מועצת עירית חדרה מטעם סיעת "אכפת לנו מחדרה" (סיעתו של סדן), כממלא מקום ראש עירית חדרה ושימש כסגן ראש העיר (להלן: "גמליאל" או "אריה"). גמליאל גרס, כי במשטרה לא אמר את כל האמת, שכן רצה לגונן על תורג'מן חברו. זו אף הסיבה שהחל בשלב מסוים, לשמור על זכות השתיקה (עמ' 664, ש' 4-5, עמ' 665, ש' 1-6, 10-11).

4. אנגל הסביר את הסיבה לחוסר הדיוק בהודעתו הראשונה, במצב בריאותו, בנכותו ובגילו, המחייבים אותו לנוח ולישון בשעות הצהריים. בשל כך שלא ישן בעת חקירתו הראשונה (ת/29) שנמשכה עד לשעה 17:00 לערך, נכנס ל"בלק אאוט" ואמר דברים שבדיעבד כשקרא אותם "חשכו עיניי, לא האמנתי שאלו הדברים שאני אמרתי אותם..." (עמ' 734, ש' 2-3). בחקירתו השנייה (ת/30) לא זכר מה אמר בחקירתו הראשונה, ועל כן לא תיקן את הודעתו הראשונה (עמ' 736, ש' 13-20). אנגל הציג בביהמ"ש מסמכים רפואיים המעידים על נכותו (ס/79 ו- ס/80).
5. יהושע נימק את חוסר הדיוק שבתוכן דבריו במשטרה, במצבו הנפשי הקשה מאד, בו היה שרוי באותה תקופה, עקב איומים והטרדות קשות מצד חבריו לסיעת ש"ס, אותה נטש בהצטרפותו לקואליציה. לדבריו, נטל אותה עת כדורי הרגעה שגרמו לו לבלבול ולטשטוש. עוד גרס, כי חוקריו איימו עליו בעת מעצרו (עמ' 875, ש' 13-29, עמ' 876, ש' 1-18, 21-30, עמ' 877, ש' 1-8).

ככלל, חזקה על אדם המעיד במשטרה לחובתו, כי הוא מודע לתוכן הודעתו. בפרט אמורים הדברים כאשר המדובר באנשי ציבור, שמן הסתם, דרך ההתבטאות אינה זרה להם והם אמונים על העברת מסרים ועל עימותים מפלגתיים פוליטיים וציבוריים.

התרשמתי מכל אחד ואחד מהנאשמים, כי הוא יודע לעמוד על דעתו ולנסח את דבריו כיאות, אף במצבים מביכים וקשים של חקירה בביהמ"ש ובפרט, של חקירה נגדית.

כל חקירה משטרתית באשר היא, הנה חוויה טראומטית לאנשים נורמטיביים, דוגמת הנאשמים ובפרט אמורים הדברים, כשמדובר בחשד לעבירות חמורות של שחיתות. מכאן ועד המסקנה כי יש להתייחס בקב של חומטין לדברים הנאמרים בחקירה, בשל תחושת הבושה והטראומה, המרחק הנו רב.

כל אחד מהנאשמים העיד  בביהמ"ש ממושכות, ויכולתי להתרשם מהדרך הנמרצת בה ידע לעמוד על דעתו מבלי מורא. 

לפיכך, מסקנותי בדבר טענותיהם של הנאשמים בהקשר זה הנה כדלקמן:

1. באשר לסדן, הרי שלא אוכל לקבל את טענתו כי החוויה הטראומטית, מצב בריאותו ו"ניתוב" החוקרים, הביאוהו לכלל עדות בלתי נכונה בתחילת חקירתו. עם כל ההבנה למצב המביך של חקירת ניצב בדימוס וראש עיר, נראה, כי מן הסתם, נקלע סדן בעברו במשמר הגבול, במשטרה ובפוליטיקה, למצבים קשים בהם נדרש לקור רוח ועמד בכך. כל הקורא את עדותו של סדן במשטרה, יכול להתרשם כי עדותו בהירה וקולחת ואין לקבל גרסתו כי היה מבולבל, עד אשר מסר, בחקירותיו הראשונות, עובדות בלתי נכונות. בתחילת חקירתו הסתבך סדן, כפי שיפורט בהמשך, באי אמירת אמת ונראה כי עשה ככל שביכולתו להגן על עצמו מבלי להיות מושפע מלחצי החקירה.
2. אנגל שהה שעות ארוכות באולם המשפטים, כולל ימים שלמים, לרבות שעות צהריים. הוא העיד ממושכות, בצורה בהירה, ואני מתקשה לקבל עמדתו, כי בשל נכותו, מצב בריאותו והעדר שעות שינה בצהריים, חטא לאמת העובדתית, עד אשר חשכו עיניו כשקרא את תוכן הודעתו במשטרה.

לא זאת אף זאת. לאחר שסיים אנגל את מסירת הודעתו הראשונה (ת/29), ניתנה לו הזדמנות לתקן את הודעתו. הוא תיקן, בכתב ידו, 11 תיקונים, מה שמוכיח כי היה ערני ובדק בשבע עיניים, את הודעתו. כחודשיים לאחר מסירת הודעתו הראשונה, ולאחר שמן הסתם נועץ בעו"ד, מסר את הודעתו השנייה (ת/30). בתחילת הודעתו מצא לנכון לתקן, מיוזמתו "כמה אי דיוקים שאני לא התעקשתי לתקן בזמן שחתמתי עליה [על ההודעה הראשונה- א.ש]" (ת/30 גיליון 1 ש' 12-13).

בתיקוני אי הדיוקים שציין, לא מצא אנגל לנכון לתקן מיוזמתו נושאים מהותיים עליהם אתבסס בהמשך. הוא אמנם נסוג בפרטים מסוימים מעדותו הקודמת ושינה אותה, אך להודעתו השנייה שניתנה, כאמור, כחודשיים לאחר מסירת הודעתו הראשונה, אתייחס, מטבע הדברים, בזהירות ואעדיף את שנאמר בהודעתו הראשונה.

3. יהושע אכן עמד, ככל הנראה, בלחצים כבדים של אנשי ש"ס, בגין פרישתו ממפלגתם, אך למקרא הודעותיו ותוכן האזנות הסתר שיובאו להלן, לא התרשמתי כי היה במצב כה קשה עד שמסר הודעות מפלילות, ללא כל ביסוס אמיתי. במהלך שיחותיו עם תורג'מן, כפי שיפורט בהמשך, היה יהושע במלוא אונו וצלילותו ונראה, כי התגבר על קשייו בגין לחצי חבריו לסיעה. 

יצוין, כי מזכ"ד שהוגש והקשור לחקירה (ת/34 מיום 30/3/04) עולה, כי בסיום החקירה אמר יהושע לחוקרת, רפ"ק רוקי תמשס-מנדלמן, כי הוא "מצליח לעמוד בחקירה רק בזכות העובדה שהוא לוקח כדורי הרגעה".

4. מגמליאל נגבו 8 הודעות במשטרה (ת/21-ת/28). החל מהודעתו השנייה (ת/22 מיום 29/3/04) החל הלה לשמור על זכות השתיקה במרבית השאלות הרלוונטיות עליהן נשאל. 

לטענתו, מסר פרטים בלתי נכונים בחקירתו במשטרה מהסיבה שרצה לגונן על חברו הטוב, תורג'מן. אותה עת, לא ידע שתורג'מן פועל מטעם המשטרה. הוא חשב כי מאן דהוא ניסה להפליל את תורג'מן. לטענה זו אתייחס בהמשך, כשאדון בפרט האישום השלישי, אך אציין כבר כעת, כי אין אני מקבלה.

5. בלדב, הרשים אותי ברמתו הגבוהה, בחוכמתו ובעמידתו התקיפה על גרסתו וטענותיו. כך, מקריאת הודעותיו שניגבו במשטרה וכך בביהמ"ש. לא נראה לי, כי איש כבלדב, לא הצליח להבהיר במשטרה את מלוא עמדתו, על פי רצונו, רק בשל היחס שקיבל, לדבריו, במשטרה, בשל המעמד הטראומטי ובשל מצב בריאותו. 

אשר למסקנות שיש להסיק, אם בכלל, לחובתו של בלדב בגין שמירתו על זכות השתיקה בחקירתו, אתייחס להלן ובנפרד.

יצוין, כי כל הנאשמים, אישרו בהודעותיהם, כי קראו את ההודעות שנגבו מהם במשטרה, ואישרו את תוכנן בחתימתם. 

לאור האמור לעיל, לא אוכל שלא לייחס משקל לגרסאות, לרבות לגרסאות הראשונות והמוקדמות של הנאשמים במשטרה. כמו כן, ככלל, אתן לגרסאות אלו עדיפות, על פני עדות מאוחרת יותר, כבושה או שונה, שמן הסתם, נמסרה לאחר שהנאשמים הבינו כי גרסאות קודמות מרעות את מצבם בהליך החקירתי והמשפטי.

כאמור, שמר בלדב על זכות השתיקה, בחלק ניכר מחקירתו במשטרה. הסבריו לשתיקתו הובאו לעיל. מן הדין אפוא, להתייחס לסוגיה זו. בסיכומיו טען ב"כ של בלדב, כי מחדליה הרבים של המשטרה בעניינו של מרשו ויחס המשטרה אליו, מונעים עשיית שימוש בשתיקתו של בלדב - לחובתו. בין היתר נטען, כי חוקרי המשטרה לא בדקו מבחינה עובדתית את טענות ההגנה שהעלה בלדב בחקירותיו, לא נענו לבקשתו להפסיק את החקירה עקב מצבו הבריאותי, הטיחו בו עלבונות, השמיעו לו את האזנות הסתר תוך הוצאת דברים מהקשרם, והתנו את מפגשו עם עורך דין בשינוי קו חקירה. 

באשר לנושא זה, סעיף 2(2) לפקודת הפרוצדורה הפלילית (עדות), קובע את זכות החיסיון מפני הפללה עצמית ולפיו:

"אדם, הנחקר כך, יהיה חייב להשיב נכונה על כל השאלות, שיציג לו בשעת החקירה אותו קצין משטרה, או קצין מורשה אחר כנ"ל, חוץ משאלות שהתשובות עליהן יהיה בהן כדי להעמידו בסכנת אשמה פלילית".

בנוסף, סעיף 28 לחוק סדר הדין הפלילי (סמכויות אכיפה - מעצרים), התשנ"ו-1996 קובע כי:

"(א) לא יחליט הקצין הממונה על מעצרו של אדם, על המשך מעצרו או על שחרורו בערובה, ולא יקבע את סוג הערובה, גובהה ותנאיה, בלי שיתן תחילה לאותו אדם הזדמנות להשמיע את דברו, לאחר שהזהירו כי אינו חייב לומר דבר העלול להפלילו, כי כל דבר שיאמר עשוי לשמש ראיה נגדו וכן כי הימנעותו מלהשיב על שאלות עשויה לחזק את הראיות נגדו". 

בע"פ 6613/99 סטיבן סמירק נ' מדינת ישראל פ"ד נו(3), 529 ,בעמ' 548-549 נקבע בהקשר זה כי:

"החסיון מפני הפללה עצמית מעוגן כיום בסעיף 2(2) לפקודת הפרוצדורה הפלילית (עדות), 1926, בסעיף 47(א) לפקודת הראיות וכן בסעיף 28(א) לחוק המעצרים. מהחסיון מפני הפללה עצמית נגזרת זכות השתיקה של חשוד, וממנה נובעת חובת החוקר להבהיר לחשוד טרם שימסור גירסתו, כי אין הוא חייב לומר דבר... כיום, קובע סעיף 28(א) לחוק המעצרים חובת אזהרה, אם כי הסעיף האמור אינו מתייחס לאזהרת חשוד בדבר זכותו לשתוק בחקירה, אלא עניינו מתן הזדמנות לאדם להגיב טרם החלטה לעוצרו, תוך הטלת חובה על הקצין הממונה להזהירו קודם לכן כי אינו חייב לומר דבר העלול להפלילו...".

אחד מהרציונאליים המרכזיים, העומדים בבסיס זכות השתיקה, הוא למנוע הודאות שווא של חשודים, שנגבו מהם שלא מתוך רצונם החופשי. בהקשר זה נאמר כי:

"שמירה על זכות השתיקה מבטיחה כי לא תמרנו את האיש וגרמו לו להודות ואולי כך למנוע הודאות שווא... הזכות קיימת אבל כל אחד שבוחר בה צריך לזכור, כי לעיתים קיים גם סיכון שהוא לוקח על עצמו... בבוא היום בבית המשפט, עלולים לשאול אותו מדוע שתקת... וזה בהחלט עלול להלקח בחשבון ולהשפיע על המשפט" (ד. דורנר, עורך הדין 46 (2004) בעמ' 40).

ככלל, נקבע, כי "'שתיקה' של חשוד אינה יכולה לשמש ראיה לחובתו; שהרי זוהי זכות יסוד של כל אדם; ואין הדעת סובלת שעשיית שימוש בזכות יסוד – הזכות לחיסיון מפני הפללה עצמית – תהיה לו, לבעל הזכות המשתמש בה, לרועץ" (י. קדמי, על הראיות חלק ראשון, התשס"ד – 2003, בעמ' 17).

"לכן, הכלל הוא, שכאשר חשוד מגיב להאשמה המוצגת בפניו במסגרת חקירתו ב'שתיקה' – אין לפרש את שתיקתו לחובתו ואין לראות בה אפילו 'התנהגות מפלילה'. דברים אלו נכונים, גם כאשר בנסיבות העניין מתחייבת תגובה אחרת, לאמור: תגובה מכחישה באמירה מפורשת, או תגובה מסבירה באמירה מפורשת..." (שם).

יחד עם זאת נקבע, כי "כאשר מיוחסת לאדם עבירה חמורה שהוא כופר בה מכל וכל – הדעת נותנת כי יגיב במסגרת חקירתו בכפירה מפורשת ולא יבחר ב'שתיקה'. בחר בשתיקה, אף שאין בכך במישרין ראיה לחובתו... עשויה השתיקה בכל הקשור לתשתית העובדתית המוצגת נגדו לחזק את הראיות העומדות לחובתו, בהותירה אותן ללא תגובה שכנגד; וכאשר יציג את עדותו בבית- המשפט – עשויה להיפגע מהימנותו כ'גרסה כבושה'" (שם).

ובע"פ 230/84 בנימין חג'בי נ' מדינת ישראל פ"ד לט(1), 785 ,בעמ' 788-789 נאמר בהקשר זה, מפי הש' ט. שטרסברג- כהן, כי:

"המערער שתק לאורך כל הדרך וסירב להגיב תגובה כלשהי ולתת הסבר כלשהו לכל האירועים ולכל החומר שהציגו לפניו חוקריו במשטרה. גם בבית המשפט לא העלה גירסה כלשהי עד לסיום פרשת ראיות החביעה. אכן, זכות השתיקה עומדת לנאשם. אולם מששתק במקום שנתבקש הסבר, אין שתיקתו זו עולה בקנה אחד עם ציפיותיו שיאמינו לו, כאשר יעלה את גירסתו לראשונה בשלב של עדויות הגנה. כאשר נאשם טוען לחפות מוחלטת, והוא מעומת על-ידי חוקריו במשטרה עם חומר המעיד על מעורבותו בפשע, כיצד יצפה שיאמינו לו, אם נמנע מלפקוח עיני חוקריו כשמטיחים הם בפניו את העובדות, הידועות להם מפי שותפו לעבירה והמסבכות אותו בכל אותן עבירות עצמן. בנסיבות כאלה יש בשתיקתו כדי להוות חיזוק מה לעדויות התביעה".

א. הרנון במאמרו "על זכות השתיקה", משפטים א', 95 בעמ' 96-97 מציין, כי לכאורה, אם זכות השתיקה היא אחת מזכויות היסוד של הנאשם/החשוד, אזי מתבקשת המסקנה כי עובדה זו לא תתפרש אף פעם לחובתו. אולם, מסתבר כי הדין איננו דורש להעלים עין משתיקת הנאשם ויש, לעיתים, לשתיקה, ערך מסוים. לדידו, שתיקת הנאשם, יכולה להצביע על "תודעת אשמה כראיה נסיבתית", וכי:

"ודאי שאין זו ראיה חותכת המספיקה כדי הרשעה. אולם ערכה הראיתי של השתיקה נובע מניסיון החיים ומהכרת טבעו של האדם. ההנחה היא כי לחף מפשע יש תודעת חפות (consciousness of innocence), מצפונו נקי ולכן הוא מעונין לדבר, כדי להסיר מעליו כל חשד. מאידך, נאשם אשר שותק – מקום שהיה טבעי ביותר לצפות לתגובה ולהסבר מצידו – כנראה מנסה להסתיר משהו, כי מצפונו אינו נקי; הוא מוחזק כמי שיש לו תודעת אשמה (consciousness of guilt). כך ניתן להתרשם מהעדר תגובה ספונטנית מצד החשוד בשלבים הראשונים של החקירה..." (שם בעמ' 106).

באשר לחשוד הנחקר במשטרה, קבע ביהמ"ש העליון מפי הש' אגרנט בפרשת קינן (ע"פ 139/52 היועץ המשפטי נ' עמוס קינן ואח' פ"ד ז' 619, 645), בין היתר, כי כאשר נאשם מנמק את שתיקתו בחקירתו במשטרה בכך שזו העצה שקיבל מסניגורו, אזי מוטב:

"להבחין בין נאשם שבכנות ובתום לב החליט לסמוך על עצה כנ"ל, לבין נאשם שרק ניצל את העובדה שניתנה לו העצה, כדי להסתתר מאחוריה ולתרץ את שתיקתו במסיבות שבהן ידע היטב שאין בידו להציע הסבר משכנע, העשוי להסיר מעליו כל חשד בדבר אשמתו" (שם בעמ' 645- 646).

לעומת זאת, בע"פ 15/78 משה ביבס נ' מדינת ישראל פ"ד לב(3), 64 ,עמ' 82-83 (להלן: "פרשת ביבס") נאמר בהקשר זה, ע"י הש' מ. שמגר, כי:

"כאמור, שתק המערער - עת הואשם וגם במשפט עצמו מילא פיו מים. אמרנו כי החזקה הנוצרת על-ידי הימצאותו של הרכוש הגנוב בידיו של הנאשם יכול שתיסוג בפני הסברו הסביר של בעל הדבר ; אך העדר הסבר ונקיטת קו השתיקה מחזקים גרסת התביעה המעוגנת בחזקה התכופה (סעיף 145א לחוק סדר הדין הפלילי, תשכ"ה-1965) ומותירה את החזקה בלתי נסתרת ובלתי-מעורערת. לעניין זה אין נפקא מינה שהסניגור המלומד ביקש לרמוז שלא במערער האשם בכך שמילא פיו מים וכי הודרך בדרך מוטעית על-ידי פרקליטו בבית-משפט קמא, ומכאן שהבחירה בדרך השתיקה אינה צריכה להיות לו לרועץ ובעלת השלכות על טיב הגנתו. אין אני סבור כי ניתן לראות הסבר כאמור להעדרו של הסבר כלשהו כמניח את הדעת : העדר התגובה משאיר, בין היתר, פתח פרוץ לפירושים אך עיקרו של דבר, אין בית-המשפט יכול להיכנס לנבכי שיטת ההגנה ולבחון אם זוהי החלטה שרירותית של הסניגור או שמא בחר הסניגור בדרך זו מכיון שלא היה נכון לתת ידו לפריסתן לפני בית-המשפט של טענות מסויימות, כפי שהוצגו לפניו על-ידי הנאשם...".

ובע"פ 3575/99 אריה דרעי ואח' נ' מדינת ישראל תק-על 2000(2), 2248 ,בעמ' 2271 (להלן: "פרשת דרעי") נאמר ע"י הש' ש. לוין, א. מצא וי. קדמי, כי:

"הסבריו של דרעי לגבי הנסיבות שבגדרן הפעיל את זכות השתיקה ולאחר מכן את זכות הדיבור - שעליהם חזרו סניגוריו - לא היו מקובלים על בית המשפט המחוזי, ואנו לא מצאנו יסוד להתערב במסקנותיו. כפי שעולה מן המובאות אותן הזכרנו, הרי שבמשך כל התקופה הרלוונטית, היה לדרעי ליווי משפטי צמוד של פרקליטים מן המעלה הראשונה. אלה המליצו לפניו - והוא קיבל את המלצתם - שלא למסור דבר בחקירתו, ועשה כן תוך מודעות מלאה למשמעות העמדה שבחר לנקוט ולתוצאותיה האפשריות מבחינה משפטית...".

באשר לשאלה כיצד יש להתייחס לשתיקה בחקירה של אישי ציבור, לגביהם ניתן לטעון כי הם מחויבים בשקיפות ובמתן דין וחשבון לציבור על מעשיהם, במיוחד כאשר מדובר בביצוע עבירה הקשורה לשימוש פסול בתפקידם הציבורי, הובעה הגישה לפיה זכות היסוד של אישי ציבור אינה נופלת מזכות השתיקה של כל חשוד אחר וההשלכה צריכה להיות אך בהקשר של המשך תפקידם הציבורי ולא במישור הפלילי (ראו ד. דורנר, עורך הדין 46 (2004), בעמ' 40 וכן עו"ד ב. שטיינברג "שתיקה בחקירה- איך מיישמים את הזכות" עורך הדין 35 (2003) 40-41). 

ובפרשת דרעי שלעיל נאמר בהקשר זה כי:

"...אמת נכון הדבר, שגם לאיש ציבור, ואפילו הוא שר, המואשם בפלילים, נתונה זכות שלא לשתף פעולה עם המשטרה ולא למסור לה את גירסתו, ומבחינת דיני הראיות דינו של שר הוא כדין כל אדם. עם זאת, לא כל מה שכל נאשם רשאי לעשות, נאשם שהוא איש ציבור צריך לעשות, אפילו יש בליבו על המשטרה. מבחינת דיני הראיות, בוודאי שאין להתייחס לשתיקתו של דרעי אחרת ביתר חומרה מאשר לשתיקתו של כל נאשם אחר; אך מאידך יש לזכור, שהיותו של נאשם איש ציבור אינו מקנה לו כל פריבילגיה..." (שם בעמ' 2267).
עינינו הרואות, כי ככלל, אין שתיקתו של חשוד בחקירתו במשטרה משמשת כראיה נגדו במשפטו. זכות השתיקה היא זכות יסוד, ועל אחת כמה וכמה בעידן חוקי היסוד. יחד עם זאת, כאשר שתיקת החשוד מתווספת ליתר הראיות המחשידות העולות במשפט, וכאשר החשוד שתק כאשר התבקשה "תגובת חפות" מצידו, יש ותהיה לכך השפעה על גרסתו החדשה בבית המשפט. מכל מקום, אין לאבחן בין עובד ציבור, השומר על זכות השתיקה, לבין אדם אחר, שאינו עובד ציבור.

באשר לנקיטה בזכות השתיקה בעקבות עצת סניגור, הרי שלאור פרשת ביבס שלעיל, אין בשתיקה הנובעת מהסתמכות על עצת סניגור, כדי למנוע הסקת מסקנות לחובתו של נאשם, שכן, כאמור, אין ביהמ"ש יכול להיכנס לנבכי שיטת ההגנה ולקבוע את הסיבה בגינה ניתנה העצה. יחד עם זאת, אם הסתמך הנאשם, בתום לב על עצת סניגורו, אפשר שלא יהא מקום לזקוף לחובתו את שתיקתו בחקירה. 

ובעניננו, לכאורה החל בלדב לשמור על זכות השתיקה בעצת סניגורו ובשל טענותיו דלעיל, רק מהודעתו הרביעית מיום 31/3/04, החל משעה 11:30 (ת/17 גיליון 1, ש' 11 ואילך. בהקשר זה אציין, כי בשגגה סומנה הודעה זו כ-ת/17 ולא כ-ת/16), אז הצהיר כי "עד היום שתפתי אתכם פעולה[.] בעצתכם התייעצתי עם עורך דיני. בעצתו של עו"ד אייל שומרוני כהן אני מודיע לכם. כל התיק הזה נתפר ע"י מימון ועל ידכם, זה ניסיון להדיח אותי... אחרי אתמול אינני סומך עליכם יותר לכן – אני שומר מעכשיו על זכות השתיקה".

דא עקא, שכל המעיין בהודעתו השלישית של בלדב (ת/15, שנגבתה יום לפני כן), יווכח על נקלה, שכבר בהודעה זו החל בלדב לשמור על זכות השתיקה, ללא כל קשר להצעת סניגורו. היה זה לאחר שבלדב נשאל שאלות והשיב תשובות והחוקרת הטיחה בו שדבריו אינם נכונים. משעמד בלדב על דעתו, החלה החוקרת להשמיע לו קלטת האזנת סתר (ת/1י), בה נשמע בלדב אומר דברים הסותרים את הודעתו בפניה. משהחל בלדב לשמוע ההאזנה ונשאל האם הוא רוצה להגיב השיב בשלילה 4 פעמים (ת/15 גיליון 8 ש' 10 ואילך). החוקרת הבהירה לו שזכותו לשמור על זכות השתיקה לגבי דברים שעלולים להפלילו ואז השיב בלדב כי אין לו תגובה וברצונו להיוועץ עם עו"ד (גיליון 9 ש' 1-3). משהובהר לו שהוא נמצא במהלכה של חקירה, המשיך להתחמק מליתן תשובות, בטענה שהוא מבקש, קודם למתן התשובות, לשמוע את ההקלטה עד תומה. על תשובה זו חזר מספר פעמים. הוא אף סרב להשיב לשאלה האם הוא מזהה את קולות הדוברים בהקלטה. בהמשך אף השיב "אני לא רוצה להתייחס בשלב זה. אמרתי עכשיו את מה שרציתי להתייחס להקלטה" (ת/15 גיליון 12 ש' 1-2). בהמשך, ניתנה לבלדב אפשרות להיוועץ עם עורך דינו (ת/15 גיליון 12 ש' 17-18) ולאחר שהלה שוחח (אך לא נועץ) עם סניגורו, אמר לחוקריו כי הוא מוכן להמשיך ולשמוע ההקלטות "ולא נראה שאוכל להתייחס אליהן" (ש' 19-22). בהמשך, התייחס לשאלות חוקריו.

מהמובא לעיל עולה בבירור, כי בלדב החל לשמור על זכות השתיקה (באופן חלקי) והתחמק מליתן תשובות, עוד בטרם קיבל עצה, מעורך דינו, לשמור על זכות השתיקה. היה זה לאחר שהסתבך במתן תשובות ועומת עם אמירותיו השונות לחלוטין בהקלטה הסמויה (ת/1י). לא מחדלי החקירה והתנהגות השוטרים היו אפוא לנגד עיניו של בלדב, אלא יכולתה של המשטרה לעמת אותו עם דבריו המוקלטים. 

עינינו הרואות, כי דווקא במקום שנתבקשה תגובה ספונטנית של בלדב לשותפותו להבטחת השוחד הכספי לתורג'מן, החלה הלה להתחמק מליתן תשובות. לא נראה אפוא כי בלדב ציית בתום לב לעצת סניגורו. 

בעטייה של מסקנתי דלעיל, תהא שתיקתו של בלדב, בהמשך חקירתו, לנגד עיני בבואי לקבוע ממצאים עובדתיים. 

להלן אתייחס בנפרד לכל אחד מהאישומים המנויים בכתב האישום, תוך כדי פרוט המסכת העובדתית הרלוונטית לו ומשמעותה המשפטית. 

האישום הראשון - ההסכם עם אנגל

1. תמצית האישום

על פי הנטען, עובר לתאריך 23/11/03 פנו סדן ובלדב לאנגל, במטרה לשכנעו להצטרף לקואליציה העירונית. כדי לשכנעו, הבטיחו לו סדן ובלדב כי:

1. סדן יתחייב אישית למצוא תפקיד בשכר לאנגל בהיקף של חצי משרה ו/או תשלום בסך 10,000 ₪ לחודש, וזאת החל מחודש ינואר 2004 ועד לחודש דצמבר 2008.
2. סדן יתחייב אישית לדאוג לכיסוי חובות סיעת "השכונה שלנו" בסך 150,000 ₪.
ביום 23/11/03 חתמו סדן ואנגל על הסכם להצטרפותו של אנגל לקואליציה, בו נכללו ההבטחות הנ"ל. כן נקבע בסעיף 6 להסכם, כי לצורך כיסוי חובות סיעת "השכונה שלנו", בראשה עמד אנגל, תילקח הלוואה באמצעות בנק המזרחי בחדרה. בעקבות חתימת ההסכם וכדי לפרוע את ההלוואה שלקח אנגל בבנק איגוד, פנה בלדב לסניף בנק המזרחי בחדרה וזאת על מנת להשיג לאנגל הלוואה בתנאים נוחים בסך 150,000 ₪. על ההלוואה דאגו סדן ובלדב להחתים כערבים את רונן כהן וגדי דגני, שהנם אנשי עסקים מחדרה. על ההסכם חתמו כערבים בלדב, שהיה שותף למו"מ ולניסוח ההסכם וערב נוסף בשם רונן כהן. ההסכם הופקד אצל הרב ארנברג מחדרה. 

לאור האמור לעיל הואשמו סדן ובלדב בעבירה של מתן שוחד, לפי סעיף 291 + 29 לחוק העונשין; אנגל הואשם בעבירה של לקיחת שוחד, לפי סעיף 290 לחוק העונשין; סדן, בלדב ואנגל הואשמו בעבירה של אי פרסום הסכמים, כמתחייב מסעיף 45א'+93(5) לחוק הרשויות המקומיות (בחירות), התשכ"ה- 1965 + סעיף 29 לחוק העונשין.

יצוין, כי במהלך המשפט ציינה התביעה, כי אין היא מייחסת לבלדב מתן שוחד בעצם "סידור" ההלוואה לאנגל. מן הסתם, גם לא הובאו ראיות לכך שההלוואה ניתנה "בתנאים נוחים".

2. הערה מקדמית – תוכן ההסכם נשוא פרט אישום זה

אין חולק, כי סדן ואנגל חתמו על 2 הסכמי חבירה לקואליציה העירונית – ת/44 ו- ת/57. על ת/44 חתומים סדן ואנגל, כאשר בלדב ורונן כהן חתומים כערבים. על ת/57 חתומים סדן ואנגל, ובלדב חתום כערב. 


שני ההסכמים כוללים סעיפים זהים (1-4) הדנים בתפקיד הציבורי שיוענק לאנגל בתמורה למעברו לקואליציה העירונית. כך נקבע, בשני ההסכמים, כי אנגל ישמש כיו"ר בפועל של העמותה העירונית לתרבות נוער וספורט ומרכזים קהילתיים (להלן: "העמותה"), ושהעמותה תמשיך להיות אחראית על כל המחלקות עליהן היתה אחראית ערב הבחירות. עוד נקבע בשני ההסכמים, מה יהיה הרכב הנהלת העמותה וכן כי סדן יתחייב לתת עדיפות לטיפול בשכונות.

השוני בין ההסכמים התבטא בכך שההסכם ת/44 כלל שני נושאים נוספים (המפורטים בסעיפים 5 ו- 6 שבו), כמפורט בתמצית האישום שלעיל, שלא הופיעו בהסכם השני (ת/57) ושהנם לב האישום והמחלוקת בפרשה זו. 

אין חולק, כי נוסחם של שני הסעיפים הנ"ל, שנכללו ב-ת/44 ולא נכללו ב- ת/57, הוא כדלקמן:
"5. ראש העיר מתחייב למצוא תפקיד בשכר (1/2 משרה) ו/או תשלום ע"ח הוצאות כנגד חשבונית אשר תמסר בראשון לכל חודש והתשלום יבוצע ב- 10 לחודש. סה"כ התשלום החודשי יהיה 10,000 ₪ בתוספת מע"מ.

התחלת העבודה ב- 1.1.04 ועד 31.12.08.

ראש העיר יהיה ערב לכך שהתשלומים יועברו באופן רציף וללא עיכובים.

במידה ומסיבה כלשהיא תבוטל המשרה ו/או תופסק עבודתו של אנגל מרדכי,

אזי מתחייב ראש העיר מיידית למצוא חלופה בהתאם לאותם התנאים.

כל משרה שתוצע לאנגל מרדכי, תגובה בחוות דעת משפטית שתאשר זאת.

6. כסוי חובות

לכיסוי חובות "השכונה שלנו" בסך 150,000 ₪ תילקח הלוואה באמצעות בנק הזרחי [המזרחי] חדרה.

הערבים להלוואה: אברהם בלדב, רונן כהן, אנגל מרדכי, כל אחד ב- 1/3 מהסכום. 

מועד פרעון ההלוואה 31.5.04. ראש העיר מתחייב לפרוע את ההלוואה עד למועד הנ"ל, כל זאת במידה וראש "השכונה שלנו" יודיע בכתב לראש העיר על הסכמתו להצטרף לגוש משותף של 2 הסיעות, איכפת לנו מחדרה ו "השכונה שלנו", אשר תיקרא: 

איכפת לנו מחדרה והשכונות".

כפי שיתואר בהמשך, הופקד ת/44 בעותק אחד בלבד אצל הרב ארנברג ולא היתה כל כוונה להביאו לידיעת הציבור. ת/44 ייקרא להלן "ההסכם החסוי".

3. סקירת הראיות והסקת המסקנות העולות מהן

להלן אסקור את הראיות הנוגעות לשני הסעיפים הנ"ל, ואפרט את מסקנותיי העולות מהן, בחלוקה לתתי הנושאים הבאים:
1. הסיבה לקיומם של שני הסכמים (ת/44 ו- ת/57) והכחשת עניין זה בחקירה במשטרה.
2. סיבת הפקדת ההסכם (ת/44) אצל הרב ארנברג.
3. סיבת אי פרסומו של ההסכם. 
4. סעיף 5 להסכם
· ההחלטה להעביר נושא המשרה שתוצע לאנגל, לבדיקה משפטית.
· ההתייחסות לניסוחו של סעיף 5 – כללי. 
· האם הכוונה בהבטחת מציאת התפקיד היתה לתפקיד ספציפי של גזבר איגוד ערים לכיבוי אש, או לתפקיד כלשהו, בלתי מוגדר.
· הסיבה למתן ההבטחה.
· סיכום עובדתי.
5. סעיף 6 להסכם
· נוסח הסעיף וחוקיותו ותלותו באיחוד הסיעות כתנאי למימושו.
· מי היה אחראי לפרוע את ההלוואה.
· האם היה קשר בין ההתחייבות לפרוע ההלוואה לבין גיוס התרומות – האם התנאי המוקדם של איחוד הסיעות היה פיקטיבי, או שהצדדים אכן התכוונו אליו. 
6. מידת מעורבותו של בלדב בגיבוש הסכם.
7. האם ההבטחות היוו תנאי לחבירתו של אנגל לקואליציה.
8. סיכום/קיבוץ מסקנותי וקביעותי באשר לפרט האישום הראשון.
א.  הסיבה לקיומם של שני הסכמים (ת/44 ו-ת/57) והכחשת עניין זה בחקירה במשטרה ע"י סדן
כפי שאראה להלן, ניסה סדן להסתיר, בחקירתו במשטרה, את דבר קיומו של ההסכם החסוי.

בהודעתו הראשונה במשטרה (ת/2 מיום 28/3/04) השיב סדן, כי ההסכם עם אנגל היה "הסכם מאד כללי שבא להבטיח את המשך מעמדו" (ת/2 גיליון 3 ש' 70) וכי ההסכם כלל אך הבטחות לקבלת תפקידים ולא כלל כל טובת הנאה אחרת. 

בהודעתו השנייה (ת/3 מיום 29/3/04), הודה סדן לראשונה, כי ההסכם כלל הבטחות מעבר לנושא התפקידים וכי "ההסכם הזה נחלק לשניים. חלק אחד זה החלק הגלוי וחלק אחר הוא חלק סמוי... החלק הגלוי מדבר על התפקידים ועל שמירת מעמדו... והיה עוד חלק של ההסכם שלא הופץ ולא פורסם והושאר בהעתק אחד אצל הרב ארנברג ובו דובר על שני דברים. האחד זה היות ואנגל נקלע למצוקה כלכלית מאד קשה בעקבות מערכת הבחירות, הוא ביקש שאני אסייע לו בגיוס תרומות לעמותה שנקראת השכונה שלנו. גיוס כספים כחוק, על פי הדין ועל פי המותר. הדבר השני שבאותו חלק סמוי, דיבר על כך שאנגל משקיע את מירב זמנו בפעילות ציבורית ולכן הוא מבקש שייתנו לו הוצאות אישיות בהיקף של חצי משרת סגן..." (ת/3 גיליון 6 ש' 140-148).

בהמשך השיב כי "אני חושב שעשינו את זה [השארת סעיפים 5 ו- 6 כ"חלק חסוי"- א.ש] יותר כדי שזה לא יהיה פתח לסחטנות מצד סיעות ובודדים שהצטרפו לקואליציה" (ת/3 גיליון 7 ש' 178-179).

עוד נשאל סדן בחקירתו הנ"ל, מדוע בחקירתו הראשונה לא סיפר על חלקו הסמוי הנ"ל של ההסכם והשיב "...אמרתי שהיה הסכם עם אנגל... לא שאלתם על זה" (ת/3 גיליון 7 ש' 187-189). משנאמר לו כי כן נשאל על כך בחקירתו הקודמת השיב "אז אמרתי את זה היום, היום שאלתם יותר ישיר, אז לא הסתרתי..." (ת/3 גיליון 7 ש' 197).

בחקירתו הנגדית בביהמ"ש, ע"י ב"כ המאשימה, השיב סדן "לגבי הסעיף השני, פחדתי שהסיוע לגיוס החוב, זה עלול לגרום לסחטנות מצד אחרים שנקלעו לחובות ולכן לא רציתי שזה יופץ. לגבי הסעיף שלפניו, סעיף 5, אני אמרתי שזה יש בו בעיתיות מסוימת וצריך להתייעץ עם עו"ד ולכן העדפתי שזה לא יופץ, כי ברגע שהסכם נמצא אצל מישהו ולא אצל הרב אז הוא מופץ ברבים מכל מיני אינטרסים..." (עמ' 399, ש' 27-30 ועמ' 400, ש' 1-2). עוד בחקירתו הנגדית בביהמ"ש השיב סדן בהקשר זה כי "אני לא יודע אם לקרוא לזה הסכם סודי. זה הסכם שהופרד. אני לא רואה בו הסכם סודי..." (עמ' 457, ש' 25-26).

בלדב בעדותו בביהמ"ש, משנשאל על סעיף 6 להסכם, גרס כי כלל לא ידע שלהסכם יש חלק גלוי וחלק חסוי. מבחינתו, הכל היה גלוי, ואין ניתן כלל להסתיר הסכם מעין זה ובלשונו "… אני גם בחקירה במשטרה לא הבנתי מה זה גלוי וחסוי... איחוד סיעות זה במועצת עיר... מי בכלל יכול להסתיר דבר כזה..." (עמ' 522, ש' 3-5). ובהמשך ציין כי "...ואני רק... במהלך החקירה נחשפתי לזה שהיו שני הסכמים אני בחתימות לא שמתי לב לכך,  חתמנו על הסכמים שמו ערימה של שלושה ארבע חמישה עותקים חתמתי אברהם בלדב על כל המסמכים, אני לרגע אחד לא ידעתי שיש הסכם גלוי או חסוי..." (עמ' 522, ש' 12-15). 

בלדב נשאל מדוע חתימתו מופיעה הן על ת/44 והן על ת/57 והשיב בהקשר לכך כי הובאו לחתימתו מספר מסמכים והוא לא שם לב לכך שאין מדובר במסמכים זהים (עמ' 523, ש' 6-7). בלדב נשאל עוד, האם ידע כי הוא חותם על שני מסמכים והשיב כי לא שם לב לכך (עמ' 523, ש' 9). 

בחקירתו במשטרה הוצגו לבלדב מסמכים שונים (ת/14 גיליון 5 ש' 125-128) ותגובתו הייתה כי אלו הטפסים עליהם חתם בבנק והקשורים בהלוואה שקיבל אנגל ואז ביקש להפסיק את חקירתו מפאת עייפותו ומצבו הבריאותי (ת/14 גיליון 5 ש' 129-135). בהמשך ולאחר הפסקה, נאמר לבלדב, כאמור, כי החלק הגלוי של ההסכם (ת/44) כולל את סעיפים 1-4 שבו והחלק הסמוי כולל גם את סעיף 5 עליו דיבר. כן נאמר לו שנראה שידע שההבטחות שהובטחו לאנגל אינן חוקיות, ולכן רק לאחר שהוצג לו ההסכם החסוי, התייחס לאמור בסעיף 5 שבו, והשיב "לא נכון. אתמול כשבאת למשרד אני לא זכרתי בכלל גלוי וחסוי. התייחסתי למכלול ההסכם, בגלל שלא זכרתי פרטי פרטים ... אתמול תוך כדי חיפוש אמרת לי בע"פ לא בפירוט במשפט אחד או במילה את סעיף שהוא כדברייך בחסוי. מייד השבתי בחיוב ואיששתי את מה שאמרת. אם כוונתי היתה להטעות אתכם כבר אתמול הייתי משיב לא זוכר. והיום עם תחילת התשובות הזכרתי בדברי את הנושא של ההלוואה לפני שהצגת בפני את המסמך..." (ת/14 גיליון 6 ש' 146-152). 

נראה, כי דבריו אלו של בלדב במשטרה, סותרים  מניה וביה את גרסתו בביהמ"ש, לפיה לא ידע כלל שההסכם כולל חלק גלוי וחלק חסוי וכי רק במשטרה הסתבר לו כי המדובר בשני הסכמים. אילו אכן הופתע לשמוע על קיומם של שני הסכמים נפרדים, לא היה מוסר לחוקר כי "... אתמול... אני לא זכרתי בכלל גלוי וחסוי". אם אמנם התגלה לו לראשונה בחקירה כי מדובר בשני הסכמים, היה אומר זאת מפורשות ולא מסתתר מאחורי נימוקי זיכרון.

גרסתו של בלדב, כי לא שם ליבו לכך שהוא חותם על 2 נוסחים שונים של אותו הסכם, הנה תמוהה בלשון המעטה. בלדב, כפי שיפורט בהמשך, היה שותף למו"מ בדבר כניסתו של אנגל לקואליציה. כל השותפים  לאותו מו"מ ידעו גם ידעו על דבר קיומו של ההסכם החסוי. אין כל סיבה להניח שדווקא בלדב הוטעה לחשוב כי אין מדובר בחתימה על שני ניסוחים שונים- האחד חסוי והשני גלוי.

יתר על כן, על ההסכם החסוי חתמו 4 אנשים (סדן, בלדב, אנגל ורונן כהן), כאשר בלדב ורונן כהן חתמו כערבים לביצוע של ההסכם החסוי. לעומת זאת, על ההסכם הגלוי חתמו 3 אנשים (סדן, בלדב ואנגל). בלדב חתם כערב בלעדי לביצוע ההסכם. ברור כי רונן כהן חתם רק על ההסכם החסוי, שכן ערבותו התייחסה, מן הסתם, להלוואה שנטל אנגל. לא ייתכן שעובדה חשובה ומהותית זו, נעלמה מעיניו של בלדב. מן הסתם, ראה וידע שרונן כהן אינו חותם על חלק מ"ערימת" המסמכים שהוגשה לחתימה. לבטח ידע גם מדוע.

מהאמור לעיל עולה, כי בלדב ידע כי היו שני הסכמים נפרדים, וגרסתו בביהמ"ש, בדבר חוסר מודעותו לקיומם של שני נוסחים להסכם, לא נועדה אלא להרחיקו מעובדה מחשידה, של הסתרת קיומו של הסכם חסוי מעין כל.

גם אנגל בעדותו בביהמ"ש, ניסה להרחיק עצמו ככל האפשר, מההסכם החסוי. כך, באשר לשוני בין ת/57 ל-ת/44 העיד אנגל במענה לשאלת סניגורו בביהמ"ש, כי אינו יודע מאיפה הגיע המושג "גלוי" ו"חסוי" וכי ביום כתיבת המסמכים היו ברור לכל הצדדים ששניהם גלויים (עמ' 727, ש' 8-10) וכי "מתברר שבחקירה של ישראל סדן נתן את הביטוי של גלוי וחסוי. אני לא ראיתי בשני ההסכמים האלה אחד גלוי ואחד חסוי. אני לא רואה בהם היום גלוי וחסוי. בעיני שניהם גלויים... ההפרדה בסעיפים בגלל ש- 5 ו- 6 עדיין לא מומש, זאת אומרת מחכים לתשובות" (עמ' 727, ש' 10-16).

אנגל נשאל בחקירתו הנגדית בביהמ"ש מי הגה את הרעיון של הפרדה לשני הסכמים והשיב "לא יודע. אני לא זוכר מי... לא יודע מי סיכם את הדברים... מצידי זה יכול להיות גם הסכם אחד..." (עמ' 768, ש' 22-25). יחד עם זאת הודה כי מי שהקלידה את שני ההסכמים, היתה מזכירתו, וכי עשתה זאת על-פי הנחייתו (עמ' 771, ש' 9-12). 

בחקירתו במשטרה נשאל אנגל, מדוע סעיף 5 להסכם, אם אין בו כל בעייתיות, אינו גלוי והשיב "אני לא יודע מה השיקולים"  (ת/29 גיליון 8 ש' 222). 

המסקנה המתבקשת מן המקובץ לעיל הנה,  כי הן סדן, הן בלדב והן אנגל חתמו על הסכם חסוי אותו ביקשו להסתיר מעיניהם של אחרים. כמפורט לעיל, ניסה סדן, בתחילת חקירתו במשטרה, להסתיר קיומו של ההסכם החסוי, מה שמעלה חשד כבד כי מטרת ההסתרה לא היתה, או למצער, לא היתה רק, כדברי סדן, לעיל ולהלן, לצורך מניעת סחטנות מצד אחרים, אלא בשל התחושה כי מדובר בהסכם בעייתי שיש להסתירו גם מעיני המשטרה. ודוק, משנשאל סדן במשטרה מדוע נעשה הסכם חסוי, הסביר, כאמור, "אני חושב שעשינו את זה יותר כדי שזה לא יהיה פתח לסחטנות..." (ת/3 גיליון 7 ש' 177-179). נראה, כי הסבר זה, שאינו נחרץ ואף רומז על מספר סיבות למעשה, מחזק את מסקנתי בדבר תחושת הנאשמים כי מדובר בהסכם בלתי כשר.

ב.  סיבת הפקדת ההסכם (ת/44) אצל הרב ארנברג

בביהמ"ש העיד סדן כי ההסכם הופקד אצל הרב אנרברג מ- 3 סיבות: (א) להקנות להסכם תוקף מחייב. (ב) על מנת שההסכם לא יוודע, שכן גילויו היה עלול להוות פתח לסחטנות מצד אחרים שסיעותיהם נקלעו לחובות. (ג) ההבטחה לאנגל בדבר משרה, חייבה התייעצות משפטית מוקדמת. 

כך העיד סדן כי "הרב ארנברג הוא איש ידוע... אוטוריטה מאד ידועה בארץ בכלל... הצעתי שנפקיד מכתב כבטוחה אצל הרב ארנברג שכולם ידעו שאני מקורב אליו ואני אעשה הכל כדי לא להמרות את מה שכתוב אם הדבר אפשרי מבחינה חוקית..." (עמ' 399, ש' 16, 23-25). עוד גרס כי "פחדתי שהסיוע לגיוס החוב, זה עלול לגרום לסחטנות מצד אחרים שנקלעו לחובות ולכן לא רציתי שזה יופץ. לגבי הסעיף שלפניו, סעיף 5, אני אמרתי שזה יש בו בעיתיות מסוימת וצריך להתייעץ עם עו"ד ולכן העדפתי שזה לא יופץ, כי ברגע שהסכם נמצא אצל מישהו ולא אצל הרב אז הוא מופץ ברבים מכל מיני אינטרסים. שני הסעיפים האלה הכנסנו להסכם והפקדנו בידי הרב" (עמ' 399, ש' 28-30, עמ' 400, ש' 1-2).

עוד העיד סדן, כי מפאת כבודו של הרב ארנברג, לא היה מאפשר לו להיחשף להסכם בלתי חוקי (עמ' 400, ש' 4).  
בחקירתו במשטרה השיב סדן כי הרעיון להפקיד ההסכם אצל הרב "זה היה רעיון של בלדב למיטב זכרוני. אנחנו מאד סומכים על האיש הזה" (ת/3 גיליון 7 ש' 185). 

בלדב נשאל בביהמ"ש, על נסיבות חתימתו על ההסכמים והשיב "המקום, ההסכם נחתם אצל הרב ארנברג שוב כדי לתת אימון יותר שההסכם הזה יכובד,  וימומש... " (עמ' 523, ש' 3-4). בסיכומיו גרס בלדב, כי הפקדת ההסכם אצל הרב אינה מהווה אינדיקציה לפליליות ההסכם או לרצון להסתירו. לדידו, לו סברו הנאשמים כי תוכן ההסכם נגוע בחוסר חוקיות, היו בוחרים שלא להעלותו על הכתב כלל. בנוסף, סדן נהג להפקיד מסמכים שונים ו"תמימים" אצל הרב. 

אנגל העיד בביהמ"ש, כי אינו מכיר את הרב ארנברג וכי נאמר לו שיש לרב השפעה על סדן והוא קיבל  את העמדה וההסכמים נחתמו בבית הרב. עוד העיד אנגל, כי ההסכם החסוי נחתם בעותק אחד בלבד (עמ' 727, ש' 22-26, עמ' 728, ש' 1-2). 

מן המקובץ לעיל עולה, כי הופקד עותק אחד ויחיד של ההסכם אצל הרב ארנברג, גם על מנת לשוות להסכם תוקף נוסף של אמינות. כבודו של הרב והאוטוריטה שלו היו אמורים לגרום למעורבים ולחותמים על ההסכם, למחויבות יתר לקיומו של ההסכם. יחד עם זאת, ניתן היה לשוות להסכם אופי מחייב, גם אילו נחתמו עותקים נוספים של ההסכם ועותקים אלו היו מופקדים אצל כל אחד מהצדדים להסכם.

העובדה שההסכם החסוי הופקד בעותק אחד בלבד בידי הרב ארנברג, מחזקת את מסקנתי דלעיל, כי הצדדים ראו לנכון להסתיר חלק מההתחייבויות בשל אי חוקיותם, והחשש מפני גילויים.

העובדה שהסכמים נוספים לגיטימיים הופקדו אצל הרב (ס/71-ס/73) אינה מעלה ואינה מורידה, שכן בענייננו דובר בהפקדת עותק אחד ויחיד של הסכם שנחתם בשני ניסוחים שונים וזו האינדיקציה לרצון להסתירו (קרי, לא רק עצם ההפקדה אצל הרב, אלא ההפקדה בעותק יחיד). ודוק, העובדות המחשידות דלעיל מצטרפות לניסיונו של סדן להסתיר בחקירתו במשטרה את דבר קיומו של ההסכם החסוי.

גרסתו של סדן, כאילו חשש שגם סיעות אחרות יבקשו כיסוי חובות, כתנאי לחבירה לקואליציה, ולכן פעל כנ"ל, היא בעייתית, שכן לגרסת סדן הותנה כיסוי החובות של סיעתו של אנגל, באיחוד סיעות (של אנגל ושל סדן) והדבר נכתב מפורשות בהסכם החסוי. לא שמענו במהלך המשפט, כי גם סיעות אחרות ביקשו או שקלו להתאחד עם סיעתו של סדן ולפיכך לא היתה אמורה להתעורר כלל בעיה דומה עם סיעות אחרות.

המסקנה המתבקשת מהאמור בשני הפרקים שלעיל (הכחשת דבר קיומו של ההסכם החסוי ע"י סדן והפקדתו בעותק אחד אצל הרב), בדבר הניסיון להסתיר את דבר קיומו של ההסכם החסוי, היא כי בעת שאדרש לאמינות גרסאות הנאשמים, תעמוד לנגד עיני העובדה כי הנאשמים עצמם עמדו על הבעייתיות המשפטית בהתחייבויותיהם ולפיכך ניסו להסתיר את תוכן ההתחייבויות.

ג. סיבת אי פרסומו של ההסכם 

אליבא דהתביעה, היתה מוטלת על הצדדים להסכם חובת חשיפה ופרסום של ההסכם. התביעה ביקשה להסיק מאי פרסומו של ההסכם מסקנות לחובתם של הנאשמים שחתימתם מופיעה על גבי ההסכם.

סדן בחקירתו במשטרה נשאל האם החלק החסוי של ההסכם עם אנגל הובא בפני הנהלת המועצה לאישור והשיב "...החלק הסמוי של ההסכם היה בטרם גיבוש הקואליציה וכחלק מההסכמים הפרטניים עם יחידים וסיעות, ולכן לא היה מקום להעלות את זה בפני ההנהלה" (ת/3 גיליון 8 ש' 212-215).

בחקירתו במשטרה מיום 14/10/04 (ת/12) מסר סדן לחוקריו את חלקו הגלוי של ההסכם (ת/57). סדן נשאל האם העביר הסכם זה לידי מזכיר העירייה, כמתחייב על פי דין, והשיב "למיטב זכרוני וידיעתי, שום הסכם מההסכמים הקואליציונים שנחתמו בקדנציה הזו וגם הקודמת, לא הועברו למזכיר העיר, לא על ידי ולא על ידי גורמים אחרים. אני רוצה להדגיש שכל ההסכמים הללו, אין להם שום משמעות שכן כלל ידוע הוא שהסכמים פוליטיים הם לא יותר מאשר פיסת נייר שלכל היותר מסתתרת מאחוריה דקלרציה ותו לא. ברצות שני הצדדים יקיימוהו ובהתנגדות צד אחד יפרוהו..." (ת/12 גיליון 2 ש' 25-37).

אנגל בעדותו בביהמ"ש השיב בנוגע לשאלה מדוע לא פורסמו ההסכמים, כי כלל לא ידע שצריך לפרסמם, וכי בכל שנות כהונתו במועצת העיר חדרה, לא פורסמו הסכמים קואליציוניים (עמ' 729, ש' 24-27). 

יצוין, כי בהקשר זה העיד מזכיר העירייה בזמנים הרלוונטים, מר יאשיהו וולשטיין, אשר נשאל האם אי פעם בתפקידו כמזכיר העיר, הופקדו אצלו הסכמים והשיב "פעם אחת ויחידה. מ-95 עד פרישתי הוגש לי פעם אחת בבחירות האחרונות לראשות העיר. זה היה ב-2.5.05" (עמ' 269, ש' 1-2). 

בלדב בחקירתו הנגדית (ע"י ב"כ המאשימה) נשאל, האם היה ברור לו כי הסכם ת/44 לא יזכה לפרסום והשיב "שמבחינתי ההסכם הזה כולו היה גלוי כי בסופו של דבר הוא היה מתפרסם. בנושא של המשרה בטוח שזה היה מגיע לפרסום. בנושא של ההלוואה ואיחוד סיעות זה דבר שסביר להניח שעוד באותו חודש שאם הם היו מתאחדים בהחלטה שלהם באותו חודש זה כבר היה מוגש למועצת העיר. ההלוואה שנלקחה יש פה חשבון שמפקידים את כל הכסף בנושא של מבקר המדינה. זה יעלה בדו"ח של מבקר המדינה. כלומר זה לא משהו שאפשר להסתיר מעיני הציבור..." (עמ' 584 ש' 23-29).

בשלב זה בעדותו, הבהרתי לבלדב, כי נראה, שגם אם הכל היה מתממש, הרי שאף אחד לא היה יודע שזה פרי הסכם, ובלדב השיב כי "אני עוד פעם אומר אני לא צד להסכם... אני לא צד להסכם לכן חובת הנושא הזה של פרסום ההסכם היה מוטל על כתפיהם של סדן ואנגל..." (עמ' 585, ש' 16-20).

לנושא אי פרסומו של ההסכם ומשמעותו המשפטית, אדרש בהמשך פסק הדין (ראו פרק ח' לפסק הדין) , אך נראה, כי לא אוכל להסיק מסקנה כי אי פרסומו של ההסכם נבע בשל אי כשרותו בעיני החתומים עליו, שכן בעיריית חדרה לא היה נהוג כלל לפרסם הסכמים קואליציוניים ונראה, כי גם הפעם נהגו המעורבים בהתאם לנוהג זה. העובדה שאף ההסכם הגלוי (ת/57) לא פורסם, מחזקת מסקנתי זו.

ד. סעיף 5 להסכם – מציאת משרה/תשלום הוצאות לאנגל

· ההחלטה להעביר בדיקת המשרה, שתוצע לאנגל, לבדיקה משפטית

כאמור, ב- ת/44 נרשם כי "כל משרה שתוצע לאנגל מרדכי, תגובה בחוות דעת משפטית שתאשר זאת". 

לטענת הנאשמים, הותנתה כל משרה שתוצע לאנגל בחוות דעת משפטית מוקדמת שתאשר את חוקיותה. אי לכך, אין ניתן לראות בהבטחה של אותה משרה כמעשה בלתי חוקי. 

הנאשמים גרסו במשטרה ובביהמ"ש, כי סעיף 5 ל- ת/44 היה מותנה בחוקיות המינוי ועובדה, שהדברים אכן נמסרו לבדיקה משפטית, ככל שהדבר נוגע לאפשרות שאנגל ימונה לגזבר באיגוד ערים לכיבוי אש. 

מעיון ב-ת/58, חוות דעת משפטית שנתבקשה ע"י סדן, בנוגע לשאלה האם חבר מועצה יכול לכהן כגזבר בשכר באיגוד ערים לכיבוי אש, עולה, כי המדובר בניגוד עניינים מובהק וקיצוני ועל כן בלתי אפשרי מבחינה חוקית.

נבחן להלן את גרסאות הנאשמים בהקשר זה ואת המסקנה העולה מהן:

אנגל העיד בביהמ"ש כי נכתב ב-ת/44 ש"כל משרה שתוצע לאנגל מרדכי תגובה בחוות דעת משפטית שתאשר זאת זאת אומרת שאפשר שחוות דעת יכול להיות שלא תאושר ולא זה. אני בכל מקרה לא ראיתי חוות דעת לעניין הזה... אבל ביקשתי אם המשרה הזו תוצע לי תאושר בין כל הגורמים, תובא בפני, אני ירצה לראות בפני חוות דעת משפטית..." (עמ' 710, ש' 26-27 ועמ' 711, ש' 1). אנגל השיב לשאלת ביהמ"ש כי הוא זה שדרש הכנתה של חוו"ד משפטית (עמ' 711, ש' 7). 

בהמשך נאמר לאנגל, כי כיוון שהוא ערך וניסח את ההסכמים, וודאי יוכל להסביר משמעותו של סעיף 5 ל-ת/44 שכן יש חשד שמדובר בפיקציה לצורך תשלום שכר ולא במשרה אמיתית. אנגל השיב כי הניסוח "ראש העיר מתחייב למצוא תפקיד בשכר" המופיע בסעיף 5 ל-ת/44 אינו במקומו וכי התכוון כי סדן בעצמו יעשה את כל הבדיקות הרצויות (נושא השכר, חוו"ד משפטית) לצורך בדיקת המשרה הזו (עמ' 712, ש' 23-27 ועמ' 713, ש' 1-2). אם הבדיקות ילמדו כי הדבר אינו אפשרי אזי אליבא דאנגל "אז זה נפל סעיף 5..." (עמ' 713, ש' 8). לשאלת ביהמ"ש מה היה קורה אם הבדיקות היו מלמדות שלא ניתן לאשר המשרה וכי היא לא רלוונטית השיב "הייתי נשאר בעסק שלי. לא הייתי נפגע..." (עמ' 713, ש' 17).

בהודעתו במשטרה מיום 28/3/04 (ת/29), פרט אנגל יותר את מהותה של חוות הדעת המשפטית שנדרשה וגרס, כי התנה את הסכמתו לקבל על עצמו משרה של גזבר של איגוד מכבי אש "... התנאי שלי הוא לקבל שכר, ובתנאי נוסף שאני אקבל מהיועמ"ש של איגוד מכבי האש שאין ניגוד עניינים בין חברותי במועצת העיר לבין התפקיד" (ת/29 גיליון 3 ש' 56-58). אנגל נשאל מדוע בכלל חשש שעלול להיווצר ניגוד עניינים והשיב "כל דבר שאני אומר אני רוצה חוו"ד משפטית, ולכן העליתי את זה..." (ת/29 גיליון 3 ש' 61-62).

בלדב בעדותו בביהמ"ש השיב לגבי סעיף 5 להסכם, כי אנגל דרש רק תפקיד חוקי וכי אפשר ונפלו טעויות בניסוחים של ס' 5 להסכם (עמ' 523 ש' 11-22). 

בחקירתו במשטרה השיב בלדב כי "... סעיף 5 מדבר על תפקיד שיכול להתאפשר רק עפ"י החוק, כמצוין, כל משרה שתוצע לאנגל תגובה בחוות דעת משפטית שתאשר זאת, צריך לזכור שמדובר בעבודה בתאגידים ציבוריים... דברים המקובלים גם ברשויות אחרות ועומדים גם במבחן החוק... קבלת תפקידים... מעין אלו..., שמאפשר החוק, הינו דבר מקובל וראוי בהסכמים קואליציוניים ברשויות השונות... ידוע לי, שמעתי מישראל סדן שישנן כל חוות הדעת המשפטיות שבאם תוצג מועמדותו של אנגל בפורום המתאים שאמור לבחור בתפקיד הגזבר, אין מניעה חוקית למינויו" (ת/14 גיליון 2 ש' 43-47 וגיליון 3 ש' 48-57). 

סדן, בחקירתו במשטרה, נשאל האם האמור בסעיף 5 להסכם נראה לו חוקי, קרי, להבטיח לחבר מועצה משרה מסוג זה בתמורה לחבירתו לקואליציה והשיב "... לגבי השאלה אם זה חוקי, אמרתי שאני בודק את הדברים..." (ת/3 גיליון 7 ש' 170-173). 

סדן נשאל מדוע לא ברר את חוקיות העניין בטרם חתם על ההסכם עם אנגל והשיב כי "אנגל הבין שהחלק החסוי של ההסכם זה רק אם הדברים ניתנים, אם זה לא ניתן זה לא יהיה" (ת/3 גיליון 7 ש' 175-176). 

עוד נשאל סדן מי ביצע את הבדיקה המשפטית עליה דובר בקשר להעסקתו של אנגל והשיב, כי את הבדיקה ביקש שיעשה מפקד איגוד ערים לכיבוי אש ואם תשובתו תהיה חיובית "... אוכל להביא את אנגל לועדת כוח אדם... לא אוכל למנותו, אלא אם יובא המינוי לאישור..." (ת/3 גיליון 9 ש' 241-243).

מן המקובץ לעיל עולה, כי סדן, אנגל ובלדב מבססים את טענתם כי סעיף 5 ל-ת/44 הותנה בחוקיות ההתחייבות, הן בכך שנרשם בהסכם עצמו כי כל משרה תגובה בחוות דעת משפטית שתאשר זאת, והן בעובדה שאכן הדברים נמסרו לבדיקה משפטית. 

יחד עם זאת, מעיון בחוות הדעת המשפטית (ת/58) וכן מגרסתו של אנגל בחקירתו במשטרה עולה, שהסוגיה נבחנה במנותק מההסכם, ומן הסתם היתה אמורה להיבחן אך ורק לגבי השאלה האם יש ניגוד עניינים בין חברות במועצה ובין ביצוע תפקיד של גזבר באיגוד ערים לכיבוי אש. שהרי, חוות הדעת ת/58 הנ"ל פותחת במילים: "לבקשתכם להלן חוות דעתנו לגבי השאלה האם חבר מועצת רשות מוניציפאלית החברה באיגוד יכול למלא תפקיד של גזבר בשכר באיגוד ערים לכבאות חדרה".

השאלה האם ניתן מבחינה משפטית להתחייב ליתן לחבר מועצה משרה תמורת חבירתו לקואליציה, בתנאים המנוסחים בסעיף 5 להסכם, כלל לא נבחנה וכלל לא היתה כוונה לבוחנה. 

לכך יש להוסיף את העובדה, שסעיף 5 כלל אופציה נוספת, של החזר הוצאות, בעניינה גרס סדן בחקירתו במשטרה, כי "...גם ההבטחה שניתנה לאנגל בנושא החזר הוצאות, אשר היה אחד התנאים להצטרפותו, לא מומש הלכה למעשה משום שהיה ברור שהוא עומד בניגוד לחוק. זאת ידעתי ברגע שכתבתי את הדברים והראיה שהדברים נמסרו לבדיקה אצל היועמ"ש של איגוד ערים לכיבוי אש, אשר תוצאותיה היו ברורות לי מראש, ומרגע שהיועץ המשפטי קבע את מה שקבע, נסתם הגולל על אותה הבטחה בלא שהתממשה ולא היתה מתממשת לעולם..." (ת/10 גיליון 4 ש' 102-108).

יצוין, כי סוגית "החזר ההוצאות" לא הועמדה לבדיקת היועץ המשפטי. מגרסתו של סדן ברור גם מדוע לא הועמדה לבדיקה שכזו. 

ברי אפוא, שהצדדים להסכם לא התכוונו לבחון את חוקיות ההסכם כולו, אלא רק את שאלת ניגוד העניינים בין התפקידים שיוצעו לאנגל, לבין חברות במועצת העיר. בהמשך, אתייחס לטענת הנאשמים, כי מלכתחילה התכוונו הצדדים לבחון רק משרה של גזבר באיגוד ערים.

לא אוכל אפוא לקבל את טענת הנאשמים, החתומים על ההסכם, כי הכוונה להעביר את נושא קבלת תפקיד בשכר לאנגל,  לבדיקה משפטית, מצביעה על תום לבם, או על כוונתם לפעול כדין.

ההסכמה לבקש חוות דעת משפטית, בנסיבות העניין, נבעה מתוך הידיעה כי מינוי לתפקיד שאנגל אינו כשיר משפטית לבצעו, עלול שלא להיות מאושר או להיפסל בשל אי חוקיותו. אי לכך, נערכו הנאשמים מראש למנוע מצב כזה שהיה עלול, בין השאר, להביכם פוליטית. הסוגיה נשוא ענייננו, קרי, הבטחת תפקיד או עבודה, תמורת חבירה לקואליציה, כלל לא הובאה לבחינה משפטית ולא קיבלה ביטוי בחוות הדעת הנ"ל ועל כן אין בעצם הבקשה לחוות הדעת כדי ללמדנו על תום לבם של הנאשמים בהקשר זה. 

· ניסוחו של סעיף 5 - כללי
כאמור, נוסחו של סעיף 5 הוא כדלקמן:

"5. ראש העיר מתחייב למצוא תפקיד בשכר (1/2 משרה) ו/או תשלום ע"ח הוצאות כנגד חשבונית אשר תמסר בראשון לכל חודש והתשלום יבוצע ב- 10 לחודש. סה"כ התשלום החודשי יהיה 10,000 ₪ בתוספת מע"מ.

התחלת העבודה ב- 1.1.04 ועד 31.12.08.

ראש העיר יהיה ערב לכך שהתשלומים יועברו באופן רציף וללא עיכובים.

במידה ומסיבה כלשהיא תבוטל המשרה ו/או תופסק עבודתו של אנגל מרדכי,

אזי מתחייב ראש העיר מיידית למצוא חלופה בהתאם לאותם התנאים.

כל משרה שתוצע לאנגל מרדכי, תגובה בחוות דעת משפטית שתאשר זאת".

באשר לגובה הסכום (10,000 ₪) שנרשם בסעיף 5 להסכם, גרס אנגל, כי מדובר בסכום שהוא כגובה מחצית מהשכר ברוטו המקובל לגזבר ברשויות מקומיות וכן כי "גם בעסק שלי אני מרוויח 20 אלף שקל ברוטו... ואני הנחתי שאם חצי מהזמן שלי לא נמצא בעסק שלי אלא נמצא בעסק אחר, בתפקיד אחר לגמרי, ולא נמצא שם אז הנזק הכספי שלי יגרם בסביבות ה- 10,000 שקל" (עמ' 714, ש' 22-25). יצוין כי אנגל הגיש בהקשר זה דו"ח מס הכנסה על הכנסותיו בשנת 2003 להוכחת טענתו זו (ס/91).

באשר למועד תחילת העבודה וסיומה, העיד אנגל, כי קבע את מועד העסקתו בהתאם לקדנציה של סדן וכי "זה לא כזה ראה וקדש. כפי שאני אמרתי צריך להיות חוזה העסקה. בחוזה העסקה שלי עם המעסיק היה נקבע גם תקופת העבודה לעניין הזה על בסיס של גזבר" (עמ' 717, ש' 6-8). 

בחקירתו במשטרה השיב אנגל בהקשר זה כי "... סדן נבחר לכהן כראש עיר לתקופה של 5 שנים, וכראש עיר זה טבעי שהוא יוכל למצוא לי משרה כפי שהתחייב בהסכם" (ת/29 גיליון 10 ש' 263-265). 

לגבי התנאי לפיו "ראש העיר יהיה ערב לכך שהתשלומים יועברו באופן רציף וללא עיכובים" העיד אנגל בביהמ"ש, כי הניסוח קלוקל וכי אין הכוונה שראש העיר יוציא כספים מכיסו, אלא שידאג שהתשלומים ישולמו במועדם. כן הסביר שלמעשה למשפט זה אין כל כך חשיבות, שכן מדובר בתפקיד גזבר, שחלק מאחריותו היא לשלם שכר לעובדים במועד ומכך נגזרת גם חובתו לשלם את שכרו שלו (עמ' 717 ש' 9-22). 

אנגל נשאל מדוע סעיף 5 נוסח כפי שנוסח, שכן, אם עמדו מאחוריו כוונות אחרות, הרי שניתן היה להעלותן על הכתב מפורשות והשיב "זה נכתב מתוך טעות. אני לא משפטן, אני אדם פשוט מהישוב. ככה כתבתי את זה, ככה זה נכתב. מי שקורא אותו הוא מנוסח לא טוב. אני מודה במבט לאחור שהוא מנוסח לא טוב... אבל צריך להבין את המהות, זה מה שחשוב בכל העניין..." (עמ' 718, ש' 17-21).

באשר לניסוח לפיו "במידה ומסיבה כלשהיא תבוטל המשרה ו/או תופסק עבודתו של אנגל מרדכי, אזי מתחייב ראש העיר מיידית למצוא חלופה בהתאם לאותם התנאים" העיד אנגל, כי היה לו ברור שכל תפקיד ציבורי שיקח על עצמו יעשה אותו כמיטב יכולתו והדבר עלול להזיק לעסקו הפרטי. הוא מציין בהקשר זה כי חפץ לעשות תפקיד ציבורי ולהוכיח לקרוביו שעל אף מגבלותיו הרפואיות- הוא מסוגל (עמ' 719-720).

עוד השיב אנגל בחקירתו במשטרה, בהסבירו את נושא התמורה עבור הוצאת חשבונית, כי "... עניין החשבונית הוא חלופה לעבודה בהיעדר תלוש משכורת... לא היה שום תנאי של קבלת כסף עבור הצטרפות לקואליציה, ולא שום דבר שאינו חוקי... ואני מודה שהוא פשוט הסכם שמנוסח באופן גרוע ולא משקף את האמת בדברים שסוכמו. לראיה, ההסכם נעשה בנובמבר 2003, ועד למרץ 2004 כשאתם התערבתם בזה, לא בוצע מהסעיף הזה דבר (סע' 5 בהסכם) ולא התלוננתי ולא עזבתי קואליציה ולא קרה דבר שהיה צריך לקרות אילו ההסכם היה מתנה הצטרפותי לקואליציה בתשלום כלשהו..." (ת/30 גיליון 3 ש' 77-80 וכן גיליון 4 ש'  81-105). 

בעדותו גרס אנגל, בהקשר זה, כי לא כל עובד יכול לקבל משכורת. כוונת הרישום בהסכם היתה להוצאת חשבונית עבור עבודה בפועל (עמ' 714 ש' 3-6). 

בחקירתו במשטרה מיום 27/5/04 (ת/30) השיב אנגל כי "העניין של חשבון הוצאות, אני חוזר ואומר ומדגיש, שהוא חשבוניות עבור ייעוץ לחברות בענייני ביטוח..." (ת/30 גיליון 2 ש' 32-35).

כן השיב אנגל כי לא קיבל כל עצה משפטית בנוגע לניסוח ההסכם ו"הכל נעשה על פי הבנתי המוגבלת ובהתאם למה שסוכם ביני לבין סדן, כשהדגש הוא על העמותה ופעילותי בה..." (ת/30 גיליון 8 ש' 224-226).

גרסתו העקבית של אנגל לעניין החשבוניות, מתיישבת גם עם ניסוחו של  סעיף 5 להסכם ואינני רואה סיבה שלא לאמצה, לאמור, כוונת החתומים על ההסכם היתה כי על סדן למצוא לאנגל עבודה, במשכורת או תמורת חשבונית.

אשר למשכה של תקופת העבודה וחלקים הנוספים בהסכם, בדבר התחייבויותיו של ראש העיר, אתייחס בהמשך. 

· האם הכוונה בהבטחה למציאת התפקיד היתה לתפקיד ספציפי של גזבר איגוד ערים לכיבוי אש, או לתפקיד כלשהו בלתי מוגדר
כל החתומים על ההסכם גרסו, כי בחותמם על ההסכם, עמד לנגד עיניהם תפקיד הגזבר באיגוד ערים לכיבוי אש וכי המדובר בתפקיד ציבורי-לגיטימי. תפקיד הגזבר באיגוד ערים לכיבוי אש הוא תפקיד ציבורי וחשוב ומן הסתם, לציבור ולסיעות המועצה יש אינטרס בזהותו ובכישוריו של הגזבר. אפשר, שאם נכונה טענת הנאשמים בדבר התפקיד שעמד לנגד עיניהם, אזי אין כל פסול בייעוד התפקיד לאנגל. ראוי אפוא לבחון, האמנם נכונה גרסתם של הנאשמים בנקודה זו. 

אנגל נשאל בעדותו בביהמ"ש, האם כשנערך ת/44 וסעיף 5 שבו, היה ברור לאיזה משרה מתכוונים והשיב "תפקיד של הגזבר. שום דבר אחר לא היה" (עמ' 712, ש' 11). לפיכך נשאל אנגל אזי מדוע לא נכתב ב-ת/44 ובסעיף 5 שבו, מפורשות, שמדובר במשרת גזבר והשיב "אני יגיד את האמת זה טעות" והוסיף כי כל החתומים על המסמך ידעו כי מדובר במשרת גזבר (עמ' 712, ש' 16-17). 

אלא שדבריו של אנגל בחקירתו במשטרה, אינם עולים בקנה אחד עם עדותו הנ"ל. 

בחקירתו במשטרה (ת/29 מיום 28/3/04), משהוקראה לאנגל הודעת סדן בנוגע ל-ת/44, השיב אנגל אמנם כי דובר ב"משרה הציבורית באיגוד הכבאים" (ת/29 גיליון 8 ש' 210) וכן כי "מדובר במשרה של גזבר באיגוד מכבי אש..." (ת/29 גיליון 8 ש' 230). יחד עם זאת, לאחר שהוצג לאנגל ת/44, והוא נשאל, בין היתר, מדוע לא מופיע בהסכם נושא התפקיד באיגוד הכבאות, השיב "אני מבקש להבהיר כי אחד מהתנאים שלי לכניסה לקואליציה של סדן שהועלו בהסכם שנחתם על ידנו היה דרישה שלי לקבלת תפקיד בהיקף של חצי משרה שלא במסגרת העיריה. התפקיד שדרשתי וסדן הסכים לכך היה בשכר של 10,000 ₪. אני מציין כי במועד החתימה על ההסכם לא היה ידוע איזה סוג עבודה בדיוק זה יהיה כאשר היה מגוון רחב של אפשרויות ביניהם, אולי לתת שרותי יעוץ בביטוח... העיקר שתהיה משרה כלשהי..." (ת/29 גיליון 9 ש' 250-256). ובהמשך "כעבור חודש לערך הועלה הרעיון של תפקיד גזבר איגוד הכבאות בחדרה" (ת/29 גיליון 9 ש' 258-259).

יצוין, כי ב-ת/30 (שנגבתה כחודשיים לאחר מכן- ביום 27/5/04) גרס אנגל כי "תשלום ע"ח הוצאות כנגד חשבונית" שנקבע בהסכם, יועד למקרה שיקבל עבודת ייעוץ לחברות בענייני ביטוח (גיליון 2 ש' 34-35).

בחקירתו הנגדית ע"י ב"כ המאשימה, נשאל אנגל לפשר הסתירה בין גרסתו במשטרה (ת/29 בעמ' 9) לבין גרסתו בעדותו והשיב, כי בחקירתו היה ב"בלק אאוט" ולכן דיבר שטויות (עמ' 766, ש' 12-15). גם בסיכומיו, גרס אנגל כי אין ליתן לאמירתו הנ"ל בחקירתו כל משקל, בשל המצב בו היה נתון במהלך חקירתו.

סדן בחקירתו הנגדית (ע"י ב"כ של אנגל) נשאל לגבי סעיף 5 ל-ת/44 תוך שצויין בפניו כי אליבא דאנגל היה ברור כי מדובר בתפקיד של גזבר בלבד. סדן השיב "הנושא עלה, אני לא זוכר בדיוק מתי". סדן נשאל עוד "אתה לא יכול לשלול שאם מר אנגל זוכר שמבחינתו זה מו"מ... על תפקיד הגזבר" והשיב "אינני יכול לשלול. לא רשום פה. אני לא זוכר, אני לא זוכר מתי עלה הנושא, אבל הנושא עלה. אני לא זוכר אם לפני או אחרי" (עמ' 427, ש' 21, 22-25). 

בלדב בחקירתו במשטרה השיב כי באשר לסעיף 5 להסכם עם אנגל "צריך לזכור שמדובר בעבודה בתאגידים ציבוריים, כדוגמת הקרן לפיתוח חדרה או לחילופין איגוד ערים לכיבוי אש..." (ת/14 גיליון 2 ש' 43-47).

לעומת זאת, בעדותו בביהמ"ש גרס בלדב כי "... במעמד החתימה כבר ידענו שמדובר בגזבר איגוד ערים לכיבוי אש, אבל בהתחלה אולי היתה מחשבה כמו שהזכרתי שם קרן לפיתוח חדרה. ראשיתו של המשא ומתן. אבל כשהנושא הזה התגבש כבר דובר על גזבר איגוד ערים כיבוי אש..." (עמ' 568, ש' 15-18).

מן האמור ניתן להסיק, כי בעת החתימה על סעיף 5 ל-ת/44, לא היה כלל ברור לחותמים באיזה תפקיד מדובר. הדברים עולים מפורשות מהודעותו של אנגל במשטרה (ת/29 גיליון 9). גרסה זו אני מעדיף על פני עדותו של אנגל בפני. לא איש כאנגל ילקה ב"בלק אאוט" בחקירתו במשטרה ויאמר דברים מפורשים שהקשר בינם לבין המציאות, כגרסתו החדשה, אינו אלא מקרי. 

לא נעלם מעיני כי ב-ת/29, כמובא לעיל, טען אנגל גם כי דובר על משרה של גזבר באיגוד ערים לכיבוי אש, אך בדברים אלו אין משום נקיבה בעיתוי של העלאת האפשרות למשרת גזבר. אין ספק כי בשלב מאוחר יותר, אכן נדונה משרת הגזבר, ולכך התייחס אנגל משלא נדרש לעיתוי. 

לא נותר לי אלא להעדיף את גרסתו הראשונה במשטרה, מהסיבות שפרטתי בפרק ד' להרכעת הדין, העוסק ב-"גרסת הנאשמים בנוגע למצבם הנפשי במהלך חקירותיהם במשטרה" שלעיל. 

כמפורט לעיל, אפילו סדן בעדותו לא תמך מפורשות בגרסתו הכבושה של אנגל, לפיה היה ברור, בעת החתימה על ההסכם, כי המדובר בתפקיד של גזבר באיגוד ערים לכיבוי אש. 

גם בלדב (ב-ת/14) מציין אפשרויות של תפקידים אחרים בתאגידים ציבוריים, הגם שחזר בו מגרסה זו בעדותו בביהמ"ש. 

אפילו אנגל עצמו, מודה בחקירתו הנגדית בביהמ"ש, כי בטרם דובר על משרת הגזבר, הועלו אפשרויות נוספות של תפקידים (ש"עלו" ו"נפלו") לרבות ייעוץ בענייני ביטוח (עמ' 754, ש' 5-17).

גרסה זו, בדבר האפשרות שאנגל יקבל תפקיד של יעוץ בענייני ביטוח, אינה נוחה "בלשון המעטה" לאנגל, לסדן ולבלדב, המבקשים לאיינה. עד כדי כך שסדן, בביהמ"ש, שולל הגרסה כי דובר על אפשרות שאנגל ייתן יעוץ בנושאי ביטוח (עמ' 429, ש' 10-13).

גרסתו במשטרה של אנגל, עולה בקנה אחד גם עם ציון האפשרות של קבלת תשלום עבור חשבוניות, כמפורט לעיל (וכן ראו ת/30 גיליון 2 ש' 32-35). אם אכן היה ברור, בעת חתימת ההסכם, כי אנגל מיועד לתפקיד גזבר באיגוד ערים לכיבוי אש, אזי ברור כי מדובר בתפקיד של עובד שכיר באיגוד ולא בתפקיד עצמאי המחייב הוצאת חשבוניות. הזכרת האפשרות של הוצאת החשבוניות, מתיישבת עם גרסתו של אנגל במשטרה, כי בעת  חתימת ההסכם עדיין לא היה ברור איזו עבודה תיועד לו ועלה מגוון של אפשרויות, כולל "שרותי ייעוץ... העיקר שתהיה משרה כשלהי". אם אכן היה ברור כי מדובר בתפקיד הגזבר, כגרסתו המאוחרת של אנגל, הא ותו לא, אזי מדוע צריך היה לציין כי ראש העיר ערב לכך שהתשלומים (מדוע לא משכורת?) יועברו באופן רציף וללא עיכובים? הרי כגזבר, הוא (אנגל) אמור לשלם משכורת לעצמו (וראו גרסתו בעניין זה בעדותו בעמ' 717 ש' 9-22).

אם אכן היה ברור כי מדובר "רק" בתפקיד הגזבר, הא ותו לא, אזי מדוע לא צוין התפקיד בהסכם ומדוע היה צריך לציין את חובת ראש העיר למצוא לאנגל משרה חלופית אם תבוטל המשרה או תופסק עבודתו של אנגל.

נראה איפוא, כי בסעיף 5 התחייב סדן למצוא לאנגל תפקיד כלשהו בשכר. רק מאוחר יותר, בחלוף כחודש ימים, במסגרת מימוש התחייבותו של סדן, נבחנה האפשרות למנות את אנגל כגזבר איגוד ערים לכיבוי אש.

· הסיבה למתן ההבטחה לאנגל בדבר מציאת תפקיד/החזר הוצאות
סדן בעדותו בביהמ"ש השיב, כי לגבי סעיף 5 להסכם, הרי שאנגל השקיע את כל זמנו ומרצו בעמותה העירונית לתרבות, נוער וספורט והדבר פגע בעסקו הפרטי (סוכנות לביטוח) ולפיכך המטרה היתה לסייע לאנגל בגין ההפסד שנגרם לו בשל השקעתו בעמותה. הדבר נבדק למול החברה למתנ"סים, שהיא זו הקובעת את ההתנהלות למול העמותה  (עמ' 393, ש' 23-32 ועמ' 394, ש' 1-3) וניתנה תשובה חד משמעית כי אין ניתן לקבל מהם תמורה כספית. לגרסת סדן, משאפשרות זו לא צלחה, ניסו לבחון אפשרות שאנגל ישמש כגזבר ערים לכבאות "אינני זוכר אם אני העליתי את זה או אחר. אמרתי שאני בהחלט מוכן לבדוק... " (עמ' 395, ש' 16-17).

בהודעתו השנייה במשטרה (ת/3 מיום 29/3/04), הודה סדן לראשונה, כי ההסכם כלל הבטחות מעבר לנושא התפקידים וכי ההסכם נחלק לשניים. "... הדבר השני שבאותו חלק סמוי, דיבר על כך שאנגל משקיע את מירב זמנו בפעילות ציבורית ולכן הוא מבקש שייתנו לו הוצאות אישיות בהיקף של חצי משרת סגן. אמרתי לו שזה... בלתי אפשרי, אני מוכן לבדוק מה ניתן לעשות במסגרת העמותה על פי הדין... אז עלתה האפשרות שהוא יועסק בחצי משרה באיגוד ערים לכבאות... אמרתי שאני מוכן לבדוק את העניין הזה..." (ת/3 גיליון 6 ש' 139-164).

אנגל בעדותו בביהמ"ש, נשאל באשר לרקע החתימה על ת/44 והשיב כי "...אני בשיחות במשא ומתן שלי עם ישראל סדן... ביקשתי ממנו בעצם את עזרתו בנושא של יועץ לענייני ביטוח ברשויות מקומיות שהם לא עיריית חדרה. בקשרים שיש לו בדברים האלה..." (עמ' 709, ש' 2-3). עוד העיד בהקשר זה כי "פניתי אליו אבל כמו שזה עלה כל הנושא הזה ירד באותו רגע שזה עלה. הוא הודיע לי באותו שיחה שיש תפקיד של גזבר, תפקיד פנוי, של גזבר באיגוד ערים בחדרה כאשר מדברים, צריך להבין את הרקע, קודם כל הוא היה יושב ראש הכבאות ויושב ראש ההנהלה שם וכל הניהול של המשק הכספי של איגוד ערים היה במצב, אני לא רוצה להגיד גרוע, מצב נמוך ביותר" (עמ' 709, ש' 10-15). עוד מעיד אנגל, כי כשעלתה האפשרות של תפקיד הגזבר, הדבר מאד קסם לו וחש כי התפקיד תואם את יכולותיו "במישור העקרוני אמרתי לו שאני מוכן לקבל עלי את התפקיד והתנאי היחידי שלי לקבל את זה שכר" (עמ' 709, ש' 25-26).

בהמשך העיד אנגל, כי תפקיד הגזבר לא היה מעין "תפקיד כיסוי" באמצעותו יקבל שכר, אלא תפקיד ממשי, שהיווה עבורו אתגר ושבו היה צריך להשקיע זמן ומשאבים ועל כן דרש שכר ובלשונו "ואני אמרתי אם אני יקבל תפקיד כזה אני עושה אותו כמו שעשיתי תפקידים אחרים בדחילו ורחימו, משקיע שמה את כל מרצי, את כל יכולתי ולעלות על זה. בשבילי זה היה אתגר כפי שאני אמרתי כנגד זה ביקשתי שכר". עוד העיד אנגל, כי הבין שבתפקיד זה יצטרך להשקיע את כל מרצו והדבר עלול לפגוע בעסקו הפרטי ועל כן ביקש שכר שכן "זה לגיטימי וזה היה ברור" (עמ' 710, ש' 5-8, 21).  

לשאלת ביהמ"ש מדוע רצה בתפקיד גזבר והאם היה זה לצורך פיצוי בעבור עיסוקיו הציבוריים האחרים והשיב "... לא... אני ראיתי בשבילי כי זה אתגר. קודם כל הייתה בקשה מישראל סדן... ואני חושב שאני הייתי מתאים לתפקיד הזה" (עמ' 715, ש' 7-10). לבקשת סניגורו, פרט אנגל מדוע כישוריו תואמים את תפקיד הגזבר (עמ' 715, ש' 11-26).

בהודעתו במשטרה מיום 28/3/04 (ת/29) השיב אנגל, בין היתר, כי "...ישראל העלה רעיון שאני אהיה בנוסף לתפקידים שבקשתי גם גזבר של איגוד מכבי האש בחדרה. אמרתי לישראל שכל עבודה נוספת שתפגע בעסק הפרטי שלי, התנאי שלי הוא לקבל שכר..." (ת/29 גיליון 3 ש' 54-58 ודברים דומים גם ב- גיליון 8 ש' 210-212). 

עינינו הרואות, כי בכל הנוגע לסעיף 5 להסכם, הרי שגרסתו של סדן (בעדותו ובחקירותיו במשטרה) אינה מתיישבת עם גרסתו של אנגל (בעדותו ובחקירתו במשטרה). 

סדן גרס, כי הסיבה ל"חיפוש" תפקיד עבור אנגל, נבעה מכך שהשקעתו הרבה של אנגל בעמותה, גרמה לו להפסד זמן ומשאבים בעסקו הפרטי (סוכנות הביטוח) והמשרה בשכר נועדה למעשה לפצותו על כך. יצוין, כי בעדותו נימק סדן את חוסר ההיגיון הטמון בהוספת משרה נוספת, כפיצוי על אובדן זמן פרטי, בכך ש"... גזבר לא צריך לעבוד בשעות מקובלות, הוא לא עובד עם קהל. גזבר צריך לעבור על חשבונות והסכמים, זה התפקיד שלו באיגוד ולהיות בקשר עם גזברי הרשויות, להעביר את חובם לאיגוד. זה תפקידו, הוא יכול לעשות את זה מהבית, או לבקר בתאגיד שעה ביום. ז"א הוא לא חייב לדפוק כרטיס" (עמ' 395, ש' 24-27).

לעומתו גרס אנגל, כי תפקיד הגזבר שהוצע לו היווה עבורו אתגר ותאם את כישוריו וכי בשל הזמן שעשוי היה להשקיע בתפקיד זה (ולא בעבור הזמן שהשקיע בעמותה), דרש שכר שכן הדבר הפחית את הזמן שיכל להשקיע בעסקו הפרטי. באשר לשעות העבודה שהצריך התפקיד, גרס אנגל, כי "ראש העיר, שמעתי את העדות שלו, הוא דיבר על שעות של עבודה בערב, ביום בלילה, זה לא נכון. כך אני לא ראיתי את התפקיד, אני ראיתי את התפקיד של עבודה שבין תשע לאחת. לכן דובר על חצי משרה מפני שאתה צריך להגיע לפגישות עם ראשי רשויות, עם גזברים, עם הנהלת חשבונות, עם בנקים ואני צריך כל יום באופן רציף באיגוד, יש שמה כסא ומשרד של גזבר... וזה צריך להקדיש שם יום יום באופן רציף ואני הבנתי שאם אני צריך להשקיע שמה כל כך הרבה זמן אני אפגע בעסק שלי..." (עמ' 710, ש' 8-21). 

יצוין, כי משנשאל בלדב בחקירתו הנגדית (ע"י ב"כ המאשימה) האם שמע מסדן או מאנגל "... את ההקשר של העמותה [מבחינת השקעת הזמן- א.ש] בהקשר לסעיף 5", השיב בשלילה (עמ' 584, ש' 18-20). 

במחלוקת בין סדן לאנגל, אני מעדיף את גרסתו של סדן. מהדבק הדברים עולה, כי תחילתו של המו"מ בדבר מציאת תפקיד לאנגל הוא ברצון להעניק לו גמול כספי (כגרסת סדן) ולא ברצון למצוא לו תפקיד אתגרי, שבדרך אגב יצריך תשלום שכר, עקב הזמן שיידרש להשקיע באותו תפקיד. די לעיין בהסכם (ת/44) שבסופו של דבר נחתם, על מנת להיווכח שהכוונה היתה ליתן לאנגל תמורה כספית למשך כל תקופת ההסכם. 

אינני שולל האפשרות בדבר אמיתות ההסבר שניתן להתחייבות סדן בנדון. אפשר בהחלט שסדן התכוון לתגמל את אנגל בגין פעילותו הציבורית ובגין הזמן שהוא מקדיש למשימותיו הציבוריות, על רקע הצטרפותו לקואליציה. 

· סעיף 5 להסכם - סיכום עובדתי ומסקנות

מנוסח ההסכם, ומהגיונם של הדברים, עולה ברורות, כי מטרתה העיקרית של התחייבות סדן למצוא לאנגל משרה או עבודה, היא הרצון להעניק לו תשלום כספי, חודשי, במשך 5 שנים, עבור חצי משרה בסך 10,000 ₪. 

לא בכדי לא נקבע אופיו של התפקיד בהסכם, שכן העיקר בהסכם היה הרצון לתגמל את אנגל בסכום שנקבע ובמשך התקופה שנקבעה. כיוון שהתגמול עבור העבודה הוא העיקר, אזי ראש העיר ערב לכך שהתשלומים ישולמו לאנגל במועדם. התנאים דלעיל (להבדיל מאופי המשרה) הם העיקר ולפיכך, במקרה של הפסקת עבודתו של אנגל, התחייב סדן למצוא לאנגל מיידית עבודה לפי אותם תנאים. ודוק, אופייה של המשרה או העבודה, כלל אינם חלק מההסכם, שכן העיקר, כאמור, הוא השכר ומשכה של תקופת ההעסקה. ראש העירייה התחייב למצוא לאנגל משרה או עבודה (כעצמאי תמורת חשבוניות) ללמדכם, שכל משרה או עבודה מכבדת את בעליה ובלבד שתמורה של 10,000 ₪ חודשיים, משולמת בעיתה וברציפות.  

אילו אכן היתה המטרה העיקרית של ההסכם בנקודה זו, כגרסת אנגל, להעניק לאנגל תפקיד ציבורי מאתגר, ולא, כגרסת סדן, להעניק לו גמול כספי בגין הפסד שעות בעבודה במשרתו כעצמאי (בשל פעילותו הציבורית בעמותה), אזי לא היה נרשם בהסכם כי "במידה ומסיבה כלשהיא תבוטל המשרה ו/או תופסק עבודתו של אנגל מרדכי, אזי מתחייב ראש העיר מיידית למצוא חלופה בהתאם לאותם התנאים". ודוק, המדובר, לפי אנגל, בתשלום עבור התפקיד החדש, בגובה זהה לזה שהוא מרוויח בעבודתו העצמאית. מדוע זה יבקש אדם להשתכר כשכיר, בעבודה בלתי ידועה ולתקופה מוגבלת, בשכר זהה לזה שהוא מרוויח כעצמאי, תוך ויתור על עבודתו כעצמאי. 

לא זו אף זו, אליבא דאנגל, קדמה להצעת תפקיד הגזבר ע"י סדן, בקשתו של אנגל לסיועו של סדן במציאת עבודה לאנגל כיועץ לענייני ביטוח ברשויות המקומיות. מטרת הבקשה של אנגל היתה אפוא, חיפוש אחר מקור הכנסה נוסף. בקשה זו ירדה מן הפרק ואז, לפי גרסת אנגל, הוצע לו תפקיד הגזבר. ברור אפוא, כי  תחילתה של השיחה היא בגין רצון להכנסה נוספת וסביר להניח כי גם המשכה של השיחה נבע מאותה סיבה.

יתר על כן, אילו אכן היו מעייני הנאשמים נתונים למשרה, שהיא העיקר, אזי מדוע זה היה ראש העיר חייב לערוב לקבלת התשלומים במועד וברצפיות.

משרת גזבר ערים לכיבוי אש אמנם נבחנה ע"י הצדדים, אך היה זה בחלוף חודש מאז נחתם ההסכם. 

מנגד, מקובלת עלי גרסתו העקבית של אנגל, התואמת גם את מהלך המו"מ בין הצדדים, כי משהתחייב סדן (חילופית ולא במצטבר) לדאוג לאנגל למקור הכנסה עבור חשבוניות, היה זה עבור עבודה בפועל כעצמאי ולא כתשלום ללא עבודה. לא היה אפוא מדובר בפיקציה שנועדה להעביר לאנגל תשלומים ללא עבודה. 

ה. סעיף 6 להסכם- ההתחייבות לפרעון ההלוואה

· כללי
כאמור, סעיף 6 ל-ת/44 קבע כדלקמן:

"6. כסוי חובות

לכיסוי חובות "השכונה שלנו" בסך 150,000 ₪ תילקח הלוואה באמצעות בנק הזרחי [המזרחי] חדרה.

הערבים להלוואה: אברהם בלדב, רונן כהן, אנגל מרדכי, כל אחד ב- 1/3 מהסכום. 

מועד פרעון ההלוואה 31.5.04. ראש העיר מתחייב לפרוע את ההלוואה עד למועד הנ"ל, כל זאת במידה וראש "השכונה שלנו" יודיע בכתב לראש העיר על הסכמתו להצטרף לגוש משותף

של שתי הסיעות, איכפת לנו מחדרה ו "השכונה שלנו", אשר תיקרא: 

איכפת לנו מחדרה והשכונות". 

מגרסאות הנאשמים בעניין זה עולה, כי כתוצאה מגרעון כספי בסך 150,000 ₪, אליו נקלעה סיעתו של אנגל במהלך הבחירות (בגין צפי לקבל יותר מנדטים), נדרש אנגל לקחת הלוואה לכיסוי החובות הנ"ל. 

כפי שיפורט להלן, הנאשמים גרסו כי התחייבות סדן הנ"ל, לפרוע את ההלוואה, היתה תלויה באיחוד סיעתו של אנגל ("השכונה שלנו") עם סיעתו של סדן ("אכפת לנו מחדרה"), שכן איחוד שכזה מאפשר מבחינה חוקית, כיסוי חובותיה של סיעה מצטרפת (סיעתו של אנגל), ע"י הסיעה המאוחדת.

אין מחלוקת על כך שלבסוף לא אוחדו הסיעות. אליבא דאנגל, הוא העלה הנושא לדיון בסיעתו כ- 3-4 ימים לאחר שנחתם ההסכם עמו, והוחלט ע"י סיעתו שלא להתאחד (עמ' 723, ש' 21-22 וכן עמ' 724 ש' 10, עמ' 778, ש' 23). יחד עם זאת, אין מחלוקת כי סדן החל לגייס תרומות עבור אנגל, באמצעות תורמים שונים, לצורך כיסוי חובותיו. 

לפיכך, השאלה המרכזית בהקשר זה, הנה, האם גיוס התרומות היווה הלכה למעשה מילוי של סעיף 6 להסכם ונעשה בתמורה לחבירתו של אנגל לקואליציה, או שמא מדובר בפעילות נפרדת של סדן, שאינה קשורה כלל להסכם ולחבירתו של אנגל לקואליציה.

· סעיף 6- נוסחו, חוקיותו ותלותו באיחוד הסיעות כתנאי למימוש הסעיף
כהערה מקדמית ייאמר, שלשון ההסכם קובעת, כי תנאי לפירעון ההלוואה ע"י סדן, הוא שאנגל יודיע לסדן בכתב על הסכמתו לאחד הסיעות. קרי, כלל אין צורך שאיחוד הסיעות ימומש, אלא, לפי לשון ההסכם, מספיקה הודעה על הסכמה שכזו. החלטה על איחוד סיעות מצריכה, מן הסתם, קבלת הסכמת שתי הסיעות וכרוכה בהחלטות נוספות (דוגמת בחירת ממלאי תפקידים בסיעה המאוחדת וכיו"ב). משכך, לשון הסעיף מעלה ספק בדבר השאלה, האם אכן היתה כוונה להתנות את כיסוי ההלוואה באיחוד הסיעות.

לשאלה האם נושא איחוד הסיעות, כתנאי לכיסוי חובות סיעתו של אנגל, קיבל הכשר משפטי השיב סדן בביהמ"ש כי "למיטב זכרוני הדבר נבדק ע"י אחד מהחברים, אינני זוכר ע"י מי בדיוק, נדמה לי שזה אצל עו"ד מאד ידוע הבקיא בנושא והוא אמר שזה בהחלט אפשרי והתקדים של ישראל בעליה עם סיעת הליכוד" (עמ' 398, ש' 9-11). 

אנגל אישר בביהמ"ש, את גרסתו של סדן וכן גרס כי ו"ואז בשיחות שהיו לי עם בלדב הוא הודיע שישנה אפשרות של כיסוי חובות באמצעות איחוד של רשימות כפי שנעשה בישראל בעליה ועם הליכוד. הוא אמר שהוא יבדוק... ולמחרת הוא הודיע לי שהוא בדק את זה אצל עו"ד... אריה האן שהוא משפטן במקצועו... שהדבר ניתן" (עמ' 721 ש' 21-25). 

אנגל בחקירתו במשטרה השיב כי ניסוח ההסכם הנו רע וכי "... מבחינתי זו התאחדות לגוש עם הסיעה של סדן והוא היה מסיע לי לגייס תרומות גם בלי זה, אבל כך זה יצא בנוסח של ההסכם, ואני מבין היום שזה ניסוח רע ושאינו משקף את מה שצריך היה להיות לפי מה שסיכמנו... נשאר גרעון בחשבון הסיעה בבנק איגוד, בסך של כ 150,000 ₪ וכנגד זה, לכיסוי הגרעון , נלקחה ההלוואה. או סדן או בלדב, אני לא זוכר מי מהם, העלה אפשרות שיש דרך חוקית שאם שתי סיעות לא מפלגתיות מתאחדות לגוש אחד, יש אפשרות לאחת לכסות חובות מהעבר של השניה. האיחוד, סוכם שיבוצע אחרי כמה חודשים. עד כמה שזכור לי, בלדב אמר שהוא בדק את זה משפטית ושזה אפשרי" (ת/30 גיליון 5 ש' 113-123). 

אנגל נשאל האם דן עם סדן בנושא קיום ההבטחות שבסעיפים 5 ו- 6 והשיב "לא, לא דיברתי אתו. כפי שהסברתי, הנוסח של ההסכם אולי נראה רע, אבל הסיכומים האמיתיים בינינו היו שהוא יעזור לי על בסיס אישי וההלוואה הוא התחייב להביא תרומות ולא כמו שכתוב בהסכם. בהסכם כתוב שהוא מתחייב לפרוע, אבל הסיכום היה שהוא יסייע ויביא תרומות לסילוק ההלוואה... " (ת/30 גיליון 5 ש' 126-131). 

בלדב, הן בעדותו בביהמ"ש והן בעדותו במשטרה, הסביר כי סדן היה אמור לכסות את חובות מפלגתו של אנגל רק אם היו שתי הסיעות (של סדן ושל אנגל) מתאחדות. לדבריו בביהמ"ש, איסוף התרומות ע"י סדן לא היה חלק מההסכם והוא עצמו לא נטל חלק בהליך איסוף התרומות. לגבי ההתחייבות של כיסוי חובות סיעתו של אנגל, הוא (בלדב) הציע את הפיתרון החוקי לאחר שהתייעץ עם מזכיר הכנסת (עמ' 519, ש' 23-30 ועמ' 520, ש' 1-10, עמ' 524, ש' 20-24 ו-ת/14 גיליון 4 ש' 100-107).

מהאמור לעיל עולה חד משמעית, כי בטרם נחתם  ההסכם, סיפק בלדב, לאחר התייעצות, פיתרון חוקי לאפשרות של כיסוי חובותיה של סיעתו של אנגל. לאמור, רק אם  יוחלט על איחוד הסיעות, יכוסו חובותיה של סיעתו של אנגל. גרסת הנאשמים בנקודה זו היא עקבית, החל בחקירותיהם במשטרה ועד עדויותיהם בביהמ"ש. 

אליבא דהתביעה, לא התכוונו הצדדים לאחד את הסיעות ואין לקבל "סיפור כיסוי" זה.

השאלה האם מדובר בסיפור כיסוי או בכוונה אמיתית של המעורבים בהסכם, תיבחן על ידי בהמשך, בין השאר, על סמך התנהגות הצדדים לאחר חתימת ההסכם ועל סמך מידת האמון שיש ליתן לגרסאותיהם. 

· מי היה אחראי לפרוע ההלוואה
בחקירתו במשטרה  העיד סדן, כי בניגוד לאמור בהסכם, הרי שסיעתו ("אכפת לנו מחדרה") ולא הוא אישית, היא שהיתה אמורה לפרוע את ההלוואה שנטל אנגל. הכל היה מותנה, כאמור, באיחוד הסיעות. אליבא דסדן, ניסוחו של ההסכם אינו משקף את מה שהוסכם לגבי זהותו של האחראי לפירעון ההלוואה (ת/3 גיליון 9 ש' 258-261 וגיליון 10 ש' 262). סדן חזר על גרסתו זו בביהמ"ש (עמ' 424, ש' 13-19).

כך גרס גם בלדב בעדותו בביהמ"ש (עמ' 607, ש' 25-30).

לעומתם, משנשאל בחקירתו במשטרה מי היה אמור לפרוע את ההלוואה בהתאם להסכמה בינו ובין סדן השיב אנגל כי "אני. לשאלתך הוא הבטיח בעצם שאת כל ההלוואה הוא יכסה באמצעות תרומות שיביא לסיעה שלי אבל אם לא יצליח אני זה שאשלם את יתרת ההלוואה" (ת/29 גיליון 7 ש' 189-190). 

בהמשך חקירתו זו במשטרה אישר אנגל כי "... אני קבעתי עם סדן כי החזר הכסף בסך 150,000 ₪ לבנק המזרחי כנגד ההלוואה שלקחתי יהיה באחריות סדן, ואני לא אצטרך להחזיר שום כסף בגין ההלוואה. כל זה מפורט בהסכם שחתמנו" (ת/29 גיליון 10 ש' 270-272). יצוין, כי בחקירתו הנגדית, ע"י ב"כ המאשימה, נשאל אנגל לפשר דברים אלו והשיב, כי אינו עומד מאחורי דבריו אלו בחקירתו במשטרה (שהחזר ההלוואה היה באחריות סדן), שכן "אמרתי באיזו סיטואציה אני הייתי שם ואין צורך לחזור על הדברים..." (עמ' 784, ש' 26). בהקשר זה יצוין, כי טרם שנתן אנגל תשובותיו הנ"ל במשטרה, נערכה הפסקה של כמחצית השעה בחקירה, במהלכה אנגל אכל והודיע טלפונית לבנו כי הוא נמצא בחקירה (ת/29 גיליון 7 ש' 183-185).

עוד נשאל אנגל בחקירתו במשטרה, האם דן עם סדן בנושא קיום ההבטחות והשיב "לא, לא דיברתי אתו. כפי שהסברתי, הנוסח של ההסכם אולי נראה רע, אבל הסיכומים האמיתיים בינינו היו שהוא יעזור לי על בסיס אישי וההלוואה הוא התחייב להביא תרומות ולא כמו שכתוב בהסכם. בהסכם כתוב שהוא מתחייב לפרוע, אבל הסיכום היה שהוא יסייע ויביא תרומות לסילוק ההלוואה..." (ת/30 גיליון 5 ש' 126-131). 

יצוין, כי גמליאל (ששימש, כאמור, כסגן ראש העיר) נשאל בחקירתו במשטרה (ת/26) האם ידע על התחייבות זו כלפי אנגל והשיב כי ידע רק על הרצון לצרף את אנגל לקואליציה "ומבלי לדעת שום דבר בנושא הכספים" (ת/26 גיליון 4 ש' 80-81). 

מנוסח ההסכם עולה מפורשות כי סדן אישית אמור היה לפרוע את ההלוואה. גרסתו של אנגל במשטרה, לפיה סדן אישית הוא זה שהיה אמור לפרוע ההלוואה, או לפחות את חלקה, הנה חד משמעית והוא חוזר עליה מספר פעמים. 

אינני נותן אמון בגרסתו המאוחרת של אנגל בביהמ"ש, ואני מעדיף את גרסתו בחקירתו במשטרה. יתר על כן, אין זה סביר להניח שסדן יחייב את העמותה שבראשה הוא עומד, בהתחייבות כספית משמעותית, מבלי לשתף את סיעתו, או איש מחברי סיעתו, ובפרט לא את סגנו- גמליאל. כפי שאראה בהמשך, סדן אישית הוא שאסף תרומות על מנת לכסות את חובות סיעתו של אנגל. 

· האם היה קשר בין ההתחייבות לפרוע ההלוואה לבין גיוס התרומות שבוצעו ע"י סדן – האם התנאי המוקדם של איחוד הסיעות היה פיקטיבי או שהצדדים אכן התכוונו אליו

מחומר הראיות עולה, והנאשמים אף לא הכחישו, שסדן פעל לגיוס תרומות עבור העמותה של אנגל, למרות שלא קיבל הודעה חיובית על ההחלטה לאחד סיעות. עד לפתיחת החקירה, הצליח סדן לאסוף עבור סיעתו של אנגל 64,000 ₪. השאלה המרכזית בעניין זה הנה, כאמור, האם קיים קשר בין תנאי זה של כיסוי ההלוואה בהתאם להסכם לבין גיוס התרומות, לאמור, האם התנאי החוקי בדבר "איחוד הסיעות", אינו אלא סיפור כיסוי.

כפי שאראה להלן, גרסתו של סדן בנקודה זו בביהמ"ש, אינה מתיישבת עם גרסאותיו הראשונות במשטרה. גרסתו של אנגל במשטרה בנקודה זו , הנה מעורפלת.

סדן נשאל בעדותו בביהמ"ש, האם היה קשר בין ההתחייבות להחזר ההלוואה לבין איסוף התרומות והאם היתה התניה הדדית בין הסעיפים האלה והשיב "לא. ההתניה היתה רק אם הסיעות תתאחדנה. הואיל והסיעות לא התאחדו ההתניה לא היתה קיימת יותר..." (עמ' 398 ש' 5-6). 

בהודעתו הראשונה במשטרה נשאל סדן, האם פרט לתפקידים שהובטחו לאנגל, הובטחו לו גם טובות הנאה והשיב "לא, אבל אנגל נקלע לחובות כבדים בעקבות הבחירות ומה שהוא ביקש ואני אמרתי שאני מוכן לעזור בגיוס תרומות לעמותה שלו על פי החוק... בעניין הזה ניסיתי ואני עדיין מנסה לעזור לו בגיוס תרומות. זה לא מעוגן בשום הסכם" (ת/2 גיליון 4 ש' 91-101) ומשנשאל סדן האם גייס כסף עבור אנגל השיב "אני ביקשתי מתורמים שונים לסייע בידיו ועד כמה שאני יודע חלקם נענו בחיוב, במסגרת החוק ועל פי המותר" (ת/2 גיליון 4 ש' 103-104). 

בהודעתו השנייה, הודה סדן לראשונה בחלקו "הסמוי" של ההסכם, לפיו, בין היתר, "היה עוד חלק של ההסכם שלא הופץ ולא פורסם... ובו דובר על שני דברים. האחד זה היות ואנגל נקלע למצוקה כלכלית מאד קשה בעקבות מערכת הבחירות, הוא ביקש שאני אסייע לו בגיוס תרומות... גיוס כספים כחוק..." (ת/3 גיליון 6 ש' 139-164). 

עוד השיב סדן כי "... כל נושא ההלוואה לא נעשה בידיעתי, לא נעשה באישורי, הם העמידו אותי בפני עובדה שהם לקחו הלוואה. מה שהם ביקשו ממני שאני אסייע בגיוס התרומות על החוב שנוצר לסיעה... ולזה נעתרתי במידת היכולת" (ת/3 גיליון 9 ש' 253-256). 

בחקירה מאוחרת יותר, השיב סדן "כל מה שהתחייבתי לאנגל זה לסייע לו בגיוס תרומות לכיסוי החוב שנוצר לעמותה שהוא עומד בראשה במערכת הבחירות..." (ת/11, גיליון 13, ש' 372-373). 

בהמשך חקירתו במשטרה, נשאל סדן "האם נראה לך תקין שהסכם פוליטי בינך ובין אנגל מערב, גם אם זה חלק סמוי, מערך כספים בסך 150,000 ₪ שיהווה את אחד הסעיפים לקיומו של ההסכם?" והשיב "על פניו הדבר נראה לא תקין. ניתן היה בנקל לסגור זאת על ידי השתדלות של רצון טוב מצידי כראש עיר לסייע בידיו לגייס תרומות כמו שעשיתי לפני הבחירות לעמותה שהריצה את הרשימה שלנו ואותי לבחירות" (ת/3 גיליון 11 ש' 297-302).

בחקירה מאוחרת יותר במשטרה מיום 14/10/04 (ת/12) השיב סדן, בין היתר, כי "...אני רוצה להדגיש עוד פעם, שלגבי החלק החסוי כבר אמרתי את זה בפעם הקודמת... ואדגיש שוב, כי היו בו שני סעיפים, האחד... והשנייה דיברה על סיוע בכיסוי חובותיו. שני הסעיפים האלה היו כפופים לביצוע על פי החוק... גיוס התרומות אותו עשינו באמצעות העמותה שבראשות השכונה שלנו תוך סיוע לכיסוי חובותיו דרך התרמה בהתאם להוראות החוק..." (ת/12 גיליון 2 ש' 25-37).

יצוין כי סדן נחקר נגדית בביהמ"ש בנוגע לאמירתו זו (ע"י ב"כ של אנגל) והשיב כי "התחייבתי על נושא ההלוואה. לא הסברתי את עצמי נכון במשטרה בשל הלחץ. כשאני מדבר על נושא ההלוואה, אני מתכוון לאיחוד הסיעות ולא לנושא התרומות. נושא התרומות עלה מתוך יוזמה שלי לעזור לו. אף אחד לא לחץ עלינו וידענו שהוא בבעיה וכקולגה שעבד כל כך צמוד איתי ידעתי שזה יכול להפריע לו בתפקוד השוטף של פעילויותיו" (עמ' 426, ש' 27-29 ועמ' 427, ש' 1-2). 

עוד השיב סדן בהקשר לדבריו הנ"ל במשטרה, כי היה נתון ללחץ רב ובלשונו "... הייתי במצב של הלקאה עצמית שהיום קשה לי להסביר, היום אני יושב רגוע פה ומעכל את הדברים, אז בפירוש עירבתי מין שאינו במינו. כשנתנו לי את המסמך [ל]נגד עיני, לא בדיוק יכולתי להתעמק כי הלחץ היה אדיר ולא ירדתי לדקויות בזמן החקירה. צריך להבין את זה. אני לא עוד איזה חשוד שנקלע לחדר החקירות באישון לילה" (עמ' 427, ש' 7-11).  

בביהמ"ש נחקר סדן נגדית ע"י ב"כ המאשימה תוך שנשאל "... הסיבה היחידה שלמעשה יצאת מעורך והתרמת ופנית לאנשי עסקים היא מאד פשוטה, משום שידעת שלולא אותה התרמות אנגל לא יעבור לקואליציה". סדן השיב "שלילי ביותר... בודאי שאם הוא לא היה מצטרף לא הייתי עושה זאת. עשיתי זאת כשהוא הצטרף מתוך הוקרה וגם כדי לשחרר אותו מלחצים..." (עמ' 454, ש' 25-30, עמ' 455, ש' 1). 
מן האמור לעיל עולה, כי סדן בעדותו בביהמ"ש מפריד בין התנאי של כיסוי ההלוואה, שהוסכם כי ימומש רק אם תתאחדנה הסיעות ובין העובדה שגייס תרומות עבור אנגל, זאת עשה לדבריו כחבר המסייע לחבר שנקלע לקשיים וללא כל קשר להתחייבותו בהסכם הקואליציוני החסוי. 

מאידך, מהודעותיו המוקדמות של סדן במשטרה, החל מהשלב שבו הודה כי אכן קיים הסכם חסוי בין הצדדים (ת/3), עולה, כי קיים קשר בין התחייבותו של סדן לבין איסוף התרומות. הדברים שנאמרו בנדון ע"י סדן, מספר פעמים, כמצוטט לעיל, הנם חד משמעיים ואין ניתן להבינם, אלא כהתחייבות לכיסוי חובותיה של סיעת אנגל, באמצעות איסוף תרומות. סדן גורס בחקירתו, כי הניסוח הנחרץ בהסכם, בדבר מחויבותו שלו לפרוע ההלוואה, היה לקוי. אך ב-ת/3 גיליון 11 ש' 307, כמצוטט לעיל, מודה סדן, כי התחייבותו היא זו אשר היתה "בלתי תקינה". אין הוא מדבר על מהלך חוקי או על איחוד סיעות. 

בחקירתו הנגדית בביהמ"ש, מסביר סדן את הסתירה בלחץ בו היה נתון בעת החקירה (עמ' 426, ש' 27-29 ועמ' 427, ש' 1-2), אך כאמור לעיל, אני מאמץ את האמור בהודעותיו דלעיל ודוחה את ניסיונו המאוחר להפריד בין התחייבותו הכתובה והחתומה לבין איסוף התרומות. לא בכדי ניסה סדן להסתיר מהמשטרה ומאחרים גם את התחייבותו הכספית לסיעתו של אנגל. הוא הבין כי מדובר בהתחייבות בעייתית, שרצוי שהמשטרה לא תדע עליה. 

בלדב בעדותו נשאל, אם לבסוף לא היה איחוד סיעות אזי מדוע סדן גייס תרומות עבור אנגל והאם זה היה חלק מההסכם והשיב "זה לא חלק מההסכם, ההסכם הזה כמו שהוא זה איחוד סיעות... כל הנושא של הגיוס והחזר החובות זה רק במסגרת איחוד סיעות" (עמ' 524, ש' 20, 25).

בחקירתו במשטרה מיום 29/3/04 (ת/14) נשאל בלדב מה נתן לו את הביטחון שההלוואה תיפרע והשיב "ההתחייבות של אנגל וסדן שהם יגייסו את התרומות כחוק. הרי דלפון כמוני לא הולך לתרום לאנגל סכומים שאין לו. לכן יש לי בטחון במרדכי אנגל, מהיכרותי ארוכת השנים, שיגייס את המשאבים הנדרשים כחוק כדי לכסות הלוואה זו" (ת/14 גיליון 3 ש' 74-77). בהקשר זה נאמר לבלדב, כי נראה שבטחונו נבע מהתחייבותו האישית של ראש העיר שנרשמה בסעיף 6 ל-ת/44 ובלדב השיב "הכוונה שגם מה שבפועל ראש העיר ייעשה על פי חוק" (ת/14 גיליון 4 ש' 82). 

מגרסתו של בלדב בחקירתו במשטרה, משתמע כי נושא איסוף התרומות היה קשור בקשר ישיר לנושא כיסוי ההלוואה ולא כפי שניסה לצייר זאת סדן, קרי, שגיוס התרומות נעשה בפן "חברי" וללא קשר לכיסוי חוב ההלוואה ולחבירה לקואליציה.

גרסת בלדב בביהמ"ש מוזרה, שכן בלדב לא יכול היה לצאת מנקודת הנחה ודאית שהסיעות אכן תתאחדנה. דווקא עובדת היותו דלפון, כהגדרתו, היתה צריכה להביאו לידי המְתנה לאיחוד הסיעות ורק אז לחתימה כערב על ההלוואה. שהרי, חתימה על הערבות בשלב כה מוקדם, היתה עלולה להביא את בלדב למצב שבו, אם לא תתקבל החלטה על איחוד סיעות, סדן לא יפרע ההלוואה, ואנגל, כאמור, לא היה מסוגל לפורעה. במקרה כזה, בלדב הערב (יחד עם אחרים) היה אמור לשאת בעול פירעון ההלוואה. בלדב, שהציג עצמו כדלפון והצטייר בעיני, כאמור, כאדם חכם, לא היה מזדרז אפוא לחתום על ערבות אלא אם כן היה משוכנע שסדן יפרע ההלוואה. במילים אחרות, בלדב יכול היה להשתכנע בפירעון ההלוואה ע"י סדן, רק באחד משני מצבים: 

1. החלטה על איחוד סיעות בין סדן ואנגל.

2. ידיעה כי המדובר בסיפור כיסוי בלבד וסדן יגייס התרומות, ללא כל קשר להחלטה בדבר איחוד סיעות.

כיוון שבלדב חתם כערב על ההלוואה שנטל אנגל, עוד בטרם התקבלה ההחלטה בדבר איחוד הסיעות, נראה, כי האפשרות השנייה שלעיל, היא זו שעמדה לנגד עיניו. 

לגבי איחוד הסיעות, גרס אנגל בעדותו בביהמ"ש, כי לבסוף התקבלה ההחלטה בסיעתו שלא להתאחד עם סיעתו של סדן ואז "לאחר שנפלה החלטה וההודעה לישראל סדן שאנחנו לא מתאחדים ההלוואה שנלקחה ל-6 חודשים, זאת אומרת היה לנו גם זמן לחשוב איך עושים ואני פניתי בפניה אישית לישראל סדן שיעזור לי בגיוס תורמים. החוק מאפשר להתרים עד 5,000 שקל ומאנשים פרטיים. ביקשתי ממנו את הדבר הזה שיעשה לי במישור האישי, החברי" (עמ' 724, ש' 17-21). אנגל מציין כי סדן נרתם לעזור לו עד כמה שהיה מסוגל, וכי הועברו לו כ- 64,000 ₪ בתקופה של למעלה מ- 4 חודשים. כן ציין כי ידע כי הוא (אנגל) זה שיצטרך לשאת בכיסוי חלקה הארי של ההלוואה (עמ' 725, ש' 2-4). דהיינו, אליבא דאנגל בעדותו, תחילה דובר על כיסוי ההלוואה לאחר ובאמצעות איחוד סיעות. אולם,  משרעיון זה נגוז, פנה אנגל לסדן בבקשה חברית כי יסייע לו בכיסוי החוב ע"י גיוס תרומות.

לעומת גרסתו של אנגל בביהמ"ש, מצטיירת מהודעותיו במשטרה תמונה שונה לחלוטין.

בחקירתו במשטרה מיום 28/3/04 (ת/29) נשאל אנגל האם יש קשר בין ההלוואה הנ"ל שנטל ובין חבירתו לקואליציה העירונית והשיב "מטרת ההלוואה שלקחתי מבנק המזרחי הייתה אפשרות של מרווח זמן כדי לגייס תורמים פרטיים בסכומים של עד 5,000 ₪ כפי שמתיר החוק, וכך עשיתי. אני מנסה לגייס תורמים. אני ביקשתי מישראל סדן עזרה מתורמים אישיים. הסברתי לישראל את הבעיה הכספית שנוצרה כתוצאה מהבחירות בסדר גודל של 150,000 ₪. ישראל הבטיח לעזור לי במציאת תורמים בגיוס כספים מאנשים פרטיים שלא יעלה על 5,000 ₪ בהתאם לחוק..." (ת/29 גיליון 4 ש' 91-96).

בהמשך נשאל אנגל "בהתאם להסכמה בינך לבין סדן מי אמור לפרוע את ההלוואה עד למועד שנקבע לפריעתה?" והשיב "אני. לשאלתך הוא הבטיח בעצם שאת כל ההלוואה הוא יכסה באמצעות תרומות שיביא לסיעה שלי אבל אם לא יצליח אני זה שאשלם את יתרת ההלוואה" (ת/29 גיליון 7 ש' 189-190). 

עוד בחקירתו במשטרה נשאל אנגל, מדוע לא עולה מההסכם שסדן יפעל לגיוס תורמים לכיסוי ההלוואה, אלא מה שעולה ממנו זה שסדן ידאג "להביא את הכסף" ולא דובר על הדרך בה ישיגו והשיב "העובדה שסדן היה צריך להביא תורמים היא ברורה ואין צורך לכתוב את זה בהסכם, ועובדה שה- 64,000 ש"ח שהביא סדן עד היום זה מתורמים" (ת/29 גיליון 10 ש' 277-278). 

בחקירתו הנוספת במשטרה, נשאל אנגל האם דן עם סדן בנושא קיום ההבטחות שבסעיפים 5 ו- 6 והשיב "לא, לא דיברתי אתו. כפי שהסברתי, הנוסח של ההסכם אולי נראה רע, אבל הסיכומים האמיתיים בינינו היו שהוא יעזור לי על בסיס אישי וההלוואה הוא התחייב להביא תרומות ולא כמו שכתוב בהסכם. בהסכם כתוב שהוא מתחייב לפרוע, אבל הסיכום היה שהוא יסייע ויביא תרומות לסילוק ההלוואה..." (ת/30 גיליון 5 ש' 126-131). 

עולה אפוא מהמקובץ לעיל, כי בהתייחסות במשטרה לסוגיה הנדונה, משיב אנגל כי מלכתחילה סוכם בינו לבין סדן על איסוף תרומות, כפי שהדבר אכן בוצע.

לעומת זאת, מגרסתו של אנגל בביהמ"ש, עולה כי המדובר בשני מהלכים נפרדים, שאינם קשורים זה לזה. 

לאור העובדה שסדן אסף תרומות עבור סיעתו של אנגל, מבלי שקיבל הודעה על איחוד סיעות, בהתחשב בגרסה הסותרת של סדן, בגרסתו המוזרה והבלתי אמינה של בלדב ובגרסתו של אנגל במשטרה, שאני מעדיפה על פני עדותו בפניי, הכל כמפורט לעיל, נראה כי רעיון איחוד הסיעות כתנאי לפירעון ההלוואה אינו אלא סיפור כיסוי בניסיון ליתן להסכם גושפנקא חוקית, מבלי שכלל היתה כוונה לקשר בין שני הדברים. 

יתר על כן, ניתן לחזק מסקנתי דלעיל בהסתמך על שאר הראיות הרלוונטיות ועל פי הגיונם של הדברים. בהקשר זה ראוי ליתן הדעת לשלב שבו הוחלט, על פי טענת הנאשמים, להתנות את פירעון ההלוואה, ע"י סדן, בהחלטה על איחוד הסיעות. ודוק, אין חולק כי בלדב הוא שהעלה את רעיון איחוד הסיעות כתנאי לפירעון ההלוואה ע"י סדן. אם ההחלטה על פירעון ההלוואה התקבלה עוד קודם לכן, בטרם נכנס בלדב לסוד העניינים, אזי הדבר מחליש מאד את טענת הנאשמים בדבר הקשר בין כיסוי ההלוואה לבין החלטת איחוד הסיעות. 

עיון בחומר הראיות מצביע בעליל על כך שהסיכום לפיו יפרע סדן את ההלוואה שנטל אנגל התגבש עוד בטרם הוכנס בלדב לסוד העניינים. 

בהודעתו במשטרה מיום 28/3/04 (ת/29) נשאל אנגל עם מי ניהל מו"מ להצטרפות לקואליציה והשיב "ניהלתי את המו"מ עם ישראל סדן. רק אני וישראל סדן" (ת/29 גיליון 2 ש' 32) ובהמשך השיב "...בכל מקרה, כל הפגישות היו בנוכחות שנינו בלבד..." (ת/29 גיליון 3 ש' 54-58). 

ובהמשך השיב "בלדב נכנס לתמונה רק בשלב שאני גיבשתי את טיוטת הסכם... אחרי שסיכמתי בקווים כלליים את תנאי ההסכם עם סדן, נכנס לתמונה. בלדב. אני קראתי לו למשרדי... והוא הגיע לבדו. ישבנו ועיינו בנוסח טיוטת ההסכם, וביקשתי ממנו שאני רוצה שהוא, בלדב, יהיה ערב להסכם וזאת כדי להבטיח את מימושו. בלדב הסכים, והציע שבנוסף לו, הוא יביא אדם נוסף, איש עסקים, שיחתום גם כערב על ההסכם... אני לא חשבתי על ערב נוסף, ולא הכרתי מקרוב את רונן כהן. בלדב הביא אותו לפגישה בה חתמנו על ההסכם, וארבעתנו חתמנו על ההסכם..." (ת/29 גיליון 10 ש' 280-288).

בהמשך, שוב נשאל אנגל, מתי ועל דעת מי, הצטרף בלדב למגעים להצטרפותו (של אנגל) לקואליציה והשיב "אחרי שתי פגישות עם סדן, פנה אלי אברהם בלדב בנושא קואליציה... בלדב אמר שהוא מייצג לעניין זה את סדן ואז הסכמתי לדבר אתו על כך. היתה כבר הסכמה רעיונית על העניינים האלה ביני לבין סדן, בשיחותינו. בלדב היה האיש מטעם סדן שמולו ואתו ניסחנו את הדברים ונתנו לרעיונות הכלליים והמפורטים שסוכמו ביני לבין סדן, צורה של הסכם או טיוטת הסכם. לבלדב ולי היו כמה וכמה פגישות בעניין זה ולעניות דעתי, הוא גם עדכן את סדן באופן שוטף וקיבל חיזוק ממנו לעניינים שעלו בפגישות. כל הניסוח היה שלי והראיתי לבלדב את הטיוטה ואני מניח שהוא הראה את זה לסדן, כי סדן מוזכר שם ומתחייב לדברים שונים. אילו סדן לא היה יודע את הדברים מבלדב, העניין לא היה מסתיים ולא היה יוצא מכך דבר. כך, לשאלתך, אני יודע שבלדב היה מעדכן את סדן" (ת/30 גיליון 3 ש' 60-71). 

עוד העיד אנגל כי "...שתי השיחות הראשונות היו ביני ובין סדן ואחרי שסיכמנו את העקרוני, הגיע בלדב ואתו עבדתי על גיבוש ההסכם באופן מעשי, כאשר לעניין זה, ראיתי בו נציג של סדן..." (ת/30 גיליון 7 ש' 184-186). לעניין חלקו של בלדב בניסוח ההסכם השיב אנגל כי "אני העליתי את הדברים על טיוטה, בכתב יד, הוא העיר את הערותיו ותיקנתי את הטיוטה בהתאם. ניתן לשאלתך לאמר שבלדב היה מעורב בניסוח ההסכם כמוני, משהו כזה" (ת/30 גיליון 7 ש' 189-191). 

בחקירתו הנגדית של אנגל ע"י ב"כ המאשימה, נשאל אנגל שוב האם בלדב היה שותף בניסוח ההסכם עמו והשיב "הוא לא היה שותף לניסוח. אני ניסחתי את הדברים, אני כתבתי אותם. אני הראיתי לו רק את הטיוטה. כך אמרתי גם בחקירה הראשית" (עמ' 763, ש' 3-4). לפיכך, נשאל אנגל בחקירתו הנגדית הנ"ל מדוע אמר את שאמר בחקירתו במשטרה (ת/30 גיליון 7) והשיב, כי הוא העלה את הדברים על טיוטה בכתב יד, בלדב העיר הערותיו והוא (אנגל) תיקן בהתאם וכי התכוון בחקירתו במשטרה ש"הוא היה איתי יחד. דיברנו על כל הדברים, גם עם ישראל סדן. הועלה על טיוטה כל הדברים שסוכמו, כל הדברים שנראו. עבר, עיין והודפס" (עמ' 764, ש' 12-14). 

גם בלדב בעדותו בביהמ"ש, גרס כי עורב בנושא ההסכם רק לאחר שסדן ואנגל הגיעו להסכמות עקרוניות (עמ' 522, ש' 27-29, עמ' 571, ש' 26-30, עמ' 573, ש' 14-16).

לאור האמור לעיל נראה, כי בטרם נחתם ההסכם, ובטרם נכנס בלדב לתמונה, סוכם כבר בין סדן לאנגל, כי סדן יהא אחראי לפירעון החוב. רק כך ניתן להבין את גרסת אנגל ובלדב כי העקרונות בהסכם, בין סדן לאנגל, סוכמו עוד בטרם עורב בלדב בנדון. נראה אפוא, כי סדן ואנגל התכוונו שסדן יכסה את חובות סיעתו של אנגל, בשל כניסתו לקואליציה, ללא כל קשר לאיחוד סיעותיהם.

נראה אפוא, כי אף שבלדב הקנה להסכם נופך חוקי, בהגותו את רעיון איחוד הסיעות, סדן ואנגל סיכמו על איסוף התרומות בתמורה לחבירת אנגל לקואליציה, עוד בטרם נכנס בלדב לתמונה. סדן ואנגל לא ייחסו כל משמעות לתנאי איחוד הסיעות ופעלו כאילו אינו קיים. יצוין בהקשר זה, כי מלבד אמירה כללית של אנגל, כי הביא את נושא איחוד הסיעות לדיון בסיעתו (עמ' 723, ש' 12-17, 1;עמ' 724, ש' 12-13, עמ' 778, ש' 17-23), לא הובאה על ידו כל ראיה (פרוטוקול או עדות של מי מחברי סיעתו) בנושא זה. 

לא זו אף זו. אין זה נראה סביר כי בלדב הסביר לסדן ולאנגל, כי אם מתבצע איחוד סיעות, אזי רשאית סיעת סדן לפרוע את חובותיה של סיעתו של אנגל, בעוד שהצדדים הסתפקו בכך שאנגל יודיע לסדן על החלטת סיעתו בדבר איחוד סיעות. האם החלטה כזו פירושה כי הסיעות אכן תתאחדנה?! האם אין המדובר בהחלטה עקרונית בלבד?! של סיעה אחת בלבד! האם סביר שסדן יחליט על מהלך כה חשוב, מבלי לשתף אפילו לא את סגנו – גמליאל?! האם החלטה של סיעה, או אפילו שתי הסיעות בדבר איחוד, פירושה כי המו"מ ביניהם אכן יבשיל לכדי איחוד?!

יתר על כן, כפי שקבעתי, סדן אישית, ולא סיעתו, הוא אשר התחייב לפרוע ההלוואה. אילו אכן היה מדובר ברעיון של איחוד סיעות, אזי ברי שסיעת סדן, היא שהיתה אמורה לפרוע החוב. לפיכך, ניסה סדן לטעון כי בניגוד לכתוב בהסכם, סיעתו ולא הוא, היא שהיתה אמורה לפרוע את ההלוואה. ניסיון זה כשל, כמוסבר לעיל. 

לא נותר לי אלא להתחזק בקביעתי כי סדן אנגל ובלדב התכוונו כי סדן יגייס תרומות ויפרע את ההלוואה שנטלה סיעת אנגל, בערבותו של בלדב (ואחרים מטעמו) הכל בתמורה לחבירת אנגל לקואליציה, ללא תנאי מוקדם של החלטה בדבר איחוד סיעות.

אילו אכן התכוונו הצדדים להסכם (כולל בלדב) למהלך חוקי של פריעת חובות לאחר איחוד סיעות, לא היתה כל סיבה להסתיר סעיף זה בהסכם חסוי. ניתן היה לכלול אותו בהסכם הגלוי. 

כפי שאראה להלן, בהתייחסותי לטובת ההנאה הכספית שהבטיחו סדן ואחרים לתורג'מן (בהקשר לאישום שלישי, פרק ז' להכרעת הדין), היו המעורבים בניסוח ההסכמים ערים למשמעות המפלילה של ההסכמים. אי לכך, לא רק שחשבו להסתירם, אלא גם ניסו להסוות או להסתיר כליל את ההתחייבויות הכספיות.  כך ניסו המעורבים להקנות להתחייבות הכספית של סדן לסיעת אנגל נופך חוקי ע"י סעיף פיקטיבי של "איחוד הסיעות" וכך, כפי שאראה בהמשך, לא נרשמה כלל (בטיוטת ההסכם עם תורג'מן) התחייבות סדן לשלם סכום כסף לתורג'מן תמורת חבירתו של הלה לקואליציה. המכנה המשותף של שני הסכמים אלו, הוא הניסיון להסוות או להסתיר כל התחייבות כספית תמורת חבירה לקואליציה, שכן היה נהיר לצדדים כי התחייבות כזו אינה חוקית. 

ו. מידת מעורבותו של בלדב בגיבוש ההסכם
בסיכומיו טען בלדב, כי מעורבותו בהסכם זה התמצתה בניסיון לשכנע את אנגל לוותר על דרישתו לשמש כסגן ראש עיר בשכר ותו לא; הוא לא היה צד להסכם (אלא חתם עליו אך כערב, על מנת להפיג את חוסר האמון ששרר בין סדן לאנגל באותה עת), לא היה לו כל מניע לגרום להצטרפותו של אנגל לקואליציה (בניגוד לגרסת המאשימה, לפיה חשש כי סדן יצרף לקואליציה את הליכוד ואז משרת ממלא המקום תימסר לחיים אביטן ולא לו); במועד כניסתו למו"מ עם אנגל - העקרונות בין סדן לאנגל כבר היו מסוכמים; לבלדב לא היה כל חלק בהבטחת המשרה לאנגל (סעיף 5 להסכם) ולא הוא זה שהתחייב למצוא משרה לאנגל.

בלדב בעדותו בביהמ"ש, ממעיט בשותפותו ובחלקו בהסכם עם אנגל, כשלדבריו עוּרב בנושא רק לאחר שהעקרונות כבר סוכמו בין סדן לאנגל (עמ' 516, ש' 22-23 וכן בחקירתו הנגדית - עמ' 573, ש' 14-16). גרסה זו, לענין השלב שבו עורב במו"מ, כמפורט לעיל, מקובלת עלי. 

לדבריו, הסיבה לכך שעורב במו"מ עם אנגל היתה חוסר האמון ששרר באותה תקופה בין השניים (סדן ואנגל) ותפקידו היה לגשר על הפערים ביניהם ולהשרות "אוירה טובה" כלשונו. מעורבותו התמצתה אך בתנאי הקבוע בסעיף 6 להסכם, קרי, נושא כיסוי ההלוואה לאחר איחוד הסיעות והוא כלל לא היה מעורב בנושא מציאת התפקיד בשכר. 

בעדותו, הציג הסניגור לבלדב את ת/44 (ההסכם הכולל את החלק "החסוי" בין סדן לאנגל) ואת ת/57 (ההסכם "הגלוי" בין סדן לאנגל) שניהם חתומים על ידו ובהקשר לכך השיב בלדב "אני עוד פעם, אני לא צד להסכם, אני לא זה שצריך גם לממש אותו לכן חוץ מהנושא שצריך לתת אימון ואוירה טובה למעמד החתימה של אנגל וסדן אני לא צד לא במימוש ולא באותו רגע שחתמתי גמרתי את תפקידי" (עמ' 522, ש' 27-29).

בהקשר להלוואה, נשאל בלדב, האם היה אמור לקחת חלק בהחזר ההלוואה והשיב "... בשום פנים ואופן. אני לא הייתי שייך לנושא גיוס התרומות ולא פעלתי לגייס תרומות...". כן מציין בלדב שבאותה תקופה היה צריך לכסות חוב שלו שהמפלגה היתה חייבת לו על בסיס המנדטים שהביא (עמ' 524  ש' 8-15). 

לעומת הגרסה דלעיל, מחקירתו של בלדב במשטרה עולה כי חלקו בהסכם עם אנגל היה רב יותר.

בחקירתו במשטרה מיום 29/3/04 (ת/14) פרט בלדב את תרומתו הגדולה של אנגל לעבודת העירייה, שזו הסיבה לכך ש"דחף" לצירופו לקואליציה (ת/14 גיליון 2 ש' 35-36).

בחקירתו במשטרה מיום 30/3/04 (ת/15) נשאל בלדב על חלקו באישום השלישי (פרשת תורג'מן), והשיב, בין היתר, כי היה פאסיבי בפגישות, ולעומת זאת, "אני יכול להביא לדוגמא את אנגל שהייתי שותף וסגרתי דברים..." (גיליון 3 ש' 12-13). ובהמשך נשאל "ועם מרדכי אנגל זה היה כל 'הדברים ברורים'?" [יחסית למצב עם תורג'מן- א.ש] והשיב "עובדה שיש ניר כתוב ומסודר" (ת/15 גיליון 5 ש' 4-5). בשאר ההודעות שנגבו מבלדב (ת/16 – ת/20), בחר בלדב, כאמור, לשמור על זכות השתיקה.

מסתבר גם, כי בלדב עקב אחר ביצועו של ההסכם, ככל שהדבר נגע לאיסוף התרומות ע"י סדן. כך נשאל בלדב בחקירתו במשטרה, האם מאז לקיחת ההלוואה בדצמבר 2003 התעניין אצל אנגל או אצל סדן כיצד מתקדם גיוס התרומות לכיסוי ההלוואה והשיב "אנגל היה מעדכן אותי. נכון לעכשיו אני לא מעודכן בסכום המדויק" משנשאל איזה סכום הוא כן זוכר השיב כי התעדכן מאנגל ש"בין שישים לשבעים אלף שקל, עברו את השישים נכון לשבוע שעבר" (ת/14 גיליון 7 ש' 169-175).

בלדב חתם גם על ההסכם כערב לביצועו. ודוק, המדובר בערבות לביצועו של כל ההסכם. 
אנגל בחקירתו במשטרה השיב כי "...בלדב גם היה חתום על ההסכם כדי לתת תוקף לביצועו, כי בלדב הוא ממלא מקום ראש העיר בהעדרו" (ת/30 גיליון 3 ש' 74-75). ובהמשך השיב "בלדב בהחלט עשה פעולת שכנוע, הוא הסביר לי שהוא רוצה אותי בקואליציה וגם נתן מספר סיבות... אני מוכר כאדם ישר ו'ביצועיסט'..." (ת/30 גיליון 7 ש' 174-176). 

עוד העיד אנגל במשטרה, כי "... שתי השיחות הראשונות היו ביני ובין סדן ואחרי שסיכמנו את העקרוני, הגיע בלדב ואתו עבדתי על גיבוש ההסכם באופן מעשי, כאשר לעניין זה, ראיתי בו נציג של סדן..." (ת/30 גיליון 7 ש' 184-186). לעניין חלקו של בלדב בניסוח ההסכם השיב אנגל כי "אני העליתי את הדברים על טיוטה, בכתב יד, הוא העיר את הערותיו ותיקנתי את הטיוטה בהתאם. ניתן לשאלתך לאמר שבלדב היה מעורב בניסוח ההסכם כמוני, משהו כזה" (ת/30 גיליון 7 ש' 189-191). 

בחקירתו הנגדית של אנגל ע"י ב"כ המאשימה, נשאל אנגל שוב האם בלדב היה שותף בניסוח ההסכם עמו והשיב "הוא לא היה שותף לניסוח. אני ניסחתי את הדברים, אני כתבתי אותם. אני הראיתי לו רק את הטיוטה. כך אמרתי גם בחקירה הראשית" (עמ' 763, ש' 3-4). לפיכך, נשאל אנגל בחקירתו הנגדית הנ"ל מדוע אמר את שאמר בחקירתו במשטרה (ת/30 גיליון 7 הנ"ל) והשיב, כי הוא העלה את הדברים על טיוטה בכתב יד, בלדב העיר הערותיו והוא (אנגל) תיקן בהתאם וכי התכוון בחקירתו במשטרה ש"הוא היה איתי יחד. דיברנו על כל הדברים, גם עם ישראל סדן. הועלה על טיוטה כל הדברים שסוכמו, כל הדברים שנראו. עבר, עיין והודפס" (עמ' 764, ש' 12-14). 

עינינו הרואות, כי אנגל בעדותו בביהמ"ש, מנסה לצמצם את חלקו של בלדב בהסכם עמו. מעדותו עולה לפחות כי בלדב היה שותף לחלק מהמגעים שקדמו להסכם והוא העיר את הערותיו להסכם (עמ' 764) והשניים אף שוחחו "על כל הדברים" עם סדן. ברור גם שבלדב היה בעל אינטרס מובהק בצירופו של אנגל לקואליציה, הוא אף חתם כערב על ההלוואה שסדן התחייב לפורעה. התחייבותו של בלדב, שאף גרם לחבריו- רונן כהן וגדי דגני לשמש כערבים, אפשרה את חתימתו של ההסכם כולו שהיווה מקשה אחת.

בלדב עצמו הודה במשטרה, כמצוטט לעיל, כי בנושא המגעים וההסכם עם אנגל, הוא היה "שותף וסגרתי דברים"(גיליון 3 ש' 12-13).

ברור אפוא, כי בלדב, אף שעורב רק בשלבים הסופיים של המגעים בין סדן לאנגל, היה שותף במלוא מובן המילה, לחתימת ההסכם דלעיל. לא בכדי קיבל עדכונים מסדן אודות סכומי התרומות שסדן אסף עבור אנגל  (ת/14 גיליון 7 ש' 169-175). בלדב היה מודע לפרטי ההסכם וההסכמות בין סדן לאנגל והיה שותף חשוב בשלבים הסופיים של גיבוש ההסכם.

ניתן אפוא לקבוע כי ההסכם גובש ונחתם בצוותא חדא, בין סדן, אנגל ובלדב. 

ז. האם ההבטחות היוו תנאי לחבירת אנגל לקואליציה
· סעיף 5 להסכם- מציאת תפקיד/החזר הוצאות

סדן גרס בעדותו בביהמ"ש כי ההתחייבות לפי סעיף 5 ל-ת/44 לא היוותה תנאי לחבירת אנגל לקואליציה (עמ' 396, ש' 29-30).

אף בחקירתו במשטרה, משנשאל סדן האם הדבר נראה לו חוקי, קרי, להבטיח לחבר מועצה משרה מסוג זה בתמורה למעברו לקואליציה, השיב "...הסיכום עם אנגל לא היה תנאי להצטרפותו לקואליציה, הוא לא התנה את זה..." (ת/3 גיליון 7 ש' 170-173). 

אלא שבהודעה מאוחרת יותר מיום 2/5/04 (ת/10) השיב סדן כי "...גם ההבטחה שניתנה לאנגל בנושא החזר הוצאות, אשר היה אחד התנאים להצטרפותו, לא מומש הלכה למעשה משום שהיה ברור שהוא עומד בניגוד לחוק. זאת ידעתי ברגע שכתבתי את הדברים..." (ת/10 גיליון 4 ש' 102-105).

אנגל העיד בביהמ"ש, כי "... סעיף 5 ו- 6 כפי שמצוין ב- ת/44 זה לא היה תנאי להצטרפות לקואליציה. אני לא ראיתי בזה תנאי..." (עמ' 708, ש' 22-23). 

מ-ת/29 (הודעת אנגל במשטרה מיום 28/3/04) עולה גרסה שונה באשר לשאלה הנדונה שכן אליבא דאנגל "אני מבקש להבהיר כי אחד מהתנאים שלי לכניסה לקואליציה של סדן שהועלו בהסכם שנחתם על ידנו היה דרישה שלי לקבלת תפקיד בהיקף של חצי משרה שלא במסגרת העיריה. התפקיד שדרשתי וסדן הסכים לכך היה בשכר של 10,000 ₪..." (ת/29 גיליון 9 ש' 250-256). 

בחקירתו הנגדית ע"י ב"כ המאשימה, נשאל אנגל לפשר הסתירה בין גרסתו בביהמ"ש לבין גרסתו הנ"ל במשטרה והשיב כי נלחץ בחקירתו והיה ב"בלק אאוט", ולפיכך דיבר שטויות "ולא ידעתי על מה אני מדבר" (עמ' 766, ש' 19).

בלדב בעדותו בביהמ"ש השיב כי רק סעיפים 1-4 בהסכם (קרי, "החלק הגלוי") היוו תנאי לחבירתו של אנגל לקואליציה (עמ' 523, ש' 14-16).

מן האמור לעיל עולה, כי סדן בהודעה מאוחרת במשטרה (ת/10) הודה, כי ההבטחה בדבר "החזר הוצאות" לאנגל, היוותה אחד מן התנאים לחבירתו של אנגל לקואליציה העירונית. בגרסתו בביהמ"ש, שב לגרסתו המוקדמת במשטרה, לפיה הדבר לא היווה תנאי לחבירה. אף אנגל בחקירתו במשטרה (ת/29) הודה כי נושא המשרה היווה תנאי לחבירתו לקואליציה, וחזר מגרסה זו בחקירתו הנגדית בביהמ"ש.  

על רקע הדברים דלעיל, אני מעדיף את גרסאות אנגל וסדן במשטרה אודות הקשר ההדוק בין התחייבויות סדן לבי הצטרפות אנגל לקואליציה. אנגל בחקירתו במשטרה, השיח בנקודה זו, לתומו. לא היתה כל סיבה מדוע יעיד על כך במשטרה, אלא אם כן תאר את העובדות לאשורן. סדן, בתחילת חקירתו במשטרה, התכחש לקשר שבין התחייבותו לבין הצטרפות אנגל לקואליציה, כפי שהתכחש בתחילת חקירתו לנקודות מפלילות נוספות שבהן הודה רק משהוצגו בפניו ראיות. בהמשך חקירתו, הודה בקשר שבין התחייבותו לבין הצטרפות אנגל לקואליציה.  ודוק, "החזר ההוצאות" בגין הפסדיו של אנגל שהיה עסוק בתפקידו הציבורי, היווה אליבא דסדן את הסיבה לכך  שסדן נתבקש למצוא לאנגל משרה בשכר. 

לא זאת אף זאת, אחרי ככלות הכל, ת/44 הוא הסכם הצטרפות לקואליציה, וחזקה על כל התנאים המפורטים בו, שהם חלק מ"העסקה הפוליטית" נשוא ההסכם. כריכת ההצטרפות לקואליציה, בהתחייבות סדן למצוא לאנגל תפקיד בשכר, מדברת בעד עצמה ומעידה על הקשר שבין הדברים. גם העובדה  שמִשכה של התחייבות סדן הוא לפרק זמן של 5 שנים, כמשכה של תקופת כהונתה של הקואליציה שבראשה סדן, מעידה על הקשר ההדוק בין קבלת המשרה או השכר, לבין ההצטרפות לקואליציה. לאמור, כל עוד ממלא אנגל את חובתו, ימלא סדן את חובתו שלו. לא זאת אף זאת, ברור שיש "הצדק" ענייני לטרחתו של סדן במציאת משרה או עבודה לאנגל, רק אם הלה מצטרף לקואליציה ואינו נמנה עם יריביו באופוזיציה. דברים אלו נכונים שבעתיים, כאשר סדן לא רק שהתחייב למצוא לאנגל משרה או עבודה, אלא הגדיל לעשות בכך שערב אישית לקבלת התשלומים שיגיעו לאנגל עבור משרתו או עבודתו. 

אני קובע אפוא, שסדן התחייב למצוא לאנגל תפקיד כמפורט בהסכם, בשל הצטרפותו של אנגל לקואליציה. אנגל התנה את הצטרפותו לקואליציה בקבלת המשרה נשוא ההסכם. 

· סעיף 6 להסכם- ההתחייבות לפרעון ההלוואה

סדן בחקירתו במשטרה טען כי  להתחייבות לכיסוי ההלוואה שנטל אנגל, לא היה שום קשר לחבירתו של אנגל לקואליציה  (ת/10 גיליון 6 ש' 161-167)., אך בהמשך השיב כי "... באשר לנושא התרומות... אני רוצה להזכיר כי כניסתו לקואליציה היתה חשובה מאד כפי שציינתי... לשם ביסוס המערכת השלטונית בעירייה והעברת החלטות חשובות. אמרתי לו כי אני אעשה כמיטב יכולתי ולא מעבר לכך לסייע בידיו בגיוס התרומות..." (ת/10 גיליון 8 ש' 215-222).

אנגל העיד בביהמ"ש, כאמור, כי "... סעיף 5 ו- 6 כפי שמצוין ב- ת/44 זה לא היה תנאי להצטרפות לקואליציה. אני לא ראיתי בזה תנאי..." (עמ' 708, ש' 22-24).

בחקירתו במשטרה, השיב אנגל בהקשר זה כי "התנאי היחיד המהותי בכל הצטרפותי לקואליציה, היה שאשאר בפעילות של העמותה לתרבות נוער וספורט, שמזה שנים היא 'בת טיפוחים' שלי. כל השאר בהסכם היה חשוב פחות ולהערכתי, לא היה מונע הצטרפותי לקואליציה אילו חלק מהשאר לא היה מתממש או מסוכם... את ההסכם הזה אני עצמי ניסחתי, אני לא משפטן ולא מומחה לעניינים אלה, אבל כמיטב הבנתי את הדברים ניסחתי אותו וכיום כשאני הופך מודע יותר ויותר לכך שמה שכתוב בו לא מתאר את מה שהתכוונתי בו... אני רואה, ככל שאני חושב על כך, כעת, שההסכם נוסח באופן די טיפשי ולא משקף את מה שהיה צריך לאמר, אין לי איך לאמר זאת אחרת. לא היה שום תנאי של קבלת כסף עבור הצטרפות לקואליציה, ולא שום דבר שאינו חוקי... ואני מודה שהוא פשוט הסכם שמנוסח באופן גרוע ולא משקף את האמת בדברים שסוכמו..." (ת/30 גיליון 3 ש' 77-80 וכן גיליון 4 ש'  81-105). 

אף סדן אישר בחקירתו במשטרה כי "... כל מה שקשור בגיוס תרומות, אמרתי שאני אעשה את זה בלי התניות. הוא גם לא לחץ עלי בשום מקרה... " (ת/10 גיליון 8 ש' 215-222).

גם בלדב גרס בעדותו בביהמ"ש כי סעיף כיסוי החובות, לא היווה תנאי לחבירתו של אנגל לקואליציה.

חרף הגרסאות העקביות של סדן ואנגל בנקודה זו, אין אני רוכש אמון לגרסה זו. כמצוין לעיל, נכלל תנאי "כיסוי החובות" בהסכם שהסדיר את כניסתו של אנגל לקואליציה. כל יתר התנאים שבהסכם היוו תנאי להצטרפות אנגל לקואליציה והדעת נותנת, שאין להפריד בין תנאי כיסוי החובות, לבין יתר התנאים. גם "התניית" תשלום החובות ב"איחוד הסיעות", אף שלא היתה כלל כוונה לראות בו תנאי אמיתי, מעידה, כי מה שעמד לנגד עיני הצדדים הוא חבירת סיעתו של אנגל לקואליציה. לא בכדי נכלל סעיף כיסוי החובות בהסכם החסוי והצדדים להסכם ניסו להסתירו.

לא זו אף זו. סדן עצמו, כמפורט לעיל, ראה בסעיף כיסוי החובות כ"לא תקין" (ת/3 גיליון 11 ש' 297-302). משכך נראה, כי רק רצונו העז להביא להקמת הקואליציה, ע"י חבירתו של אנגל, גרם לו להתחייב התחייבות "לא תקינה".

המסקנה המתבקשת היא, שגם תנאי כיסוי החובות היווה תנאי לכניסתו של אנגל לקואליציה.

ח. סיכום/קיבוץ מסקנותי וקביעותי העובדתיות באשר לפרט האישום הראשון

מהמקובץ עד כה ניתן איפוא לחזור על סיכומן של כל מסקנותי וקביעותי העובדתיות כדלקמן:

1. באשר לסיבת קיומם של הסכם גלוי והסכם חסוי, קבעתי, כי בלדב, כמו גם סדן ואנגל, ידע כי הוא חתם על שני הסכמים נפרדים (גלוי וחסוי) וגרסתו בביהמ"ש, בדבר חוסר מודעותו לקיומם של שני נוסחים להסכם, לא נועדה אלא להרחיקו מעובדה מחשידה.

המסקנה המתבקשת הנה, כי הן סדן, הן בלדב והן אנגל חתמו על הסכם חסוי אותו ביקשו להסתיר מעיניהם של אחרים. כמפורט לעיל, ניסה סדן, בתחילת חקירתו במשטרה, להסתיר קיומו של ההסכם החסוי, מה שמעלה חשד כבד כי מטרת ההסתרה לא היתה, או למצער, לא היתה רק, כדברי סדן, לצורך מניעת סחטנות מצד אחרים, אלא בשל התחושה כי מדובר בהסכם בעייתי שיש להסתירו גם מעיני המשטרה. 

2. באשר לסיבת הפקדת ההסכם החסוי אצל הרב ארנברג קבעתי, כי  ככל הנראה הופקד ההסכם אצל הרב ארנברג לפחות, על מנת לשוות להסכם תוקף נוסף של אמינות. כבודו של הרב והאוטוריטה שלו היו אמורים לגרום למעורבים ולחותמים על ההסכם, למחויבות יתר לקיומו של ההסכם. 
העובדה שההסכם החסוי הופקד בידי הרב ארנברג, בעותק אחד בלבד ומבלי שלצדדים ניתנו עותקים מההסכם, מחזקת את מסקנתי דלעיל, כי הצדדים ראו לנכון להסתיר חלק מהסיכומים ביניהם בשל אי חוקיותם. 

3. באשר לעובדה שההסכם לא פורסם, קבעתי כי אדרש למשמעות המשפטית של נושא זה בהמשך פסק הדין, אך נראה, כי לא אוכל להסיק מסקנה כי אי פרסומו של ההסכם נבע בשל אי כשרותו בעיני החתומים עליו, שכן בעיריית חדרה לא היה נהוג כלל לפרסם הסכמים קואליציוניים ונראה כי גם הפעם נהגו המעורבים בהתאם לנוהג זה. העובדה שאף ההסכם הגלוי (ת/57) לא פורסם, מחזקת מסקנתי זו.

4. באשר לשאלה מדוע סוכם כי כל משרה שתוצע לאנגל תותנה בבדיקה משפטית, הגעתי למסקנה כי נושא המשרה היה אמור להיבחן משפטית במנותק מההסכם ורק בנוגע לשאלה האם חבר מועצה רשאי למלא את התפקיד המוצע, לכשיוצע.
למעשה, השאלה האם ניתן מבחינה משפטית להתחייב ליתן לחבר מועצה משרה תמורת חבירתו לקואליציה, בתנאים המנוסחים בסעיף 5 להסכם, כלל לא נבחנה וכלל לא היתה כוונה לבוחנה.

ברי אפוא, שסדן, אנגל ובלדב, לא התכוונו לבחון את חוקיות ההסכם כולו בנושא זה, אלא  רק את שאלת ניגוד העניינים בין התפקידים שיוצעו לאנגל לבין חברותו בקואליציה.

5. באשר לשאלה האם ההבטחה לאנגל בהסכם היתה לתפקיד של גזבר באיגוד ערים לכיבוי אש או לתפקיד כלשהו שיימצא עבורו קבעתי, כי בעת החתימה על סעיף 5 ל-ת/44, לא היה כלל ברור לחותמים באיזה תפקיד מדובר. 
6. באשר לשאלת סיבת מתן ההבטחה בנוגע לתפקיד או להחזר הוצאות, קבעתי, כי נראה, כי במחלוקת בין סדן לאנגל, יש להעדיף את גרסתו של סדן. מהדבק הדברים עולה, כי תחילתו של המו"מ בדבר מציאת תפקיד לאנגל, הוא ברצון להעניק לו גמול כספי (כגרסת סדן) ולא ברצון למצוא לו תפקיד אתגרי, שבדרך אגב יצריך תשלום שכר, עקב הזמן שיידרש להשקיע בתפקיד מסוג זה. 

אינני שולל האפשרות בדבר אמיתות ההסבר שניתן להתחייבות סדן בנדון. אפשר בהחלט שסדן התכוון לתגמל את אנגל בגין פעילותו הציבורית ובגין הזמן שהוא מקדיש למשימותיו הציבוריות, על רקע הצטרפותו לקואליציה. יחד עם זאת, ברור מנוסח ההסכם, ומהגיונם של הדברים, כי מטרתה העיקרית של התחייבות סדן למצוא לאנגל משרה היא הרצון להעניק לו תשלום כספי, חודשי, במשך 5 שנים, בסך 10,000 ₪. לא בכדי לא נקבע אופיו של התפקיד בהסכם, שכן העיקר בהסכם היה הרצון לתגמל את אנגל בסכום שנקבע ובמשך התקופה שנקבעה. 

באשר לתנאי השני- כיסוי חוב ההלוואה, בחנתי את השאלה, האם אכן היה תלוי הדבר באיחוד סיעתו של אנגל עם סיעתו של סדן והגעתי לכלל מסקנה, כי המדובר בסיפור כיסוי וכי מלכתחילה לא היתה לצדדים כל כוונה להתנות את כיסוי חובה של סיעתו של אנגל, בהחלטה בדבר איחוד הסיעות.

7. באשר לשאלה, מי היה אחראי לפרוע את ההלוואה (סדן אישית או סיעתו- "אכפת לנו מחדרה") קבעתי, כי סדן אישית אמור היה לפרוע את ההלוואה. 
8. באשר לשאלה האם היה קשר בין גיוס התרומות ובין התנאי של כיסוי ההלוואה קבעתי, כי קיים קשר הדוק בין השניים, וכי סדן, בלדב ואנגל התכוונו כי איסוף התרומות יהיה לצורך כיסוי ההלוואה, וכל כולו הוא תמורה לחבירת אנגל לקואליציה. 

9. באשר לשאלה בדבר מידת מעורבותו של בלדב בגיבוש ההסכם עם אנגל קבעתי, כי בלדב חתם כערב להסכם דלעיל, היה שותף במלוא מובן המילה לחתימת ההסכם והצדדים פעלו בצוותא חדא. 

10. באשר לשאלה האם ההבטחה בדבר מציאת תפקיד וכיסוי חובותיו היוו תמורה להצטרפות לקואליציה, השבתי בחיוב.
לא מצאתי לנכון להתייחס לטענת התביעה, כי גם לדרך איסוף התרומות, לאמור לשקריו של סדן בהסבירו לחלק מהתורמים את סיבת התרומה, יש חשיבות ראייתית לצורך הכרעה בסוגיות הנדונות. כיוון שהובאו בפניי רק חלק מהראיות הרלוונטיות ואין טוען כי לכל התורמים נמסרה ע"י סדן גרסה שקרית, לא מצאתי לנכון להכריע בנקודה שנויה במחלוקת זו. לדעתי, אין היא רלוונטית לענייננו, שכן רק אם מוכח שלכל התורמים נמסרה גרסה שקרית, הייתי מוכן להסיק מכך מסקנות.

יצויין עוד, כי דעתי אינה נוחה, בלשון המעטה, מעצם איסופן של תרומות מאנשים המנהלים עסקים עם הערייה והתלויים בחסדיה, אך כיוון שהתביעה לא ייחסה לסדן כל עבירה בנדון, לא ארחיב דבריי בסוגייה זו.
4. ההכרעה המשפטית בפרט האישום הראשון (ההסכם עם אנגל)

ההבטחות שניתנו לאנגל בפרט אישום זה, לגביהן נטען בכתב האישום כי היוו שוחד, נכללו במסגרת הסכם קואליציוני ולפיכך ראוי לבחון אופיים של הסכמים מסוג זה. 

הפסיקה קבעה, כי הסכמים שכאלה, המסדירים, בין היתר, חלוקת תפקידים ברשות המבצעת או ברשות מקומית, הם דבר מקובל במציאות הפוליטית בישראל, בציינה, מפי הש' הנשיא (כתארו אז) מ. שמגר  כי:

"הסכם קואליציוני הוא אפוא כשיר ומקובל בישראל, שכן הוא מהווה מסגרת להסכמה פוליטית בין המפלגות... וכלי להסדר מוקדם של נושאי איוש תפקידים בממשלה וברשויות השלטון ועניינים כיוצא באלה" (בג"צ 5138/93 נחום נ' גיורא לב, ראש עיריית פתח תקווה ואח', פ"ד מח(5) 630, עמ' 637, להלן: "בג"צ 5138/93").

זאת ועוד. נקבע, כי הסכם בדבר חלוקת תפקידים כרוך מטבעו בהתחייבות לתשלום שכר וגורר אחריו טובת הנאה למי שימלא את התפקיד. בהסכם פוליטי שכזה לא ראה בית המשפט פסול (בג"צ 5138/93 הנ"ל, בעמ' 637). 

עם זאת, ייתכן כי הסכם פוליטי יהיה נגוע באי חוקיות, כתוצאה מהבטחת טובת הנאה לצד מסוים להסכם. בהקשר זה נקבע, מפי הש' המשנה לנשיא (כתארו אז) מ. אלון, כי: 

"מתן טובת הנאה כספית בתחום היחסים הפוליטיים, כגורם לקבלת שלטון או לנתינתו, פגום ופסול הוא, ואין נפקא מינה בין טובת הנאה כספית אישית לבין טובת הנאה כספית לגוף פוליטי בתור שכזה" (בג"צ 1635/90 ז'רז'בסקי נ' ראש הממשלה ואח', פ"ד מה(1) 749, בעמ' 811).

באשר לאבחנה בין הסכם פוליטי לגיטימי לבין הסכם בלתי חוקי, נאמר ע" הש' הנשיא (כתארו אז) מ. שמגר כי:

"...דומה כי הבחנה מדויקת יותר יכולה להיות זו המבדילה בין הסכם בדבר הסדר חלוקת התפקידים ברשות המבצעת או ברשות מקומית, ותו לאו, לבין הסכם... שהמוקד שלו הוא הבטחת משכורת, יהיה התפקיד שיהיה עילת תשלום אשר יהיה" (בג"צ 5138/93 בעמ' 638). 
ובהמשך נאמר שם, ע"י הש' י. זמיר כי:

"חלוקת תפקידים ומשרות בהסכם קואליציוני הינה כשרה כמכשיר למימוש המצע של הסיעה ולקידום האינטרסים של בוחריה. זו צריכה להיות המטרה המדריכה את הסיעה כשהיא עורכת הסכם קואליציוני, ובכלל זה גם כשהיא דורשת חלוקת תפקידים ומשרות בין נציגיה או מסכימה לכך. המשכורת הנלווית למשרה אינה אמורה להיות בגדר מטרה בפני עצמה, מכל מקום לא מטרה דומינאנטית, אלא תוצאה נגררת. 

בדרך כלל, אפשר להניח כי, אכן, זו הייתה מטרת הצדדים להסכם הקואליציוני.

לכן אפשר גם להניח כי הוראה בהסכם כזה, המסדירה חלוקת תפקידים ומשרות בין השותפים להסכם, הינה כשרה. אולם המצב שונה אם ברור במקרה מסוים, מתוך נסיבות המקרה או מתוך לשון ההסכם, כי הבטחת משרה בהסכם קואליציוני לא נועדה לשרת את ציבור הבוחרים, אלא רק או בעיקר להיטיב עם אחד מנציגי הציבור. או אז אין הבדל בין הענקת משרה לבין הענקת כסף לאותו אדם. כמו על זה כך על זה ניתן לומר כי אין קונים שלטון בכסף, ולזה כמו לזה יש מהות משחיתה, עד כדי כך שאולי יש יסוד במקרה כזה לחשד של שוחד בניגוד לחוק העונשין..." (בג"צ 5138/93 בעמ' 645-646).

עינינו הרואות, כי הסכם פוליטי בלתי חוקי, המבטיח טובת הנאה כספית, לרבות תפקידים, תמורת תמיכה פוליטית, עלול במקרים מסוימים להוות תשתית להרשעה בעבירת שוחד. 

ברע"א 3055/05 רון פרומר ואח' נ' ג'קי סבג ואח' תק-על 2005(3), 2164 ,עמ' 2169 (להלן: "רע"א 3055/05") נאמר ע"י הש' הנשיא א. ברק, אמנם בהקשר של חוק הבחירות, אך נראה כי הדברים יפים אף לענייננו (וראו בעניין זה גם את י. קדמי בעמ' 973) כי:

"אכן, שלטון לא קונים בכסף, ואף לא בשווה כסף. הבטחת משרות בשירות הציבורי תמורת תמיכה פוליטית פוגעת באמון הציבור הן במערכת הפוליטית והן בשירות הציבורי. הבטחת משרות בשירות הציבורי תמורת תמיכה פוליטית משחיתה את המוסר הציבורי" (וראו גם: ר' שפירא, "הבחירות בפתח- סקירת התפתחות הפסיקה בעניין עבירות של שחיתות ואיום במהלך מערכת בחירות", הסניגור 106, ינואר 2006 בעמ' 7).

אין ספק, כי המשרה, תהא אשר תהא, שהובטחה לאנגל, היא שוות כסף וטובת הנאה אחרת, כמשמעותה בסעיף 293 לחוק העונשין. בפרט נכונים דברים אלו, כששכרה של העבודה נקבע מראש (10,000 ₪ בתוספת מע"מ), כשמשכה של העבודה - 5 שנים - נקבע מראש וכאשר ראש העירייה ערב אישית לקבלת השכר. דברים אלו נכונים גם לגבי ה"תשלום על חשבון הוצאות כנגד חשבונית".

כפי שקבעתי, הובטח "שווה הכסף" ו"טובת ההנאה" דלעיל, תמורת חבירתו של אנגל לקואליציה ובכך הוכח הקשר הסיבתי בין המתת לבין "הפעולה הקשורה לתפקידו" של אנגל. 

אכן, במישור הפוליטי, אפשר שהבטחת משרות, בהסכמים קואליציוניים, תהא כשרה. המדובר ככלל בהבטחת משרות במישור הציבורי, הנועדות לשרת את ציבור הבוחרים "כמכשיר למימוש המצע של הסיעה ולקידום האינטרסים של בוחריה" (בג"צ 5138/93 המוזכר לעיל). במקרה כזה, אין פסול בהבטחת משרה ששכר, אפילו הוא גבוה, בצידה.

מכל מקום, על מנת שהמשרה תהא כשרה, אסור שתוצע בעיקר בשל השכר המוענק בגינה. דא עקא, שבענייננו, הובטחה לאנגל משרה (או משרות) או עבודה (ולחילופין עבודות), בלתי מוגדרות, ששכרן נקבע מראש, מִשכן נקבע מראש וראש העירייה ערב אישית לביצוע התשלומים עבורן ברציפות ובמועדם. זוהי מעין "פוליסת ביטוח" המבטיחה עבודה קבועה למשך 5 שנים ובהכנסה משמעותית קבועה. ל"פוליסת הביטוח" היה ערב גם בלדב.

ברור אפוא, שלא טובת הבוחרים והגשמת מצע המפלגה, הם שעמדו לנגד עיני הנאשמים, אלא טובתו האישית של אנגל, שיקבל טובת הנאה עבור חבירתו לקואליציה. בכך יהנו כל הצדדים כולם, מלבד המנהל הציבורי, הציבור, ושלטון החוק. שהרי, שלטון, אין לקנות בכסף. הצטרפות לקואליציה אסור שתעשה משיקולים זרים של קבלת טובות הנאה שאין ביניהן לבין שליחותו של עובד הציבור ולא כלום. שיקוליו של שליח ציבור אמורים להיות ענייניים. ההסכם נשוא דיוננו, הנו בעל אופי מושחת. פעילותו התקינה ויוקרתו של המנהל הציבורי נפגעים קשות כאשר עובד הציבור פועל מתוך שיקולים אישיים זרים. בכך נפגע גם אמון הציבור במערכת השלטונית. הערך החברתי עליו מבקשת להגן עבירת השוחד, נפגע אפוא בנסיבות העניין, פגיעה ממשית. 

לפיכך, יש לראות בקבלת הבטחה ל"פוליסת ביטוח" של עבודה ושכר, בנסיבות העניין, משום מעשה פסול ובלתי חוקי. יודגש שוב, כי במקרה הנדון, אין המדובר "רק" בהבטחה למציאת עבודה לאנגל. מדובר, כאמור, גם בהוצאת "פוליסת ביטוח" לעבודה. ואז ישולם שכרו ע"י "המבטח" – סדן. תוקפה של "פוליסת הביטוח" היא ל- 5 שנים. 

את ההבטחה למציאת העבודה בתנאים דלעיל, אין לנתק מהתחייבותו של סדן לפירעון ההלוואה שנטל אנגל עבור סיעתו. יש לבחון את שתי טובות ההנאה כמקשה אחת. המקשה מעצימה את ערכה של טובת ההנאה ומחזקת את מסקנתי בדבר כוונת הצדדים לשוחד בגין החבירה לקואליציה. 

כהונה במועצת העיר היא שליחות. הנבחר הוא נאמן הציבור. עליו לפעול לטובת ציבור שולחיו והציבור כולו.  אסור ששיקולים זרים ומושחתים יביאו אותו לידי קבלת החלטות בדבר הצטרפות או אי הצטרפות לקואליציה. כל המצטרף לקואליציה תמורת טובת הנאה משמעותית שעיקרה כסף או שווה כסף, בנסיבות נשוא דיוננו, עובר עבירה של קבלת שוחד. כך גם המבטיח למצטרף מתת שכזה, עובר עבירה של מתן שוחד.

אין ספק כי הבטחתו של סדן לתמורה כספית של איסוף תרומות, לכיסוי חובותיה של סיעת אנגל, תמורת הצטרפותו של אנגל לקואליציה, הנה הבטחה למתת כספי תמורת מעשה הקשור בתפקידו הציבורי של אנגל. 

הדברים שנאמרו לעיל, יפים אף להתחייבותו של סדן בנושא זה. סיעתו של אנגל ואנגל בראשה, קיבלו 64,000 ₪ והיו אמורים לקבל עוד מזומנים, תמורת הצטרפות לקואליציה. המדובר בשוחד במלוא מובנה של עבירה זו. שהרי, כיסוי חובות הסיעה היווה את אחד משיקוליו או לפחות מדרישותיו של אנגל, בבואו להחליט האם לשרת את ציבור בוחריו בקואליציה או באופוזיציה. 

סדן ובלדב פעלו בצוותא חדא כדי להשיג ולהבטיח את קיומו של ההסכם עם אנגל ובכך עברו עבירה של מתן שוחד. ברור גם, כי לכל הנאשמים היתה מודעות לקיומם של רכיבי העבירה וכפי שפרטתי לעיל, אף לפליליות שבמעשיהם.

אני מרשיע אפוא את הנאשמים- סדן ובלדב בעבירה של מתן שוחד, לפי סעיף 291 + 29 לחוק העונשין ואת אנגל בעבירה של לקיחת שוחד, לפי סעיף 290 לחוק העונשין, כמיוחס להם בכתב האישום, למעט סידור ההלוואה ע"י בלדב בתנאים נוחים (חלק א', סעיף 9 לכתב האישום) כן למעט ייחוס המרמה לסדן בעת גיוס התרומות מחלק מהתורמים (חלק א', סעיף 10 לכתב האישום).

האישום השני – ההסכם עם יהושע

1. תמצית האישום
ע"פ הנטען, עובר לתאריך 25/1/04 פנה סדן ליהושע במטרה לשכנעו להתפלג מסיעת ש"ס, ולהצטרף לקואליציה העירונית. כדי לשכנעו, הבטיח לו סדן כי:

1. אשתו תיקלט לעבודה בעמותה העירונית לקידום התרבות הנוער והספורט.
2. חנות שבבעלות אמו, הנמצאת בחדרה, תושכר ע"י העמותה העירונית לתקופה של 48 חודשים.

3. כל נזק שייגרם לרכושו של יהושע, כתוצאה מהצטרפותו לקואליציה, יכוסה ע"י סדן באופן אישי.

ביום 25/01/04 חתמו סדן ויהושע על "מזכר הבנות" להצטרפותו של יהושע לקואליציה, בו נכללו ההבטחות הנ"ל. ההסכם, שנחתם בעותק אחד, הופקד אצל הרב ארנברג. 

לנוכח האמור לעיל, הואשם סדן בעבירה של מתן שוחד, יהושע הואשם בעבירה של לקיחת שוחד וסדן ויהושע הואשמו בעבירה של אי פרסום הסכמים.

2. נוסח סעיפי ההסכם נשוא האישום
אין חולק, כי ההסכם נשוא כתב האישום, אכן נחתם ע"י סדן ויהושע. נוסחו של ההסכם, כפי שעולה מ-ת/43, הנו כדלקמן:
"הסכם הבנות בלתי חוזר
אנו החתומים מטה ישראל סדן ויואל יהושע, הגענו לכתיבת מזכר הבנות המגובה בחתימותינו בכל הקשור להצטרפותו של יואל יהושע – חבר מועצת העיר חדרה – לקואליציה העירונית בראשות ישראל סדן.

עם הצטרפותו לקואליציה העירונית, יכהן יואל יהושע בתפקידים המפורטים להלן (לאחר אישור מועצת העיר):

6. יו"ר ועדת התמיכות העירונית.

7. חבר ומ"מ יו"ר ועדת מכרזים עירונית.

8. חבר ומ"מ יו"ר ועדת רכש ובלאי עירונית.

9. מחזיק תיק תרבות וחינוך תורני (לאחר הצטרפותו לסיעת המפד"ל- הרשימה המאוחדת והכרזתו כחבר במפד"ל). מותנה בהסכמתו של הרב ארנברג [משפט זה נרשם בצבע שונה- א.ש].

10. חבר בועדת משנה לתכנון ובניה- חדרה.

11. חבר הנהלת העמותה העירונית לתרבות, נוער, ספורט ומכרזים קהילתיים, מועד הצטרפותו להנהלה יתואם.. בנפרד [הסיפא של המשפט זה נרשמה בצבע שונה- א.ש].

12. חבר בועדת כספים וכ"א "בעמותה העירונית".

13. חבר בועדת רכישות בעמותה העירונית (ימונה ליו"ר ועדת רכישות אך ורק בתאום ובהסכמת מ"מ יו"ר "העמותה העירונית" מר מרדכי אנגל).

14. חבר הנהלת איגוד ערים לכיבוי אש חדרה.

15. חבר בועדת כספים וכא באיגוד ערים לכיבוי אש חדרה.

...
אשתו של יואל יהושע, תקלט לעבודה כעובדת מן המניין, בעמותה העירונית, במסגרת מחלקת הספריות ו/או במחלקה אחרת, בפרק זמן של חודש עד חודשיים מיום הצטרפותו של יואל יהושע לקואליציה העירונית.

נושא שכרה ייבדק בנפרד בכיוון העלאה חיובית [משפט זה נרשם ע"ג ההסכם בעט שונה- א.ש].

"העמותה העירונית" תשכור מיואל יהושע את המבנה ברח' גורדון פנת רח' גיבורים לתקופה של 48 חודשים במחיר השכרה של...... [כך במקור- א.ש] כפי שיוסכם בין מ"מ יו"ר העמותה מר מרדכי אנגל לבין יואל יהושע.

ישראל סדן יפעל ככל שתהא ידו משגת לסייע בידי יואל במידה וזה האחרון ייתבע על-ידי מי מחברי האופוזיציה העירונית בגין נטישתו של יואל את "ספסליה" והצטרפותו לקואליציה העירונית.
...
כל נזק שייגרם לרכוש השייך ליואל יהושע כתוצאה מצעדו במסמך זה, יכוסה באחריות ראש העירייה... [סעיף זה נרשם בשולי המסמך, בעט שונה – א.ש]. 

...

מסמך זה בהעתק אחד בלבד, יופקד למשמרת וכבטחון ברשותו של הרב... ארנברג. 

יואל יהושע מתחייב עם התמלאות התנאים המפורטים לעיל, להיות חבר נאמן לקואליציה 
העירונית עד תום כהונת מועצת העריה ה- 12.

התחייבות זו הנה כלפי ראש העיריה ובמעמד החתימה על המסמך בפני כבוד הרב ארנברג".

3. תמצית גרסאות ההגנה של הנאשמים
בסיכומיו טען יהושע, כי שתי ההטבות אותן ביקש מסדן, בנוגע לאשתו ולהשכרת המבנה השייך לאמו, לא היוו תנאי להצטרפותו לקואליציה, שכן יהושע פנה לסדן וביקש את עזרתו ללא כל קשר להצטרפותו לקואליציה.  

בנוגע להשכרת מבנה של אמו של יהושע נטען, כי מנכ"ל העמותה פנה ליועץ המשפטי של החברה למתנ"סים וקיבל חוות דעת לפיה אין מניעה שאמו של יהושע תשתתף במכרז להשכרת המבנה. אנגל, כראש העמותה בפועל, הזמין חוות דעת שמאי לצורך עריכת המכרז, ומחוות הדעת (ס/86) עלה כי סכום השומה קרוב מאד לסכום שבפועל שולם ע"י הליכוד בזמנו לאמו של יהושע. כן הוחל בביצוע הליך תקין של מכרז, אשר פורסם בהבלטה בעיתונות.

עוד טען יהושע, כי בנוגע להבטחה כי אשתו תועסק כספרנית, הרי שניתן גם במקרה זה לייחס לו כוונה דומה לזו שהיתה לו בנוגע להשכרת המבנה, קרי, שהכל יעשה באופן חוקי וכי אין המדובר בהבטחה מוחלטת.

בנוסף נטען, כי בנוגע לשתי ההבטחות פעל יהושע בתום לב ולא ביקש לעצמו דבר שאינו מגיע לו ע"פ החוק. אמו היתה צריכה להשתתף במכרז כדת וכדין תחת עינו הפקוחה ובליוויו הצמוד של היועץ המשפטי של החברה למתנ"סים, שהנו גוף אובייקטיבי, אשר טובת החברה למתנ"סים היא נר לרגליו.

לחילופין נטען להגנת "זוטי דברים". אליבא דהסנגור, כאשר מדובר בהסכם קואליציוני שבמסגרתו מקבל צד להסכם מספר תפקידים, חלקם בשכר וחלקם אינו בשכר, יש לבחון מה העיקר ומה הטפל. בענייננו, כך נטען,  ברור מהקשר הדברים, כי טובות ההנאה היו החלק הטפל והמזערי בהסכם ואינטרס הציבור הוא שהנחה את הנאשם. התפקידים שהובטחו לנאשם במסגרת ההסכם, תאמו את השקפת עולמו ורצונו להמשיך בשליחות ציבורית ולקדם את עירו ואת ציבור מצביעיו.

4. סקירת הראיות והסקת המסקנות העולות מהן
להלן אסקור את הראיות הנוגעות לאישום זה, ואפרט את מסקנותיי העולות מהן, בחלוקה לתתי הנושאים הבאים:

1. הכחשת ההסכם בחקירות במשטרה.

2. ההתחייבויות בנוגע להשכרת המבנה של אמו של יהושע וסידור משרה לאשתו
· האם ההתחייבויות היו מותנות במגבלות משפטיות.

· מדוע נכללו ההבטחות ליהושע בהסכם, והאם יהושע הפעיל לחץ על סדן להכניסן להסכם.

· האם ההתחייבויות היוו תנאי לחבירתו של יהושע לקואליציה.

3. התנאי בדבר כיסוי כספי בעבור הנזקים שיגרמו ליהושע, אם יגרמו כאלה.

4. אי פרסום ההסכם.
א. הכחשת ההסכם בחקירות במשטרה

סדן בחקירתו במשטרה מיום 28/3/05 (ת/2) נשאל, האם ההסכמה אליה הגיעו הוא ויהושע - תועדה, והשיב בשלילה (ת/2 גיליון 3 ש' 62-63). כן נשאל האם נחתם הסכם/זיכרון דברים/מסמך אחר בין סיעתו לבין יהושע והשיב "לא. אני רוצה לתקן יש הסכם עם אנגל.." (ת/2 גיליון 3 ש' 66-72). בהמשך אמר סדן "... יואל יהושוע עבר לאחר הרכבת הקואליציה. אחרי המעבר של יואל לקואליציה רצו שמועות שיואל נקנה בכסף... העניין הזה עורר לא יותר מאשר גיחוך, אז כן עתה ואני מבין שהדברים האלה שהדהדו באוויר הגיעו גם למשטרה כתלונה או כמידע ובגינה אני יושב פה לחקירה" (ת/2 גיליון 4 ש' 80-89).

סדן נשאל האם מעבר לתפקידים שציין, הבטיח ליהושע טובות הנאה אחרות והשיב בשלילה (ת/2 גיליון 4 ש' 91-94).

בשלב מאוחר יותר בחקירה, הוצג לסדן ת/43 עליו הוא חתום (ת/2 גיליון 15 ש' 419-421) והשיב "אני מודה שאני חתום על ההסכם הזה. זהו כתב ידי. זה היה חלק מהמו"מ שניהלתי עם יואל יהושוע לאחר שסיכמתי איתו על הצטרפותו לקואליציה. יש כאן שני דברים שאינם לרוחי..." (ת/2 גיליון 15 ש' 422-435).

בהמשך נשאל סדן מדוע בתחילת חקירתו הכחיש קיומו של הסכם נוסף על ההסכם עם אנגל וסדן השיב "לא חשבתי שאני צריך להפליל את עצמי ומכיוון שהמסמך הזה לא בדיוק כשר למהדרין, לא מצאתי לנכון לציין אודותיו. לכן אמרתי את כל מה שכתוב שם ברישא של המסמך למעט שני הסעיפים שנוגעים לאשתו ולחנותו" (ת/2 גיליון 16 ש' 450-457).

סדן אף ניסה להסתיר מהמשטרה את העובדה שההסכם הופקד אצל הרב ארנברג (ת/3 גיליון 3 ש' 67-76).

בעדותו בביהמ"ש נשאל סדן מדוע הכחיש, בתחילת חקירותו במשטרה את קיומו של ההסכם עם יהושע והשיב "למיטב זכרוני הכחשתי את קיומו של ההסכם כי הבנתי שהוא בעייתי משהו. שני הסעיפים האלה ראיתי בהם בעיתיות מסוימת, למרות שאמרתי שהכל עפ"י החוק, יש פה בעיתיות מסוימת. לכן, בשלב הראשון הכחשתי וכשהציגו לי אכן הודיתי שהיה ההסכם הזה" (עמ' 403, ש' 9-12).

יהושע נשאל בחקירתו במשטרה האם "הובטחו לך טובות הנאה כלשהן באם תפרוש מסיעת ש"ס ותצטרף לקואליציה?" והשיב בשלילה (ת/31 גיליון 4 ש' 87-97). עוד נשאל יהושע האם נחתם הסכם להצטרפותו לקואליציה והשיב "אין שום הסכם בקשר להצטרפות שלי לקואליציה" (ת/31 גיליון 4 ש' 100 וכן ש' 104). 

משנשאל בחקירתו במשטרה, האם יש בבעלות משפחתו נכס ברחוב הגיבורים בחדרה והשיב "כן... מבנה משרדי... שעכשיו הוא לא מושכר... לשאלתכם, יש לנו כוונה להשכיר את המבנה שנית. היתה פנייה בחודש דצמבר 2003 ממלא מקום יו"ר העמותה לתרבות נוער וספורט בחדרה, מר אנגל מרדכי, לבדוק אפשרות להשכיר את המבנה" (ת/31 גיליון 5 ש' 124-128). יהושע נשאל האם סוכם משהו בקשר לעניין זה והשיב "עדיין אין שום סיכום ולא סוכם שום דבר..." (ת/31 גיליון 5 ש' 130). כן הסביר כי היתה פניה לפני כחודש בעיתונים המקומיים מטעם העמותה בלשון "דרוש מבנה", אך טרם התקיים מכרז בעניין זה. לפיכך נשאל יהושע, מה הקשר בין פרסומים אלה "לבין הטענה שלנו כי על פי החשד סוכם איתך כבר בעבר שהמבנה ברחוב הגיבורים פינת גורדון יושכר לעמותה?? והשיב "לא היה ולא נברא" (ת/31 גיליון 5 ש' 135-138). 

אלא שבהמשך השיב יהושע כי "...סוכם שאני אהיה שותף פעיל בקואליציה ולקבל תפקידים כמו... ואני לא יודע איך להגיד את זה אבל סוכם שתיבדק אפשרות לגבי השכירות ברח' הגיבורים. כמו כן סוכם שסיגלית גרושתי תעבוד בעמותה לתרבות נוער וספורט. זה מה שזכור לי שסוכם" (ת/31 גיליון 6 ש' 140-144). כן השיב יהושע כי הדברים סוכמו עם ראש העיר סדן וכי הסיכום נעשה בביתו של סדן, בנוכחות שניהם בלבד (יהושע וסדן). 

בשלהי חקירה זו, הוצג ליהושע ת/43 ותגובתו היתה כי "אני מזהה שזה ההסכם שנרשם בכתב ידו של ראש העיר, ישראל סדן. כפי שאמרתי לכם קודם, ההסכם נרשם בבית שלו" (ת/31 גיליון 16 ש' 460-461). יהושע נשאל על השינויים שנערכו בהסכם והשיב "גם אני רואה את השינויים האלה. מה שהיה זה שהתקיימה פגישה אחת בבית של סדן ואז כתבנו את ההסכם והיתה עוד פגישה אצלו בבית שלמיטב זכרוני חידדנו את הסכם או חלק מהסעיפים ובהזדמנות הזו סדן הוסיף את השורות בעט בצבע שונה" (ת/31 גיליון 16 ש' 465-468). כן השיב יהושע שההסכם נמסר למשמרת לידי הרב ארנברג, ע"י סדן. 

כמו לגבי ההסכם עם אנגל, גם במקרה זה, ההכחשות החוזרות (בפרשה זו - של סדן ויהושע), אודות קיומו של הסכם חסוי ביניהם, ואודות טובות ההנאה שהובטחו ליהושע, מעידות על תחושתם כי מדובר בעסקה בלתי כשירה. כמפורט לעיל, סדן אף הודה מפורשות כי הסתיר דבר קיומו של ההסכם, משום שלא חשב כי הוא צריך להפליל את עצמו.

יתרה מכך, ההתכחשויות החוזרות ונשנות של סדן ויהושע לפרטי ההסכם ולעצם קיומו, פוגעות קשות באמינותם ותשפענה על קביעותי העובדתיות, כפי שיפורט בהמשך.

תחושת "הפליליות" היא גם זו שהביאה את הצדדים, ככל הנראה, להתחייבות כתובה והדדית להפקיד עותק אחד בלבד של ההסכם בידי הרב ארנברג. אפילו יהושע לא הותיר בידיו עותק מההסכם (עמ' 945, ש' 5-6).

ב. ההתחייבויות בדבר השכרת מבנה מאמו של יהושע ומציאת משרה לאשתו של יהושע

· האם ההתחייבויות היו מותנות במגבלות משפטיות (מכרזים ומנהל תקין)

מנוסח ההסכם (ת/43) עולה, כי ההתחייבויות להעסקת אשתו של יהושע ולשכירת המבנה השייך לאמו, לא היו מותנות בדרישה מוקדמת כלשהי. חרף זאת, גרסו הנאשמים בחקירותיהם במשטרה ובעדותם בפני, כי שתי ההתחייבויות היו מותנות בקיום מכרז ובהליך של מינהל תקין.

סדן בעדותו בביהמ"ש גרס, כי התחייבויותיו כלפי יהושע היו מותנות בקיומו של מנהל תקין, על פי דין. לדבריו: "אלו 2 סעיפים שמבחינתי הם בעיתיים משהו ולי וליואל היה ברור שהם לא יוכלו להתממש אלא אם הם ילכו בדרך החוקית. ברגע שהוא העלה את זה, הוא הבין... שזו הצהרת כוונות והראיה לכך... חלק גדול ממה שרשום שם לא התממש... הוא העלה שני דברים, אמרתי לו שאם זה חוקי לא צריך לכתוב. הוא הבין שזה מותנה רק בכך שזה יהיה כדת וכדין, צח וטהור. התנהלנו כך לגבי שני הסעיפים האלה. לגבי השכירות – אמרתי לו שאני לא מתעסק עם הנושאים האלה, מי שמתעסק עם המבנים זה אנגל ואז הוא אמר לי 'אני כבר דיברתי עם אנגל, שאמר תשתתף במכרז, אם תיתן את ההצעה הטובה ביותר, סביר שתזכה, אם לא תיתן לא תזכה'... אמרתי לו למה צריך לכתוב והוא אמר שהוא רוצה שזה יהיה כתוב, אבל היה ברור לו ולי שזה מותנה במכרז וזה מותנה בועדת מכרזים של העמותה ולא העיריה. העיריה לא מתעסקת עם המכרזים של העמותה. זה כפוף לתקנות של החברה למתנ"סים..." (עמ' 401, ש' 10-28) "כך שברור שאי אפשר לתת העדפה אפילו אם מאד רוצים – אין דבר כזה. זה הכל עפ"י תנאים מאד מאד נוקשים" (עמ' 402, ש' 1-2).  

ובהמשך "לגבי אשתו [של יהושע- א.ש]– אני יודע כי הוא פנה אלי בסביבות 02, אם אפשר לסדר את אשתו בעמותה, שאלתי אותו לאן היא רוצה והוא אמר שהיא רוצה ספרנית או משהו כזה, אמרתי לו שיבדוק עם אנגל, ברגע שיהיה מכרז, היא תוכל להציג את מועמודתה. שם זה לא כמו בעיריה, בעיריה עובדים פשוטים אתה יכול לקבל בלי מכרז... בעמותה אין דבר כזה. בעמותה כל דבר צריך להיות במכרז... לכן אמרתי תבדוק. הוא לא בדק את זה אז והכניס את הסעיף הזה להסכם בינינו. היה ברור לו ולי שזה יהיה רק אם יתפנה מקום ואם היא תציג את מועמדותה במכרז תקין ואם היא תזכה במכרז. אני לא דיברתי עם אף אחד בענין הזה. זה כתוב" (עמ' 402, ש' 3-11). 

לשאלתי "אם הכל ברור שזה הכל עפ"י מכרז והכל כדת וכדין וזה ברור לך ולו, למה הוא רצה את זה?" השיב סדן "אני לא יכול לדבר בשמו, הוא ביקש שאני אכניס את זה. אני חושב שהוא הבין ממני שהדברים לא יוכלו להתמשש אם זה לא יעמוד במבחן התקינות. אני יודע שיש בעיתיות, אז לא ראיתי שיש בעיתיות מסוימת ויכול להיות שיש פה אם מדקדקים בעיה חוקית, כשעשיתי, לא ראיתי את זה ככה" (עמ' 402, ש' 13-17).

בחקירתו במשטרה, הוצג לסדן ההסכם ת/43 עליו הוא חתום (ת/2 גיליון 15 ש' 419-421) ותגובתו היתה "...יש כאן שני דברים שאינם לרוחי, אבל זה היה בלחץ מאד מאסיבי שהוא הפעיל ומשום שלי היה חשוב שההצטרפות שלו תהיה מהירה כדי להציל את הקואליציה... אחד לגבי אשתו, והשני לגבי שכירת המועדון, הוא אמר לי שהוא נמצא במשא ומתן להשכרת המבנה בבעלותו לעמותה. אמרתי לו שאני מוכן לכתוב את הדברים אבל אמרתי לו: 'שיהיה ברור לך שהדברים לא יתממשו אלא בהליך מסודר של מכרז והצעת מחיר'. הוא אמר לי שהוא במו"מ עם ממלא מקומי בעמותה, מרדכי אנגל, והראיה שהיו הצעות מחיר בעיתונות המקומית... וכך היה ועד לרגע זה אני לא יודע אם שכרו ממנו את המבנה... לגבי אשתו הראיה היא שהיא לא התקבלה. להגיד לך שזה בסדר? זה לא בסדר, אבל הראיה שהיא לא התקבלה לעבודה וסביר להניח שאם היא תתקבל לעבודה אז יהיה מכרז מסודר" (ת/2 גיליון 15 ש' 424-435).

בחקירתו (ת/3) העיד סדן כי היתה חשיבות גדולה מבחינת העירייה לייצב את הקואליציה וכי יהושע הפעיל עליו לחץ מאסיבי ולכן התחייב כאמור לעיל, אך התנה זאת בהליך תקין של הצעת מחיר, ועדות קבלה ומכרזים, תוך שהוא מצהיר בפני יהושע כי: "... ראש עיר יכול במידה מסויימת להשפיע, אבל מאד מסויימת" (ת/3, גיליון 2, ש' 28).

גרסה ברוח דומה מסר סדן גם בחקירה נוספת במשטרה (ת/4 גיליון 17 ש' 492-496).

בחקירתו ת/7 השיב סדן כי "...בכל שלושת המקרים (אנגל, יואל יהושוע, מימון), ההתייחסות שלי היתה צריכה להיות... אך ורק לתחום הענייני של מעורבות בניהול העיר וקבלת החלטות בה, ובשום צורה לא להיכנס למסגרת המשא ומתן עם מועמדים פוטנציאליים לקואליציה לתחומים שיש בהם מן התועלת האישית של בר השיח..." (ת/7 גיליון 3 ש' 76-79 וכן גיליון 4 ש' 80-84).  סדן הסביר את הלחץ בו היה שרוי ואת דאגתו לעיר בכך ש"קיימת בעיה קשה מאד של ניהול העניינים השוטפים של העיר והחרדה הזו היא שהדירה שינה מעיניי... ובדיעבד כל אימת שעלה נושא התועלת האישית של מי מברי השיח המועמדים להצטרפות לקואליציה, הייתי צריך להגיד לו עד כאן, הכל במסגרת המינהל התקין. אני רוצה לבוא ולומר שהן לגבי אנגל והן לגבי יואל יהושוע, בפועל לא הפרנו את המאזן של המינהל התקין..." (ת/7 גיליון 4 ש' 86-91). 

יהושע נשאל בעדותו בביהמ"ש, האם נתנו דעתם לחוקיות תוכן ההסכם והשיב "לא ראינו את זה חס ושלום כמשהו לא בסדר. אני בכל אופן ראיתי את זה בשיא התמימות. אני כבר לא רוצה להגיד שזה פעם ראשונה שאני עושה מסמך כזה או אחר ברמה של קואליציה..." (עמ' 797, ש' 22-24).

בהמשך העיד יהושע, כי עוד בעבר פנה לאנגל וביקש לבדוק האם העמותה צריכה מבנה, ויידע אותו כי לאמו יש מבנה ושייקח זאת בחשבון. לאחר ההסכמה עם סדן, פנה באישורו של האחרון לאנגל וביקש חוו"ד מקצועית על מנת לבחון האם הדבר אפשרי מבחינה משפטית. מהייעוץ המשפטי עלה שאין מניעה שאמו תגיש הצעה למכרז בצורה מסודרת (עמ' 799 , ש' 8-10).

יצוין כי מחוות הדעת הנ"ל (ס/88) שהתקבלה ביום 11/2/04 עולה, כי לדעת עו"ד דניאל פלד, נותן הייעוץ המשפטי, האיסור על חבר הנהלה לקבל שכר או תמורה שלא בתוקף תפקידו (ובמתנ"סים, אף בתוקף תפקידו), לא חל על בני משפחתו, אך מאידך, אסור על חבר הנהלה לפעול בניגוד עניינים כלפי התאגיד בו הוא מכהן, ולהעדיף התקשרות עם קרוב משפחתו בניגוד לטובת התאגיד. לפיכך הוצע, שרק אם אכן העמותה זקוקה לנכס, היא תפרסם הזמנה לקבל הצעות ואם הצעתה של אמו של יהושע תהיה הטובה ביותר, וכל עוד רק היא מעורבת בכך ולא יהושע עצמו, ניתן יהיה לאשר זאת. בכל מצב אחר, אין לאפשר האמור, מחשש לניגוד עניינים.

עוד העיד יהושע, כי בנוסף לחוו"ד המשפטית, ביקש מאנגל חוו"ד של שמאי (עמ' 744, ש' 3-4, עמ' 792, ש' 4-8). חוו"ד שמאי על דמי השימוש הראויים למשרדים ברח' הגיבורים בחדרה התקבלה (ס/86).

בחקירתו הנגדית לב"כ המאשימה השיב יהושע, כי לו רצו לממש את ההבטחות "בדרך הקלה" וללא ביקורת, הרי שיכלו לעשות זאת דרך העירייה שכן, שם לא נדרשים מכרזים ולכן גם סדן קבע כי הדבר יתבצע בדרך החוקית ובאמצעות העמותה (עמ' 928, ש' 18-22).

עוד בחקירתו הנגדית בביהמ"ש, השיב יהושע כי הוא זה שהעלה את הבקשות בנוגע לאשתו ולמבנה בפני סדן וכי הדבר התרחש ממש בסמוך לסיום הפגישה, לפני שהלכו אל הרב ארנברג וכי "... אז הוא אומר תשמע, אנחנו נרשום את זה, ניקח פסק זמן של חודש, חודשיים ונבדוק במסגרת העמותה אם יש צורך או אין צורך, אם זה חוקי או לא חוקי. אם זה יעבור דרך ועדת כוח אדם או לא יעבור..." (עמ' 932, ש' 20-22).
בחקירתו במשטרה נשאל יהושע, האם הוצע לאשתו תפקיד בעמותה לתרבות ולספורט כפי שסדן התחייב בהסכם עמו והשיב "דיברנו על זה ועד היום לא נעשה כלום" (ת/31 גיליון 17 ש' 482). 

כמו כן, העיד יהושע בחקירתו במשטרה כי: "...ההטבות שאתם טוענים שאני דאגתי לסדר לאשתי, עוד בתקופת האופוזיציה במהלך חודש דצמבר 2003, פניתי בשם אימי למר אנגל מרדכי ושאלתי אותו אם הוא זקוק למבנה עבור העמותה לתרבות ולספורט והצעתי להשכיר את המבנה שבבעלות אמי. הוא אמר לי שהוא יבדוק את הצרכים של העמותה וייתן לי תשובה. עד היום לא נסגר שום דבר. כנ"ל גם לגבי האופציה של סיגלית [אשתו - א.ש] רק דיברנו ולא יצא מזה שום דבר" (ת/31 גיליון 18 ש' 503-508).

בחקירתו במשטרה מיום 2/6/04, מסר יהושע פרטים דומים לגרסאותיו דלעיל  (ת/40 גיליון 1 ש' 17-22 וכן גיליון 2 ש' 23-26 וכן גיליון 2 ש' 38-41).

יהושע נשאל שוב, מי היה אמור לדאוג לקיום תנאי ההסכם והשיב "... אף אחד לא היה צריך לדאוג לביצוע או קיום הסעיפים" (ת/40 גיליון 2 ש' 31-32). לפיכך נשאל יהושע, מדוע בכלל נכתבו הסעיפים והשיב "...על מנת שנזכור את מה שדברנו" (ת/40 גיליון 2 ש' 34). 

בהמשך נשאל יהושע "אחרי שדיברת עם אנגל בהקשר להשכרת המבנה... והנחה אותך מה לעשות מה עשית?" ויהושע השיב "אני הגשתי הצעת מחיר למכרז כשראיתי את הפרסום בשני העיתונים המקומיים בחדרה, במעטפה סגורה לפי בקשתה של אמי ולפי תנאי המכרז" (ת/40 גיליון 3 ש' 75-76). 

בחקירתו הנגדית של אנגל, ע"י ב"כ של סדן, העיד הלה, כי התעורר הצורך ברכישת מבנה בסמוך למקום בו נמצא המבנה של אמו של יהושע, שכן המבנה נמצא בסמוך למשרדי הנהלת העמותה. או אז פרסם מכרז ו"ביקשתי עוד שמאי חדרתי מוסמך שאני מכיר אותו שפועל בנאמנות וביושר שיסביר בחוות דעת כמה באזור הזה זה עולה. בשום מקום, בשום רשות מקומית אני יודע ובפרט בעיריית חדרה, בכל נושא של מכרז לשכירות לא מפרסמת בכלל. אני באופי שלי, ברצון שלי, ביושר שלי אמרתי ככה אני אנהג כמו שנהגתי בדברים אחרים וככה היה" (עמ' 744, ש' 3-8).

לשאלתי מי היה אמור לשבת בועדת המכרזים השיב אנגל, כי בין היתר, הוא ובלדב (עמ' 744, ש' 14-15). 

באשר לחוו"ד המשפטית של היועץ המשפטי של הרשות למתנ"סים, גרס אנגל, כי ביקש חוות דעת על מנת לדעת האם אמו של חבר מועצה רשאית להשכיר המבנה (עמ' 744, ש' 20-25). 
בחקירתו הנגדית של אנגל, ע"י ב"כ המאשימה, טען אנגל כי הוא לא היה מרשה לבלדב להשתתף בוועדת המכרזים "... כי תיק החינוך התורני היה אצלו... ואמנם הוא חבר בוועדה הזאת אבל אני הייתי מודיע לו שהוא לא יכול להשתתף בישיבה הזאת כי יש פה ניגוד עניינים" (עמ' 748, ש' 8-10).

מטעם הנאשמים הוגשו כראיות צילומי מודעות שפורסמו בעיתונות המקומית, בנוגע להזמנה להציע הצעות להשכרת מבנה, (ס/92ו- ס/93). משתי המודעות עולה, כי נדרש "מבנה בגודל כ- 100/120 מ"ר, אשר יהיה סמוך למשרדי העמותה ברח' הגיבורים 41 חדרה". ס/92 פורסמה ב"חדשות חדרה" ביום 20/2/04 ו-ס/93 פורסמה ב"השבוע בחדרה" ביום 18/2/04. יצוין, כי המועד האחרון להגשת ההצעות נקבע ל- 26/2/04 בשעה 12:00.

בהקשר זה ראוי להזכיר, כי משיחה שהוקלטה ביום 15/3/04 (ת/1ז עמ' 42-43), שעיקריה נוגעים לאישום השלישי, נשמע גמליאל מספר לתורג'מן על נושא השכירות שהובטח ליהושע ומציין כי הנושא לא סודר מהסיבה ש"... סדן  עשה פאשלה גדולה...". בחקירתו הנגדית בביהמ"ש נשאל גמליאל לפשר אמירתו זו והשיב כי "הפאשלה" היתה בזה שהוציאו את הנושא למכרז ובלשונו "אבל מכרז לא היה דבר כזה. היחידי שהוציא מכרז לשכירות זה אנגל וזו הפאשלה שאני מדבר עליה. כי היו יכולים להתמחר איתו ולא להוציא מכרז. אין חובת מכרז בנושא". משנשאל "אבל איפה הפאשלה של ישראל? אנגל לא מוזכר פה" השיב "לא יודע מה הקשר לזה שאני אמרתי. אני לא זוכר. אבל אני יודע שהפאשלה היתה שלא היה צריך מכרז בכלל. אין חובת מכרז לשכירות מבנה" (עמ' 680, ש' 18-23).

מן המקובץ לעיל עולה, כי נושא העסקת אשתו של יהושע בעמותה דלעיל, ושאלת השכרת המבנה השייך לאמו של יהושע לעמותה, הועלו עוד בטרם החלו המגעים הקואליציוניים בין סדן ליהושע. בקשותיו של יהושע הועלו הן בפני סדן והן בפני אנגל, אך הן לא הבשילו לכדי העסקת אשתו של יהושע ולכדי שכירת המבנה.

במהלך הפגישה האחרונה, בטרם חתימת ההסכם בין יהושע לסדן, העלה יהושע שוב את הנושאים דלעיל. סדן, שהיה נתון ללחץ וחפץ מאד בצירופו של יהושע לקואליציה, חתם על ההתחייבות, והפנה את יהושע לאנגל.

אף שככל הנראה השכרת המבנה לא היתה מותנית בהליך של מכרז או מעין מכרז, אנגל ביקש חוות דעת בשאלה, הניתן לשכור המבנה מאמו של חבר מועצה וקיבל מענה כי הדבר אפשרי, אך בנסיבות העניין, הוצע שהדבר יעשה לאחר הזמנה לציבור להציע הצעות להשכרת המבנה.

אינני מקבל את גרסת סדן ויהושע, כאילו היה ברור לשניהם בעת חתימת ההסכם כי מימוש ההבטחות בדבר השכרת המבנה והעסקת אשתו של יהושע, טעונים מכרז והליך תקין. 
ראשית, אם אכן היו הדברים כה ברורים, אזי מדוע לא נכתבו בהסכם. שנית, אם אכן היו אמורים להתקיים הליכי מכרז כדין, איזה תועלת היתה אמורה לצמוח ליהושע מהתחייבות סדן. שהרי, אשתו של יהושע ואמו היו יכולות להשתתף במכרז כדין, אף ללא התחייבות כלשהי מצידו של סדן. שלישית, אילו היתה החנות אמורה להיות מושכרת לאחר הליכי מכרז, מה פשר ההתחייבות בהסכם לפיה גובה דמי השכירות יסוכם בין אנגל ליהושע (בלשון ההסכם "במחיר השכרה של...... כפי שיוסכם בין מ"מ יו"ר העמותה מר מרדכי אנגל לבין יואל יהושע"). ליהושע בחקירתו הנגדית ניתנה אפשרות להסביר פישרה של תמיהה זו, אך לא היה בפיו הסבר משכנע (עמ' 938, ש' 1-4, ש' 22-28). ההנחה כי לנגד עיני סדן ויהושע עמד רעיון של משא ומתן על המחיר מקבלת חיזוק מכך שאנגל הזמין חוות דעת שמאי אודות מחיר של מושכר בסביבות רח' הגיבורים בחדרה. רביעית, הכיצד זה ניתן לדבר על מכרז ועל הליך תקין, כאשר מראש מסוכם בין הצדדים כי נושא שכרה של אשתו של יהושע "ייבדק בנפרד בכיוון הלאה חיובית". לתומי חשבתי כי שכר נקבע מראש על פי תקן התפקיד או על פי כישורי המיועד לעבודה, לאחר שאלו נבחנים וכי בכל מקרה אין זה הליך תקין להבטיח העלאה בשכר, עוד בטרם התקבלה העובדת לעבודתה ומעסיקיה עמדו על כישוריה. הסברו של יהושע בנקודה זו (עמ' 935, ש' 5-8), כי המדובר בהעלאה מקובלת, לאחר חודשי ניסיון וקבלת קביעות, הנו קלוש מאד. ודוק, אם אכן מדובר בהעלאה "אוטומטית", אזי מדוע יש להתחייב על כך בהסכם.

לא נעלמה מעיני העובדה, כי אכן פורסמו בעיתונות המקומית בחדרה בקשות להציע הצעות לשכירת מבנה, אך סביר, בנסיבות המקרה, להניח, כי היה זה בעקבות פנייתו של אנגל לקבלת "הכשר" לעצם המהלך של שכירת מבנה מאמו של חבר מועצה. משנתקבלה תשובת היועץ המשפטי של העמותה, בדבר הצורך לפנות  לציבור ולקבל הצעות, הרי שלא היה מנוס מלקיימה. וראו בהקשר זה את עדות גמליאל אודות "הפאשלה" שבפרסום המכרז (עמ' 680, ש' 17-23).

אף לו היה מדובר בין סדן ליהושע על הצורך במכרזים, ברור כי הן סדן והן יהושע יצאו מנקודת הנחה כי ליהושע תצמח טובת הנאה מהתחייבותו זו של סדן. אחרי ככלות הכל, סדן הוא יו"ר העמותה. בועדת המכרזים חברים אנגל ובלדב, החפצים אף הם  בהצטרפותו של יהושע לקואליציה ובהישארותו חבר בה. מן הסתם, היו יכולים סדן ויהושע להבין, כי בהתחייבות דלעיל מוענק ליהושע לפחות סיכוי גדול יותר לממש את ציפיותיו באשר להעסקת אשתו ולהשכרת החנות.

לא זו אף זו, מחוות דעת השמאי (ס/86) עולה, כי הלה בחן שווי השכרה של 3 סוגים שונים של מבנים ברח' הגיבורים (מבנים בבניינים חדשים, ישנים ואלו הנמצאים במרתף). שווי ההשכרה שונה, כמובן, בהתאם לבניין שבו נמצא המבנה. השאלה איזה מבנה תעדיף ועדת המכרזים, תלויה אפוא לא רק במחיר ההשכרה, אלא גם בסוג המבנה. שיקול דעתה של ועדת המכרזים, שחבריה הם חברי הקואליציה, החפצים ביקרם של סדן ויהושע, הוא הרבה יותר רחב משאלת גובהו של מחיר השכירות. דברים אלו נכונים גם, ואולי בעיקר, באשר לקבלתה של רעייתו של יהושע לעבודה.

עובדה זו היתה ידועה, מן הסתם, לסדן וליהושע בעת שחתמו על ההסכם. בהקשר זה ובהקשר של קבלת אשתו של יהושע לעבודה, חשובות גם מילותיו של סדן ליהושע (כעולה מגרסת סדן במשטרה), כמצוטט לעיל: "... ראש עיר יכול במידה מסויימת להשפיע, אבל מאד מסויימת" (ת/3, גיליון 2, ש' 28). לאמור, אפילו לפי גרסת סדן, המנסה מן הסתם להמעיט מפליליות המעשה, הוא נתן ליהושע להבין כי ראש העירייה מסוגל להשפיע "במידה מסוימת" על המכרז.

לא זאת אף זאת. כאמור לעיל, הסתירו סדן ויהושע את דבר קיומו של ההסכם בדבר טובות ההנאה שהובטחו ליהושע. הסעיפים נכללו בהסכם שהופקד בעותק אחד בלבד אצל הרב ארנברג. במשטרה התכחשו סדן ויהושע לקיומן של הבטחות בנדון. משהוצג בפני סדן ההסכם, שהוא התכחש לקיומו, הסביר כי לא רצה להפליל עצמו ולכן התכחש לקיומו. אילו אכן התכוונו הצדדים לקבל "טובות הנאה" בהליכים תקינים וחוקיים, לא היו מנסים להסתירם, לפחות לא מהמשטרה, וסדן לא היה מסביר את מניעיו בניסיון למנוע הפללתו. ודוק, סדן הוא, בעברו, קצין משטרה בכיר מאד ומן הסתם, נהירות לו משמעויות התחייבויותיו.

המסקנה המתבקשת היא, כי לנוכח האמור לעיל, הבינו סדן ויהושע, כי מובטחות ליהושע טובות הנאה. 

בנוסף, לא נעלמה מעיני העובדה שהמודעות פורסמו זמן קצר לפני המועד האחרון להגשת הצעות (6-8 ימים לפני) וכי המודעות נקבו בגודל ספציפי של מבנה (100/120 מ"ר) וכעולה מעדותו של יהושע, גודל המבנה של אמו הנו "כ-120 מטר, 117 פסיק משהו, יותר נכון" (עמ' 852, ש' 24-25).

מנגד, ניתנו הסברים מספקים ע"י סדן ואנגל, באשר לשאלה מדוע הוחלט כי העמותה תשכיר מבנה המצוי בקרבת מקום לאזור שבו ממוקם המבנה של אמו של יהושע (ראו: עדות סדן בעמ' 402 ש' 21-29, עמ' 403 ש' 1-2 ועדות אנגל בעמ' 743 ש' 12-25). ככל הנראה, היה אכן צורך אמיתי בשכירת מבנה עבור העמותה.

· מדוע נכללו ההבטחות ליהושע בהסכם והאם יהושע הפעיל לחץ על סדן  להכניסן להסכם

בחקירתו במשטרה (ת/3) השיב סדן כי בשל מצב הקואליציה והצורך בהשגת רוב על מנת לאשר את תקציב העירייה, היה נתון ללחץ כבד שהביאו להסכים לדרישותיו של יהושע  (ת/3 גיליון 1 ש' 16-17, גיליון 2 ש' 18-24).

כן אישר סדן כי היה מודע לכך שמדובר בהתחייבויות "בעייתיות" וכי הסיבה שהסכים לחתום על ההתחייבויות נבעה מדאגתו הרבה לעיר והחשש הכבד מפני קריסתה הכלכלית (ת/3 גיליון 2 ש' 33-38). כן הסביר סדן כי הלחץ שהפעיל יהושע היה בכך שנתן לו להבין שאלמלא יכרוך את שני הסעיפים בהסכם עמו, "אז אין על מה לדבר" (ת/3 גיליון 2 ש' 41).

סדן נשאל האם אין הוא מתכוון שיהושע סחט אותו והשיב "תפרש את זה איך שאתה רוצה, אני לא אומר את זה. אני הסברתי את הדברים אחד לאחד, הייתי מאד בלחץ" (ת/3 גיליון 2 ש' 46-47).

בחקירתו במשטרה מיום 30/3/04 (ת/4), השיב סדן, בין היתר, כי מרבית המשא והמתן עם יהושע נגע לחלקו בפעילות הציבורית במסגרת העירייה וכי רק לקראת סיום יהושע העלה את דרישותיו בנוגע לאשתו ולהשכרת המבנה של אמו. הגם שדרישות אלו הגעילו אותו כדבריו, הכניסן להסכם שכן "זו היתה דרישה אולטימטיבית מצידו, והיה לי חשוב להעבירו לקואליציה מהסיבות שמניתי..." (ת/4 גיליון 7 ש' 176-177). בהמשך חקירתו חזר סדן על האמור בציינו כי דרישותיו של יהושע היו "אילוץ שפשוט נכפה עליי לקראת סוף הפגישה איתו..." (ת/4 גיליון 16, ש' 475).

בחקירתו הנגדית העיד סדן כי לגבי סעיפים אלו שבהסכם "יואל רצה שזה יכנס, אם הייתי עומד יותר ונכנס לעימותים איתו, יכול להיות שהייתי משכנע אותו לא לכתוב את הדברים. יכול להיות. יכול להיות שבלחיצת יד הוא היה אומר בסדר. אבל כתבנו את זה. אמרתי שהייתי בלחץ והיה לי חשוב שיואל יצטרף כדי שהמערכת לא תקרוס..." ובהמשך "... אם הייתי מנסה לשכנע אותו וזה היה לוקח לי עוד זמן לגמור את זה ולא לכתוב את זה, יכול להיות שבתקיעת כף הוא היה מסכים. זה שהוא עמד על זה באותה פגישה שקיימנו ששני הסעיפים האלו יהיו בהסכם, זה נכון..." (עמ' 464, ש' 3-13). 

יהושע בחקירתו במשטרה מיום 30/3/04 (ת/32) השיב, כי סדן פנה אליו בנוגע להצטרפותו לקואליציה וכי הוא לא הפעיל על סדן שום לחצים (ת/32 גיליון 2 ש' 35-40 וכן ש' 46-59). יהושע חזר וגרס בחקירתו הנגדית בביהמ"ש כי לא הפעיל על סדן כל לחץ על מנת שירשום ההתחייבויות כלפיו (עמ' 931, ש' 17).

במחלוקת זו, שבין סדן ליהושע, אני מאמין לסדן, כי יהושע אכן לחץ עליו להסכים להתחייבויותיו כלפיו. העיתוי של העלאת הנושא ותחושותיו הבלתי נוחות, בלשון המעטה של סדן, שבאו לידי ביטוי בחקירותיו במשטרה, כפי שפורטו לעיל ויפורטו גם בהמשך, מעידים על כך שסדן לא היה שלם עם  דרישותיו של יהושע. אם בכל זאת התחייב כאמור, מן הסתם עשה זאת לאחר שהופעל עליו לחץ ממשי. יחד עם זאת, דווקא תחושת הלחץ של סדן ותחושותיו כלפי ההסכם וכשרותו, מעידות על כך שסדן הבין שאין המדובר בדרישות לגיטימיות של תפקיד והשכרת מבנה בהתאם למנהל תקין. בעובדה זו יש משום חיזוק למסקנתי כי סדן ויהושע לא התכוונו כלל לקיים הליכים תקינים של מכרז, או למצער, התכוונו כי יפעלו למען מתן יתרון ליהושע תוך עריכתו של מעין מכרז פיקטיבי.

· האם ההתחייבויות היוו תנאי לחבירתו של יהושע לקואליציה

בחקירתו במשטרה הסביר סדן כי הלחץ שהפעיל יהושע היה בכך שנתן לו להבין שאלמלא יכרוך את שני הסעיפים האלה בהסכם איתו, "אז אין על מה לדבר" (ת/3 גיליון 2 ש' 41).

בחקירתו מיום 30/3/04 (ת/4), השיב סדן, בין היתר, כי "... בדיעבד אני יכול לומר בצורה הברורה ביותר שעם יואל יהושוע ניהלתי את המשא ומתן שרובו היה על חלקו בפעילות הציבורית במסגרת העירייה ו/או גופי הסמך שלה, ורק לעת סיום הוא העלה את אותן דרישות שאותי הן הגעילו ואמרתי זאת גם במהלך החקירה, אבל הכנסתי את זה להסכם כי זו היתה דרישה אולטימטיבית מצידו, והיה לי חשוב להעבירו לקואליציה..." (ת/4 גיליון 7 ש' 172-178).

גם בחקירתו הנגדית בביהמ"ש לב"כ המאשימה השיב סדן כי "זה [ההבטחות-א.ש] נכתב במסגרת ההסכם כי יואל ביקש שזה יהיה כתוב ונעתרתי לבקשתו. לי מאד היה חשוב ליצב את הקואליציה וכשנכרתה ההזדמנות בדרכי ראיתי בזה אבן פז..." (עמ' 463, ש' 7-8). 

יהושע בעדותו בביהמ"ש, נשאל מה יש לו לומר על הנטען כנגדו באשר לכך שקיבל שוחד תמורת מעברו לקואליציה והשיב "... לא זאת היתה המטרה. לא זה עיקר הדברים. זה דברים שדיברנו עליהם ממש לפני שקמנו ללכת לכב' הרב ארנברג. בדקה ה-90 ממש לפני שיצאנו זה נרשם. ראינו את זה כמסמך הבנות. לא ראינו את זה חס ושלום כהסכם, כתנאי להסכם קואליציה..." (עמ' 796, ש' 14-18).

כן הסביר כי לו היו הדברים תנאי לחבירתו לקואליציה, אזי היו מנסחים את ההסכם ביניהם בצורה המלמדת על כך שמדובר בתנאים בלעדיהם לא יחבור לקואליציה. עוד העיד כי "ישראל עזר במשך הקדנציה שלו להרבה מאוד אנשים בכל מיני דרכים. ואני פניתי אליו כחבר, כמו תושב רגיל..." (עמ' 797, ש' 1-3). 

גם בחקירתו במשטרה מיום 2/6/04 נשאל יהושע בנוגע להסכם ההבנות בינו ובין סדן, באשר להצטרפותו לקואליציה העירונית ונשאל, מי היה אמור לדאוג לקיום הסעיפים שנרשמו בהסכם. יהושע השיב כי "לא התנינו את ההסכם כמפתח וכתנאי להצטרפות לקואליציה..." (ת/40 גיליון 1 ש' 17-18).

מהמקובץ לעיל עולה מפורשות, כי סדן הבין כי יהושע מתְנה את הצטרפותו לקואליציה בקבלת טובות הנאה. גרסתו של סדן בנקודה זו היא עקבית, הן במשטרה והן בביהמ"ש. לא היתה לסדן כל סיבה לשקר בנקודה זו ולמסור לחובתו גרסה בעייתית. 

מסקנה זו ברורה גם מעיתוי העלאתן של הדרישות ע"י יהושע ומדרישתו כי ההתחייבויות ירשמו בהסכם המסדיר את כניסתו לקואליציה. הדעת נותנת, כי סעיף המופיע כהסכם קואליציוני, הוא אכן תנאי להצטרפות לקואליציה. אם לא די באמור לעיל, אזי מנוסח ההסכם (ת/43) עולה מפורשות, כי יהושע מתחייב להיות חבר נאמן לקואליציה "עם התמלאות התנאים המפורטים לעיל". בין התנאים "המפורטים לעיל", רשומים כמובן, גם ההתחייבות בעניין קבלת אשתו של יהושע לעבודה ושכירת המבנה דלעיל. לפיכך, אין אני נותן אמון בגרסתו של יהושע כי המדובר ב"הסכם ג'נטלמני" שכלל לא היה קשור לכניסתו לקואליציה ולא היווה תנאי לכניסתו לקואליציה. מסקנתי דלעיל מבוססת גם על אי האמון שאני רוכש ליהושע בשל אי אמירת האמת בחקירתו במשטרה וניסיונו להסתיר את עצם קיום ההסכם ותנאיו.

ה. התנאי בדבר כיסוי כספי בעבור נזקים שיגרמו ליהושע

אין חולק על כך שסדן הבטיח ליהושע פיצוי כספי בגין נזקים אישיים שיגרמו לו בגין הצטרפותו לקואליציה. 

מכתב האישום ניתן היה להבין, שהתביעה רואה גם בהתחייבות זו, הבטחה למתן שוחד וקבלת שוחד. לעומת זאת, מסיכומי התביעה (עמ' 57) ניתן להבין כי התביעה חזרה בה מטענתה המשפטית בהקשר זה ולפיכך לא אדון בהתחייבות זו. אציין רק, באמרת אגב, כי אינני שותף להשקפת התביעה כי הבטחה מעין זו מהווה עבירה לפי סעיף 45ב(ב) לחוק הרשויות המקומיות (בחירות) התשכ"ה – 1965.

ו. אי פרסום ההסכם

בחקירתו ת/40 נשאל יהושע, האם ההסכם בינו לבין סדן פורסם, כפי שמתחייב בחוק הרשויות המקומיות והשיב כי ההסכם לא פורסם כיוון ש"זה מאין [מעין] הסכם ג'נטלמני ולא יותר" (ת/40 גיליון 3 ש' 81) וכן כי "והתשובה שלי למה הסכם זה לא פורסם לא ידעתי שצריך לפרסם אותו" (ת/40 גיליון 3 ש' 87-88). 

כן נשאל יהושע האם יש קשר בין העובדה שההסכם לא פורסם, כיוון שכלל הבטחות לא חוקיות, ובין העובדה שנותר סודי ויהושע השיב "ההסכם לא פורסם כי לא ידעתי שצריך לפרסם אותו כמו שאמרתי מקודם. ראיתי את המסמך הזה כמעין הסכם ג'נטלמני, כל זה נעשה בתמות ובתמימות. אני לא עורך דין שמכיר את החוקים איך לפעול לגבי מסמכים או הסכמים" (ת/40 גיליון 3 ש' 91-93). 

בנקודת אי פרסומו של ההסכם, קיימת עקביות בגרסאותיו של יהושע. מקובל עלי, כי יהושע כלל לא ידע כי יש לפרסם הסכמים מעין אלו. כאמור לעיל, לא היה זה מקובל בעיריית חדרה לפרסם הסכמים קואליציוניים. לשאלת נפקותו המשפטית של אי פרסום ההסכם אדרש בפרק נפרד בהמשך, אך בשלב זה ניתן לומר כי לא הסקתי לחובת יהושע וסדן, מסקנה כלשהי לעניין עבירת השוחד, מעובדת אי פרסומו של ההסכם. 

5. סיכום/קיבוץ המסקנות מקביעותי העובדתיות דלעיל

(1) לית מאן דפליג, כי בהסכם הצטרפות לקואליציה העירונית שנחתם בין סדן ליהושע, הבטיח סדן ליהושע כי אשתו תיקלט לעבודה בעמותה העירונית וכי שכרה ייבחן "בכיוון העלאה חיובית" וכי העמותה העירונית תשכור מאמו של יהושע מבנה. 
(2) באשר לסיבת הכחשת ההסכם בחקירות במשטרה קבעתי, כי ההכחשות החוזרות של סדן ויהושע, אודות קיומו של הסכם חסוי ביניהם ופרטיו, מעידות על תחושתם כי מדובר בעסקה בלתי כשירה. כמפורט לעיל, סדן אף הודה מפורשות כי הסתיר דבר קיומו של ההסכם, משום שלא חשב כי הוא צריך להפליל את עצמו. הכחשות אלו פוגעות אף באמינות שאני מייחס לגרסאות סדן ויהושע.

(3) באשר לשאלה האם ההתחייבויות ליהושע (השכרת המבנה של אמו ומציאת משרה לאשתו) היו מותנות במגבלות משפטיות קבעתי, כי נושא העסקת אשתו של יהושע בעמותה דלעיל, ושאלת השכרת המבנה השייך לאמו של יהושע לעמותה, הועלו עוד בטרם החלו המגעים בי סדן ליהושע. בקשותיו של יהושע הועלו הן בפני סדן והן בפני אנגל, אך הן לא הבשילו לכדי העסקת אשתו של יהושע ולכדי שכירת המבנה.

במהלך הפגישה האחרונה, בטרם חתימת ההסכם בין יהושע לסדן, העלה יהושע שוב את הנושאים דלעיל. סדן, שהיה נתון ללחץ וחפץ מאד בצירופו של יהושע לקואליציה, חתם על ההתחייבות, והפנה את יהושע לאנגל.

אף שככל הנראה השכרת המבנה לא חויבה בהליך של מכרז או מעין מכרז, אנגל ביקש חוות דעת משפטית בשאלה, האם ניתן לשכור המבנה מאמו של יהושע. הוא קיבל מענה חיובי, אך בנסיבות העניין, הוצע שהדבר יעשה לאחר הזמנה לציבור להציע הצעות להשכרת המבנה.

גרסת סדן ויהושע, כאילו היה ברור לשניהם כי מימוש ההבטחות בדבר השכרת המבנה והעסקת אשתו של יהושע, מותנים בקיומם של מכרז והליך תקין, אינה מקובלת עלי.  
אף לו היה מדובר בין סדן ליהושע על הצורך במכרזים, ברור כי הן סדן והן יהושע יצאו מנקודת הנחה כי ליהושע תצמח טובת הנאה מהתחייבותו זו של סדן. אחרי ככלות הכל, סדן הוא יו"ר העמותה. בועדת המכרזים חברים אנגל ובלדב, החפצים אף הם בהצטרפותו של יהושע לקואליציה ובהישארותו חבר בה. מן הסתם, הבינו סדן ויהושע, כי בהתחייבות דלעיל מוענק ליהושע לפחות סיכוי גדול יותר לממש את ציפיותיו באשר להעסקת אשתו ולהשכרת החנות.

(4) באשר לשאלה, מדוע נכללו ההבטחות ליהושע בהסכם, והאם יהושע הפעיל לחץ על סדן להכניסן להסכם, קבעתי, כי במחלוקת שבין סדן ליהושע, אני מאמין לסדן כי יהושע אכן לחץ עליו ליצירת התחייבויותיו של סדן. סדן חש אי נוחות ולא היה שלם עם דרישותיו של יהושע, שכן הבין כי אין מדובר בדרישות לגיטימיות.

(5) באשר לשאלה האם ההתחייבויות היוו תנאי לחבירתו של יהושע לקואליציה קבעתי כי מחומר הראיות עולה, כי סדן הבין כי יהושע מתְנה את הצטרפותו לקואליציה בקבלת טובות הנאה. מסקנה זו ברורה גם מתוכנו של ההסכם, גם מעיתוי העלאתן של הדרישות ע"י יהושע ומדרישתו כי ההתחייבויות ירשמו בהסכם המסדיר את כניסתו לקואליציה. לפיכך, אין אני נותן אמון בגרסתו של יהושע כי המדובר ב"הסכם ג'נטלמני" שכלל לא היה קשור לכניסתו לקואליציה ולא היווה תנאי לכניסתו לקואליציה.

(6) באשר להתחייבות לכיסוי נזקים שיגרמו ליהושע כתוצאה מהצטרפותו לקואליציה, קבעתי כי אין חולק על כך שסדן הבטיח ליהושע פיצוי כספי בגין נזקים אישיים שיגרמו לו בגין הצטרפותו לקואליציה. יחד עם זאת ולנוכח האמור בסיכומי התביעה, לא אדון בהתחייבות זו ולא אייחס לנאשמים דבר בהקשר זה. 

(7) באשר לעובדת אי פרסום ההסכם, קבעתי, כי מקובל עלי כי יהושע כלל לא ידע כי יש לפרסם הסכמים מעין אלו. כאמור לעיל, לא היה זה מקובל בעיריית חדרה לפרסם הסכמים קואליציוניים. לא אסיק אפוא, לחובת יהושע וסדן, מסקנה כלשהי לעניין עבירת השוחד, מעובדת אי פרסומו של ההסכם.

6. ההכרעה המשפטית בפרט האישום השני - ההסכם עם יהושע

מהמקובץ לעיל עולה, כי גם כאן חברו לשיקולי ההצטרפות לקואליציה, שיקולים זרים שאל  לו לעובד ציבור – נאמן הציבור, לשקול בבואו להחליט על מהלך ציבורי כה חשוב, של שירות בקואליציה או באופוזיציה.

ככלל, כל החובר לקואליציה תמורת טובת הנאה משמעותית, שעיקרה כסף או שווה כסף, שאינה קשורה כלל למצעו או לטובת בוחריו או לטובת הרשות המקומית ו/או תושביה, עובר עבירה של קבלת שוחד. כל המבטיח הבטחה כנ"ל, תמורת החבירה לקואליציה, עובר אף הוא עבירה של מתן שוחד. 

הדברים שאמרתי לעיל, בהתייחסותי לפרט האישום הראשון ולמשרה שהובטחה לאנגל, יפים אף לעניין פרט האישום השני. ודוק, כאן לא הובטחה משרה לנבחר ציבור (יהושע) אלא לאשתו. ברור כי כל כולה של טובת ההנאה היא כספית. אפילו אופייה של המשרה לא הוגדר, שכן נקבע בהסכם כי "תקלט לעבודה... בעמותה העירונית במסגרת מחלקת הספריות ו/או במחלקה אחרת". ברור כי עיקר מטרת ההתחייבות היתה להעניק משכורת "בכיוון העלאה חיובית" לאשתו של יהושע. גם כאן עיקר העיקרים היה הכסף שהוכנס לקופה המשפחתית של יהושע (וראו בהקשר זה גם סעיף 293(5) לחוק העונשין). 

יהושע חבר אפוא לקואליציה תמורת הבטחה לטובות הנאה אישיות, שהובטחו לו ולמשפחתו הקרובה. אין ספק כי החבירה לקואליציה היא פעולה הקשורה לתפקידו של יהושע כעובד ציבור ולפיכך עברו הן סדן (המבטיח) והן יהושע (מקבל ההבטחה), העבירה המיוחסת להם בכתב האישום. 
ודוק, אל ההבטחות שהובטחו ליהושע (העסקת אשתו ושכירת המבנה), יש להתייחס כאל "חבילת הטבות" שאין להפריד בין מרכיביה.  הקשר הסיבתי בין מילוי שתי ההטבות לבין חבירתו של יהושע לקואליציה והתחייבותו לשמש כ"חבר נאמן לקואליציה" הוא כה הדוק, עד שהדברים נכתבו מפורשות בהסכם.  ברור כי סדן ויהושע היו מודעים להתקיימותם של כל יסודות העבירה במקרה זה.

כאמור לעיל, אין אני מתייחס בפסיקתי למשמעות ההבטחה שנתן סדן ליהושע, לכסות נזקים אישיים שיגרמו לו כתוצאה ממהלך ההצטרפות לקואליציה, שכן התביעה חזרה בה מהטענה כי מדובר בשוחד.
מן הדין להרשיע אפוא את סדן ויהושע במיוחס להם בפרט האישום השני, בכל הנוגע לעבירת השוחד, למעט באשר להבטחה לכיסוי ההוצאות האישיות שיגרמו ליהושע בגין ההצטרפות לקואליציה. אני מרשיע אפוא את סדן בעבירה של מתן שוחד, לפי סעיף 291 לחוק העונשין ואת יהושע בעבירה של לקיחת שוחד, לפי סעיף 290 לחוק העונשין.

האישום השלישי – ההסכם עם תורג'מן
תמצית האישום

ע"פ הנטען, עובר לתאריך 4/2/04 פנה יהושע לתורג'מן (שכאמור, כיהן אף הוא בתקופה הרלוונטית כחבר מועצת העיר חדרה מטעם סיעת ש"ס) בשליחותו של סדן, במטרה לשכנעו להתפלג מסיעת ש"ס ולהצטרף לקואליציה העירונית. 
מאוחר יותר, הצטרפו גם בלדב וכן גמליאל (נאשם מס' 3 אשר, כאמור לעיל, כיהן בתקופה הרלוונטית כחבר מועצת עירית חדרה, כממלא מקוום ראש עירית חדרה, וכסגן ראש העיר בשכר), בשמו של סדן, לניסיונות השכנוע. 
הנאשמים הבטיחו לתורג'מן, כי בתמורה להצטרפותו לקואליציה:

1. סדן ואחרים יפעלו לכך שהעירייה, או העמותות הפועלות מטעמה, ירכשו מזון מעסק בבעלות בנו של תורג'מן, העוסק בתחום הקייטרינג וכל זאת במימון כספי ציבור (להלן: "ההתחייבות בדבר הקייטרינג").
2. סדן ואחרים יפעלו לכך שהעירייה, או העמותות הפועלות מטעמה, ירכשו בעצמן או יפנו אנשים (המטופלים במחלקת הרווחה), לרכוש רהיטים מעסק בבעלות בן אחר של תורג'מן, העוסק בתחום הרהיטים, וכל זאת במימון כספי ציבור (להלן: "ההתחייבות בדבר הרהיטים").
3. סדן ואחרים יפעלו לכך שבנו הצעיר של תורג'מן יתקבל לעבודה באיגוד ערים לכיבוי אש חדרה (להלן: "ההתחייבות בדבר כיבוי אש").
4. תורג'מן עצמו יקבל סכום כסף בסך כולל של 150,000 ₪ (להלן: "ההתחייבות בדבר הכסף").
במסגרת הפניות לתורג'מן, התקיימו בין סדן ונציגיו לבין תורג'מן כ- 12 מפגשים בחודשים ינואר – מרץ 2004, בהרכבים משתנים. במפגשים אלה נדונו פרטי ההסכם והוחלפו טיוטות. 

באחד המפגשים ביום 15/3/04 התקיימה שיחה בין סדן, גמליאל יהושע ותורג'מן. במפגש זה עלה, בין היתר, חששו של תורג'מן שמא יפר סדן את ההסכם המתגבש עמו. תורג'מן דרש ערבויות להבטחותיו, לרבות הבטחה למנות את בנו לעבודה ככבאי באיגוד ערים לכיבוי אש בחדרה. על רקע זה נרתם יהושע למאמצי השכנוע שהפעיל גמליאל על תורג'מן והבהיר לתורג'מן כי הוא עצמו מחזיק בתפקיד בכיר באיגוד ערים לכבאות אש בחדרה.

הפגישה האחרונה בין הצדדים התקיימה ביום 28/3/04 בביתו של יהושע, בנוכחות בלדב, גמליאל ותורג'מן. בפגישה זו היה אמור להיחתם ההסכם, שכבר נחתם ע"י סדן. כן בפגישה זו היה אמור תורג'מן לקבל סכום של 50,000 ₪ על חשבון הסכום הכולל הנ"ל של 150,000 ₪. במהלך הפגישה הודיע סדן לגמליאל כי הסכום יפחת בשלב זה ל- 30,000 ₪. העברת הכסף וחתימתו של תורג'מן סוכלה ע"י משטרת ישראל. 

בעטיו של האמור לעיל, הואשמו סדן, בלדב, גמליאל ויהושע בעבירה של מתן שוחד.
תורג'מן פעל, במגעים עם הנאשמים, מטעמה של המשטרה ולפיכך לא יוחסה לו, כמובן, כל עבירה. 

טיוטת ההסכם עם תורג'מן

בטיוטת ההסכם עם תורג'מן, שכאמור, נחתמה כבר ע"י סדן, ושכותרתה "הסכם שיתוף פעולה", כפי שעולה מ- ת/50ב' (להלן: "טיוטת ההסכם"), נקבע כדלקמן:

"1. היום 10/3/04 נחתם הסכם לשיתוף בין:

חבר מועצת העיר מימון תורג'מן

לבין

ראש העיר ישראל סדן

2. במסגרת הסכם זה:

1. מימון תורג'מן יודיע בכתב על עזיבתו את רשימת ש"ס במועצת העיר והצטרפותו לסיעת אכפת לנו מחדרה.

2. מימון תורג'מן ייוצג בוועדות העירוניות ובתאגידים העירוניים כנציג סיעת אכפת לנו מחדרה וכן יופקדו בידיו סמכויות ביצוע ("מחזיק תיק") כנציג "הסיעה" בהנהלה ובמועצת העירייה.
3. מימון תורג'מן מתחייב לנהוג עפ"י עקרונות קווי היסוד המשותפים לכל מרכיבי הקואליציה העירונית והמאוגדים במסמך הסכם שיתוף הפעולה הקואליציוני.
4. ראש העיר יפעל לסייע למשפחת תורג'מן להיחלץ מהמשבר הכלכלי הקשה ומהמיתון המתמשך, על ידי מציאת לקוחות פוטנציאלים לעסקי הקייטרינג ביישוב ניר עציון וכן סיוע לקידום המכירות של עסקי הרהיטים בחדרה.

3. כל מחלוקת בין מימון תורג'מן לבין ראש העיר ו/או יו"ר הקואליציה אריה גמליאל, תובא להכרעתו של הרב הגאון יהושוע ארנברג אשר פסיקתו תהיה סופית ומוחלטת...

...

· מסמך זה בהעתק אחד בלבד, יופקד למשמרת בידי... הרב יהושוע ארנברג".
אין מחלוקת כי סדן חתם על הסכמתו לאמור לעיל והוא ציפה לחתימתו של תורג'מן כדי שההסכמה תביא לצירופו של תורג'מן לקואליציה. 

תחילתה של החקירה והאזנות הסתר
אין חולק (כעולה מ- ס/23) כי ביום 3/2/04 יצר סמי לוי, יו"ר סיעת ש"ס בעירית חדרה, קשר עם משטרת חדרה והודיע כי לתורג'מן הוצע שוחד עבור חבירתו לקואליציה. תורג'מן התבקש להגיע למחרת לשלוחה הצפונית של היחידה הארצית לחקירות הונאה (יאח"ה). תורג'מן התייצב ביאח"ה בליווי חברת האופוזיציה חדווה יחזקאלי. הוא סיפר לרפ"ק יואל אסרף (ס/25), בין היתר, כי ביום 1/2/04 פנה אליו יהושע והציע לו לחבור לקואליציה כשבתמורה "יקבל כל מה שהוא רוצה", תוך שציין כי הוא עצמו (יהושע) קיבל כל מה שרצה. עוד סיפר תורג'מן, כי מופעל עליו לחץ להיפגש עוד באותו יום (4/2/04) עם ראש העיר לפני ישיבת המועצה שאמורה להתקיים באותו היום בערב (בנושא מכירת מקרקעין ליזם פרטי). הוא סיפר כי הצבעתו תלויה בהסכמתו לקבלת שוחד וביקש הנחיה כיצד לנהוג. נאמר לו לנסות ולדחות הפגישה. 

בהמשך לאמור לעיל ולאחר תחקורו של תורג'מן, החל תורג'מן לפעול בשליחות יאח"ה כסוכן סמוי. מכשירי האזנה הותקנו בביתו ובמכוניתו ובהמשך לכך, 7 ממפגשיו עם הנאשמים הוקלטו. (כן הוקלטו 3 שיחות טלפון – האחת, בין יהושע לבלדב (ת/1ו) ושתיים נוספות נוגעות לשיחות טלפון מבוקרות בין תורג'מן לגמליאל (ת/1ח ו- ת/1ט)). 

להלן יפורטו מועדי ההאזנות והמעורבים בהן. יצויין, כי תוכנן המפורט של השיחות והתייחסותם של הנאשמים לדברים הנשמעים בהן, יובאו בהמשך, בהקשרים הרלוונטים.

1. האזנה מיום 19/2/04 (ת/1א) – שיחה מוקלטת ראשונה שנערכה בין תורג'מן ליהושע, בביתו של תורג'מן. המדובר בהקלטה באיכות טכנית גרועה מאד, ועל כן תימלולה חלקי ולא ממצה.
2. האזנה מיום 23/2/04 (ת/1ב)- שיחה בין תורג'מן ליהושע, ברכבו של תורג'מן, בדרך לפגישה עם סדן במלון כרמל בנתניה. 
3. האזנה מיום 23/2/04 (ת/1ג)- שיחה בין תורג'מן ליהושע, ברכבו של תורג'מן, בדרך חזרה מהפגישה עם סדן במלון כרמל בנתניה. 
4. יצוין, כי מסיבה שאינה ברורה, המפגש עצמו במלון כרמל עם סדן לא הוקלט ועל תוכנו ניתן ללמוד אך מדברי הנוכחים בו (סדן, יהושע ותורג'מן), כפי שהדבר יפורט בהמשך. תורג'מן במשטרה ובעדותו נשאל על סיבת כישלון ההקלטה במפגש במלון והשיב כי אינו יודע מה הסיבה לכך (עמ' 24 לפרוטוקול). 
5. האזנה מיום 4/3/04 (ת/1ד)- שיחה בין תורג'מן ויהושע, אליה מצטרף בהמשך בלדב. 
6. האזנה מיום 7/3/04 (ת/1ה) - שיחה בין יהושע, סדן ותורג'מן, בביתו של תורג'מן. 
7. האזנה מיום 7/3/04 (ת/1ו)- האזנה לקו הטלפון בביתו של יהושע. במהלך שיחה זו מעדכן יהושע את בלדב על תוכנה של השיחה עם תורג'מן וסדן באותו היום (ת/1ה). 
8. האזנה מיום 15/3/04 (ת/1ז) - שיחה בין סדן, גמליאל, יהושע ותורג'מן בביתו של תורג'מן. 
9. האזנה מיום 22/3/04 (ת/1ח) ומיום 25/3/04 (ת/1ט)- 2 שיחות טלפון מבוקרות בין תורג'מן לגמליאל.
10. האזנה מיום 28/3/04 (ת/1י)- שיחה בין גמליאל, בלדב ותורג'מן, בביתו של תורג'מן. 
סקירת הראיות

להלן יובאו הראיות השונות הנוגעות לפרשה זו, טענות הנאשמים ומסקנותיי – העובדתיות והמשפטיות, בחלוקה לתתי הנושאים הבאים:

(1) בחינת טענת הנאשמים בנוגע לתחולת ההגנה מן הצדק ולסוגיית "הסוכן המדיח".
(2) ההתחייבות בדבר מציאת תפקיד בכיבוי אש לבנו של תורג'מן.
(3) ההתחייבויות בדבר רכישת רהיטים ורכישת המזון - מעסקי בניו של תורג'מן.

(4) האם ההתחייבויות לעזור לבניו של תורג'מן (בעניין הקייטרינג, הרהיטים והתפקיד בכיבוי אש) ניתנו בעד חבירתו של תורג'מן  לקואליציה.
(5) סיכום העובדות באשר להתחייבויות שניתנו לתורג'מן בנוגע ל- 3 בניו.

(6) ההתחייבות לתשלום סכומי כסף לתורג'מן.
(7) סיכום קביעותי ומסקנותי העובדתיות הן באשר להתחייבות ליתן לתורג'מן תמורת כספית בעד חבירתו לקואליציה והן באשר לשאר ההבטחות וטובות ההנאה שניתנו לבניו של תורג'מן.
א. טענת "הסוכן המדיח" וההגנה מן הצדק

· תמצית טענות הנאשמים

ניתן לסכם את טענות הנאשמים בהקשר זה, כדלקמן: 

(1) תורג'מן פנה למשטרה טרם שהתקיים איזה שהוא משא ומתן בינו לבין מי מהנאשמים בנוגע לתנאי חבירתו לקואליציה, או לחילופין, טרם שהובטחו לו טובות הנאה כלשהן, ע"י מי מהנאשמים. רק לאחר שנהפך לסוכן, הפועל בשליחות המשטרה, הביא תורג'מן ליצירת המגעים עמו לצורך צירופו לכאורה לקואליציה, ואגב כך, הדיח הנאשמים התמימים להבטיח לו טובות הנאה. 

(2) לאור החומר המועט והלא מבוסס שהגיע לידי המשטרה בשלב הראשוני, עת פנה תורג'מן למשטרה, הרי שכלל לא היה מקום לפתוח בחקירה נגד הנאשמים, בהתבסס על חומר זה. בנוסף, שגתה המשטרה עת החליטה להפעיל את תורג'מן כסוכן לצורך השגת ראיות. המדובר באדם לא מהימן, שהיה חדור מוטיבציה להפליל את הנאשמים ושאף המרה את פי חוקריו ולא נשמע להנחיותיהם. עוד נטען, כי בשלב מסוים בחקירה, בניגוד לתחילתה, החלה המשטרה להנחות את תורג'מן "לייצר" ראיות, ולא רק לתעד ולהשיג ראיות.
(3) נפלו מחדלים רבים בהתנהלות המשטרה בתיק זה (כך למשל, לא נבדקה טענתם של סדן ושל יהושע כי תורג'מן הוא שיזם את הפניות אליהם; לא נבדקו הפרטים הבסיסיים והראשוניים שמסר תורג'מן, בנוגע לתפקידים שקיבל, לדבריו, יהושע; לא נגבתה  עדות ראשונה מתורג'מן בעת הגעתו למשטרה וכיו"ב). אליבא דסנגורו של בלדב בסיכומיו, המדובר באי ביצוען של פעולות חקירה פשוטות ומתבקשות. גילוי האמת וחשיפת התמונה בכללותה, גם אם יש בדברים כדי להיטיב עם מי מהמעורבים – לא היו נר לרגלי הרשות במקרה זה. עוד נטען, כי מכלול המחדלים מלמד כי לבית המשפט הובאה תמונה חלקית ומגמתית, וכי נוכח העובדה שכיום אין בידי מרשו האפשרות לאסוף את מכלול הראיות באשר לתמונה בכללותה, הרי שיש לזכותו מהמיוחס לו.

מן האמור לעיל עולה, כי אליבא דהנאשמים, במקום לגלות עבריינים ועבירות, פעל תורג'מן בזדון על מנת להפיל בפח אנשים תמימים ושומרי חוק, שלא התכוונו כלל לעבור עבירה. הוא זה שיצר את העבירה, בכך שלחץ על הנאשמים, או מי מהם, ליתן לו טובות הנאה תמורת הצטרפותו לקואליציה. הוא אף הפר הוראות מפורשות שקיבל מהמשטרה בנדון.

לפיכך נטען ע"י סדן בלדב וגמליאל, כי על אף שנקבע בפסיקה כי קבלת טענה של הדחה לביצוע עבירה באמצעות סוכן שהופעל ע"י המשטרה, עשויה להשפיע אך לעניין העונש, הרי שבנסיבות מקרה זה, יהיה נכון להרחיב ההלכה ולקבוע כי הנאשמים כלל לא ביצעו את המיוחס להם.

אבחן להלן טענות אלה, הן מן הבחינה העובדתית והן מן הבחינה המשפטית.

· הפן המשפטי

ההלכה הנוהגת במקומותינו היא, כי הצעתו של אדם תמים לביצוע עבירה, ע"י סוכן מדיח, הפועל מטעמה של המשטרה, לא תשמש לו מגן מפני הרשעה פלילית. יחד עם זאת, מן הדין יהא לשקול זאת בבוא ביהמ"ש לגזור את עונשו של העבריין.

בפרשת ביבס, המוזכרת לעיל, אשר עסקה בסוגיית הסוכן המדיח, קבע הש' מ. שמגר (כתארו אז), כי:

"בית-משפט זה לא סבר עד כה כי יש לפטור עבריין מהאחריות הפלילית הרובצת עליו בשל מעשה עבירה שביצע, אם הוכח כי הונע או הודח למעשהו על-ידי שליח מוסווה של הרשות. לעניין קיומה של אחריות פלילית לא איבחן בית-המשפט בין מקרים שבהם הוטמן פח לעבריין על-ידי העלאת הצעות אשר מטרתן להניעו לנהוג בדרך העבריינית, המקובלת עליו, כדי שיילכד ברשתה של המשטרה..., לבין מקרים אשר בהם מדובר על אזרח מן השורה שהוא בדרך-כלל שומר חוק ואשר שודל למעשה העבירה על-ידי איש משטרה. אולם בו בזמן שאין שוני בתוצאה המשפטית בשתי מערכות הנסיבות החלופיות שתוארו כאן, הרי יש ויש שוני יסודי ומהותי בחריצת הדין המוסרית והציבורית, כפי שהיא באה לידי ביטוי בדברי בית-משפט זה בעבר; בו בזמן שהטמנת הפח לעבריין בדרך המתוארת לעיל היא מעין רע הכרחי, אשר אין בית-המשפט שוללו, הרי הביע בית-המשפט לא אחת את סלידתו הרבה מן ההכשלה של אזרח ישר דרך אשר כלל לא היה מגיע לידי עבירה אלמלא הודח לכך על-ידי הסוכן-הפרובוקטור..." (שם בעמ' 71-72).

עוד נקבע שם כי:

"בית-המשפט נקט לשון "שיטה נפסדת" בתארו את החלופה של הכשלת אזרח בדרך הפרובוקציה, אך הוא לא אימץ לעניין זה את הגישה מרחיקת הלכת יותר הנוהגת לעניין זה, למשל, בארצות-הברית... שלפיה עשויה טענת "הפח היקוש" (Entrapment) לשמש גם מגן בפני הטלת אחריות פלילית...

...

...הכשלתו והדחתו לעבירה של אזרח תם וישר, כדי להביאו לידי עבירה ולתפסו לאחר מכן בקלקלתו, הוא מעשה פסול עד היסוד, אך במצב המשפטי הקיים אין בכך כדי לפטור את האזרח מן האחריות הפלילית אם נפל לפח שנטמן לו" (שם בעמ' 72-73).

ביהמ"ש העליון חזר על הלכה זו בע"פ 360/80 מ"י נ' אפנג'ר, פ"ד לה(1) 228, בעמ' 234-235, מפי השופט מ. אלון:

"... עם כל הרגשת אי הנחת שבהדחתו של אדם לביצוע עבירה פלילית בידי שליח מוסווה של הרשות, יש שהדבר הוא בבחינת הכרח שלא יגונה במלחמתה של הרשות לגילוי עבריינים וביעור עבריינות, במיוחד לעניין אותם סוגי עבירות, שבהן הקרבן משתף פעולה מרצונו עם העבריין; ...בעזרת החדרת הסוכן המוסווה יעלה בידי המשטרה, בבוא הזמן, להוכיח את ביצוע מעשה העבירה וזהותו של העבריין... 

אך במה דברים אמורים? כאשר 'בעשותה כן, היא לא יזמה בצוע עבירה ולא שדלה אדם ישר או חלש-אופי לעבור עבירה, שאלמלא כן לא היה עובר אותה' (ע"פ 42/66 הנ"ל, שם). לעומת זאת - 

'... כאשר ראובן כלל לא היה בדעתו לעבור מעשה עבירה זה, והמשטרה היא שיוזמת את הדבר, שולחת אליו את שמעון, הסוכן המדיח, כדי שזה יעורר אצל ראובן את היצר שבו, וראובן יבצע את העבירה היזומה על- ידה - הרי זה הוא ממש שידול לדבר עבירה, שידול אשר בלעדיו לא היתה העבירה נעשית כלל, ועלינו להביע את מורת-רוחנו מהתנהגות שכזאת'... 

...הבעת מורת הרוח היא בראש ובראשונה על עצם העיוות שבהתנהגותו של אותו סוכן מדיח. שהרי מתפקידה של המשטרה הוא למנוע את הפשיעה ולגלות את העבריינים שפשעו, ועיוות קשה ונלוז הוא, כאשר אחד משלוחיה יוזם ויוצר מעשה עבירה ומביא לידי פשיעה. בנוסף לכך, ולא פחות חשובה היא המסקנה, שיש להסיק מהתנהגות פסולה זו של הסוכן המדיח לעניין העונש, שיש להשית על העבריין המודח. הפסיקה, שבמקרה הדחה כזה יש להקל בעונשו של המודח...".

 השופט מ. חשין בבש"פ 2294/92 אלסנע נ' מ"י, תק-על 92(2) 2105, בעמ' 2106, ציין כי:

"ההלכות לגביי סוכן מדיח הינן אלו, שעבירה בעקבות הדחה הינה עבירה, והעובדה כי עבירה נעברה בפאת הדחתו של סוכן מדיח יש בה כדי להשפיע אך על חומרת העונש בלבד... ואולם בית המשפט לא היסס להוקיע שוב ושוב מעשיו של סוכן מדיח, תוך שהוא קובע כי יש פגם בהפעלת לחץ ושכנוע מוגזמים כדי לשדל חשוד לבצע עבירה...".

כך נאמר גם בע"פ 222/93 עמור נ' מ"י, תק-על 97(4) 42, בעמ' 44, מפיה של השופטת ד. דורנר:
"כידוע, לסוכן מדיח נחשב סוכן משטרתי המשדל אדם שהוא, בדרך-כלל, שומר חוק, לבצע עבירה שלולא השידול לא היה מבצעה. הדחה כזו, הגם שאינה פוטרת נאשם מאחריות פלילית, מהווה עילה להקלה בעונש". 

ובע"פ 6097/98 דיין נ' מ"י, תק-על 99(2) 981, בעמ' 982 קבעה הש' ד. דורנר, כי: 
"...על-פי הפסיקה, שידול על-ידי סוכן משטרתי אינו שולל את אחריותו הפלילית של אדם, גם אם המשודל היה אדם תמים שומר חוק, שהסוכן היה זה שעורר בו את הרצון לעבור את העבירה. 
.....

עם זאת, מעורבותו של סוכן משטרתי מחייבת הקלה משמעותית בעונש".

ובע"פ 5268/04 מינין נ' מ"י (טרם פורסם, ניתן ביום 15.09.05), אמר הנשיא א. ברק, כי: 

"...סוכן מדיח הוא סוכן משטרתי המשדל אדם לעבור עבירה, שלולא השידול לא היה מבצעה... פעולת ההדחה היא, הלכה למעשה, פעולת שידול. "הסוכן שותל את רעיון ביצוע העבירה במחשבתו של המודח"... הלכה היא כי פעולתו של סוכן מדיח – ככל שהתקיימה – אינה פוטרת נאשם מאחריותו הפלילית. עם זאת, מעורבות סוכן מדיח עשויה להביא להקלה בעונש...".

יצוין, כי בספרות המשפטית הובעה גם גישה שונה. כך למשל, המלומד ע. גרוס, במאמרו "סוכן מדיח – כטענת הגנה במשפט הפלילי", הפרקליט, לז (תשמ"ז) 107, סבר כי:

"בחינת התנהגותו של הנאשם צריכה להצטמצם לאותו חלק גלוי בהתנהגותו עובר לעבירה, אשר על פיו ניתן להסיק, כי הוא אכן התכוון להוציא מחשבתו הפלילית אל הפועל...

אשר למה שיחשב הדחה פסולה המזכה הגנה על-פי החוק, לנו נראה שיש לאמץ את ההגדרה הבאה: אדם המואשם בעבירה יזוכה ממנה באם סוכן הרשות או אדם הפועל מכוחו, למטרת השגת הראיות:

1. מדיח לביצועה של העבירה על-ידי נקיטת שיטה של שכנוע אשר יוצרת סיכון ממשי לכך כי העבירה תבוצע על-ידי אדם סביר.

2. מדיח לביצוע אותה עבירה מבלי כל סיבה סבירה להאמין כי הנאשם ביצעה אי פעם בעבר או מתכוון לבצעה בעתיד.
המדובר הוא בתנאים מצטברים שכן לא יתכן להתיר לרשות לבחון את התנהגות האזרחים בלא כל סיבה סבירה ואין להצדיק את הפעלת הסוכן בתוצאה הסופית שאמנם נעברה עבירה.

....

לא די בכך כי העבירה מבחינת אופיה וטיבה מצדיקה שיטת מעקב על דרך הדחה וגם לא די בכך שיש לה לרשות סיבה סבירה להאמין כי הנאשם מתכוון לבצע אותה עבירה. עליה להימנע מלנקוט בשיטה כזו אשר "תפיל בפח" אדם סביר. הפעולות בהן נקט הסוכן, קודם שהנאשם עבר את העבירה, צריכות להיות כאלה אשר יגרמו לבית המשפט להשתכנע כי רק אדם אשר ממילא גמלה בו ההחלטה לעבור את העבירה אכן ביצע אותה. במילים אחרות, אותן פעולות אשר נקט בהן הסוכן צריכות להסיר מלב בית המשפט כל ספק, שהנאשם העומד בפניו התכוון בכל מקרה לעבור את העבירה, שלולא כן לא היה מתפתה לעוברה ומה שעשה הסוכן לגביו היה רק הצבת הזדמנות להוצאת זממן את הפועל." (עמ' 115-116). 

עינינו הרואות, כי אף אליבא דגישתו של ע. גרוס, לצורך זיכוי, לא די בכך שהסוכן נקט "שיטה של שכנוע" שהיתה משכנעת את האדם הסביר, אלא נדרש גם שלא תהיה כל סיבה סבירה להאמין שהנאשם ביצע אי פעם בעבר עבירה מסוג זה, או שאין הוא מתכוון לבצעה בעתיד. 

חרף העובדה כי ההלכה התקדימית הנוהגת היא שהפעלתו של סוכן מדיח כלפי אנשים תמימים והפעלת לחץ עליהם אמורה להשפיע "רק" על גזר הדין, אפשר, שעם הרחבת תחומי ההגנה מן הצדק (ראו ע"פ 4855/02 מ"י נ' איתמר בורוביץ תק-על 2005(1) 4756, אך מנגד ראו גם: ע"פ 10960/03 עופר שלמה חסון נ' מדינת ישראל תק-על 2005(2), 2329 וכן עש"מ 687/05 מדינת ישראל נ' אלי עמר תק-על 2005(2), 1433) יהא מקום לשקול החלתה של ההגנה מן הצדק גם על פעולה נפסדת, או לפחות נפסדת באופן קיצוני, של סוכן מדיח, ו/או של מפעיליו.

ראוי אפוא לבחון כעת, מן הבחינה העובדתית, את טענות הנאשמים לגבי אופן הפעלתו של תורג'מן כסוכן מדיח והאם אכן הפעלתו של תורג'מן היתה כה נפסדת עד שיש בה כדי להביא לזיכוי הנאשמים. 

· הפן העובדתי

1. כללי

כאמור, אין חולק (כעולה מ- ס/23) כי ביום 3/2/04 יצר סמי לוי קשר עם משטרת חדרה והודיע כי לתורג'מן הוצע שוחד עבור חבירתו לקואליציה. תורג'מן התבקש להגיע למחרת לשלוחה הצפונית של יאח"ה. תורג'מן אכן התייצב ביאח"ה, בליווי חברת האופוזיציה חדווה יחזקאלי. הוא סיפר לרפ"ק יואל אסרף (ס/25), בין היתר, כי ביום 1/2/04 פנה אליו יהושע והציע לו לחבור לקואליציה כשבתמורה "יקבל כל מה שהוא רוצה", תוך שציין כי הוא (יהושע) קיבל כל מה שרצה. עוד סיפר תורג'מן, כי מופעל עליו לחץ להיפגש עוד באותו יום (4/2/04) עם ראש העיר לפני ישיבת המועצה שצריכה להתקיים באותו היום בערב (בנושא מכירת מקרקעין ליזם פרטי). עוד מסר תורג'מן, כי במהלך פגישתו עם יהושע, התקשר האחרון לסדן והלה הציע שיפגשו. 

2. הטענות בדבר מהימנותו של תורג'מן וההחלטה לפתוח בחקירה

מ- ס/24 שערך סנ"צ בני אקרמן, ואשר מוען לראש יאח"ה, ומעדותו של סנ"צ אקרמן בפני, עולה, בין היתר, כי הלה התרשם שתורג'מן מונע ומנותב ע"י אחרים וכי אינו מהווה "מקור המשדר אמינות ויושר". הוא הציג עמדה מבולבלת ואמר כי הוא מוכן להקליט את סדן. חרף זאת, סבר סנ"צ אקרמן, כי אין מנוס מלפתוח בחקירה (קרי, לצייד את תורג'מן במכשיר הקלטה ולשולחו להיפגש עם סדן).

סנ"צ אקרמן נחקר נגדית בביהמ"ש, ונשאל על מהימנותו של תורג'מן. בהתייחסו למפגשו הראשון עם תורג'מן העיד כי "... אכן בסיומה של אותה פגישה הייתי מוטרד באשר ליושרו, אמינותו ואני יכול להגיד כמבט צופה פני עבר של 23 חקירות [צ"ל ככל הנראה "23 שנות חקירות"- א.ש], שזו היתה התרשמות שלי. בהמשך, עשינו את כל הפעולות הדרושות להפיג את החששות האלו. ציידנו אותו באמצעים ושלחנו אותו ולמרות כל מה שנאמר פה, בסופו של יום הוא 'סיפק את הסחורה'" (עמ' 170). 

עוד השיב סנ"צ אקרמן, כי הסיבה שרשם במזכר הנ"ל כי נראה שתורג'מן מונע ע"י אחרים, נבעה מהעובדה שהגיע למשטרה בלווית חברת מועצה נוספת- חדווה יחזקאלי. יצוין, כי בעקבות זאת, בוצעו האזנות סתר לשיחות בין תורג'מן לגב' יחזקאלי. מהאזנות אלה עלה כי תורג'מן עדכן, בניגוד להוראות חוקריו, את הגב' יחזקאלי בהתפתחות החקירה. סנ"צ אקרמן העיד בהקשר זה כי "במודל של תועלת החקירה הזו, נאלצת[י] לבלוע את הרוק ולהמשיך בדרכי למרות השיחה המרגיזה" (עמ' 172).

משנשאל סנ"צ אקרמן, האם על סמך המידע שנמצא בידם, היה מקום לפתוח בחקירה, השיב כי "לגבי הצדקת הפעילות או לא הצדקת הפעילות – עם מה שהגיע מר מימון אלה היו דברים שאי אפשר היה לטאטא אותם מתחת השולחן כי היינו צריכים לעשות עם זה משהו. זה לא משהו שאפשר להעלים אותו, אין כזה דבר. בחשש רב ובעדינות רבה אמרנו שנבצע בדיקות והבדיקות התגלגלו עם הזמן למה שהתגלגל. את הבדיקות הייתי חייב לעשות" (עמ' 173) ובהמשך השיב כי הסיבה שהוחלט להפעיל את תורג'מן כסוכן היתה "משום שאנחנו חייבים לעשות את הבדיקות הראשוניות..." (עמ' 173).

תורג'מן צויד, כאמור, במכשיר הקלטה, ונסע לפגישה עם סדן ויהושע. מסיבה שאינה ברורה, מכשיר ההקלטה פעל בדרך לפגישה ובחזרה ממנה, אך לא פעל במהלך הפגישה עצמה במלון כרמל. הנאשמים טענו כי תורג'מן חיבל במזיד במכשיר ההקלטה.

מ- ס/28 עולה כי לאחר הפגישה הנ"ל עם סדן ויהושע במלון כרמל תוחקר תורג'מן ארוכות לפשר סיבה אי ההקלטה והשיב, כי אינו יודע להסביר מה ארע למכשיר. בחקירתו הנגדית בביהמ"ש נשאל סנ"צ אקרמן האם יכולה להיות אפשרות שתורג'מן חיבל בהקלטה במכוון, כיוון שצפה כי לא יקבל חיזוק מסדן לדרישותיו הכספיות, אלא ההיפך, סדן יתרעם על דרישותיו אלו. סנ"צ אקרמן השיב כי "... באמת היינו מאוד מוטרדים מהסיבה שהמכשיר שציידנו אותו לא עבד ועל כן החלטתי שבשלב הזה כמו שעושים בתאונה עוצרים את הכל ומנסים לברר מה קרה. אני פה מוכן להצהיר לבית המשפט שעד היום אני לא יודע מה קרה ולמה הופסקה ההקלטה. יש כל מיני סיבות ששמעתי, סיבות טכניות, אני מציע לקרוא לישי בן דרור שהוא איש המעקב הטכני של היחידה שינסה לתת הסברים טכניים. בסופו של הבירור נחה דעתי שמימון לא הוא זה שעצר את ההקלטה" (עמ' 187). 

סנ"צ אקרמן נשאל עוד, מדוע הוא נשמע בקלטת, המתעדת תחקור שנערך לתורג'מן בנושא, אומר כי "מישהו לחץ" על מכשיר ההקלטה והפסיקו ומשיב כי זו היתה דרך החקירה שבחר על מנת לברר מה אכן ארע (עמ' 188-189).

סנ"צ אקרמן הרשים אותי במהימנותו ובמקצועיותו. חרף אי הנעימות שבחקירת אחד ממפקדיה הבכירים מאד, לשעבר, של המשטרה, ביצע את המוטל עליו ללא חשש וללא משוא פנים. הוא לא רשאי היה להתעלם מדברי תורג'מן. משהתעוררו אצלו ספקות בקשר לאמינותו של תורג'מן בתחילת הבדיקה, לא היסס להעלותן על הכתב (ס/24). הוא אכן ביצע את הבדיקות בצורה "מתגלגלת". 

אף מעיון בהאזנות הסתר הראשונות, ניתן לקבל הרושם כי אכן היה צורך להמשיך ולחקור את החשד כנגד המעורבים, כמפורט להלן:

5. בעת שיהושע ותורג'מן היו בדרכם לפגישה עם סדן, נשמע יהושע מציע לתורג'מן לדרוש מסדן שיק ע"ס 200,000 ₪ כערובה לכך שסדן יכבד התחייבויותיו כלפיו (ת/1ב בעמ' 1). עוד לפני כן מסר תורג'מן לרפ"ק אסרף כי יהושע ציין בפניו שאם יצטרף לקואליציה "יקבל כל מה שהוא רוצה" (ס/25).

6. יתרה מכך, בפגישה הראשונה המוקלטת שהתקיימה בין תורג'מן ליהושע, אמר יהושע לתורג'מן (עמ' 10-11 ל-ת/1א) כי "... מימון, אני שמתי אותך על מגש של כסף, אם אתה רוצה להתרומם, תתרומם, אם אתה רוצה להתרסק – תתרסק". כמו-כן, במהלך השיחות המוקלטות בין השניים, נשמעים גם קטעי משפטים מחשידים נוספים, בהם משוחחים השניים על כסף (עמ' 11 ,12, 15, 16 ל-ת/1א וכן עמ' 1,2,3,4 ל-ת/1ב). 

7. בנוסף, במהלך השיחה בין השניים בדרכם חזרה מהפגישה עם סדן במלון כרמל (ת/1ג), נשמע תורג'מן מדווח ליהושע על שיחתו עם סדן באמרו "... אמרתי לו יש לך עשר, תמשיך עם העשר שלך, מה? תשמע, אמרתי לו לפחות, כן, תן לי כמו ליואל" (עמ' 1 לתמליל) ובהמשך "אמרתי לו שלוש מאות אלף, אתה מבין? אה, טוב, מחר נפגש... מה אמר לי? מה? אם יש לך משהו אני אעזור לך לעמותה, איזה עמותה יש לי?" (עמ' 4). על כך משיב לו יהושע "בסדר, זה לא הבעיה" (עמ' 4). השניים ממשיכים לשוחח ואז יהושע אומר (עמ' 7) "אתה לא רואה מה עושים כל חברי המרכז לשרי הממשלה? איך מה הם עושים?... איך הם חולבים אותם? איך הם שולטים עליהם? אתה לא ראית? לא קראת?".

בנסיבות דלעיל היה מוצדק אפוא להמשיך בחקירה ולהפעיל את תורג'מן כסוכן מדיח. סנ"צ אקרמן אמנם היה מוטרד מכך שתורג'מן לא הצליח להקליט את תוכן שיחתו עם סדן, במלון כרמל, ולפיכך בדק וברר סיבות התקלה ולבסוף נחה דעתו שלא תורג'מן הוא שגרם להפסקת ההקלטה. 

3. הטענה לפיה התנהלותו של תורג'מן חרגה מהנחיות המשטרה
בעת תדרוכו של תורג'מן, ע"י מפעיליו, נאמר לו שאל לא ליזום את בקשת השוחד. בחקירתו הנגדית השיב סנ"צ אקרמן כי "ההוראות שלנו היו חד משמעיות ועם זה הלכנו יד ביד עם פרקליטת המחוז שמר תורג'מן לא ידיח הדחה פעילה..." (עמ' 181 לפרוטוקול). 

במהלך חקירתו הנגדית של סנ"צ אקרמן, הציג לו ב"כ של בלדב, אמירות שונות של תורג'מן, במסגרת מפגשיו עם הנאשמים, מהן עלה כי ביקש באופן אקטיבי שוחד, חרף העובדה שהונחה ע"י המשטרה לא לבצע "הדחה פעילה". העד נשאל בהקשר לכך "בהנחה שהוא יזם פנייה למעורבים וביקש כסף עבור הצטרפותו לקואליציה האם לזה התכוונתם כשאסרתם עליו להיות היוזם?" והשיב בחיוב (עמ' 212).

אכן, תורג'מן חרג מהנחיות המשטרה והדיח אקטיבית את הנאשמים לשלם לו שוחד כספי. לטענת תורג'מן, היה זה לאחר שיהושע אמר לו שיקבל כסף תמורת הצטרפותו לקואליציה. תורג'מן אף חרג מהנחיות המשטרה ועדכן, במהלך החקירה, את ראש סיעתו- סמי לוי ואת חברת המועצה- חדוה יחזקאלי, על פעולותיו ועל פעולותיו העתידיות.

לקביעותי דלעיל יהא מקום להתייחס בדוני במכלול הנסיבות הקשורות להפעלתו של תורג'מן כסוכן מדיח. 

4. הטענות כי תורג'מן ייצר ראיות ולא השיג ראיות
בחקירתו הנגדית של סנ"צ אקרמן, נשאל הלה, על האמור ב- ס/38 (המהווה הנחיה של השוטר זאב חיות לתורג'מן לפני הפגישה ביום 4/3/04 (ת/1ד)), שם נרשם כי "צריך לדאוג שבעצם הכל מסדן, כולל הכסף והסיכומים". העד השיב כי ההנחיה ניתנה בשל הבנת החוקרים כי יהושע הוא שלוחו של סדן (עמ' 218).

זאב חיות העיד בהקשר זה כי "הכוונה... שצריך להסביר למימון שהדבר הכי חשוב זה נושא קבלת הכסף, ממי הוא מקבל, ואיך" וכי "אני צריך להסביר לו שמה שלנו חשוב או לי חשוב, שהכסף בסופו של דבר באמת קשור בצורה מסוימת מסדן ולא מגורמים אחרים" (עמ' 355 ש' 16-22).

גרסתם של סנ"צ אקרמן ושל זאב חיות הנה אמינה והגיונית. לצוות החוקר היתה סיבה להניח כי יהושע אינו פועל על דעת עצמו וכי דבריו הם על דעת סדן. לפיכך, חשוב היה לאסוף ראיות בנדון על מנת לבדוק האם אכן סדן הוא המציע שוחד. לא היתה כאן כוונה להפליל אדם תמים.

5. מועד הפניה למשטרה (לפני או אחרי שהחלו המגעים לצירופו של תורג'מן לקואליציה)

הפנייה למשטרה נעשתה ביום 3/2/04, כאשר תורג'מן טען (כעולה מ- ס/25) שיהושע פנה אליו והציע לו לחבור לקואליציה תמורת מתן הטבות למיניהן יומיים קודם לכן, ב- 1/2/04. 

אליבא דיהושע בעדותו, תורג'מן הוא זה שלחץ עליו לפעול למען צירופו לקואליציה והיה זה במועד המאוחר למועד פנייתו של תורג'מן למשטרה. בחקירתו הנגדית בביהמ"ש (ע"י ב"כ המאשימה) גרס יהושע כי נפגש לראשונה עם תורג'מן בנושא חבירתו לקואליציה רק ב- 18/2/04, לאחר שמספר ימים לפני כן ניסה תורג'מן להשיגו, והוא, יהושע, התחמק. 
גרסת יהושע היא אפוא, שהמדובר במלכודת מתוכננת שטמן לו (ולאחרים) תורג'מן בכך שיזם חקירת משטרה, ללא סיבה, ואחר כך יזם הפניה אליו וייצר את ה"עבירות" הנדונות. 

לפיכך נשאל יהושע בחקירתו הנגדית בביהמ"ש ע"י ב"כ המאשימה, איך הדבר עולה בקנה אחד עם העובדה שמראיות שונות עולה, כי הוא היה בקשר עם תורג'מן כחודש וחצי לפני הפגישה שהתקיימה ב- 7/3. (בהקשר זה יצוין כי מהקלטת ת/1ה מיום 7/3/04 גיליון 14, עולה כי יהושע אומר לתורג'מן שכבר חודש וחצי הוא מדבר עמו על נושא זה וכך גם עולה מ-ת/1ו - השיחה הטלפונית שהתקיימה לאחר הפגישה ב- 7/3, במהלכה עדכן יהושע את בלדב על תוכן הפגישה ואף שם אמר יהושע שכבר חודש וחצי הוא "עובד עליו"). עוד נאמר לו, שתורג'מן עצמו הודיע כבר ביום 4/2/04 למשטרה כי הוא, יהושע נפגש עמו בנושא זה. 
תגובתו של יהושע היתה, כי המפגש הראשון עם תורג'מן היה ביום 18/2 וכי גם אם אמר "חודש וחצי" הרי שלא התכוון לכך (עמ' 887-890) וכן כי "כשאני אומר שאני כבר חודש וחצי מדבר... מאחר וגם הייתי באותו יום שתוי... אז כנראה שאותו חודש וחצי שדיברתי עם ישראל זה נתפס לי והעברתי את זה לאברהם שאמרתי לו חודש וחצי..." (עמ' 892, ש' 12-17). 
המסקנה המתבקשת היא אפוא, כי המגעים לעניין צירופו של תורג'מן לקואליציה החלו בשיחות בין יהושע לתורג'מן. נראה, אפוא, כי ניסיונו של יהושע לשכנעני כי המגעים החלו לאחר שתורג'מן פנה למשטרה, לאמור, תורג'מן ירה את החץ ואח"כ סימן את המטרה, לא צלח. יהושע הוא זה אשר יזם את המגעים עם תורג'מן וניסה לשכנעו להצטרף לקואליציה. מגעיו של יהושע עם תורג'מן, החלו כחודש וחצי לפני ה- 7/3/04, דהיינו, לקראת סוף ינואר. לפיכך, אין שחר לטענות יהושע לפיהן תורג'מן קודם פנה למשטרה ואח"כ יזם את המגעים עמו. ניסיונו של יהושע להסביר את תוכן שיחותיו עם תורג'מן ובלדב כאילו המדובר בבלבול בשל שכרות, דינו להידחות כבלתי אמין. כל המעיין בתוכן השיחות יכול ללמוד על נקלה כי אין המדובר בשיחות של שיכור, אלא בשיח של פיכח. 

6. האם היוזמה והלחץ למגעים עם תורג'מן, הופעלו אך מצידו של תורג'מן, או גם מצד הנאשמים

כאמור, טענת הנאשמים היא, שתורג'מן הוא שיזם את הפניה אליהם ולחץ עליהם להיעתר לדרישותיו לקבלת טובות הנאה. אלא, שלמקרא חומר הראיות עולה, כי אף הנאשמים עשו מאמצים לשכנע את תורג'מן לחבור לקואליציה ואף ערכו עבורו בירורים לבחינת דרישותיו ושכנעו אותו בכדאיות ההצטרפות לקואליציה.

יתר על כן, כפי שיוסבר להלן, סדן החל לבדוק האפשרות ליתן טובת הנאה לתורג'מן עוד לפני שנפגש או שוחח עמו. מן הסתם, היה זה בעקבות שיחה או שיחות בין תורג'מן לבין יהושע, עליהם עדכן האחרון את סדן. 

סדן ויהושע גרסו, כי הפעם הראשונה בה נודע לסדן על טובות ההנאה שביקש תורג'מן עבור בניו, היתה ביום 23/2/04, עת עזב סדן אירוע שהתקיים בתחנת הכוח בחדרה ויהושע פנה אליו ואמר לו כי תורג'מן מבקש לפוגשו, תוך שציין בפניו את דרישותיו של תורג'מן בנוגע לשניים מבניו. יחד עם זאת וכפי שיוסבר להלן, מחומר הראיות עולה שעוד לפני האירוע הנ"ל בתחנת הכוח, ידע סדן על דרישותיו של תורג'מן, לפחות בנוגע לעזרה לעסקי בניו. 

האירוע בתחנת הכוח ארע בשעות הצהריים. יהושע העיד, כי במהלך הארוע פנה אליו תורג'מן, טען בפניו כי "אין לי מה לחפש שם [בש"ס], אני רוצה להראות עשייה, גם אני רוצה להיות כמוך. תעזור לי" (עמ' 804, ש' 5-6) וביקש כי יתאם פגישה בינו ובין סדן. יהושע אכן פנה לסדן וביקש ממנו כי ייפגש עם תורג'מן, אך סדן השיב כי אינו יכול לפוגשו באותו יום. משעדכן יהושע את תורג'מן בתשובת סדן, אמר לו תורג'מן  הפציר בו תורג'מן לקיים הפגישה (עמ' 804, ש' 11-14). באותה הזדמנות, אליבא דגרסת יהושע, אמר לו תורג'מן כי הוא זקוק לעזרה עם שני בניו. יהושע העביר בקשתו של תורג'מן לסדן ונקבעה פגישה לאותו יום במלון כרמל בנתניה (עמ' 804).
סדן מצידו העיד, כי בסיום האירוע המדובר בתחנת הכוח, בדרכו לרכבו, פנה אליו יהושע וביקש ממנו להיפגש עם תורג'מן, תוך שציין בפניו את בקשותיו של תורג'מן בנוגע לעסקי בניו. סדן נעתר לבקשה, ונקבע שיפגשו לכרבע שעה במלון כרמל בנתניה, בדרכו של סדן לתל אביב (לפגישה "של פורום הרשויות הגדולות" (עמ' 384, ש' 30)). 

הגרסה לפיה נודע לסדן לראשונה על דרישותיו של תורג'מן בנוגע לסיוע לבניו ביום 23/2/04 בצהריים,  אינה עולה בקנה אחד עם הראיות.

כך, מהודעתו של אריה שורר, מנהל אגף הרווחה בעיריית חדרה (ס/94 שהוגשה בהסכמה) עולה, בין היתר, כי סדן פנה אליו ביום 23/2/04 ותוך כדי הליכה במסדרון שאל אותו אם ניתן לעזור "לאדם בעל חנות שאת שמו לא ציין כדי שמטופלים יפנו אליו". סדן בעדותו הודה כי אכן פנה לאריה שורר ושאל אותו ב"שיחת מסדרון" מהי הפרוצדורה (עמ' 387, ש' 15-20, עמ' 387, ש' 29-30, עמ' 388, ש' 1-3).

הדבר מעיד, כי סדן ידע על דרישותיו של תורג'מן (לפחות בנוגע לנושא הרהיטים), עוד קודם למפגש שהתקיים במלון כרמל ביום 23/2/04 בשעות הערב. שכן, האירוע בתחנת הכוח התקיים ב- 23/2 בצהריים. הפגישה במלון כרמל התקיימה לאחר מכן ומשם המשיך סדן לתל אביב, לפגישה עם פורום הרשויות הגדולות (עמ' 384 ש' 30). מן הסתם נערכה שיחת המסדרון עם שורר, בטרם יצא סדן לתחנת הכוח, למלון כרמל ולתל אביב.

מסקנה זו לפיה עדכן יהושע את סדן בתוכן כל שיחותיו עם תורג'מן, לרבות דרישותיו, מתחילת המגעים, עולה גם מתוכן  הקלטת ת/1ה מיום 7/3/04, שם נשמע יהושע  אומר לסדן "... הרי זה לא סוד ואני מערב אותך כל דקה וכל שעה שאני מדבר איתו [עם תורג'מן- א.ש] ונפגש איתו, נפגשנו הרבה" (עמ' 7 לתמליל ת/1ה).

אם לא די באמור לעיל, אזי כבר בדרך חזרה מהפגישה בין תורג'מן לסדן במלון כרמל (ת/1ג, עמ' 2-3), ברור כי ליהושע ולתורג'מן ידוע כי אריה שורר אמור להיות מעורב בקשר לעזרה לאחד מבניו של תורג'מן, וכך נשמעת השיחה בנדון בין יהושע לתורג'מן:

"מימון: אני מחר ידבר עם הבן, הוא יתקשר אליך, זה ישראל או מה?

יואל: איך?

מימון: ישראל מי זה הוא התקשר אלי?

יואל: לא. אריק שורר

מימון:  אריק שורר ל... רק שלא... תו תו תו

יואל: למה? למה? למה? מה קשור? מה קשור?

מימון: אין קשר, שלא יבלבל לי ת'מוח שלא יגיד נתן ואני הבאתי אותך, לא רוצה שום הזמנה?

יואל: לא. בלי שום קשר הוא

מימון: לא עזוב אותך, לא רוצה שום הזמנה

יואל: איך?

מימון: אני לא רוצה, אני אגיד לילדים, אדוני, הוא יתקשר ל... אריק שורר, כן? שלא יגיד תן שם הזמנה, שום הצעה. שלא יתן כלום...

יואל: בכל מקרה אתה לא מזכיר אותי בכלל

מימון: מה הקשר? מה להזכיר אותך בחייך? מה?

יואל: לא לחיוב ולא לשלילה

מימון: מה להזכיר אותך בחייך? מה? מה להזכיר אותך?

יואל: לא יודע. נפגשנו. דברתי איתך
מימון: אין. מה שאצל מימון, מימון זה בונקר...".

מן המקובץ עולה, שסדן החל לבדוק אפשרות לסייע לבנו של תורג'מן, על סמך השיחות בין יהושע לבין תורג'מן, וזאת עוד טרם שנפגש עם תורג'מן לראשונה במלון כרמל וטרם שהופעל עליו לחץ ישיר מצדו של תורג'מן. נראה, כי גם יהושע הבין, בטרם קיום הפגישה, ששורר אמור, ככל הנראה, להתבקש לסייע לבנו של תורג'מן.

יהושע אף הבין כי המדובר בסיוע שהוא בעייתי וביקש, כמצוטט לעיל, שתורג'מן ישמור בסוד את מעורבותו, בכל הקשור לסיוע של שורר.

נראה אפוא, כי הרעיון לסייע לפחות לאחד מבניו של תורג'מן, מצא אוזן קשבת אצל סדן, על סמך שיחתו עם יהושע ובהמשך ניסיונו של האחרון לשכנע את תורג'מן להצטרף לקואליציה.

מעבר לנקודה זו, הראיות מלמדות, כי מאמצי השכנוע לצירופו של תורג'מן לקואליציה, על כל הכרוך בהם, לא היו אך ביוזמתו של תורג'מן, אלא אף ביוזמת הנאשמים בפרשה זו:

1. אליבא דיהושע בעדותו, תורג'מן הוא שלחץ עליו לפעול למען צירופו לקואליציה. אלא, שמראיות שונות עולה, כי יהושע עצמו פעל נמרצות לשכנועו של תורג'מן לחבור לקואליציה. כך למשל, משיחת הטלפון לבלדב, ת/1ו מיום 7/3, עולה, כאמור, כי יהושע אומר לבלדב "אני כבר חודש וחצי עובד עליו..." (ת/1ו, עמ' 4). 

בחקירתו הנגדית נשאל יהושע למה התכוון בדבריו אלה והשיב "אני לא עבדתי על מימון במונח של לעבוד ולהשקיע שיבוא ולשכנע אותו. יכול להיות שגם אמרתי שאני עובד עליו זה גם חלק מזה שאני סיפרתי לו כל מיני סיפורים והתחמקתי ממנו... ואני לא זוכר בדיוק מה אמרתי אבל גם זה יכול להיות כי לאורך כל הדרך אני באמת עבדתי עליו, עבדתי עליו, התחמקתי ממנו וסיפרתי לו כל מיני סיפורים... אני לא לחצתי על מימון. מימון בא אלי..." (עמ' 893, ש' 20-25). עוד השיב יהושע, כי לא היה לו כל אינטרס לצרף את תורג'מן לקואליציה והוא היה שותף למגעים רק כיוון שתורג'מן ביקש זאת ממנו (עמ' 897, ש' 3-4). 

נראה כי המשמעות שמנסה יהושע ליתן למילותיו, אינה אלא ניסיון להתאים את גרסתו המאוחרת להתבטאויותיו הקודמות. ברור מהקשר הדברים, כי יהושע רצה בצירופו של תורג'מן לקואליציה ולפיכך "עבד עליו" במשמעות של שכנע אותו והכשיר הקרקע לחבירה לקואליציה.

2. בחקירתו במשטרה הוצגה ליהושע הקלטת ת/1ד (שיחה בין תורג'מן, יהושע ובלדב) והוא השיב כי אינו זוכר מה היתה מטרת הפגישה ומה ארע במהלכה (ת/32 גיליון 8 ש' 319-320) וכי "הוא קרא לי לבוא לשבת ודיברנו על דברים כלליים ודיברנו גם על החבירה לקואליציה" (ת/32 גיליון 8 ש' 323-324). הוא אישר כי התקשר במהלך הפגישה לבלדב וביקש ממנו להצטרף אליהם. בהקשר לכך נשאל יהושע, מדוע הזעיק את בלדב בטלפון באומרו "תבוא עכשיו דחוף. תבוא למיימון... אין שום מילה מיותר וכל דקה חבל על הזמן" (ת/32 גיליון 8 ש' 332-333, עמ' 15 לתמליל). יהושע השיב כי לא התכוון למשהו מיוחד כשאמר "דחוף". יהושע נשאל "מה היה כל כך חשוב לסגור באותו ערב יחד עם מיימון שהיה צורך להזעיק גם את בלדב?" והשיב "אני לא זוכר" (ת/32 גיליון 9 ש' 338-341). 
אלא, שמעיון בתמליל שיחת הטלפון מיום 7/3 בין יהושע לבלדב (ת/1ו) עולה סיבת הבאתו של בלדב ע"י יהושע לפגישה עם תורג'מן 3 ימים קודם לכן (ב- 4/3). יהושע אמר לבלדב בשיחה טלפונית זו בנוגע לאותה פגישה מיום 4/3  כי "...המהלך שקראתי לך בשביל לעזור לו, בקטע של הילדים" (עמ' 1). 

עניינו הרואות שוב, כי גם יהושע פעל נמרצות למען קידום הצטרפותו של תורג'מן לקואליציה, כשברקע, נערכות שיחות על טובות ההנאה שקיבל יהושע וברור, כי הצטרפותו לקואליציה פירושה הליכה לקראתו בנושא טובות ההנאה. לא זאת אף זאת. משהיו לתורג'מן ספקות באשר לקבלת טובות ההנאה, הרגיע אותו יהושע בפניה "אתה שוכח שאנחנו הקברניטים של העיר והבלבתים של העיר, אל תשכח" (ת/1ה, עמ' 10).

3. בחקירתו במשטרה מיום 28/3/05 (ת/2) אמר סדן, בהתייחסו ליהושע, כי "...אני יכול לומר לך שהוא דיווח לי על כך שהוא משוחח עם חברי אופוזיציה נוספים כולל עם חבר סיעתו הקודם מש"ס, מימון תורג'מן, בניסיון לשכנעם להצטרף גם הם לקואליציה. אני יכול לומר שבאחד הפעמים גם נעתרתי להיפגש עם מימון תורג'מן... להפתעתי הסתבר לי שהוא לא בשל להיכנס לקואליציה משום שיש לו חששות מרבני ש"ס" (ת/2 גיליון 5 ש' 129-135). 
בחקירתו הנוספת (ת/3) נשאל סדן האם ניסיונות השכנוע שהפעיל יהושע על תורג'מן לעניין מעברו לקואליציה היו פרי יוזמה של יהושע והשיב, כאמור, כי "אכן היוזמה היתה שלו, לא שלחתי אותו, לא ביקשתי ממנו, לא הטלתי עליו..." (ת/3 גיליון 4 ש' 120). כן הוסיף כי "אני מעריך שהיוזמה באה מצד יואל ואני מבסס את זה על סמך השיחות שלי עם יואל" (ת/3 גיליון 5 ש' 130-133).
לעומת זאת, בעדותו בביהמ"ש גרס סדן (עמ' 384, ש' 7-11) כי תורג'מן הוא שפנה ליהושע, במטרה להצטרף לקואליציה, שכן ידע כי יהושע נמצא במצוקה באותה עת.

בחקירתו ת/4 מציין סדן כי פעל בעניינו של תורג'מן אך בגלל "הלחצים של חברי הקואליציה שניהלו איתו את השיחות: בלדב, יואל וגמליאל..." (ת/4 גיליון 5 ש' 134-135).

נראה, כי בנקודה זו, יש להעדיף את גרסתו של סדן במשטרה, על פני עדותו בביהמ"ש. גרסתו במשטרה מתיישבת עם האזנות הסתר שהובאו לעיל, לפיהן יהושע לא רק יזם את הפניה לתורג'מן בעניין הצטרפותו לקואליציה, אלא אף "עבד עליו" על מנת שיצטרף. 

4. גם מעדותו של גמליאל עולה כי יהושע הוא זה שביקש ממנו לדבר עם תורג'מן, על מנת שהלה יצטרף לקואליציה. או אז פנה גמליאל לתורג'מן והשניים נפגשו (עמ' 654, ש' 28-30, עמ' 655, ש' 1-7, 13-22). 
נראה אפוא, כי גמליאל נכנס לעובי הקורה של המגעים עם תורג'מן ביוזמת יהושע וביוזמתו שלו, ולא בשל פעילות כלשהי של תורג'מן. אין זה סביר להניח שתורג'מן הוא היוזם והלוחץ על יהושע כי יפעל לצירופו לקואליציה, בעוד שיהושע הפסיבי הוא שפונה לגמליאל על מנת שהלה ישפיע על תורג'מן. 

5. גמליאל העיד בהקשר למפגשיו עם תורג'מן, כי לאחר הפגישה לא דיברו במשך כשבוע ו"...כל הזמן הוא התחיל להתקשר אלי. אני לא יזמתי אף לא פעם אחת אליו" (עמ' 660, ש' 16-17). 

לעומת הגרסה דלעיל, ממנה עולה כי גמליאל אמנם יזם את השיחות הראשונות עם תורג'מן, אך בהמשך תורג'מן הוא שיזם את השיחות ביניהם, נראה כי מגרסת גמליאל במשטרה עולה, כי הוא "חיזר" אחרי תורג'מן ואף השפיע עליו להצטרף לקואליציה, בתנאים אותם הבטיח לו סדן כאמור ב-ת/50ב הנ"ל. כפי שאראה בהמשך, וכפי שעולה מהתמליל ת/1י, נטל גמליאל חלק בשכנועו של תורג'מן, גם בכל הקשור לטובת ההנאה הכספית.

גמליאל בחקירתו במשטרה מיום 28/3/04 (ת/21), נשאל, בין היתר, האם בשלושת החודשים האחרונים היתה לו מעורבות כלשהי בהבאת אנשים לקואליציה והשיב בחיוב. לפיכך התבקש לפרט את מי הביא לקואליציה והשיב "אני לא הבאתי, לצערי, אף אחד עד היום, ניסיתי 'לחזר אחרי אנשים' שונים כמו... ועם תורג'מן מימון מסיעת ש"ס. הפעולות שעשיתי הן לשוחח איתם ולנסות לשכנע אותם כל אחד בנפרד, שיצטרפו לקואליציה..." (ת/21 גיליון 3 ש' 65-68).

בהמשך השיב גמליאל, כי "לפני כשלושה שבועות בערך שוחח אתי יואל יהושוע שכבר היה בקואליציה כשבוע ושאל אותי למה אני לא מנצל את הקשרים והידידות שלי עם מימון תורג'מן כדי למשוך גם את מימון לקואליציה. בהתחלה סרבתי כי חששתי שהפוליטיקה תפגע בידידות האישית שלי עם מימון... לאחר זה החלטתי, בלי שיואל ידע מזה, למשש את הדופק לגבי מימון והייתי אצל מימון בבית ושוחחתי אתו... להפתעתי הוא הסכים ואמר לי 'תנסח הסכם ביני לבין ראש העיר סדן ואנחנו נחתום עליו'... למחרת הודעתי לראש העיר שהצלחתי להשפיע על תורג'מן מימון לצרף אותו לקואליציה בתנאים שמופיעים במסמך שלקחתם ממני היום ושישראל סדן חתום עליו והיה במעטפה כשהייתי אצל מימון היום יחד עם אברהם בלדב..." (ת/21 גיליון 4 ש' 103-109 וכן גיליון 5 ש' 110-116). 
נראה אפוא שגמליאל, כמו גם יהושע, לא רק יזם את השיחות עם תורג'מן, אלא השפיע על האחרון לחבור לקואליציה תמורת אותם תנאים המופיעים ב-ת/50ב.

6. מהשיחות המוקלטות, בהן נכח גם סדן (ת/1ה מיום 7/3 ו-ת/1ז מיום 15/3) עולה מפורשות כי סדן הפעיל מאמצי שכנוע על תורג'מן כשהוא מבטיח לו טובות הנאה תמורת חבירתו לקואליציה (ת/1ה עמ' 14, 22, 31 ו-ת/1ז עמ' 21, 25, 31 ו- 32). 

מן האמור לעיל עולה, כי גם סדן, גם יהושע וגם גמליאל חפצו בצירופו של תורג'מן לקואליציה, הפעילו מאמצי שכנוע והבטיחו טובות הנאה. אין חולק כי תורג'מן עצמו לא טמן ידו בצלחת, והפעיל לחצים אף מצידו, שכן ברור לכל כי היה בעל אינטרס להפלילם. יחד עם זאת, לא נראה כי מדובר בהפעלת לחצים ושכנוע של אנשים תמימים ושומרי חוק שהיו פאסיביים ונגררו לדרישותיו של תורג'מן. יהושע וגמליאל הם שיזמו את הפגישות עם תורג'מן.

ובאשר לבלדב - נכון אמנם כי בלדב הוכנס למשא ומתן עם תורג'מן, לאחר שהאחרון ביקש מיהושע כי יביאו לפגישה עמו (ביום 4/3), אך היה זה לאחר שיהושע, כפי שיפורט להלן, הזכיר את שמו של בלדב כמי שנמצא בסוד העניינים "הוא בעל הבית" ואמור לתת לו בטחונות לכך שההבטחות יקוימו. 

בלדב נכח בשתי פגישות מוקלטות- ת/1ד מיום 4/3 ו-ת/1י מיום 28/3 (כן הוקלטה שיחת טלפון בינו לבין יהושע מיום 7/3 (ת/1ו). 
לגבי כניסתו לתמונה רלוונטית ההקלטה ת/1ד, ממנה עולה כי תורג'מן ויהושע נפגשו והחלו לדבר על דברים שונים, בין היתר אמר יהושע לתורג'מן כי בלדב הוא מ"מ ראש העיר ומחזיק בתיק החינוך ובתקציב "הוא עושה עם התקציב איך שהוא רוצה" ו"הוא בעל הבית..." (עמ' 13 לתמליל). כן דברו על "הילד של הרהיטים" (עמ' 14). נראה כי תורג'מן הביע ספק בכך שבלדב יענה לדרישתו ויהושע אמר לו בהקשר לכך "הוא נותן לך בטחונות" (עמ' 14). בהמשך השיחה, תורג'מן שאל את יהושע מדוע הוא לא הביא עמו את בלדב וביקש מיהושע "תביא את בלדב". יהושע התקשר לבלדב ואמר לו "תבוא עכשיו דחוף". ככל הנראה בלדב לא יכול היה להגיע ותורג'מן התעקש שיהושע יסע להביאו וכך עשה יהושע. 
כבר בפגישה זו (ת/1ד), הפעיל בלדב השפעתו על תורג'מן לסכם על כניסתו לקואליציה ורמז מפורשות, בלשון המעטה, על טובות ההנאה שיקבל בתמורה לכך, כמפורט להלן: 

1. לאחר שבלדב מגיע לפגישה, שוחחו הנוכחים על ענייני פוליטיקה ובשלב מסוים בלדב אמר לתורג'מן "דורון... לפי דעתי שידרגו לו, ישראל צ'יפר אותו עכשיו משכורת ובלאגן... סידר לו ועכשיו בחודש האחרון גם העלו לו... וכנראה עוד דברים" (עמ' 24). 
2. בהמשך בלדב אמר ליהושע "אבל בוא תגיד לי לוח זמנים מה צריך לעשות כדי לקדם דברים" ו"הוא רוצה תכלס ואתה מדבר" (עמ' 33).
3. כמו כן אמר בלדב לתורג'מן, בהתייחסו לבנו של תורג'מן "הוא לא צריך להשקיע. הוא צריך לתווך, להתחבר לחברה כמו הכוח עם קטלוגים מוכנים... הוא הופך להיות סוכן שלהם, אתה שומע?... הוא מגיע, הוא אומר להם אני מביא לכם את העסקה, אתה מבין, וכל שנה קונים, אין שנה שלא קונים... אין דבר כזה שלא קונים ב40- ו50- ו200-, 300 אלף שקל ציוד... אתה מבין והוא הולך רק גוזר את הקופון שלו באמצע כי הוא המייצג שלהם מול עיריית..." (עמ' 38). 
4. עוד ציין בלדב "זה תחום אחד ... יש כל מיני דברים שאפשר, יש בקייטרינג שאפשר לתת הנחיה לתרבות או לחינוך תורני" (עמ' 38). 
5. תורג'מן הביע ספק בקיום ההבטחה ובלדב אמר "בתנאי שאתה צמוד אליו" ותורג'מן משיב "אני צמוד חבל על הזמן" ובלדב השיב "צמוד אלי[ו] פעם בשבוע שבועים ישראל... תסדר לי פה תסדר לי, הוא יתן לך את הנשמה, לי עם ישראל להבדיל מסמי" (עמ' 38).
6. עוד המשיך בלדב ואמר, כי לו עצמו אין הסכם חתום (הכוונה כנראה עם סדן) אבל יש מערכת יחסי אמון גדולה, זאת למרות שיש "לחצים מסמי למכור את כל מה שהיה לי וחיים עכשיו לוחץ לקחת את כל מה שיש לי..." (עמ' 38). תורג'מן הביע ספק באשר לדבקות סדן בעמדותיו ובלדב הרגיעו באומרו "עובדה שהוא לא מתהפך".
7. בהמשך אמר בלדב לתורג'מן "יש דינמיקה איך ההנהלה הזאת עובדת ואיך המועצה הזאת עובדת" והסביר בהמשך לכך "ישראל היתה לו אחת שרוסיה לנה, המספר שתיים שלך מהפעם הקודמת... מילה אחת לא הוציאה 5 שנים. היא הרימה יד כמו ישראל, לא עזב אותה חמש שנים... הוא דאג לה, שהילדה שלה היתה צריכה עבודה הכניס אותה...ילדה שניה... הכנסנו אותה למשרד חינוך... היא קיבלה בעסק שלה שעבדה בעיתון פרסומים דאג לה..." (עמ' 41).
המשיך בלדב באמרו "...יש דברים לעזור... 5 שנים .. הוא דאג לה, הוא ידע שהיא שלו... הוא סופר את עצמו אחד, הוא סופר לנה שתיים, אן הוא יודע שמימון, אני אומר לו מימון זה כמו לנה, עכשיו תגיד לי ישראל כמה שווה לך" (עמ' 41). בהמשך אמר בלדב לתורג'מן, שכשסדן ירים את היד (הכוונה בהצבעות) הוא ירים וכשסדן יוריד, גם הוא (תורג'מן יוריד) (עמ' 42).
עוד הסביר בלדב, שהדוגמא שנתן בעניינה של לנה, נועד כדי להראות לתורג'מן שסדן דאג לה כי ידע "שהיא לא עושה לו בעיות" (עמ' 42) ובהמשך הסביר בלדב לתורג'מן "תהיה בטוח בזה שהוא לא זורק את הבן אדם כי הוא צריך אותו כל החמש שנים". (עמ' 43).

8. נראה כי תורג'מן הביע התמרמרות על כך ששום דבר לא סגור "לא עוד פעם איתך או ביום או עוד מעט מחר..." ובלדב השיב לו "כשסוגרים איתך זה יהיה סגור, סגור, סגור" (ויהושע מוסיף "נעול") (עמ' 44). 
9.  בהמשך אמר בלדב כי "ההתרשמות שלי... אפשר לסגור בחצי שעה ולהרים כוסית" (עמ' 46).  
10. בהמשך אמר תורג'מן כי יהושע אמר לו שיסדרו לו 300,000 - 400,000 "אמרתי לישראל לא דובים ולא יער". בלדב השיב בתגובה "עזוב, אני אגיד לך דוגרי... הסכומים האלה לא מסתובבים בשוק" (עמ' 47). בהמשך אמר בלדב "אני מוכן ללכת לישראל להגיד לו שמע בן אדם צריך כיסוי הוצאות לנזק שנגרם לו". תורג'מן השיב בתגובה "אבל יא נקניק, עד עכשיו לא דיברת איתו..." (עמ' 49, כנראה אומר זאת ליהושע).
11. בהמשך הגיב בלדב "תקשיב יבוא ישראל ויגיד מה הוא מוכן לעזור..." (עמ' 51) ו"הבאת אותי, עירבת אותי, בוא נלך לישראל אני לא משחק משחקים אני אומר לישראל תגיד לי כן תגיד לי לא" (עמ' 52). בלדב הסביר לתורג'מן שזה לא לטלפון ושיקבע פגישה עם סדן. תורג'מן הגיב "עוד פעם מושך" ובלדב ענה "לא, אין מה למשוך אני רואה אם הוא רוצה לסגור תגידו לו כן תגידו לו לא" (עמ' 52).
מתוכנה של השיחה, שעיקריה הרלוונטיים למעורבותו של בלדב מפורטים לעיל, ניתן ללמוד כי בלדב, שהוזעק למקום, ידע גם ידע, בהגיעו למקום, לפחות על חלק מההבטחות שניתנו לתורג'מן. הוא נטל חלק אקטיבי בשכנועו של תורג'מן להצטרף לקואליציה תמורת טובות הנאה. 

7. סיכום הפן העובדתי לגבי טענת ההגנה מן הצדק 
מהמקובץ לעיל עולה, כי המשטרה פעלה כדין וכיאות כאשר פתחה בחקירה לאור תלונתו של תורג'מן ולאחר שקדמה לחקירה "בדיקה מתגלגלת". גורמי החקירה לא ניסו להפיל את סדן (ואחרים) בפח ע"י הפללתם ללא כל ביסוס וללא כל חשד. 

תורג'מן פנה למשטרה בתלונה לאחר שיחתו עם יהושע ולא לפניה. אין אפוא לקבל את טענת יהושע כי תורג'מן יזם את חקירת המשטרה ללא סיבה ואחר כך יזם את הפניה אליו "וייצר" את העבירות הנדונות. נהפוך הוא, יהושע הוא שיזם הפניות לתורג'מן, "עבד" עליו להצטרף לקואליציה, תוך דיון על טובות ההנאה שיקבל. 

סדן עצמו ידע, בשל דיווחו של יהושע, לפחות על חלק מדרישותיו של תורג'מן לטובות הנאה עבור בניו, בטרם נפגש עם תורג'מן. הוא פעל לבירור הנושא עם מנהל אגף הרווחה בעיריית חדרה, עוד לפני פגישתו הראשונה עם תורג'מן, מה שמוכיח כי היה מוכן לשקול מתן טובות ההנאה לתורג'מן עוד בטרם שנפגש עמו. 

גם גמליאל, לפי בקשת יהושע, יזם את הפניה לתורג'מן, במגמה לשכנעו להצטרף לקואליציה. בהמשך, שכנעו להצטרף לקואליציה, "בתנאים שמופיעים במסמך" (ת/21 גיליון 5 ש' 113-116, הכוונה ל- ת/50ב), החתום ע"י סדן. 

כפי שצוין לעיל, וכפי שיפורט להלן, גם סדן גמליאל ובלדב לא טמנו ידם בצלחת, אלא היו פעילים במשא ומתן עם תורג'מן.

גם בלדב, שנקרא לפגישתו הראשונה עם תורג'מן, ביוזמתו של האחרון, היה כפי הנראה בסוד העניינים עוד לפני כן. יהושע הוא שהזכיר אותו כמי שיתרום לביצוע התחייבויות סדן, בקשר לבניו של תורג'מן ובלדב ידע לפחות על חלק מההבטחות שניתנו לתורג'מן. רק אז ביקש תורג'מן להזמין את בלדב. נכונותו של בלדב להגיע מיידית, אף היא מעידה כי נושא המפגש עם יהושע לא היה זר לו. בכל מקרה, הוא נכנס במהרה לעובי הקורה ותרם את חלקו לניסיון לשכנע את תורג'מן כי כדאי לו להצטרף לסדן ולקואליציה, תמורת טובות הנאה.

גם מבחינת תורג'מן עצמו, לא הוא שגרם, לפחות בלעדית, לסיבוכו של אדם תמים במעגל טובות ההנאה. הוא ביקש להזמין לשיחה את בלדב רק למשמע תוכן דבריו של יהושע לפיהם בלדב "נותן לך בטחונות".

תורג'מן לא הפעיל לחצים על אנשים תמימים שומרי חוק שהיו פסיביים במהלך המשא ומתן. הנאשמים לא נגררו לפח היקוש של תורג'מן, אלא היו אקטיביים מתחילת הדרך, או בהמשכה.

יתר על כן, אם לא די באמור לעיל, הרי שלנוכח מעורבותם, כאמור לעיל, של סדן, בלדב ויהושע בעבירות השוחד שקדמו במועדן למשא והמתן עם תורג'מן, נראה כי אכן לא היה מדובר באנשים תמימים שעבירת השוחד רחוקה מהם כרחוק מזרח ממערב, שנפלו לפח היקוש שהטמין להם תורג'מן. 

· ההכרעה לעניין טענת ההגנה מן הצדק

בנסיבות אלו, אף לו הייתי מגיע למסקנה כי לנוכח הרחבת היריעה של ההגנה מן הצדק (ראו הדיון המשפטי שלעיל), יש לסטות מההלכה הנוהגת ולזכות נאשם תמים שהודח בדרך פסולה לביצוע עבירה, הרי שבנסיבות הנושא הנדון, לא היה מקום להחיל הגנה מורחבת זו על הנאשמים.

אף לו הייתי מאמץ את עמדתו המרחיבה של פרופ' ע. גרוס, המובאת לעיל, לא היה מקום לזכות הנאשמים בפרשת השוחד המיוחסת להם בנושא תורג'מן, שכן, כמפורט לעיל, למשטרה היתה סיבה סבירה להאמין כי סדן ויהושע מעורבים בפרשת השוחד. מאוחר יותר, משהחקירה "התגלגלה", הצטרפו בלדב וגמליאל לסיפור המעשה, אך אין לקבוע אף לגביהם כי נפלו לפח יקוש שהטמינו להם תורג'מן והמשטרה, בהיותם אנשים תמימים. נכון אמנם שתורג'מן פעל בניגוד להנחיות במשטרה ודרש, ככל הנראה, שוחד כספי מסדן, מבלי לחכות שסדן הוא שיציע השוחד הכספי, אך בנסיבות המפורטות לעיל וכפי שעוד יפורטו בהמשך, אין בכך כדי לגרוע ממסקנתי שלנאשמים אין עומדת ההגנה מן הצדק. 

גם "מחדלי החקירה" עליהם הצביע ב"כ של בלדב, אינם מבססים במקרה זה הגנה מן הצדק. גם אם מדובר במחדלים, ואינני רואה לנכון לקבוע מסמרות בנדון, הרי שעדיין שוכנעתי לאור מכלול הראיות, כפי שיפורט בהמשך, שלא קופחה הגנתו של מי מהנאשמים. ודוק, חקירה ככלל, אינה מושלמת למהדרין. תמיד אפשר לחקור ולבדוק עוד ועוד (וראו בהקשר זה ע"פ 9908/04 נעים נסראלדין נגד מדינת ישראל, ניתן ביום 31/7/06 (טרם פורסם) וכן ע"פ 6040/05 אסעד אלבארי נ' מדינת ישראל ניתן ביום 9/8/05 (טרם פורסם)).

לנוכח האמור לעיל, לא נותר לי אלא לדון לגופן בפרשיות השוחד המיוחסות לנאשמים בפרט האישום השלישי. 
בטרם אעשה כך, ראוי להדגיש, כי חרף דחיית טענות הנאשמים בדבר החלת ההלכה של ההגנה מן הצדק, מחמת הזהירות, אין אני מייחס משקל רב לעדותו של תורג'מן. 

במהלך עדותו בפני, ניכר היה כי תורג'מן מסר עדות מבולבלת, הוא הרבה לא לזכור פרטים מהותיים ולסתור את דבריו בעדותו. הוא הרבה להתחמק מליתן תשובות ענייניות, אף לשאלות פשוטות. במהלך החקירה המשטרתית, הפר הבטחה מפורשת שנתן לחוקריו שלא לשתף מאן דהוא במהלך החקירה. הוא אף לא אמר האמת לחוקריו והכחיש כי עדכן את סמי לוי וחדוה יחזקאלי. ברור גם כי לסיעת ש"ס, שתורג'מן נמנה על חבריה, היתה סיבה, מבחינתם, לכעוס על סדן, שכן לטענתם הפר התחייבות שנתן להם לפני הבחירות, לצרפם לקואליציה. לנוכח האמור לעיל, ומחמת הזהירות, אבנה הכרעותיי, העובדתיות והמשפטיות, על יתר הראיות. אין באמור לעיל משום קביעה כי תורג'מן שיקר בנקודות מהותיות, שכן לחלק מגרסאותיו תימוכין של ממש בתוכנן של האזנות הסתר.

משהגעתי למסקנה דלעיל, אין צורך שאתייחס לטענת מי מהנאשמים, בדבר מניע, זדוני או פלילי, של טרפוד עסקת קרקעות גדולה, שלפי הנטען הביאה, מטעמים אישיים, את יו"ר ש"ס סמי לוי, בשיתופו של תורג'מן, לרקום עלילה ולהדיח הנאשמים מתפקידיהם. מטבע הדברים, גם לא ניתן היה ללבן טענה זו עד תומה.

ב. ההתחייבות בדבר מציאת תפקיד בכיבוי אש לבנו של תורג'מן

כאמור לעיל, אליבא דהתביעה, הבטיחו הנאשמים (סדן, בלדב, גמליאל ויהושע) לתורג'מן, בין השאר, כי אם יחבור לקואליציה יפעלו לכך שבנו הצעיר יתקבל לעבודה ככבאי באיגוד ערים לכיבוי אש. יצוין, כי נושא זה לא הוזכר בטיוטת ההסכם עם תורג'מן  (ת/50ב) ובחינתו תעשה באמצעות יתר הראיות.

· גרסתו של תורג'מן בעדותו

בעדותו העיד תורג'מן, כי טרם שפנה למשטרה, הבטיח לו יהושע, בין היתר, כי "... הילד השלישי – יכנס לעבוד בכיבוי אש..." (עמ' 21). עוד העיד, כי במהלך הפגישה במלון כרמל, יהושע אמר לסדן כי "'צריך לעזור, לתת לילדים של מימון'. יואל יהושע אומר לישראל 'דיברתי איתך לפני כן' ובאנו לשם לסגור דברים. ישראל מוציא עט, מוציא נייר – והוא רושם... הילד השלישי יכנס לכיבוי אש והוא יסגור את זה עם סואן, העוזר שלו" (עמ' 25). לדבריו, נושא זה עלה גם בפגישות המוקלטות מיום 4/3 (ת/1ד) ומיום- 7/3 (ת/1ה). 

· מעורבותו של סדן בהתחייבות

אין מחלוקת כי סדן אכן הבטיח לתורג'מן לסייע בקליטת בנו באיגוד ערים לכיבוי אש, אך הוא גרס כי הבהיר לתורג'מן שקבלת עובד לתפקיד כבאי מותנית בקיום מכרז, כי מידת השפעתו בהקשר זה מועטה וכי הכל יהא מותנה בהליך תקין של מכרז וכל שיוכל לעשות הוא לא יותר מ"לזרוק מילה טובה".

לא למותר לציין, כי בחקירתו במשטרה הכחיש סדן בתחילה כי הועלתה ע"י תורג'מן דרישה כלשהי או כי דובר עמו על נושאים הקשורים ב"עסקי המשפחה" (ת/2 גיליון 6 ש' 150, גיליון 9 ש' 231-232).

נסקור להלן את הראיות בנוגע למעורבותו של סדן בהבטחה דלעיל:

1. בעדותו, נשאל סדן, מה עלה במפגשים עם תורג'מן ביחס לבניו של האחרון והשיב "הוא ביקש שנסדר את הבן שיהיה כבאי באיגוד ערים לכבאות. אמרתי לו אז שצריך לבדוק אם הוא עומד בתנאים וגם שאלתי אותו אם הוא בוגר צבא... כי ידעתי איך מתקבלים כתפקיד כבאי. שאלתי אותו שאלות כלליות לגבי הילד, גיל, מצב בריאותי, צבא. אמרתי לו שהוא צריך להיות בראיון אצל המפקד או מי מטעמו ולאחר מכן הוא צריך ללכת למכרז, אין בלי מכרז... זה מה שנאמר למימון באותה פגישה" (עמ' 386, ש' 15-20). 
2. עוד בעדותו, נשאל סדן האם עשה דבר מה בהמשך לאותה פגישה והשיב כי למיטב זכרונו פנה למר תוהמי (שהנו מפקד איגוד ערים לכבאות בחדרה) ואמר לו כי בן של חבר מועצה מעוניין להתקבל לתפקיד בכבאות "...אז הוא אמר נראיין אותו וכשיפתח מכרז הוא יוכל לגשת למכרז.... אני יודע שלא היה מכרז, כי לא היו תקנים... לא היה מכרז אז הוא לא התקבל" (עמ' 386, ש' 23-27). 
בהקשר זה יצוין, כי מר תוהמי העיד בביהמ"ש, כי קבלת עובד לכיבוי האש מותנית בתקן ובמכרז, כמו לגבי כל עובד מדינה אחר (עמ' 337, ש' 1-4). העד התבקש לספר על פנייה שנעשתה אליו בנושא זה והשיב, כי בסביבות חודש מרץ 2004 (העד לא זכר את התאריך המדויק), כשהגיע למשרדו של סדן, על מנת לעדכנו בנושא התקציבים, שאל אותו גמליאל, שנכח במשרדו של סדן אותה עת, האם זקוקים כעת לעובדים באיגוד והוא השיב כי נערך מכרז לפני חודשיים וכי כעת אין קבלה של עובדים חדשים. כן הסביר לו את הפרוצדורה לקבלת עובדים חדשים, כאמור לעיל. 

בהמשך, הציע לו גמליאל לקבל עובד לאיגוד והעד השיב, כי אין אפשרות כזו בשלב זה. משרוענן זכרונו של העד, אישר הלה כי גמליאל השיב לו "...לא, אני צריך שתקבל אותו...". (עמ' 337, ש' 20-25).

בהמשך השיב העד, כי המועצה המחליטה איזה עובד יתקבל לעבודה בכיבוי האש, מורכבת מנציגים של ראשי רשויות וכי סדן היה מ"מ יו"ר איגוד הכבאות בתקופה הרלוונטית ויהושע היה חבר מועצת איגוד ערים לכיבוי אש. בתשובה לב"כ של סדן, אישר העד כי עד מועד מסירת עדותו במשטרה, לא הוכנס לאיגוד ערים לכיבוי אש עובד כלשהו, שלא בדרך המקובלת המתוארת של מכרז (עמ' 340, ש' 23-26). 

בחקירתו במשטרה (ת/2) אמר סדן כי הסביר לתורג'מן שבנו יוכל להתקבל לעבודה ככבאי רק במכרז (ת/2 גיליון 8 ש' 224-226). לפיכך נשאל סדן לצורך מה תורג'מן היה צריך אותו, אם למעשה הציע לו "פרוצדורה רגילה" והשיב "יש ועדת קבלה ושם אפשר לזרוק מילה טובה. לשאלתך אם אמרתי לו שאני אזרוק מילה טובה, אני אומר שזה אפילו לא הגיע לשלב הזה" (ת/2 גיליון 8 ש' 228-230).

3. לעומת הגרסה דלעיל, משתמעת תמונה שונה מתוכנה של השיחה המוקלטת ת/1ז:

· ב-ת/1ז נשמע גמליאל אומר, כי בין אם תורג'מן יחבור לקואליציה ובין אם לאו, הוא יהיה בעבודה וסדן אומר "אני מסדר אותו" (עמ' 20). בהמשך אומר סדן "אני צריך לסדר את הילד בכיבוי, אני לקחתי את זה על עצמי" (עמ' 21) וכי "מימון, אני עושה בתנאי שיעמוד בנתונים, אני סומך על מה שאתה אומר אני אעשה הכל להכניס אותו לכיבוי אש... המקום הראשון שמתפנה אני מכניס אותו לכיבוי אש" (עמ' 31). 
תורג'מן תוהה מה יקרה אם לא יתפנה מקום וגמליאל מציין כי יש 2 מקומות. סדן מגיב כי "בוא... תקשיב, כיבוי אש זה דינמי, יוצאים נכנסים..." (עמ' 31). בהמשך אומר סדן "אני לא יכול להתחייב התחייבות של 100% שאני לא ראיתי את הבחור שהוא לא עבר בדיקות". תורגמן אומר כי הבן עשה בדיקות בצבא וסדן משיב כי "אני מסכים איתך אבל אני צריך להיות זהיר" (עמ' 31). עוד אומר סדן בהמשך "אני מטפל בבן, אני לקחתי על עצמי את הטיפול בבן" (עמ' 32).
· בחקירה במשטרה (ת/4) נשאל סדן, מי נשמע  בהקלטה (ת/1ז) אומר "אני מסדר אותו" והשיב "אני. הילד מחוסר עבודה. למה שאלתי את השאלות מה הוא עשה בצבא, איפה הוא למד? לראות אם יש לו את הכישורים המתאימים להיכנס למכרז" (ת/4 גיליון 13 ש' 360-362). בהמשך הסביר סדן, כי גם בלי קשר להצטרפותו של תורג'מן לקואליציה, אמר לתורג'מן לשלוח את בנו למפקד איגוד כבאות על מנת שיראיינו ויבחן את התאמתו לעמוד בפני ועדת הקבלה של האיגוד. אליבא דסדן, משמעות הדברים היא, "...כלומר מראש היה ברור שכניסתו תהיה בהתאם לקריטריונים ולכללים המקובלים לגבי קליטת עובדים באיגוד..." (ת/4 גיליון 13 ש' 363-364). לפיכך נשאל סדן "מדוע אתה צריך בהמשך לומר למימון אני צריך לסדר את הילד בכיבוי, אני לקחתי את זה על עצמי?..." והשיב "נכון. הכוונה לתת את הדחיפה שלי אבל בתנאי שזה נעשה על פי כל הקריטריונים והילד עומד בנתונים הבסיסיים לקבלה" (ת/4 גיליון 13 ש' 372-373). 
חרף הניסיון למתן את תוכנה של השיחה ב-ת/1ז, נראה כי סדן הבטיח לתורג'מן כי עם התפנותו של תקן באיגוד ערים לכיבוי אש, יגרום סדן לקבלתו של בנו לעבודה. הוא אף הבהיר, כי המדובר במקום עבודה בו מתפנים תקנים ("... דינמי, יוצאים נכנסים"). הוא אמנם הסביר לתורג'מן כי הדבר מותנה בכך שבנו עומד בנתונים הנדרשים ואין הוא מתחייב "ב-100%", אך אם הוא (הבן) אכן עומד בדרישות הסף, ייקח סדן "על עצמו" את שיבוצו בעבודה. סדן אף פנה בנדון, כאמור, למפקד איגוד ערים לכבאות בחדרה. 

נראה, כי בדבריו של סדן הנ"ל, התכוון הלה לפחות ליצור הרושם אצל תורג'מן כי לבנו יוענק יתרון יחסי של ממש בקבלה לעבודה ככבאי. יודגש, כי סדן שימש אותה עת כמ"מ יו"ר איגוד הכבאות ולפיכך למצג שיצר היתה, מן הסתם, משמעות בעיניו של תורג'מן.

· מעורבותו של יהושע בהתחייבות

יהושע גרס בעדותו, כי באותה תקופה עדיין לא מונה כחבר הנהלת איגוד ערים לכיבוי אש ולא היתה לו שום אפשרות להבטיח הבטחות בנושא זה. הוא לא כפר בכך שהבטיח לתורג'מן הבטחות בנדון, אך דברים שאמר נאמרו בעת שהיה שתוי. מכל מקום, הוא הבהיר לתורג'מן שקבלה לעבודה מותנית במבחני קבלה. 

בהקשר זה הוגש ס/89 (פרוטוקולים מישיבת מועצת איגוד ערים לכיבוי אש) מהם עולה כי מינויו של יהושע כיו"ר ועדת רכש ציוד ובלאי אושר רק ביום 9/5/04. מנגד, טרח יהושע להסביר לתורג'מן, בפגישתם המוקלטת הראשונה (ת/1א) כי "... אני ממלא מקום יו"ר ועדת מכבי אש, אתה יודע מה זה אומר, אתה לא יודע?" (עמ' 4א). 

מ-ת/1ז עולה, כי גמליאל ויהושע מנסים להרגיע את תורג'מן בדבר הספק שמא לא תקוים ההבטחה בנושא מינוי בנו לתפקיד בכיבוי אש. יהושע אומר לגמליאל "תגיד לו מה התפקיד שלי שמה... קצין כיבוי אש, קצין כיבוי אש" (עמ' 66 לתמליל). בחקירתו במשטרה לא ידע יהושע להסביר מדוע התבטא כך (ת/41 גיליון 3 ש' 89-92) ובהמשך הסביר, כי התבטא כך לאחר ששתה הרבה יין, כמצוות חג הפורים (ת/41 גיליון 3 ש' 96-99). בעדותו חזר על גרסה זו (עמ' 814, ש' 1-8) והבהיר, כשם שגרס בחקירתו במשטרה, כי כלל לא היה מוסמך לפעול למען קבלת בנו של תורג'מן לעבודה ככבאי. 

· מעורבותו של גמליאל בהתחייבות

בחקירתו במשטרה, הכחיש גמליאל כי נתנו לתורג'מן הבטחות כלשהן אם יאות להצטרף לקואליציה (ת/21 גיליון 3 ש' 68-70). לעומת זאת, גמליאל הודה בעדותו כי פעל למען קבלתו של בנו של תורג'מן לכיבוי האש, אך יחד עם זאת טען כי לא הובטח דבר שאינו במסגרת החוק. 

נסקור להלן את הראיות בדבר מעורבותו של גמליאל בהקשר זה:

1. בביהמ"ש העיד כי "ראיתי את זה לגיטימי וחוקי לחלוטין כמו שפונים אלי הרבה אנשים לבקש ממני להיות מתווך או לפתוח להם דלת זו או אחרת. הבן של מימון אחד מהם... ולצערי, אני לא אומר לשמחתי, שנפגשתי באקראי בלשכתו של ישראל סדן עם מפקד כיבוי אש, פניתי אליו. אמר לי כל התקנים מלאים. אמרתי לו אתה יודע מה, תראיין אותו. אל תקבל אותו, אבל אם הוא יתאים אז לפחות שקורות חייו והראיון שלו אם הוא חיובי יהיה לך במגירה. יבוא יום, יתפנה תקן, תיקח אותו" (עמ' 663, ש' 20-27 וראו עדות מר תוהמי בעמ' 337, ש' 21-25 כמצוטט לעיל). 
2. בחקירתו הנגדית (ע"י ב"כ המאשימה) נשאל גמליאל האם סדן התחייב "לסדר" את בנו של תורג'מן בכיבוי אש והשיב בשלילה בציינו "הוא לא התחייב שום דבר. מה שכתוב בהסכם זה מה שסדן כתב. הוא ישתדל או משהו כזה לעזור למשפחת מימון כלכלית. אם אני הייתי מנסח את זה אז הייתי כותב מתחייב כי זה לא שווה את הדיו על הנייר" (עמ' 676, ש' 23-25). 
3.  מתמליל הקלטת ת/1ז עולה כי גמליאל הרגיע את תורג'מן כי ההבטחה בנושא זה תקוים, יהיה מה שיהיה: 
· כך למשל, בשלב מסוים במהלך השיחה על שיבוץ הבן בכיבוי האש, גמליאל אמר "מה אני אמרתי על הבן שלך? תהיה  בקואליציה, או לא תהיה בקואליציה הוא יהיה בעבודה נכון?" (עמ' 20). עוד אמר גמליאל, כי ברר ויש 2 מקומות "אז אחד מהם יהיה הבן שלך" ובהמשך "מימון, הילדים שלך זה כמו שלי" (עמ' 20). משהביע תורג'מן בשלב מסוים ספק בכך שההתחייבות בנוגע לתפקיד בכיבוי אש תמומש, הרגיעו גמליאל ואמר שהוא מכיר את ישראל 5 שנים ואותו (את תורג'מן) 40 שנה ו"...אני אמרתי פעם מילה משהו פעם הבטחתי ולא קיימתי?" (עמ' 21).
· בהמשך אמר גמליאל לסדן שהוא (סדן) ידאג לשלומי (הבן המיועד לתפקיד בכיבוי אש) (עמ' 25). ובהמשך אמר גמליאל "... הילדים, שלומי, ייהרג ובל יעבור, הוא יעבוד בכיבוי אש, לא בגלל שאתה רוצה להצטרף" (עמ' 66). עוד מציין גמליאל בפני תורג'מן, כי ידאג לסידור בנו בכיבוי אש גם אם לא יחבור לקואליציה (עמ' 74) ובהמשך, "שלומי, בעזרת השם אלוהים יעזור לי, הוא יהיה בפנים" (עמ' 76). 
· ההתחייבות בדבר כיבוי האש – סיכום

ברור אפוא, מתוכן האמור לעיל, כי גמליאל ויהושע כמו גם סדן, ביקשו לטעת בלבו של תורג'מן את התחושה כי אם יחבור לקואליציה, כל הנוגעים בדבר יפעלו לקבלת בנו לעבודה ככבאי, וכי כתוצאה מפעילותם, הסיכוי לקבלתו גבוהים. גמליאל אף ניסה ללחוץ על מפקד איגוד ערים לכיבוי אש לקבל את בנו של תורג'מן לעבודה, למרות שהובהר לו שאין צורך בקבלת עובדים נוספים (ראה עדותו של תוהמי בעמ' 337, ש' 20-25 לפרוטוקול). לקשר הסיבתי בין ההתחייבות לבין החבירה לקואליציה, אתייחס בהמשך. 

מנגד, לא מצאתי בחומר הראיות כל ביסוס ממשי לטענה כי בלדב הבטיח, או היה שותף להבטחות שניתנו לתורג'מן בנושא קליטת בנו לעבודה ככבאי. 

ג. ההתחייבויות בדבר רכישת רהיטים ורכישת מזון - מעסקי בניו של תורג'מן

גרסתו של תורג'מן בעדותו הראשית בביהמ"ש

בעדותו נשאל תורג'מן, אלו הבטחות ניתנו לו לפני שפנה למשטרה והשיב, בין היתר, "... שעיריית חדרה תרכוש ריהוט מפארק הרהיטים שזה חנות הילד שלי מאיר תורג'מן והילד השני שמעון, שיש לו קייטרינג, שהעירייה תרכוש לביה"ס כמויות עצומות של קייטרינג...". (עמ' 21).
לטענת תורג'מן, ניתנו לו ההבטחות ע"י סדן, בלדב, גמליאל ויהושע והמדובר היה בהטיית מכרזים שיביאו לזכיית בניו (עמ' 25, 28 ו- 29).

תמצית גרסת הנאשמים בנוגע להתחייבויות אלו (קייטרינג ורהיטים)

1. סדן – גרס כי מחד, כלל לא היתה כוונה לממש ההתחייבויות כלפי תורג'מן בנושאים אלו, וכי אף תורג'מן עצמו הבין זאת. יחד עם זאת טען, כי כל ההבטחות שניתנו בהקשר זה היו מותנות בהליכי מכרז תקינים וכי אין כל דרך לעקוף הנהלים. קרי, אף באופן אובייקטיבי לא יכל לעשות הרבה עבור תורג'מן בנושאים אלו, למעט "לזרוק מילה טובה" (עמ' 387).

יצוין בהקשר זה, כי ב"כ של סדן בסיכומיה, נשאלה על ידי, כיצד 2 טענות ההגנה של סדן מתיישבות זו עם זו, קרי, מחד נטען, כי כלל לא היתה כוונה לממש ההבטחות והכל היה "עבודה בעיניים" על מנת להעביר את תורג'מן לקואליציה. אלא שבמקביל נטען, כי היתה כוונה לממש ההבטחות רק באופן חוקי ובדרך של מכרזים. ב"כ של סדן השיבה בהקשר זה כי הטענות אינן סותרות, שכן הכוונה היתה לסייע לתורג'מן "בפרוטקציה", אך בגבולות המותר (עמ' 989, ש' 19-30, עמ' 990, ש' 1-10). 

2. גמליאל- בנוגע לקייטרינג גרס בעדותו, כי תורג'מן הוא חברו והוא פנה אליו בנושא זה והוא (גמליאל) הדריכו כיצד לגשת למכרז (עמ' 662, ש' 23-29). לא מדובר במהלך בלתי חוקי והוא גם עוזר להרבה אנשים אחרים (עמ' 679, ש' 4-9). 
באשר לרהיטים העיד גמליאל, בין היתר, כי בנו של תורג'מן עצמו דיבר עמו שאין לו מספיק פרנסה ואז "אמרתי לו אני אבדוק. זה לא פלילי ולא זה לא חוקי, אני עוזר להמון אנשים..." (עמ' 679, ש' 4-6). משנשאל למה התכוון כאשר נשמע בקלטת נותן "עצות עסקיות כמו לקנות מיטה ב-400 ולמכור אותה ב-1,200 לעיריה?", השיב "זה במסגרת הצ'חצ'וחים שלו, אין דבר כזה. אני גם הייתי סוחר. מאיפה אני אגרתי את כל הנכסים שאמרתי לכב' השופט? כי הייתי סוחר ואני יודע. מה אתה רוצה שאני אגיד לו? תקנה ב-1,200 ותמכור ב-1,100? אמרתי תקנה ב-400 תמכור ב-1,200. מה אכפת לי? זה עצות. אם הוא מקבל עצה כזאת אז באמת זו הרמה שלה. אבל הוא ידע שאני עובד עליו, הוא ידע  שאני לא רציני בדברים האלה. אין מושג כזה" (עמ' 679, ש' 7-14).

3. יהושע- בחקירתו במשטרה, גרס כי תורג'מן ביקש ממנו לבדוק אם יש אפשרות לשלב את בנו, שהנו בעל חנות רהיטים, במכרזים בעירייה. בהמשך לכך, העביר יהושע את הבקשה לסדן (ת/31 גיליון 9 ש' 249-255). בנושא הקייטרינג, לדבריו, לא עורב. הוא עודכן על כך, כדרך אגב, מתורג'מן (ת/31 גיליון 9 ש' 299-306, גיליון 12 328-329). 

בחקירתו הנגדית בביהמ"ש (ע"י ב"כ של סדן) השיב יהושע, כי כלל לא האמין שיש סיכוי שהמהלך (בנוגע לרהיטים) אפשרי וכי בהאזנות הסתר בהן נשמע מדבר על כך, היה שתוי ובכל מקרה, כל הזמן אמר והתכוון שהדברים יעשו באופן חוקי (עמ' 842, ש' 17-30, עמ' 843, ש' 1-7).

מן האמור לעיל עולה, כי נושא הקייטרינג והרהיטים עלה בין המעורבים (סדן, יהושע וגמליאל) במפגשיהם עם תורג'מן. המחלוקת נוגעת לשאלות - מי מבין מהעורבים הבטיח לתורג'מן הבטחות בנדון ולצורך איזו סיבה, איך ובאילו נסיבות חשבו לבצע הרכישה מבניו של תורג'מן והאם היתה כוונה לממש ההבטחות.

גרסתו של בלדב היא, כי כלל לא היה מעורב בהבטחות שניתנו לתורג'מן בעניין רכישת הרהיטים והקייטרינג.  בשיחות בהן נכח, ושאליהן הובא למטרות אחרות (יישור ההדורים עם תורג'מן ותאום פגישה עם הבבא ברוך), הגיב באופן ספונטאני על הדברים שנאמרו באותם מפגשים, והציע "טיפ" כלכלי לתורג'מן, אך לא היה בכך משום התחייבות או הבטחה לסייע לבניו בהקשרים הנדונים. במסגרת שיחה פוליטית עם חבר מועצה יריב, אך הגיב לבקשה. הוא לא הבטיח לתורג'מן דבר בהקשר זה ותורג'מן אף לא ראה בדבריו משום הבטחה. בפועל, לאחר השיחה לא עשה בלדב דבר בנוגע לדברים שהועלו בשיחה. 

יצוין, כי בחקירתו במשטרה, נשאל בלדב, מדוע הוא נשמע בקלטת (ת/1ד בעמ' 38) אומר כי בנוגע לרהיטים, בנו של תורג'מן יוכל להתחבר עם חברה המספקת ריהוט לעירייה, ו"לגזור את הקופון" והשיב כי כל כוונתו היתה רק על פי החוק וכי השפעתו בעניין זה היא אפסית (ת/15 גיליון 13 ש' 16-20). לדידו, כאמור, המדובר ב"טיפ" עסקי, ובמסגרת ניסיונו הציבורי, "אתה מאגד הרבה מידע על הזדמנויות עסקיות כשרות כחוק" (ת/15 גיליון 14 ש' 7-11).

אליבא דבלדב, כאמור, הוא הסתפק במתן טיפ עסקי לתורג'מן, וכלל לא הבטיח הבטחה בנדון. אלא, שעיון ב-ת/1ד בעמ' 38 מלמד, כי בלדב לא הסתפק במתן טיפ עסקי, כמפורט להלן:  

1) הוא הציע לתורג'מן כי בנו יתחבר לחברה כמו "הכוח" ו"הוא אומר להם אני מביא לכם את העיסקה. אתה מבין וכל שנה קונים... אין שנה שלא קונים... והוא הולך רק גוזר את הקופון שלו באמצע כי הוא המייצג שלהם מול עיריית...".

מהגיון הדברים ברור כי לחברת הכוח, מן הסתם, יהיה כדאי להעסיק את בנו של תורג'מן, שהרי כיצד זה יוכל הבן להודיעם: "אני מביא לכם את העיסקה...". דברים אלו נאמרים על ידי בלדב על מנת שתורג'מן יבין שבנו אכן מסוגל "להביא" את העסקה.

2) בהמשך, מבהיר בלדב לתורג'מן, כי בנושא הקייטרינג, "אפשר לתת הנחיה לתרבות או לחינוך תורני". (יצוין, כי מחלקות אלו הנן באחריותו של בלדב). בהמשך מבהיר בלדב לתורג'מן, כי הכל כפוף לכך שתורג'מן יהיה "צמוד" לסדן.
3) אם לא די באמור לעיל, אזי כאשר יהושע מדווח לבלדב (ת/1ו, עמ' 1) על שיחתו עם תורג'מן, מזכיר יהושע לבלדב כי קרא לו - לבלדב- למפגש עם תורג'מן ביום 4/3, כדי "לעזור לו בקטע של הילדים" ובלדב מאשר עובדה זו. 
4) בפגישה האחרונה בין תורג'מן, גמליאל ובלדב (ת/1י עמ' 6) מבקש בלדב מגמליאל לעמוד בכל ההבטחות עליהם יחתמו.

מהמקובץ לעיל עולה, כי בלדב לא רק נתן "טיפ עסקי" לתורג'מן, אלא נתן לו להבין כי ההבטחות בנוגע לרהיטים ולקייטרינג הן ממשיות והוא עצמו מעורב בהן. בלדב היה אפוא שותף להבטחות שניתנו לתורג'מן בנושאים דלעיל. 

בחינת גרסת סדן לפיה לא היתה כלל כוונה לממש ההתחייבויות (קייטרינג ורהיטים)
סדן לא התכחש לכך שהבטיח לתורג'מן הבטחות בנדון, אך גרס, בין היתר, כי כלל לא היתה כוונת מימוש מאחורי ההתחייבויות כלפי תורג'מן בנושאי הקייטרינג והרהיטים.

כך, העיד סדן בביהמ"ש כי "מימון באותה עת ביקש שהעיריה תרכוש ממנו רהיטים. אמרתי לו שזה לא הולך ככה שנותנים מילה ורוכשים רהיטים, יש מכרז... אמרתי לו שאני מוכן לבדוק את הענין כי אני לא מצוי לעומק אבל בשלב מאד מוקדם של השיחה איתו באותו יום... הבנתי שצריך ליצור את התחשוה [התחושה] שהדברים יוכלו להתממש גם אם אין לזה שום שחר וגם אם אין כוונה לממש אותם לתת לו את ההרגשה שאנו זורמים איתו כדי... שאנחנו נוכל לשרוד ושירדו מיואל. לי היה חשוב מאד היצוב של הקואליציה... כי אחרת הכל נהרס ובדיעבד אני יודע כמה צדקתי. כל השיחה היתה מאד מאד לא רצינית אבל היא זרמה כדי לתת לאיש את התחושה. אני לא יודע עד כמה הוא האמין שאנחנו רציניים. כל הזמן חזרנו ואמרנו שהדברים לא פשוטים וזה צריך לעבור מכרז ויש נוהלים מחייבים ואי אפשר לחרוג ואי אפשר לעקוף בנושא הרהיטים..." (עמ' 386, ש' 29-30, עמ' 387, ש' 1-12). 
עוד השיב סדן כי "לא הבטחתי שום דבר. הבטחתי שנעזור לו בפרוצדורה, אמרתי שאני אוכל לבדוק. זרקתי לו במהלך השיחות, גם הראשונה וגם השניה, זרקנו כל מיני דברים לתת לו את ההרגשה שאנחנו רציניים אבל כל פעם חזרנו לקרקע המציאות ואמרנו שזה כפוף לנהלים ולתקנות" (עמ' 388, ש' 26-29). 
סדן נשאל האם הבטיח לתורג'מן "לתת מילה" של ראש עיר ולסייע בהמלצה והשיב "לא זכור לי. אמרתי שאני אבדוק. אולי זרקתי את המילה שאני מוכן לתת המלצה, אבל לא היתה לי כל כוונה לעשות את זה" (עמ' 389, ש' 1-2).
יצוין, כי גרסה זו עלתה אך בשלב עדותו של סדן בביהמ"ש, והיא אינה עולה בקנה אחד עם הסברי סדן בחקירתו במשטרה, לפיהם היה עושה כל אשר לאל ידו כדי לסייע לתורג'מן, אפילו היה האחרון בא אליו כאזרח מן השורה (ת/4, גיליון 4, ש' 101-108).

גרסתו החדשה והכבושה של סדן, אינה עולה בקנה אחד אף עם ההיגיון. אם אמנם רצה סדן ליצור רק מצג שווא של קניית רהיטים ומזון מבניו של תורג'מן, אזי מדוע ראה לנכון, לשיטתו, לסייג את דבריו בפני תורג'מן, באמירה בדבר הצורך במכרז. כפי שציינתי כבר לעיל, וכפי שאראה בהמשך, לא הסתפק סדן בהבטחות, אלא פעל לברור הנושא עם עובדי העירייה, מה שמצביע על כך שלא היו אלה הבטחות בעלמא. יתר על כן, אם התכוון סדן רק לטעת בלב תורג'מן את התחושה של קבלת טובת הנאה, מדוע טרח להדגיש בחקירתו במשטרה כי הדגיש בפני תורג'מן שהכל כפוף למכרזים ולמינהל תקין. מדוע לא גרס במשטרה כי המדובר בדיבורים בלבד, ללא כל כוונת מימוש?. 

יתר על כן, סדן, בידיעת יהושע, כפי שפרטתי לעיל, החל בצעדים מעשיים לבדיקת מימוש הבטחותיו. הוא דיבר עם אריה שורר, מנהל מחלקת הרווחה בעירייה. ברור גם, כי לא היתה לסדן כל סיבה לחשוב כי תורג'מן אינו מתייחס ברצינות להבטחות. נהפוך הוא, תורג'מן נשמע בהקלטות מתייחס ברצינות להבטחות ומנסה לוודא ביצוען. סדן, מן הסתם, הבין כי להבטחותיו מתייחסים ברצינות.

אני דוחה אפוא את גרסתו של סדן כאילו הבטיח הבטחות בעלמא, בעניין הקייטרינג והרהיטים, ללא כל כוונה לקיימן וכי לא ידע האם תורג'מן מתייחס ברצינות להבטחות אלו.

תלותן של ההבטחות במגבלות של מכרז ומנהל תקין והאופן בו חשבו הנאשמים לממשן 
סדן, הן בעדותו בביהמ"ש והן בחקירתו במשטרה גרס, כאמור, כי כל כוונתו באמירותיו השונות לתורג'מן, בנושא הקייטרינג והרהיטים, היתה לסייע לו בפרוצדורה ובדרך ההכנה למכרזים ולכל היותר "לזרוק מילה טובה", אך בוודאי שלא לעקוף את הוראות החוק והמינהל התקין. נסקור גרסאותיו בהקשר זה:

1. בביהמ"ש העיד סדן, כי תורג'מן ביקש שהעירייה תרכוש מבנו רהיטים והוא (סדן) הסביר לו כי "... זה לא הולך ככה שנותנים מילה ורוכשים רהיטים, יש מכרז, יש ועדת רכש ובלאי, תלוי באיזה גובה זה נרכש, זו ועדה סטטוטורית שזה הכינוי שלה ואם הוא רוצה להיות ספק של העיריה הוא צריך להגיש את הצעתו... העיריה אומרת לספקים להגיש את הצעותיהם, בעיריה נפתחות המעטפות ומי שנתן את המחיר הנמוך... הם הזוכים במכרז... כל השיחה היתה מאד מאד לא רצינית אבל היא זרמה כדי לתת לאיש את התחושה. אני לא יודע עד כמה הוא האמין שאנחנו רציניים. כל הזמן חזרנו ואמרנו שהדברים לא פשוטים וזה צריך לעבור מכרז ויש נוהלים מחייבים ואי אפשר לחרוג ואי אפשר לעקוף בנושא הרהיטים..." (עמ' 386, ש' 29-30, עמ' 387, ש' 1-13).

עוד בעדותו העיד סדן, כי אמר לתורג'מן שהוא מוכן לבדוק את הנושא ולדבר עם גבי שטרית ועם אמנון שורר- ראש אגף הרווחה וכי "... למיטב זכרוני, בשיחת מסדרון, שאלתי אותו [את אמנון שורר- א.ש] מה הפרוצדורה... אינני זוכר אם העברתי את זה באמצעות יואל או איך, אבל הייתי אמור להעביר את זה ולעדכן אותו בפרוצדורה (את מימון) איך זה הולך" (עמ' 387, ש' 17-20).
סדן נשאל מה חשב שיוכל לעשות בהקשר לכך והשיב "מעט מאד. המעט הזה, זו מילה ולא מעבר לזה משום שלא יכולים לקחת מספק א) אם הוא לא זכיין. ב) אם המחיר שלו גבוה מאחרים. לוקחים ממי שהמחיר שלו עומד בתקן והוא המחיר הכי נמוך. לכן, מילה של ראש עיר, יש לה משקל נמוך מאד מבחינת היכולת להשפיע בענין הזה. לשאלת ביהמ"ש איך ראש עיר יכול להשפיע, אני אומר שאי אפשר להשפיע. אם המחיר נמוך, לא צריך להשפיע ולא צריך את ראש העיר" (עמ' 387, ש' 23-27). עוד השיב סדן כי, כשדיבר עם אריה שורר, לא אמר לו במי מדובר, אלא שאל אך על הפרוצדורה  (עמ' 387, ש' 29-30, עמ' 388, ש' 1-3).
2. לגבי הקייטרינג העיד סדן, כי תורג'מן דרש שבנו יספק מזון לעירייה וכי "... הוא זרק לי למיטב זכרוני את הנושא של פנימיות היום. אמרתי לו שלמיטב ידיעתי העיריה לא מתעסקת עם זה, כי מי שאמון על הנושא זה מי שמממן את פנימיות היום וזה שני גופים ארציים... האמת היא שלא ידעתי באותו רגע בדיוק ואמרתי 'תן לי לבדוק'". למיטב זכרונו, הוא (סדן) בדק הנושא עם מר אמנון אריה, שהנו מנהל אגף החינוך בעירייה חדרה ובהמשך לבדיקה זו אמר לתורג'מן כי "... אנחנו לא יכולים להשפיע כהוא זה על תוצאות המכרז, כל שאנחנו יכולים לעשות זה לעזור לו להתכונן למכרז ולמלא את הטפסים או את הפרוצדורה המתחייבת להגשה..." (עמ' 388, ש' 5-16).

עוד העיד סדן כי "... הבטחתי שנעזור לו בפרוצדורה, אמרתי שאני אוכל לבדוק. זרקתי לו במהלך השיחות, גם הראשונה וגם השניה, זרקנו כל מיני דברים לתת לו את ההרגשה שאנחנו רציניים אבל כל פעם חזרנו לקרקע המציאות ואמרנו שזה כפוף לנהלים ולתקנות" (עמ' 388, ש' 2-5). 

סדן גרס כי לא זכור לו שהבטיח לתורג'מן "לתת מילה" על מנת שיזכה במכרז וכי אמר רק שיבדוק הנושא עבורו (עמ' 388, ש' 7-11).

3. סדן נשאל לגבי טיוטת ההסכם עם תורג'מן והשיב, כי לגבי ההבטחות שלא נגעו לתשלום כספי "... ראיתי בזה משהו בעייתי אבל לא חשבתי שזה בלתי חוקי כי אמרתי כל הזמן שזה עפ"י נהלים ועפ"י תקן וזה לא יחרוג מתקן... הקייטרינג והרהיטים בעיתי משהו אבל לא ראיתי בזה משהו לא חוקי" (עמ' 389, ש' 26-29). 

4. הגרסה דלעיל, נטענה, כאמור, אף בחקירתו של סדן במשטרה (ת/2 גיליון 9 ש' 235-237, גיליון 12 ש' 339-342).

לעומת גרסתו של סדן, בביהמ"ש ובמשטרה, כי זכייתם של בני תורג'מן בזכות לספק מצרכי מזון ורהיטים לעירייה, היתה מותנית במכרזים וכך הובהר מפורשות לתורג'מן, נראה כי  מהאזנות הסתר שיובאו להלן עולה, כי ההבטחות לתורג'מן נשאו אופי יותר ראלי וממשי. 
1. כך למשל, עולה מההקלטה הסמויה (ת/1ה, עמ' 9-10), כי יהושע אומר, בנוכחות סדן: "... ואז הוא אומר: יואל אנחנו נדאג לו... אני מכיר את חברת "הכוח" או חברת "טופליין"... הייתי סוכן שלהם בצפון... הבן שלו יהיה זכיין שלהם... הבן שלו יחבור נדאג שהבן שלו יחבור, יהיה סוכן משני שלהם, החברה היא בעצמה זאת שתגיש את המכרז לעמותה או למחלקת החינוך והבן שלו "יגזור את הקופון" בדרך, שחברת "הכוח"... או חברת "טופליין" הם אלה שבעצם יגישו את המכרז, זה חוקי, זה כשר, זה בסדר...". לשאלת סדן, מוסיף יהושע כי הוא מכיר את חברת "טופליין" וכי עבד עמה בעבר. בהמשך אומר יהושע לתורג'מן שלא יערב בנושא זה את סדן "... זה אני ואתה. לא עם ישראל, עם אברהם... זה לא עם ישראל. אתה שוכח שאנחנו הקברניטים של העיר והבלבתים של העיר, אל תשכח".

סדן לא הגיב לדברים דלעיל של יהושע ונראה לכאורה כי שתיקתו, בנסיבות העניין, מהווה לפחות הסכמה. 

מנשאל סדן במשטרה מדוע ישב ושתק כשנאמרו דברים אלה, השיב "והמשכיל בעת ההיא יידום..." (ת/4 גיליון 11 ש' 305) וכי "כי אני חושב שזה שטויות ולדברים האלה אין שום אחיזה במציאות, משום שכבר אמרנו שכל נושא של מתן שירותים ו/או קניית פריטים עבור העירייה, מחייב (תלוי בגובה העסקה) מכרז או ועדת קניות, ולכן כל הדיבורים שהושמעו בשיחה בין מימון לבין יואל הם עורבא פרח" (ת/4 גיליון 11 ש' 312-315). 
ההסבר דלעיל אינו משכנע שכן, מן הסתם, היה ברור לסדן (כמו גם ליהושע) כי כשיהושע אומר דברים מפורשים בנדון לתורג'מן, בנוכחות ראש העירייה - סדן והלה שותק, ואח"כ סדן מעלה על הכתב התחייבויות שלו לסייע לקידום המכירות של עסקי הרהיטים של בנו של תורג'מן, הרי שברור לתורג'מן כי סדן שותף למשתמע מדברי יהושע ועומד לסייע בנדון. לאמור, מובטח לבנו של תורג'מן לעבוד עם חברה שתזכה ככל הנראה במכרז. אחרי ככלות הכל, כדברי יהושע: "אנחנו הקברניטים של העיר". חיזוק למסקנה זו היה יכול תורג'מן לקבל (ולכך ברור שכוונו דברי סדן) כשסדן הגיב "תעבדו חכם" (עמ' 10 מונה 25 ל-ת/1ה). הסברו של סדן כאילו התכוון בדבריו לעבודה "כפי שמחייב הספר" (ת/4 גיליון 2 ש '48-49) אינו נשמע אמין. 

2. התחייבות יותר מפורשת עולה מדברי סדן לתורג'מן ב-ת/1ה עמ' 14 כי: "...אני אעשה עם שני הבנים, זה עם הקייטרינג וזה עם הרהיטים, כדי לסייע בידיו שהעירייה תסתייע בשירותים של שניהם גם ברהיטים, אני כבר דיברתי בעניין הזה, בזמנו עם שורר... ואמרתי לשורר שאנחנו הולכים לקנות ממנו. הוא אמר למה לא? בכבוד, אם אתם חושבים שגוף אחר נוסף חוץ משורר צריך להיכנס, אני אכניס, תגידו לי מי... החינוך קונה מהם?...אין בעיה, אז גבי שיטרית יקנה, אני ינחה את זה, פשוט גבי אחראי על העניין. לא בלדב, בלדב לא מתעסק בזה, גבי שיטרית יקנה. אנחנו ניתן לגבי שיטרית הוראה , שהוא יקנה שם".. אליבא דסדן, גבי שטרית הוא מנהל המחלקה הבין תחומית באגף החינוך שעוסקת במתן שירותים לוגיסטים. 
אם לא די באמור לעיל, אזי סדן הודה מפורשות במשטרה כי התכוון ליתן העדפה לבנו של תורג'מן ברכישה מהעירייה ובלשונו "... ברגע שיהיה בין הספקים המאושרים על ידי ועדת רכישות, ברגע שייקבעו הספקים שהוא יקנה גם שם. הרי יש נותני שירותים, לא תמיד זה אחד. לפעמים גם שניים שלושה, וכשאני אומר שאני אנחה את גבי שיטרית, זאת אומרת שבמידה והם ייקבעו על פי הנוהלים כספקים, שגבי ייתן העדפה מבחינת הרכישות" (ת/4 גיליון 3 ש' 77-78 וגיליון 4 ש'  79-80).
האמירה המפורשת הנ"ל מלמדת, כי סדן  הבטיח מפורשות לתורג'מן כי בניו יהנו ממנעמי חבירתו לקואליציה ורק כך יכל היה תורג'מן להבין דברים מפורשים אלה. 
יצוין בהקשר זה, כי הודעותיהם של אמנון שורר, אמנון אריה וגבי שטרית הוגשו בהסכמה (ס/94, ס/95 ו-ס/96), אם כי התביעה חלקה על אמינות חלק מגרסאותיהם. השניים נשאלו על הפרוצדורה באמצעותה נרכש ציוד עבור העירייה.

· מהודעתו של גבי שטרית (ס/96) עלה, כי הלה מנהל המחלקה הבינתחומית באגף החינוך בעיריית חדרה. בהודעתו השיב, כי המחלקה הבינתחומית עוסקת ברכישת רהיטים, במסגרת הצטיידות בתי הספר בעיר. אחת לשנה נשלח מכתב למנהלי בתיה"ס (בגיבוי מנהל האגף- אמנון אריה), בו נדרשים המנהלים להשיב איזה ציוד נדרש לשנה הבאה. לאחר שהדברים נבדקים, דנים עם מנהל האגף האם ניתן להיענות לדרישות. בשלב זה עוברים להכנת המכרזים. פונים למח' רכש ולוגיסטיקה בעירייה (שאינה שייכת לאגף החינוך), ומתוך קטלוגים קיימים שולחים בקשות להצעות מ- 5-6 ספקים. הספקים צריכים לשלשל מעטפות לתיבה המצויה במחלקת רכש ואספקה, עד לתאריך מסוים. מנהל מח' לוגיסטיקה קובע ישיבה של ועדת הצעות מחיר שמורכבת מבעלי תפקידים שונים (נבחרי ציבור). גם הוא (שטרית) נוכח בישיבה וגם מבקר העירייה. המעטפות נפתחות ע"י יו"ר ועדת הצעות מחיר, שבקדנציה הקודמת היה אנגל, ומי שהצעתו הכי טובה - זוכה. בכל הישיבות בהן נכח, התקבלה ההצעה הכי טובה. לו אין השפעה, שכן הוא יושב בוועדה כצופה. אין אפשרות להשפיע על תוצאת הועדה. לדבריו, לא קיבל כל פניה מגורם כלשהו לגבי מתן עדיפות לספק מסוים. סדן לא הנחה אותו בהקשר זה. יהושע וגמליאל לא פנו אליו. מניסיונו לא יכול להיות שהעירייה תרכוש רהיטים מסוכן משנה של ספק שייבחר. 

· מהודעתו של אריה שורר (ס/94) עולה, כי הוא מנהל אגף הרווחה בעיריית חדרה. לדבריו, כאשר נדרשים לרכש לוגיסטי כלשהו, פונים לחשבת האגף. היא בודקת אם ניתן לרכוש במסגרת התקציב ואם כן, מקבלת את אישורו (של אריה שורר) ומעבירה דרישה למח' רכש ואספקה בעירייה, שכפופה לגזברות העירייה. בגזברות נעשית בדיקת העלויות ונקבעים הספקים. לאחר שיש להם הצעות מחיר הם מודיעים לחשבת האגף מי הספק שנבחר ומה העלות, והחשבת מוציאה הזמנה בחתימתו אל מי שמזמין מהספק את הציוד. לדבריו, הוא אינו מתמצא בפרטים ומכיר רק את הנוהל באגף שלו ולא את ההליך ברכש ובגזברות. לגבי "רכש עבור מטופלים"- המדובר במתן סיוע חומרי (רהיטים שונים). לאחר בדיקת עובד סוציאלי ואישורו, המטופל מעביר הצעות מחיר מ- 2-3 ספקים אל עובדת מנהל וזכאות. משנשאל השיב כי סדן פנה אליו (ביום 23/2/04) ותוך כדי הליכה במסדרון שאל אותו אם ניתן לעזור "לאדם בעל חנות שאת שמו לא ציין כדי שמטופלים יפנו אליו". הוא ענה לו שאינו מתעסק בכך, אך יוכל "לספק היכרות עם עובדות מנהל וזכאות באגף".  מאז לא פנה אליו סדן שוב.
· מהודעתו של אמנון אריה (ס/95) לה כי הוא מנהל אגף החינוך בעיריית חדרה. הוא נשאל בחקירתו אם אגף החינוך אחראי על חלוקת מזון והשיב בחיוב, לעניין פנימיות היום. האגודה לקידום החינוך היא שמספקת את הקייטרינג לפנימיות והיא זו אשר מבצעת את המכרזים באופן ארצי ומתקשרת עם ספק הקייטרינג. העירייה מתערבת אך בפיקוח על המזון (איכותו). לו ולאגף החינוך אין כל מעורבות במכרז לאיתור ספק הקייטרינג. משנשאל, השיב כי לפני שבועיים וחצי (בין ה- 9 ל- 11 למרץ 04') טלפן אליו סדן ושאל אותו כיצד מספקים מזון לפנימיות היום. הוא ענה לו כי אין לו שום קשר לנושא ושיפנה לאגודה לקידום החינוך. לא יהושע, לא גמליאל ולא בלדב דיברו עימו בהקשר זה. בלדב יודע כיצד הדברים מתנהלים וכי זה לא דרך אגף החינוך. סדן לא ביקש שיסביר לבן של תורג'מן כיצד להתכונן למכרז כדי שהצעתו תהיה אטרקטיבית. 
עינינו הרואות, כי אף שלכאורה כללי הרכישה בעיריית חדרה ברורים, מצא סדן לנכון לפנות לשורר ולאמנון אריה והתכוון לפנות לשטרית ומכל מקום אמר לתורג'מן כי כבר פנה לשורר והודיעו "שאנחנו הולכים לקנות ממנו" והלה (שורר) הגיב: "למה לא? בכבוד" ועוד הודיע לתורג'מן שגם "שטרית יקנה". ניתן אפוא לקבוע כי סדן התחייב לתורג'מן כי בניו יהנו מסיוע בלתי חוקי ברכישות מגופי העירייה. מסקנתי דלעיל עולה מפורשות גם מדברי סדן לתורג'מן.  
3. לא זו אף זו, בעמ' 22 ל-ת/1ה אמר סדן לתורג'מן: "אפשר לעזור לך ב... לבן בקייטרינג, אפשר לעזור לבן ברהיטים, בהחלט כן. אני אעשה את הכל, אני מוכן להירתם לעיניין הזה, מוכן להגיד שאנחנו נפעל כדי שהעירייה תסייע ברכישות מזון מהקטרינג של הבן ב'ניר צבי' העירייה והעמותה במסגרת הארוחות החמות, אני אעשה כדי שהעירייה והעמותה ירכשו רהיטים מחנות רהיטים של הבן כדי לסייע לעמותה – כן דרך אגב זה גם לא חוקי, אבל בוא נגיד זה עוד אפשר לעקוף...".
מעמ' 22-23 לתמליל עולה כי תורג'מן אמר לסדן, בהמשך לדברים הנ"ל, "מה לא חוקי בזה?" וסדן משיב "כשאתה אומר תסייע- זה חוקי, כשאתה אומר תתחייב, זה לא חוקי". בהמשך אומר סדן כי אין לו שליטה מוחלטת, הוא יכול "עד גבול מסוים" (עמ' 24).

סדן נשאל בחקירתו במשטרה מדוע ניהל דין ודברים עם תורג'מן על נושא העזרה לבניו (במזון וברהיטים), בעוד הוא מודע לכך שהדבר אינו חוקי ואף ציין זאת, כאמור, לאחר שמס' דקות קודם לכן החל לנסח הסכם לחבירתו של תורג'מן לקואליציה והשיב כי "... הדרישה של מימון היתה לאורך כל הדרך שאנחנו נתחייב בפניו שהם יהיו ספקי המזון והרהיטים של לעירייה. לגבי זה אמרתי שזה לא חוקי ואחר כך אמרתי שזה מחייב במסגרת מכרזים ועל פי הנוהל..." (ת/4 גיליון 6 ש' 163-167) וכן כי "... אני אמרתי בסוף הדברים שזה על פי המכרזים והנוהלים. אתה לא יכול לתת הבטחה מוחלטת, אתה יכול להגיד כי נפעל, נעשה, נשפיע, אבל הכל במסגרת החוק" (ת/4 גיליון 6 ש' 140-151). 
הסבר פתלתל זה של סדן, אינו רציני ואינו אמין. ברור מהקשר הדברים, כי סדן הבטיח לתורג'מן סיוע בלתי חוקי. הוא הסביר אמנם לתורג'מן את אי החוקיות שבהבטחותיו לסיוע, אך בנשימה אחת הסביר כי ניתן לעקוף את אי החוקיות. אף אם פה ושם דאג להסביר לתורג'מן את חובת קיום המכרזים, נתן לו בה בעת תחושה כי ההבטחה היא ממשית. ההבטחה אף הועלתה, באופן כללי, על הכתב, ונחתמה ע"י סדן (ת/50ב).

(בקשר לכוונת סדן לסייע לבניו של תורג'מן ראו גם: ת/4 גיליון 14 ש' 385-389, ש' 399-401, גיליון 17 ש' 504-507 גיליון 18 ש' 508, ש' 510-514 וכן ת/7 גיליון 2 ש' 18-29).
גרסה דומה לזו של סדן, העלה אף בלדב בחקירתו במשטרה ובעדותו בביהמ"ש, קרי, שההבטחות היו מותנות בהליך תקין ובמכרזים. דא עקא, שמדברי בלדב בפגישה ביום 4/3 בה נכח (ת/1ד בעמ' 38), הוא נשמע אומר לתורג'מן, בין היתר, כאמור, כי: "... הוא לא צריך להשקיע, הוא צריך לתווך, להתחבר לחברה כמו הכוח עם קטלוגים מוכנים... הוא הופך להיות סוכן שלהם... הוא מגיע, הוא אומר להם אני מביא לכם את העיסקה, אתה מבין וכל שנה קונים, אין שנה שלא קונים, אין דבר כזה שלא קונים ב40- ו50- ו200-, 300 אלף שקל ציוד, אין דבר כזה, אתה מבין והוא הולך רק גוזר את הקופון שלו באמצע...".
לכאורה, עולה מדברי בלדב כי בנו של תורג'מן יוכל לבוא לחברה העובדת עם העירייה "להביא לה את העסקה" ו"לגזור קופון". הדברים נשמעים נחרצים, על אף הסבריו של בלדב במשטרה כי התכוון רק לזכייה במכרזים לפי החוק (ת/15 גיליון 14 ש' 7-11).
גרסתו של בלדב כי התכוון לפעולות רק לפי החוק, אינה עולה בקנה אחד אף עם המוקלט בדבריו לתורג'מן בת/1ד עמ' 38 שם אומר בלדב כי "...יש כל מיני דברים שאפשר, בקייטרינג שאפשר לתת הנחיה לתרבות או לחנוך התורני...". לא למותר לציין כי בלדב הוא הממונה על "תיק" החינוך בעירייה. 

ברור אפוא, כי גם בלדב לפחות ניסה לטעת בלב תורג'מן תחושה מובטחת של קניית רהיטים ואוכל (קייטרינג) מבניו, אם יצטרף לקואליציה.  יתר על כן, את דבריו של בלדב אין לנתק מהקשר השיחה כולה  שנוהלה בין יהושע, תורג'מן ובלדב. דבריו של בלדב אינם אלא חלק ממכלול שיחות שבהן כל אחד מהמשתתפים מנסה לתרום את חלקו בהבטחה למתן טובות הנאה לבניו של תורג'מן. 

אף גמליאל העלה גרסה דומה, הן בעדותו בביהמ"ש והן בחקירתו במשטרה. 

3. בעדותו גרס, כי רק הדריך את תורג'מן כיצד לגשת למכרז. כך עשה גם לגבי אחרים (עמ' 662, ש' 23-29) וכן כי "בנושא הילדים אני הדרכתי אותם איך ללכת למכרז... אני קניתי ממימון... והבן שלו שבא להרכיב לי אותם גם דיבר איתי... [ש]אין לו מספיק פרנסה ברהיטים. אמרתי לו אני אבדוק. זה לא פלילי ולא זה לא חוקי, אני עוזר להמון אנשים אז גם אותו" (עמ' 679, ש' 4-9). 

4. גם בחקירתו במשטרה מיום 1/4/04 (ת/25), מסר גמליאל גרסה דומה. מנשאל גמליאל האם בחודשים האחרונים שוחח עם אשתו, הגב' אסתר גמליאל על נושא הקייטרינג ו/או רכישת רהיטים כלשהם ע"י מח' הרווחה בעיריית חדרה מעסקיו של תורג'מן והשיב "אני מדבר עם אשתי... לא עזר לי שום דבר אלא בתנאי שיהיה יותר טוב ויותר זול מכולם. עד כמה שידוע לי, היא לא קנתה ממנו כי היא דורשת מחיר זול... אותו דבר לגבי מיטות, היא דורשת מיטות בזול וטובות... מה שידוע לי זה שבהתחלה לא הסכים להגיע למחירים ולתנאים שהרווחה דורשים ובסוף ירד במחיר ואני חושב שקנו ממנו איזה שתי מיטות במחירים שאסתר דורשת וכמו שכבר אמרתי מה שהיא דורשת זה הכי זול והכי טוב" (ת/25 גיליון 1 ש' 12-17 וגיליון 2 ש' 18-19).
אסתר, היא כאמור אשתו של גמליאל, העובדת במחלקת הרווחה של העירייה (עמ' 645, ש' 13). מהקלטת ת/1ז עולה כי גמליאל אומר לתורג'מן "היא אחראית על הרווחה, אשתי" (עמ' 72).
5. לעומת הגרסה דלעיל, עולה משיחתו המוקלטת של גמליאל עם תורג'מן, תמונה שונה. מתמליל הקלטת ת/1ז, עולה מעורבותו הרבה של גמליאל בהבטחות לתורג'מן, ללא כל קשר למכרז, או להליך תקין אחר. בין היתר, נשמע גמליאל אומר לסדן שהוא (סדן) ידאג רק לבן בכיבוי אש ו"... את האוכל נדאג שהוא ייכנס בפנים. את הרהיטים כבר סידרתי" (עמ' 25). בהמשך אומר גמליאל לתורג'מן "מה שסיכמנו ביני לבינך, לא איתו, עם סדן" (עמ' 26).

בהמשך אמר גמליאל לתורג'מן כי להבדיל מכיבוי האש, שאינו מהווה בעיה, הרי ש"הקייטרינג זה הבעיה שלנו" (עמ' 31). בהמשך אומר גמליאל "ידריכו אותו מה לעשות... תשמע, אני דברתי עם אסתר בבית... אם זה עולה, ואתה בא ואומר 12 שקל, הוא חייב לתת לך 11.99" (עמ' 32). 

בקשר לרהיטים אומר גמליאל כי "בקשר למיטות... ואני אומר לך שיעשה 1,200 שקל, כל עשר- אחת חינם, שיביא מיטות של 400 שקל, מה איכפת לי, אני אגיד לו זה 1,200" (עמ' 32). עוד נשמע גמליאל אומר בנוגע לריהוט כי "זה אסתר אחראית, זה לא מישהו שצריך לבקש ממנו להתחנן..." (עמ' 70). 
למשמע דבריו של גמליאל בהקלטת הסתר נראה, כי הבטיח לתורג'מן הבטחה מפורשת (ללא התניה של מכרזים או הליך דומה) כי תתבצע רכישת רהיטים או מזון מבניו. יתר על כן, בניגוד לטענת גמליאל, כי לא התכוון לממש התחייבויותיו בניגוד לחוק ולדרישת המכרזים, נראה, כי פעל גם מעשית למימוש התחייבויותיו ואף שוחח בנדון עם אשתו - האחראית על הרווחה בעיריית חדרה. אם אכן הכל היה צריך להתנהל כדין, אזי מדוע מצא גמליאל לנכון לשוחח בנדון עם אשתו?!.

יהושע אף הוא גרס כי ההבטחות לתורג'מן היו מותנות בכך שהדברים יתאפשרו מבחינה חוקית (ת/31 גיליון 9 ש' 249-255), ולא הובטח דבר באופן וודאי. לדבריו, בנושא הקייטרינג כלל לא עורב והוא עודכן על כך, בדרך אגב, ע"י תורג'מן (ת/31 גיליון 9 ש' 299-306, גיליון 12 ש' 328-329). בנוגע לרהיטים, בועדת המכרזים תמיד תזכה ההצעה הזולה (עמ' 840, ש' 7).

1. בחקירתו במשטרה נשאל יהושע מה אמר בלדב על נושא רכישת הרהיטים מבנו של תורג'מן והשיב "הוא אמר שהוא יבדוק את האפשרות. בלדב היה צריך לסגור את זה במסגרת החינוך. בלדב מחזיק את תיק החינוך בעירייה ויש גם ציוד רהיטים של בתי הספר וכו' שבלדב היה צריך לבדוק" (ת/31 גיליון 12 ש' 331-333). ובהמשך השיב יהושע "לא היתה שום הבטחה חד-משמעית. תמיד נאמר שזה ייבדק ולא היה שום ביטחון. מבחינתי, אני לא התחייבתי. אני לא יכולתי לתת הבטחות. אני לא מוסמך לתת תשובות, אני לא ראש העיר..." (ת/31 גיליון 12 ש' 336-337). 
עוד בחקירתו במשטרה, נשאל יהושע כיצד זה, שבעוד שלטענתו הרעיון שבנו של תורג'מן יחבור לחברה אחרת ו"יגזור את הקופון" היה של בלדב, הרי שהוא נשמע בקלטת (ת/1ה עמ' 9-10) מסביר לסדן כיצד "התוכנית" תתבצע, כך למשל אומר שהוא מכיר את "חברת 'הכוח' או את חברת 'טופליין'... הבן שלו יחבור נדאג שהבן שלו יחבור, יהיה סוכן מישני שלהם, החברה היא בעצמה זאת שתגיש את המכרז לעמותה או למחלקת החינוך, והבן שלו 'יגזור את הקופון'". יהושע השיב כי "...אז התכוונתי באופן כללי שאני יודע שקיימת חברה כזותי. כמו כן את חברת טופ-ליין אני מכיר כי איתם עבדתי במתנות לחג לוועדי עובדים... מה שאני מסביר לסדן את הדברים שאמר בלדב למיימון" (ת/36 גיליון  2 ש' 29-39). 
יצוין, כי בחקירתו הנגדית של יהושע בביהמ"ש, ע"י ב"כ של בלדב, הוא נשאל לגבי דבריו אלו, קרי, שבלדב היה צריך לסגור את הנושא הזה של הרהיטים במסגרת החינוך, ונשאל אם אכן האמין בכך והשיב "אני לא רוצה להתייחס למה שאני אמרתי בחקירה... אני העליתי את הדרישה של מימון בפני אברם [בלדב] ואמרתי לו רק איך תטפלו ברהיטים, לא אמרתי לו שתבטיחו לו, שתקנו ממנו..." (עמ' 868, 19-22). 

2. חרף הצהרותיו של יהושע בדבר חוקיות ההליך, נראה כי במשך מגעיו עם תורג'מן, מנסה יהושע ליתן לו תחושה כי סיכויי בניו לזכות ב"מכרזים" – גבוהים. 

כבר ביציאתו של תורג'מן מהמפגש הראשון עם סדן במלון כרמל, בדרכם של תורג'מן ויהושע לחדרה, מתנהלת ביניהם שיחה כדלקמן (ת/1ג עמ' 1):

"יואל: הסיפור של הילד עם הרהיטים.

מימון: נו

יואל: לעשות חבילה יפה"

בהמשך, הוא גם דואג להביא את בלדב לפגישה מיום 4/3/04 (ת/1ד) כפי שהוא אכן אומר ב-ת/1ה עמ' 9- "ביום חמישי הבאתי את בלדב לכאן... משתי סיבות. סיבה אחת קודם בלדב ואני איך אפשר לעזור? הוא מכיר את הדברים והכל בדרך חוקית, במיכרזים, בצורה מסודרת, לעזור לו קודם כל גם מבחינת העמותה... – זה מערכת החינוך, שקונים שרוכשים דברים, או.קיי אתה פונה לאנשים אחרים, תפנה גם לבן שלו, אל תעשה סדר עדיפויות, שיהיה מכרז כמו שצריך... תן עדיפות גם לבן שלו...".

דברים אלו נאמרים לאחר שקודם לכן גרס יהושע בפני תורג'מן כי בלדב יתן לו בטחונות שההבטחה תמומש.

הוא אף מזכיר לתורג'מן שאשתו של גמליאל היא בעלת תפקיד באגף (ת/1ה עמ' 23). ההסבר לכך הוא כי "היא נמצאת באגף ויש דרישות ממשפחות נזקקים לרהיטים וזה שייך לאגף" (ת/31 גיליון 8 ש' 263-268).

כעולה מ-ת/1ה עמ' 10, ממשיך יהושע לטעת בלב תורג'מן את תחושת הסיכוי הגבוה לזכות במכרזים: "אתה שוכח שאנחנו ... הבלבתים של העיר, אל תשכח". הוא גם דואג להבהיר שזה נושא הנוגע לו ולבלדב ולא לסדן "זה אני ואתה. לא עם ישראל אברהם, עזוב, זה לא עם ישראל, זה אני ואתה". הדברים נאמרים בנוכחות סדן ויוצרים תחושה קונספרטיבית. תחושה זו ניטעת ע"י יהושע  בתורג'מן, גם באמירתו של יהושע "אבל ישראל לא יכול להכניס דברים לפה... עזוב, יש דברים שהשתיקה יפה להם, עזוב, זה לא עובד ככה נשמה, תבין" (ת/1ה עמ' 14 וראו גם הסבריו המפוקפקים של יהושע לאמירה זו ב- ת/36 גיליון 5 ש' 171-174, גיליון 6 ש' 175-182 וכן ש' 197-198, שם הסביר כי השתיקה יפה להם משום ש"לא צריך לדבר על כל דבר ודבר ולפרט אותו כמו תינוק"...). 

3. מסקנתי דלעיל מתחזקת למשמע דבריו של יהושע לתורג'מן בפגישה מיום 7/3/04 "אריה גמליאל, יו"ר ועדת מכרזים ואני מ"מ, זה מספיק לך?" (ת/1ה עמ' 10), ובהמשך הוסיף יהושע "שמעת מה הוא [סדן] אמר? תעבוד חכם". 
טענתו של יהושע כי בנושא הקייטרינג כלל לא עורב, וכי הוא רק עודכן בנדון ע"י תורג'מן, אינה נכונה. עיון בתוכן השיחה בין יהושע, תורג'מן וסדן, מעלה תמונה שונה לחלוטין. 

כך, ב-ת/1ה בעמ' 14 אומר יהושע לסדן, כי תורג'מן רוצה לשמוע ממנו הבטחה לגבי שני הבנים ואז מזדרז סדן להבטיח לתורג'מן כי יסייע לשני בניו - בנושא הרהיטים ובנושא הקייטרינג. 

בעמ' 31 אומר יהושע לתורג'מן כי בנושא הקייטרינג והרהיטים, אמר בלדב כי זו "עבודה שלי, אל תערב את ישראל בכלל". או אז מודיעו סדן כי בנושא הקייטרינג "אנחנו יכולים לעזור". בשלב זה מעודד יהושע את תורג'מן בהסבירו לו כי "הוא [בלדב- א.ש] מחזיק את הקטרינג, נו? מה קרה לך? בוא הנה הוא שועל, הוא כבר 15 שנה במקצוע". 

בעמ' 35 מסביר יהושע  כי קרא לבלדב לפגישה עם תורג'מן על מנת "שייתן את האו.קי לגבי המערכת  של החינוך, ושל הקייטרינג". 

הדברים המובאים לעיל, מצביעים על מעורבות עמוקה של יהושע גם בנושא ההבטחה לגבי הקייטרינג. 

נראה אפוא, שחרף גרסאותיו בביהמ"ש ובמשטרה, דאג יהושע במהלך מגעיו עם תורג'מן, כמפורט לעיל, להקנות לו תחושה ברורה כי חבירתו לסדן ולקואליציה, תקנה לבניו יתרון כלכלי של ממש ברכישות מהעירייה של רהיטים ומוצרי מזון (קייטרינג). "בעלי הבית" של העירייה ידאגו לו, בדברים ש"השתיקה יפה להם". בכך הפך יהושע לשותף להבטחות שניתנו לתורג'מן בנדון.   

ד. האם ההתחייבויות לעזור לבניו של תורג'מן (בעניין הקייטרינג, הרהיטים והתפקיד בכיבוי אש) ניתנו בעד חבירתו של תורג'מן  לקואליציה
סדן היטיב להסביר הקשר והכריכה בין טובות ההנאה שהובטחו לתורג'מן, לבין החבירה לקואליציה בחקירתו במשטרה אמר: "לכאורה אכן לא כורך, אבל איך אפשר להתעלם מהעובדה שאנחנו יושבים ומדברים על הסכם קואליציוני ובנשימה אחת מועלות דרישות של מימון [תורג'מן] לסייע לו באותם דברים שעליהם דובר, ולכן למעשה כן כרוך העניין. בדיעבד אני יכול לומר בצורה הברורה ביותר... שבסיטואציה עם מימון... ככל שניסיתי להוביל את השיחות איתו לחלקו בפעילות הציבורית... הוא כל הזמן תיעל את המשא ומתן והדרישות לתועלות האישיות שלו ובשום צורה לא לשליחות הציבורית. לכן המפגשים איתו היו בבחינת גועל נפש ותחושה רעה שאני בא לתת אתנן תמורת שותפותו הציבורית... במצבים כאלה בדיעבד, הייתי צריך לקום ולעזוב את המקום בטריקת דלת" (ת/4 גיליון 7 ש' 170-183).
בלדב בעדותו בביהמ"ש גרס כי ההבטחות לתורג'מן בנוגע לקייטרינג ולרהיטים לא היוו תנאי לחבירתו לקואליציה (עמ' 540 ש' 1-19).

בלדב בחקירתו במשטרה  נשאל, האם על מנת שתורג'מן יעבור לקואליציה הוא הסביר לו (בפגישה מיום 4/3) כיצד להרוויח מהעירייה. בלדב השיב כי נתן לו "טיפ" כלכלי ולא יותר (ת/15 גיליון 14 ש' 7-11) ומשנשאל מדוע לא הציע הצעות דומות למישהו אחר ומדוע הציען דווקא למי שמנסים להעבירו לקואליציה והשיב "זו לא היתה מסגרת פגישה להעברה לקואליציה. כל מה שעשה פה מימון, בשליחותם של גורמים שציינתי קודם, זה להפליל אותי..." (ת/15 גיליון 14 ש' 15-21).
גמליאל בעדותו נשאל בעניין הקייטרינג והשיב כי  "אין לזה שום קשר לנושא הקואליציוני. אם היה פונה אלי גם בלי זה אני הייתי עוזר לו... אני תמיד עזרתי ואני אעזור לאנשים" (עמ' 663, ש' 3-5).
גרסה דומה מסר גמליאל אף בחקירתו במשטרה (ת/21) שם נשאל האם את נושא הסיוע הכלכלי לבניו של תורג'מן ידע סדן רק ממנו (מגמליאל) והשיב "כן, הוא לא שמע את זה מתורג'מן, רק ממני בלשכתו. בעניין זה, אני גם אומר לך שהייתי מסייע לתורג'מן גם בלי הקואליציה, כי הוא חבר שלי משנים רבות ולחבר במצוקה אני תמיד עוזר... כפי שאני עוזר לכל תושב ..."  (ת/21 גיליון 8 ש' 208-213). 

גם מהתמליל ת/1ז עולה כי גמליאל אומר לתורג'מן כי "עכשיו אני הולך להחתים אותך עכשיו, בלחם הזה, אל תעבור לקואליציה, אני מסדר את זה לבד, לבד, גם אם לא תעבור לקואליציה, את הריהוט אני אקנה ממאיר ושלומי ייכנס לכיבוי אש... שמעון? יקבל את האוכל, אל תהיה בקואליציה..." (עמ' 67). 

יהושע בחקירתו הנגדית בביהמ"ש (לב"כ של בלדב) השיב, כי פנייתו לבלדב בעניין בנו של תורג'מן, לא היתה קשורה כלל להצטרפות תורג'מן לקואליציה (עמ' 867, ש' 14-17).  

יצויין, כי מחקירתו במשטרה, משתמעת תשובה שונה. משנשאל יהושע בהקשר לנושאי כיבוי האש, הקייטרינג, הרהיטים, והחבירה של תורג'מן לקואליציה, והשיב כי "אני כבר בשלבים האלה, כבר לא הייתי מעורב בשיחות של מיימון עם אריה וגם עם ישראל. מיימון קודם עדכן אותי בטלפון שהם עדיין בודקים את הבקשה שלו וזה הולך לכיוון החיובי. ואז הבנתי ממיימון לפי הדברים שלו שזה כבר שלב אחרון לפני החבירה לקואליציה..." (ת/37 גיליון 3 ש' 68-73).
תשובתו של יהושע בביהמ"ש הנה מוזרה בלשון המעטה. במשך שבועות הוא מנסה לשכנע, חלק מהזמן בסיוע אחרים, את תורג'מן, להצטרף לקואליציה. הוא "עובד" על תורג'מן, כמפורט לעיל, להצטרף לקואליציה. תורג'מן מעלה, בחלק מאותן השיחות, דרישות של טובות הנאה לבניו. הוא מקבל הבטחות בנוכחות יהושע ומיהושע עצמו, לסיוע לבניו. יהושע מסביר לו, שהמדובר בדברים ש"השתיקה יפה להם" וכל זאת ללא קשר לחלקו של תורג'מן בעסקה, דהיינו, ללא קשר להצטרפותו לקואליציה?!. ברור, כי גם יהושע נטל חלק בהבטחות שניתנו לתורג'מן, רק בשל הניסיון לצרפו לקואליציה. 

המסקנה דלעיל, בדבר הקשר שבין המגעים לבין טובות ההנאה והחבירה לקואליציה,  יפה גם לעניין בלדב וגמליאל. 

לגבי בלדב, ראוי לציין כי משעומת במשטרה עם הקשר הבלתי נפרד שבין החבירה לקואליציה לבין טובות ההנאה שהובטחו לתורג'מן ונשאל מדוע הציע הצעתו בעניין הרהיטים דווקא למי שמנסים להעבירו לקואליציה, כל שידע לענות היה ליתן תשובה מתחמקת "זו לא היתה מסגרת פגישה להעברה לקואליציה, כל מה שעשה פה מימון, בשליחותם של... זה להפליל אותי"(ת/15 גיליון 14 ש' 15-21). תשובה מתחמקת זו, מדברת בעד עצמה.

חרף תשובתו השלילית של גמליאל ותשובתו החמקמקה של בלדב במשטרה וגרסתו בביהמ"ש, ברור מהדבק הדברים, כי טובות ההנאה שביקש תורג'מן קשורות בקשר הדוק להצטרפותו לקואליציה. כל המעיין בתמלילי ההקלטות הסמויות שתוכנן נסקר לעיל, לא יכול שלא להתרשם מכך שבקשותיו של תורג'מן היוו תנאי מוקדם לחתימתו על הסכם הצטרפות לקואליציה. גם אילו לא היו הדברים משתמעים מפורשות מאמירותיהם של הצדדים לשיחות, הרי שסמיכות הזמנים בין "שיחות הקואליציה" לבין הדיון בבקשות תורג'מן, כשהדברים משתלבים זה בזה, ותורג'מן מבקש לדעת, חזור ובקש, איך יהיה בטוח שההבטחות תקוימנה, והוא אכן מקבל חיזוקים והבטחות, מדברת בעד עצמה. היטיב לבטא זאת, כאמור, סדן, בציטוט דלעיל ולא ייתכן שבלדב, גמליאל ויהושע לא הבינו שתורג'מן דורש טובות הנאה תמורת הצטרפותו לקואליציה.

כפי שאראה בהמשך, ביקש תורג'מן במהלך המשא והמתן, גם שוחד כספי. כריכת דרישה זו בשאר דרישותיו של תורג'מן, מחזקת בבירור את הקשר בין הדרישות, ההבטחות והחבירה לקואליציה. 

גמליאל, בדבריו דלעיל לתורג'מן, לכאורה אינו כורך בין החבירה לקואליציה לבין הפעילות למען בנו של תורג'מן בנושא כיבוי האש,  אך מהדבק הדברים ברור כי הדברים כרוכים זה בזה וכי דבריו של גמליאל על כך, שבכל מקרה יפעל לטובת הבן, נאמרים לשם חיזוק בטחונו של תורג'מן, כי אכן יקיים הבטחתו. ודוק, השיחה על כיבוי האש ב-ת/1ז מתנהלת מייד לאחר שהצדדים מדברים על כך שמבנו השני של תורג'מן יקנו רהיטים, בשל הצטרפותו של תורג'מן לקואליציה. ברור אפוא, כי הקשר בין החבירה לקואליציה לבין שיבוץ בנו של תורג'מן במכבי האש הוא הדוק.

אם לא די באמור לעיל, אזי עצם רישומם של ההבטחות להטבות כלכליות לשניים מבניו של תורג'מן, בהסכם החתום ע"י סדן (ת/50ב), המהווה בעצם את הצעת סדן להסכם הקואליציוני בינו לבין תורג'מן, מעיד כאלף עדים על כריכת הנושאים דלעיל. גמליאל ודאי היה מודע לתוכנו של ההסכם, שאף נתפס אצלו ע"י המשטרה. 

ברור אפוא, שהבטחותיהם של הנאשמים, במפורש ובמשתמע, ניתנו לתורג'מן בתמורה למקרה שיצטרף לקואליציה. 

ה. סיכום המסקנות העובדתיות באשר להתחייבויות שניתנו לתורג'מן בנוגע ל- 3 בניו

1. במהלך המשא ומתן על הצטרפותו של תורג'מן לקואליציה, ניתנו לו הבטחות ע"י סדן, בלדב, גמליאל ויהושע, כי בניו יזכו לטובות הנאה שוות כסף. בנו האחד ישובץ, ככל הנראה, כעובד במכבי האש, מבנו השני תרכוש העירייה ומוסדות אחרים הקשורים בה, רהיטים ומבנו השלישי יקנו מזון (קייטרינג).
בלדב אף הוא היה שותף להבטחות בעניין שני בניו של תורג'מן (בנוגע לרהיטים  ולקייטרינג), אך לא הוכח כי היה שותף להבטחה בעניין קבלת בנו של תורג'מן לעבודה במכבי האש.

2. אני דוחה, כבלתי אמינה, את הטענה, כי כלל לא היתה כוונה לממש את אותן הבטחות או כי סברו שתורג'מן אינו מאמין כי יממשו אותן.
3. לתורג'מן ניתן להבין כי הנאשמים יפעלו למען מימוש ההבטחות וכי מימוש ההבטחות הוא ראלי ואף אם הדבר מותנה במכרזים, סיכויי בניו, לנוכח הנסיבות, לקבל את מבוקשם, הנם גבוהים. 
4. כל ההבטחות דלעיל ניתנו בעד חבירתו של תורג'מן לקואליציה. הדברים היו כרוכים זה בזה וממהלך המשא ומתן ניתן להסיק זאת מפורשות. 
5. ההבטחות דלעיל של הנאשמים ניתנו כמכלול ובמקשה אחת (למעט אי מעורבותו של בלדב בנושא כיבוי האש) ולצורך הדיון המשפטי אין להפריד ביניהן. ברור אפוא, כי לתורג'מן הובטחה טובת הנאה ממשית ומשמעותית שוות כסף, בעד פעולה הקשורה בתפקידו. 

ו. ההתחייבות לתשלום סכומי כסף לתורג'מן

יצוין, כי נושא זה, בדומה לנושא סידור תפקיד בכיבוי אש לבנו של תורג'מן, לא בא זכרו בטיוטת ההסכם עם תורג'מן. לפיכך, ובשל ספקותיי בנוגע לאמינותו של תורג'מן, בחינת נושא זה תעשה בעיקר בהתבסס על האזנות הסתר וההסברים שניתנו להן ע"י הנאשמים במשטרה ובביהמ"ש. 

· גרסתו של תורג'מן בעדותו
בשל העובדה, שכאמור לעיל, אינני מוכן לבסס הכרעתי על עדותו של תורג'מן, אסתפק בציון קצר, כי אליבא דתורג'מן בעדותו, פעל יהושע בשליחות סדן (עמ' 21, 60 לפרוטוקול) והציע לו, בין השאר, כסף תמורת הצטרפותו לקואליציה. משאמר לו סדן בפגישה הראשונה, משעלה הנושא הכספי, כי אין הוא יודע על מה הוא שח, סיפר זאת תורג'מן ליהושע, והלה הרגיעו באומרו שאין "משחררים" את הכסף בשניה הראשונה וכי נדרשות פגישות נוספות לצורך סיכום הנושא (עמ' 25, 65 לפרוטוקול).

בהמשך קיבל, לגרסתו, הבטחות מסדן לביצוע התשלום, אף שסדן ניסה "כאילו" לא להיות מעורב בהבטחה (עמ' 31 לפרוטוקול). יותר מאוחר, הצטרפו גם בלדב וגמליאל למשא והמתן הכספי עמו והיו שותפים להבטחות שקיבל (למשל עמ' 28, 33 לפרוטוקול).

· תמצית גרסת הנאשמים
סדן גרס בעדותו, כי לאף אחד מהנאשמים לא היתה כוונה אמיתית ליתן לתורג'מן כסף והכל היה משחק. יחד עם זאת גרס, כי בשלב מסויים הוא נשבר והחליט ליתן לתורג'מן כסף, זאת מבלי ששיתף בכך את מי מהנאשמים. בפועל, הדבר לא הגיע לידי מימוש והוא אף קיווה שיוכל להימנע מכך.

גמליאל בסיכומיו גרס אף הוא, כי גם אם דובר עם תורג'מן על מתן סכומי כסף, הרי שלאף אחד מהנאשמים לא היתה כוונה אמיתית ליתן לו כסף והכל היה "משחק חיזור" פוליטי בניסיון לצרפו לקואליציה.

בלדב טען בסיכומיו, כי הוא לא היה שותף למו"מ הקואליציוני עם תורג'מן וכי תורג'מן וגמליאל הם שהעלו את דרישותיו של תורג'מן לתשלום כסף עבור הוצאות שנגרמו לו עקב תמיכתו בסדן במערכת הבחירות. בלדב הסכים, בתום לב ולאחר שנפרשו בפניו הנזקים שנגרמו לתורג'מן, להעביר את הדרישה לסדן. בפועל, הוא לא עשה דבר בעניין.

מעדותו של יהושע עולה כי הוא אינו מתכחש לכך שהבטיח לתורג'מן כסף, אלא שדובר, לטענתו, בערבות לקיום התחייבויותיו של סדן וכן בתשלום בעבור הוצאות שנגרמו לתורג'מן בבחירות.

· הכחשת נושא הכסף במשטרה
במהלך המשפט ובסיכומיהם, הודו הנאשמים, כאמור, כי דובר עם תורג'מן על כסף. בעדותם נתנו הנאשמים הסברים שונים לדיבורים עם תורג'מן בעניין זה, כמפורט לעיל. לעומת זאת, כפי שיפורט להלן, בחקירותיהם במשטרה, וּלפחות בתחילת חקירותיהם, בחרו כל הנאשמים להכחיש את העובדה כי דובר עם תורג'מן על כסף.

סדן בחקירתו במשטרה (ת/2) נשאל האם שלא בנוכחותו הובטח לתורג'מן דבר מה והשיב בשלילה. עוד נשאל סדן האם מי מטעמו הבטיח טובות הנאה לתורג'מן לצורך צירופו לקואליציה והשיב "לא יודע, לא בידיעתי... אני למימון לא הצעתי אף פעם. מעולם לא דיברתי איתו על כסף, מעולם לא שוחחתי איתו על כסף. (ת/2 גיליון 8 ש' 220-226 וכן: ת/2 גיליון 10 ש' 262). בהמשך נאמר לסדן כי מחומר החקירה עולה, שבהזדמנויות שונות הציע יהושע לתורג'מן סכומי כסף ותפקידים שונים תמורת מעברו לקואליציה כסיעת יחיד והשיב "...סכומי כסף מעולם לא דובר ומעולם הנושא לא נדון. הכוונה לא נדון אצלי, בנוכחותי או בפניי" (ת/2 גיליון 10 ש' 267-268).
מן האמור לעיל עולה, כי בתחילה הכחיש סדן כי דובר במתן כספים לצורך חבירתו של תורג'מן לקואליציה. אלא, שבהמשך חקירתו ולאחר שהושמעה לו ההאזנה המתעדת מפגש בינו לבין  תורג'מן ויהושע מיום 7/3/04, אישר כי גמליאל אמר לו שתורג'מן דורש 100,000 ₪ , אך הוא הסביר לגמליאל כי לא ניתן לגייס סכומי כסף בסדר גודל שכזה (ת/4 גיליון 8 ש' 225-230).

גמליאל בחקירתו במשטרה מיום 28/3/04, נשאל האם תורג'מן העלה דרישה כספית כלשהי באוזני סדן או באוזני מישהו אחר, בנוסף לדרישות האמורות בטיוטת ההסכם עמו והשיב "לא מוחלט, הוא לא דרש כסף בכלל" (ת/21 גיליון 6 ש' 161-164). גמליאל נשאל על כך שוב והשיב "בשום אופן לא, אני סגן ראש העיר ולא מקבל אגורה, אפילו לא החזר הוצאות דלק. אני לא הייתי מדבר איתו על זה אם היה מעלה דרישה של כסף. אני אומר לך בוודאות מוחלטת שהוא לא דרש שום כסף, אפילו לא אגורה. לא דובר על זה בכלל. לשאלתך, ב- 100%" (ת/21 גיליון 5 ש' 165-169 וכן גיליון 7 ש' 170-171). 

בשאר חקירותיו, במהלכן נשאל על הנושא הכספי (ת/22-ת/24, ת/27-ת/28) שמר גמליאל על זכות השתיקה. יצויין, כי בעדותו בפני נתן גמליאל הסברים הן להכחשותיו הנ"ל והן לשתיקתו בהמשך. כפי שיוסבר בהמשך הדברים, לא נתתי אמון בנימוקיו אלו.

בלדב בחקירתו במשטרה ת/15 נשאל "מה אתה יודע לגבי הכסף שהיה 'צריך' להחליף ידיים בין ישראל סדן לבין מימון תורג'מן..." והשיב "לא ידוע לי דבר" (ת/15 גיליון  7 ש' 1-5). בהמשך נאמר לבלדב כי נראה שאמר לגמליאל להביא את הכסף ישירות, וזאת עקב התנגדותו של תורג'מן לקבל כסף ממישהו שאינו מכיר ואינו ערב לכסף ובלדב השיב "לא אמרתי דבר כזה" (ת/15 גיליון  7 ש' 6-9). 

בהמשך חקירתו נאמר לבלדב כי "אתה גם אמרת לאריה גמליאל שידאג להביא בעצמו את הכסף למימון תורג'מן ושלא יחכו עד הערב עם החתימה על ההסכם, אתה גם הדרכת את מימון שידריך את אחיו שכאילו גם הם לחצו עליו להצטרף לקואליציה וזאת כדי שלא יבואו אליו בטענות..." בלדב השיב "לא נכון. אתם מוציאים פה את הדברים מההקשר שלהם" (ת/15 גיליון  7 ש' 16-20).

כשהושמעו לבלדב קטעים מקלטת המתעדת פגישה שהתקיימה ביום 4/3/04 (ת/1ד) בביתו של תורג'מן, בנוכחותו ובנוכחות תורג'מן ויהושע. הוא נשאל מי הדוברים ומה נאמר בקלטת והשיב: "תגידי שזה לא ניסיון להפליל... הקלטת לא ברורה לחלוטין, אבל אני אתייחס רק בסוף כל ההשמעה..." (ת/15 גיליון 13 ש' 6-8). עוד נשאל בלדב, האם תורג'מן ביקש כסף במהלך שיחה זו (כפי שלכאורה עולה מעמ' 48 לתמליל) והשיב "מימון העלה דברים, בקשות לעזרה לעסקים של בניו. לא ביקש ממני כסף" (ת/15 גיליון 14 ש' 24-26). 
גם יהושע גרס בתחילת חקירתו במשטרה, כי כלל לא דובר על כסף עם תורג'מן.

1. כך, משנשאל האם היו הבטחות נוספות מלבד ההעסקה בכיבוי אש ונושא הרהיטים, השיב "לא היו דברים אחרים עד כמה שאני זוכר..." (ת/31 גיליון 10 ש' 260). 
2. בחקירתו ת/32 הוצג ליהושע קטע נוסף מהקלטת הנ"ל ונאמר לו כי בקטע זה הוא נראה לוקח דף נייר, מקפלו לשניים "אתה סמנת תנועה של הכנת 'משהו' לתוך הנייר המקופל כמעטפה..." (ת/32 גיליון 4 ש' 147-150). כן נאמר לו כי נראה שעשה מה שעשה כדי להדגים לתורג'מן באיזה אופן הוא יקבל את כסף. יהושע השיב כי "אני לא יודע לתת תשובה" (ת/32 גיליון 4 ש' 153-156). בהמשך נאמר ליהושע כי מחומר החקירה עולה, כי בפגישה זו ניסה לשכנע את תורג'מן להצטרף לקואליציה וציין באוזניו את ההטבות שיוכל לקבל אם יבצע מהלך זה (ת/32 גיליון 4 ש' 160-162), יהושע השיב כי למיטב זכרונו, שני הנושאים היחידים שדיבר עליהם עם תורג'מן הם נושא כיבוי האש ונושא הרהיטים (ת/32 גיליון 5 ש' 163-167).
3. בשלב מסוים בחקירתו, הודה יהושע כי דובר עם תורג'מן על כסף. כך, משנאמר לו כי מחומר החקירה עולה כי במסגרת ניסיונות השכנוע הובטח לתורג'מן גם סכום כסף. יהושע הגיב כי "מיימון, גם באחת מהפגישות, אמר לי שאני אבדוק לו אפשרות לקבל כסף. אני לא זוכר את הסכומים שדובר. אמרתי לו שאני לא מוסמך לתת תשובות לבקשה שלו. זהו" (ת/32 גיליון 5 ש' 172-177). יהושע נשאל מה הבטיח לתורג'מן בעניין "הכסף המזומן" והשיב "אני לא זוכר" (ת/32 גיליון 5 ש' 179). 

4. בהמשך חקירתו, הושמעה ליהושע שיחה נוספת (ת/1ג) ונאמר לו כי שם נשמע תורג'מן אומר כי "אני אמרתי לו:... תשמע, יואל לערב אותו... אמרת הצ'ק מאתיים אלף? אמרתי לו: שלוש מאות אלף..." ונשאל, למה התכוון תורג'מן (ת/32 גיליון 7 ש' 284-287, עמ' 4  לתמליל). יהושע השיב "אני לא יודע" וכי הוא מזהה את תורג'מן אך אינו זוכר למה התכוון בדבריו אלו (ת/32 גיליון 7 ש' 289-291).  

5. בהמשך נאמר ליהושע כי מחומר החקירה עולה כי הוא שוחח עם תורג'מן בהזדמנויות שונות והבטיח לדאוג לכך שהוא יקבל כסף מזומן בתמורה להצטרפותו לקואליציה. יהושע השיב כי "אני לא דיברתי עם מיימון על כסף" עוד טען, כי הוא בטוח בתשובתו (ת/32 גיליון 8 ש' 309-314).
6. בחקירה ת/35 נתן יהושע לראשונה הסבר לדיבורים בנוגע לכסף. כך, משהוצגה בפניו קלטת הוידיאו שתיעדה מפגש מיום 4/3 (ת/1ד) ונאמר לו כי בשיחה הוא נשמע נותן עצות לתורג'מן להגיד דברים מסוימים על מנת שהוא יקבל "עזרה", הגיב כי "מימון דיבר איתי קודם לכן על נזקים שנגרמו לו בבחירות כמו השבתה של האוטו, כמו הוצאות כסף לפעילים, ואמר לי לבדוק איך אפשר לעזור לו בהוצאות האלה. ואמרתי לו אני לא יודע אנחנו נבדוק" (ת/35 גיליון 2 ש' 46-48).
למשמעות הכחשת נושא הכסף שהובטח לתורג'מן אדרש גם בהמשכו של פרק זה, אך אציין כבר עתה, כי ההכחשה מעידה לא רק על אי מהימנות הנאשמים, אלא גם על תחושותיהם כי בעסקה לא כשירה עסקינן.

· האם היתה כוונה לממש ההבטחה בעניין הכסף (גרסת סדן וגמליאל) ומה הבינו הנאשמים לגבי רצונו של תורג'מן בהקשר זה

גרסתם של סדן וגמליאל, בקליפת אגוז, היא, כאמור, כי חרף הבטחותיהם לתשלום כספי לתורג'מן תמורת הצטרפותו לקואליציה, לא התכוונו באמת לממש התחייבות זו. יתר על כן, גם תורג'מן עצמו לא התכוון כלל לקבל את טובת ההנאה הכספית, או שהוא לא האמין כי יקבלה. 

1. גרסתו של סדן

1. סדן בעדותו בביהמ"ש, נשאל האם היה בכוונתו לתת לתורג'מן תשלום כספי והשיב כי "... לאף אחד לא היתה כוונה לתת לו ולו שקל והכל היו תרגילים בשביל לגרום לו לבוא אלינו כי חשבנו באמת [ש]רצונו אמיתי וכן... נטינו לחשוב שבאמת רצונו לחבור אלינו אבל לא היתה לנו כוונה לתת לו אפילו שקל אחד. כל השיחות היו סחור סחור ליצור את האוירה. לאף אחד שהיה איתי ולי לא היתה כוונה לתת לו כסף בשום שלב" (עמ' 389, ש' 6-11).
2. בהמשך נשאל סדן לגבי דבריו בהקלטות (ת/1ה ו- ת/1ז), שם נשמע אומר, משעלה נושא הכסף, בין היתר, כי "אני רוצה לא לדעת ולא לשמוע" והשיב "העסק הזה כל כך הגעיל אותי. זה היה כמסתמה בעיני, לא יכולתי לשאת את הדיבורים על זה. כל פעם שהם דיברו איתי זה החליא אותי. רציתי לשים מגיני אוזן ולא לשמוע את השטויות האלו. הבנתי שמבחינת מימון זה מהות הכל, כי האיש תאב כסף... השחקנים האחרים 'שיחקו אותה', לא היתה להם שום כוונה ושום מחשבה לממש משהו, אבל היות והאיש דרש הבינו שמוכרחים שהפיתיון יהיה קיים כדי שהוא יצטרף אליהם. לכולם היו חשוב שהקואליציה תשרוד. כולם היו דבקים בתכנית הכלכלית שהבאתי... ולכן נרתמו להביא את מימון גם אחרים שהיה להם אכפת, שראו צורך שהעסק ימשיך להתקיים... אבל אף אחד מהם לא היתה לו לממש את ענין הכסף, שום כוונה..." (עמ' 390, ש' 18-28 וראו גם: עמ' 407, ש' 25-28).
3. גם בחקירתו הנגדית (עי ב"כ של בלדב) נשאל סדן על הפגישה הנ"ל (ת/1ה) בביתו של תורג'מן ועל נושא הכסף שעלה שם והשיב "הדיבורים שם היו דיבורי סרק, גם בראשונה וגם בשניה – בשתי הפגישות... הבנו שאפילו הקליינט לא בדיוק מאמין למה שאומרים ובודאי אנחנו לא..."(עמ' 418, ש' 8-11). 
עוד ציין סדן, כי "אני זוכר שבלדב ואריה, בעיקר שניהם, גם אריה, השתמשו בביטוי 'שחק אותה', 'תן לו את ההרגשה שתצליח לגייס את הכסף'. גם הם הבינו שאי אפשר לעשות את זה כי אסור ודבר שני, שגם טכנית לגייס כסף ולתת לו כסף זה בלתי אפשרי" (עמ' 488, ש' 1-4). 

4. יחד עם זאת, העיד סדן כי: "...אני באיזשהו שלב נשבר לי וראיתי שהאיש דבק בענין הזה, אמרתי עם עצמי בטמטום משהו, בוא ניתן לו ונגמור עם זה... הכוונה כשדיברנו איתו לא היתה. אחרי שדיברנו איתנו [כך במקור- א.ש] התחלתי לחשוב על כל מיני אפשרויות, אבל בפועל לא מימשנו את זה" (עמ' 390, ש' 28-30, עמ' 391, ש' 1-3).

5. עוד בעדותו נשאל סדן, מדוע אמר בחקירתו, כי ניסה לגייס תרומה כדי לשלם לתורג'מן והשיב כי "אני מדבר על שתי הפגישות הראשונות ומה שהיה אחריהן. לאורך כל הדרך ראיתי שהאיש כל הזמן מדבר על כסף, אמרתי ריבונו של עולם, אולי באמת ניתן לו כסף, אני אתן לו, אני מדבר על עצמי ולא על אף אחד אחר, ונרד מהספור" (עמ' 389, ש' 15-17). עוד העיד, כי בשל הלחץ הרב והביזוי שחש במהלך חקירותיו אמר דברים שלא ארעו באמת "... אבל אני חוזר ואומר, שהלחץ הזה של מימון על כסף באיזשהו שלב הטריף את דעתי ואמרתי 'ניתן לו ונגמור את הספור ונייצב את הקואליציה'. אמרתי את זה עם עצמי לעצמי ללא שיתוף אף אחד... לא יכולתי לראות את המצב הרעוע הזה שאנו נקום בבוקר ואין לנו קואליציה" (עמ' 389, ש' 30, עמ' 390, ש' 1-4). 

6. בהמשך חקירתו הראשית בביהמ"ש, נשאל סדן, באיזה שלב חשב שיתכן שישלם לתורג'מן ומה חשב בהקשר לכך והשיב "... זה היה מאד סמוך למועד כשראיתי שהאיש לוחץ, לוחץ בכיוון..." (עמ' 391, ש' 6-7) כן הסביר סדן כי בנו התחתן בתחילת דצמבר והוא (סדן) מימן את חתונתו, תוך סיכום שהמתנות הכספיות מהחתונה יועברו אליו ולפיכך "אמרתי שאתן לו את הכסף של החתונה, שיהיה כבר בפנים, הייתי באטרף נוראי. האמת היא, שאמרתי שהוא יבוא אני אנסה למשוך אותו. לא היתה לי את היכולת להביא את הכסף באותו יום גורלי 28 לחודש, מסיבה מאד פשוטה: משום שלכאורה הכסף היה אצל הבן אבל בעצם כבר לא היה אצלו, כי הכסף הוצא..." (עמ' 391, ש' 16-20).

7. בהמשך גרס סדן כי חשב על האפשרות שלאחר שתורג'מן יחתום על הסכם ההצטרפות לקואליציה, לא תהא לתורג'מן דרך חזרה, אף אם ההבטחות שניתנו לו לא ימומשו (עמ' 392, ש' 7-13).
8. משנשאל סדן בחקירתו הנגדית, הכיצד זה, לטענתו, ביקשו ממנו בלדב וגמליאל "לשחק אותה", בעוד שבחקירתו במשטרה העיד כי "זכור לי שבלדב בהזדמנויות שונות אמר שהוא יסייע בגיוס המשאבים" (ת/4 גיליון 10 ש' 263-264). סדן השיב כי בלדב התכוון באמירותיו לכיסוי הוצאות שנגרמו לתורג'מן במהלך הבחירות, באמצעות עמותה שתסייע לתורג'מן (עמ' 488, ש' 21-24). 

גרסתו הכבושה של סדן בדבר כוונתו וידיעתו בדבר כוונת אחרים, שלא לשלם לתורג'מן כסף, אינה אמינה. עיון בהודעות סדן בביהמ"ש ובמשטרה, מעלה כי סדן אף נקט צעדים מעשיים בעניין התשלום. 

בחקירתו במשטרה (ת/4), מנה סדן 3 מקורות אפשריים להבאת הכסף שהובטח לתורג'מן. האחד, גיוס תרומות. בהקשר זה ציין, כי בלדב הבטיח לסייע בכך (ת/4 גיליון 10 ש' 263-272). השני, כספים מחבר. השלישי, כספים מחתונת בנו.

בעדותו ובסיכומיו גרס סדן, כי כל ההסברים הנ"ל שנתן למקור הכסף בחקירתו במשטרה, אינם מעשיים ואינם רציניים, הם אף אינם מתיישבים זה עם זה וברור כי הוא לא באמת החליט ליתן לתורג'מן כסף. המדובר היה במעין "מחשבת ייאוש", שאם לא תהיה ברירה, ייאלץ ליתן הכסף. 

אלא, שמחקירתו של סדן במשטרה, עולה תמונה שונה לחלוטין, כמפורט להלן:

1. בחקירתו במשטרה ת/4 הושמעה לסדן הקלטת ת/1י מיום 28/3/04, במהלכה הוא (סדן) התקשר לגמליאל, בעת שגמליאל ובלדב היו אצל תורג'מן. עיקריה של השיחה, כפי שעולים מהקלטת, הנם:

"...

בלדב – עזוב, אל תדבר איתו בטלפון, תבוא, תסגור את זה איתו, מתי אתה מקבל את הזה?...

...

גמליאל- אל תעביר לו, אל תעביר לו

...

גמליאל- תשאיר את זה, אני אבוא אקח את זה" (עמ' 34 ל-ת/1י).

סדן הגיב בהקשר לכך במשטרה כי "משום שסוכם היה שהוא יעביר לו את הכסף במועד מאוחר יותר, ומשום שלא הצלחנו לגייס כסף, ומשום שהובטח לי על ידי חבר שהוא ינסה לגייס סכום בהיקף של 50,000 ₪, ודבר לא עלה, אמרתי לאריה שאני בשלב ראשון אתן כסף משל עצמי, כסף שקיבל בני לחתונה והיה צריך לעבור אליי, משום שאני מימנתי את החתונה, זה הסכום שנותר במזומן, הוא 30,000 ₪, נמצא אצל בני עד לרגע זה" (ת/4 גיליון 19 ש' 548-553). 

משנשאל סדן במשטרה למה התכוון גמליאל כשאמר בשיחה הנ"ל "להעביר", השיב סדן "הכוונה של גמליאל להעביר את הכסף לאדם שלישי שלא אני ולא גמליאל יודעים מי הוא, ושהוא יעביר את הכסף למימון, כדי שלא אני ולא גמליאל נהיה קשורים בו, וזאת באמצעות חבר שיעץ לי לעשות את זה כדי לא להסתבך. מקור הכסף היה צריך להיות באמצעות חבר שהבטיח לגייס לי את הכסף הזה ומשום שזה לא עלה בידיו, והיה לחץ מצד בלדב ואריה לגמור את ההצטרפות של מימון, אמרתי לעצמי שבמקרה זה יש לי 30,000 שקל פרטיים מחתונת בני ואת זה אני אתן בינתיים" (ת/4 גיליון 19 ש' 557-562). סדן סרב לחשוף את פרטיו של אותו חבר.

בהקשר זה יש לציין את המזכר שערך סנ"צ אקרמן (ת/6) שם תיעד את דבריו של סדן אליו בתום חקירתו הנ"ל, בין היתר, אמר לו סדן "'שחסכנו' לו 30,000 ₪, שכן אם היינו ממתינים עם המעצר אצל תורג'מן היינו תופסים גם את הכסף שבעצם זה היה כספו הפרטי שהיה עובר דרך אדם שלישי".

2. בחקירתו הנגדית ע"י ב"כ המאשימה, הסביר סדן כי משדיבר במשטרה על גיוס 50,000 ₪, התבלבל, שכן סכום זה היה מיועד לקבוצת הנכים שהיתה אמורה להשתתף בתחרות ספורט בחו"ל. בשל הלחץ בו היה נתון בחקירתו, העיד כפי שהעיד (עמ' 435, ש' 7-19).

טענתו הכבושה של סדן היא, כי הוא, גמליאל וכנראה גם יהושע, הבינו שאפילו תורג'מן לא בדיוק מאמין להבטחה הכספית שקיבל, אין לה על מה להתבסס. תורג'מן ניהל עמם משא ומתן קשוח ודרש לפחות תחילתו של תשלום במזומן לפני חתימתו על ההסכם. סדן נקט לפחות בתחילתם של צעדי תשלום, כמפורט לעיל. הכיצד זה האמין כי תורג'מן אינו מאמין להבטחתם?! אינני מאמין לסדן שכך הבין. 

גרסתו הכבושה של סדן, כי הוא וחבריו רק העמידו פנים בדבר כוונתם לשלם לתורג'מן, אינה אמינה לחלוטין.  היא אינה מתיישבת עם גרסתו של סדן במשטרה ועם הצעדים המעשיים שנקט, כאמור, לשם גיוס הכסף. בנוסף, היא גם אינה מתיישבת עם דבריו לסנ"צ אקרמן (שתועדו ב-ת/6) כי המשטרה חסכה לו 30,000 ₪, אותם היה אמור לשלם לתורג'מן ביום מעצרו.

הסברו התמוה של סדן, כי אותו גיוס כספים מחבר, עליו דיבר במשטרה, היה מיועד לעניין אחר ולגיטימי (שליחת קבוצת הנכים לחו"ל), אינו אמין בעיני. לא נראה סביר, כי עד כדי כך התבלבל סדן בעובדות כה מהותיות לחובתו ואף ידע לספר במשטרה כי הכסף היה אמור להיות מועבר דרך אדם שלישי אלמוני, שאין לו קשר לסדן ולגמליאל, כדי שהשניים לא יסתבכו. כמוסבר בפתחה של הכרעת הדין, אני מעדיף את גרסת סדן במשטרה על פני גרסתו בפניי. 

2. גרסתו של גמליאל

גמליאל העיד בביהמ"ש, כי למחרת פגישתו עם תורג'מן עדכן את סדן ואמר לו "... תן לי, אני אעבוד עליו ואני אביא אותו. הוא אין לו כוונה לקבל אגורה וגם לנו אין כוונה לשלם לו אגורה. תן לי לעבוד עליו ונצ'חצ'ח אותו כמו שאומרים בשפת הפוליטיקאים, להביא אותו לקואליציה..." (עמ' 657, ש' 21-27). 
לשאלתי השיב גמליאל כי האמין שכל כוונתו של תורג'מן היתה "שיחזרו אחריו ויתנו לו את הכבוד..." (עמ' 659, ש' 15). עוד הסביר גמליאל כי "... וידעתי שגם הוא עובד עלי. ידעתי שהוא מצ'חצ'ח אותי ולא מתכוון באמת לקבל את הכסף. כי אני מכיר אותו, כסף לא משחק אצלו תפקיד" (עמ' 659, ש' 21-24). 
עוד נשאל גמליאל, בהקשר לפגישה מיום 28/3/04 (ת/1י, עמ' 33-34) שם נשמע לכאורה כי גמליאל מנהל שיחת טלפון עם סדן בנוגע לכסף והשיב "... מהתחלה ידעתי שהוא לא רוצה את הכסף. הוא רוצה את החיזורים ורוצה את הכבוד. ואז ביימתי שיחה עם סדן. אמרתי תשמע ישראל, תעביר לו ויאללה להתראות וזהו. אבל כשיצאתי מהבית אולי דקה, דקה וחצי לפני שהגיעו אנשי יאח"ה אמרתי לבלדב זהו, יותר אני לא בא לפה לדבר איתו על פוליטיקה כי יש לי הרגשה שאני הולך להסתכסך עם מימון תורג'מן בגלל הפוליטיקה המסריחה הזאת..." (עמ' 662, 9-14). 
גרסתו הכבושה של גמליאל בנקודה זו, בדבר "המשחק" שננקט על ידו ובדבר הבנתו כי גם תורג'מן "משחק אותה", אינה אמינה. ראשית, המדובר בגרסה שלא בא זכרה במשטרה. שנית, הדברים שאמרתי לגבי סדן, יפים אף לעניינו של גמליאל.

כאמור לעיל, גמליאל הכחיש במשטרה כי דיבר עם תורג'מן על דרישותיו הכספיות ובהמשך, משניתנה לו הזדמנות להתייחס לראיות בדבר ההבטחות, שמר על זכות השתיקה. עובדה זו מדברת בעד עצמה ולחובתו של גמליאל. לא זו אף זו. הטענה כי שיחת הטלפון עם סדן היתה מבוימת, מופרכת על פניה. הכיצד זה מבוימת שיחה שרק צד אחד לה (גמליאל) יודע שהיא מבוימת? ואילו הצד השני (סדן) יודע להסביר במשטרה את הגיונם של הדברים שהוחלפו בין השניים. ודוק, סדן הוא זה שטלפן לגמליאל (ת/1י עמ' 33-34). יתר על כן, מ-ת/1י עולה מפורשות, כי גמליאל הבין שתורג'מן לא יחתום על ההסכם עם סדן, מבלי לקבל מקדמה של 30,000-50,000 ₪. גמליאל עצמו קיבל את עמדת תורג'מן בנדון ואמר לבלדב: "אמרתי לו [לתורג'מן- א.ש]: אמרתי לו אל תחתום, תיקח את זה" (עמ' 31 לתמליל). ובהמשך, בעקבות שיחת הטלפון עם סדן, אמר גמליאל לתורג'מן כי הוא יתחיל לקבל הכסף- מיידית: "מתי אתה רוצה? איך אתה רוצה? עכשיו לבוא איתי?" (עמ' 34 לתמליל). 

טענתו של גמליאל, כאילו גם תורג'מן לא התכוון לקבל הכסף, תמוהה ומופרכת מאותם טעמים שציינתי לעיל. די לעיין שוב ב-ת/1י כדי להיווכח עד כמה ניסה גמליאל לשכנע את תורג'מן ברצינות כוונותיו של סדן לעמוד בהתחייבותו הכספית וכדי להבין, עד כמה חש גמליאל את רצונו של תורג'מן לקבל את "כספו". גמליאל (ובלדב) הם אלו שגם קבעו עם תורג'מן את מועד קבלת הכסף (עמ' 34 ל-ת/1י).

אם לא די באמור לעיל, מתוכנו של ת/1י (עמ' 14-15), שיחתם האחרונה של תורג'מן וגמליאל עובר למעצרם, אכן עולה כי תורג'מן היה אמור לקבל התשלום הראשון באותו מועד.

· האמנם סברו הנאשמים כי סכום הכסף שביקש תורג'מן נועד לכיסוי הוצאותיו במערכת הבחירות
סדן הודה בחקירתו במשטרה כי כל דרישותיו של תורג'מן היו בהקשר לחבירתו של תורג'מן לקואליציה וכי מדובר, כאמור, בשוחד לשמו. עוד ציין, כי תורג'מן רצה "להתעשר" בשל הצטרפותו לקואליציה. 

1. כך למשל העיד במשטרה כי "בהזדמנויות שונות כשבלדב ואריה דיברו איתי על הסכומים שדורש מימון אמרתי להם שהם נפלו על הראש והם לא מבינים את המשמעות של גיוס כסף מתורמים... שאלתי אותם בצורה ישירה, אם בא אדם כמו אנגל ואומר שהוא נקלע לצרה באמצעות העמותה שלו או בשל תוצאות הבחירות וכל חובות העמותה נופלות עליו באופן ישיר, יש עוד אפשרות חוקית לבוא ולעזור לו... אבל הסיטואציה של מימון, אמרתי להם, היא שונה בתכלית, הוא מבקש את הכסף לעצמו וזה בפירוש אתנן בגין המהלך של הצטרפות... " (ת/4, גיליון 9 ש' 255-262 וכן גיליון 10 ש' 263-264).
2. בהמשך העיד סדן כי "...זו סיטואציה במילה פשוטה ו'עדינה' מגעילה , משום שברור שמדובר על דבר שאין לו שום מטרה ציבורית והוא לא עומד בשום קריטריון של גיוס כספים והוא אתנן לשם אתנן, כאשר האיש משמש סחטן תעב בצע ומוטב כי סיטואציה זו היתה נמחקת מהעולם ולא הייתי נקלע אליה שלא מרצוני" (ת/4, גיליון 10 ש' 276-279).

3. בהמשך נשאל סדן, האם במידה והסכם שיתוף הפעולה היה נחתם, האם היה מוכן לשלם את סכומי הכסף בהם דובר והשיב "אני לא זוכר שהגענו לדבר, אני נסחפתי לעניין הזה שלא מרצוני, לא באתי לדבר על כסף ולא היתה לי כוונה לדון על מחיר במונחים כספיים של כניסה לקואליציה. אני לא זוכר את הסיטואציה בשלמותה. השכל הישר אומר שלא היינו צריכים להגיע לזה וכבר אמרתי קודם שברגע שהם התחילו לדבר על כסף הדבר שהתבקש זה לקום ולעזוב את המקום, ומשלא עשיתי זאת, זאת אומרת שנתתי גושפנקא בעצם נוכחותי לכלול אפשרות של מתן אתנן בעבור הצטרפות לקואליציה" (ת/4 גיליון 12 ש' 333-339).

4. בחקירתו הנגדית בביהמ"ש, גרס סדן לראשונה כי הדיבורים עם בלדב בנושא הכסף לתורג'מן נגעו לנושא של החזר הוצאות (למשל, עמ' 489, ש' 6-8), גרסה שסותרת, מניה וביה, את גרסתו במשטרה. יחד עם זאת גרס, כי הוא ומפלגתו כלל לא היו חייבים כספים לתורג'מן (עמ' 418, ש' 24-26 וכן עמ' 491 ש' 2-9).

כך, משנתבקש להסביר את פשר הסתירה בין עדותו במשטרה, לפיה אמר לבלדב (ולגמליאל) כי מדובר בשוחד, לבין גרסתו החדשה דלעיל בביהמ"ש השיב "אמרתי את סערת הרגשות שלי אמרתי מצד אחד צריך לעשות את זה ומצד שני אמרתי שאסור לעשות את זה. אני לא זוכר את הסיטואציה ואני גם לא זוכר את העדות במשטרה" (עמ' 491, ש' 23-25).

לשאלתי, הכיצד  עולה גרסתו במשטרה, אודות דרישת האתנן, בקנה אחד עם גרסתו בביהמ"ש בדבר דרישת ההוצאות השיב סדן "אמרתי, לי מאד [קשה] לשחק אותה וקשה לשקר, אני יכול זמן קצר לעשות את זה אבל אני בזמן קצר מאד על קרקע המציאות, אבל אמרתי – איך עושים את זה. אני זוכר שבהזדמנויות כאלו או אחרות, לא זוכר את הסיטואציה, פעם או יותר בלדב אמר 'תן לו עבור הנזקים בחנות'. אני זוכר שזה עלה באיזשהי צורה, לכן ריצד לי בראש שזה יהיה עבור תשלום נזקים שבלדב הגה את הרעיון"( עמ' 492, ש' 1-5). 

בלדב העיד בביהמ"ש, כי הבין שהנושא הכספי בו דובר הוא החזר הוצאות עבור הנזקים שנגרמו לתורג'מן במהלך הבחירות.
1. כך העיד בביהמ"ש, כי ביום 4/3/04 יהושע התקשר אליו, אמר לו שהוא נמצא אצל תורג'מן ושתורג'מן רוצה לראותו (ת/1ד). יהושע הסביר כי אין לו רכב ויהושע השיב כי יבוא לקחתו. בלדב השיב כי "לא ידעתי על מה אני מגיע, לא ידעתי מה המטרה... ואז יואל ומימון ביחד, כל אחד לחוד, אבל גם ביחד מתחילים להעלות נושאים. ואני מוזמן לפגישה ליישור הדורים, אני צריך לעשות את כל הרצון הטוב כדי שניישר הדורים עם הבן אדם... ואז הוא אומר תשמע, יואל מתחיל ומימון ממשיך, נושא של החזר הוצאות" (עמ' 538, ש' 6-17). 
עוד העיד בלדב, כי תורג'מן החל לספר על הנזק שנגרם לחנות הרהיטים של בנו (בשל כך שפעילי סדן הציבו במקום שלטי ענק מטעמם. פעיליו של חיים אביטן נפגעו וגרמו נזק גדול לחנות) "ואז הוא אומר לי תשמע, נגרם לי נזק. שמאי העריך, יש דו"ח שמאי 27 אלף שקל..." (עמ' 539, ש' 4-5).
יצוין, כי מחילופי הדברים בהקלטת הסתר (ת/1ד, עמ' 48-49) בין תורג'מן לבלדב, עולים הדברים הבאים:

"תורג'מן- חכה לא אמר לי שלוש מאות ארבע מאות שלוש מאות,... ארבע מאות שלוש מאות... יסדרו לך. אמר, אמרתי בסדר, אמרתי לישראל לא דובים ולא יער...

...

בלדב- עזוב אני אגיד לך דוגרי דוגרי הסכומים האלה לא מסתובבים בשוק

...

בלדב- אני מוכן ללכת לישראל, להגיד לו שמע בן אדם צריך כיסוי הוצאות לנזק שנגרם לו...

תורג'מן- אבל יא נקניק, עד עכשיו לא דיברת איתו אמרת דיברת איתו, הכל תחת... פתאום עכשיו אתה בא..." 

בחילופי הדברים דלעיל, ניתן לראות רמז לכך שבלדב הוא המציע לתורג'מן להמיר דרישתו הכספית הכללית, בדרישת הוצאות עבור נזקים.

2. כאמור, בחקירתו הנגדית של סדן (עמ' 489-492) מנסה האחרון לסייע לבלדב בטענתו שדובר עם תורג'מן בהחזר הוצאות שנגרמו לו (לתורג'מן). גרסתו של סדן בנקודה זו היא כבושה. הוא העיד עליה לראשונה בחקירתו הנגדית. יתר על כן, אין היא מתיישבת עם גרסתו המפורשת של סדן במשטרה (כמצוטט לעיל). ככל הנראה, לא עמד סדן על גרסתו החדשה וכאמור לעיל, במענה לשאלתי, סייג את תשובותו.

דבריו של סדן במשטרה אינם משתמעים לשתי פנים. לא דובר עם תורג'מן ובלדב על כיסוי הוצאות, אלא על מתן אתנן לתורג'מן עצמו. אני מעדיף גרסה חד משמעית זו של סדן במשטרה, על פני גרסתו הכבושה של סדן, בחקירתו הנגדית בביהמ"ש. גרסתו של סדן בדבר כיסוי הוצאות, אינה מתיישבת עם גרסת סדן כי הוא ומפלגתו כלל לא היו חייבים כסף לתורג'מן (עמ' 418, ש' 24-26 וכן עמ' 491, ש' 1-9). תשובה זו של סדן נאמרה לאחר שב"כ של בלדב הציג בפניו כי "תורג'מן לפחות בהתחלה הוא מנסה לקשור את הכסף למה שאתה חייב לו". תשובתו של סדן לשאלה זו היתה נחרצת, כי אין לו ולמפלגתו כל חוב כלפי תורג'מן "לא היה ולא נברא" (עמ' 418, ש' 26).

יצוין, כי לשאלתי, לא הכחיש סדן כי הבהיר לבלדב ולאחרים כי מדובר בשוחד ושאסור לעשות זאת- "אמרתי את סערת הרגשות שלי אמרתי מצד אחד צריך לעשות את זה ומצד שני אמרתי שאסור לעשות את זה. אני לא זוכר את הסיטואציה ואני גם לא זוכר את העדות במשטרה" (עמ' 491, ש' 12-14). סדן אף מאשר כי הדברים שצוטטו מפיו מ-ת/4 שלעיל, בדבר תוכן שיחותיו עם בלדב וגמליאל, בנושא האתנן אכן " ... דוסקסו בצורה אקראית לפה ולשם" (עמ' 488, ש' 1).  משנשאל שוב לפשר הסתירה בין העובדה שראה בדרישותיו של תורג'מן בקשת שוחד לעצמו לבין הטענה החדשה כי בלדב ותורג'מן דברו על כיסוי הוצאות, השיב סדן "אני לא יכול לדבר בשם בלדב. את מה שאמרתי במשטרה, אני יכול לייחס לזה למה שאמרתי כרגע, אין לי מה להוסיף מעבר למה שאמרתי כרגע" (עמ' 489, ש' 11-12).

נראה אפוא, שלפי גרסת סדן במשטרה, המועדפת על ידי על פני עדותו בפני, לא דובר כלל על כיסוי הוצאות, אלא על אתנן. אף אם דובר על כיסוי הוצאות, ככל הנראה, היה זה לאחר שבלדב "הגה את הרעיון" שכאילו מדובר בהחזר הוצאות. אמירת סדן, בעדותו, שבלדב הגה את רעיון תשלום הנזקים, מקבלת חיזוק מתוכנם של חילופי הדברים בין תורג'מן לבלדב המצוטטים לעיל (ת/1ד עמ' 48-49).

3. נראה, כי גרסת בלדב אודות כיסוי ההוצאות, מעוררת תמיהה, שכן חרף הנזק בסך 27,000 ₪ כגרסתו, דרש תורג'מן סכום גבוה בהרבה מסכום הנזק. ואכן, בחקירתו הנגדית בביהמ"ש (ע"י ב"כ המאשימה) נשאל בלדב, בהקשר לגרסתו לפיה כל העת האמין כי מדובר בהחזר הוצאות ולא בהטבות כספיות, כיצד הדבר מתיישב עם הסכומים הגבוהים עליהם דובר בהאזנות הסתר, שאינם מתיישבים עם החזר הוצאות. בלדב השיב "אם היית במטה בחירות ורואה איך הפעילים או מנהלי המטות מנצלים את שעת הכושר של בחירות, איך הם מנסים לסחוט הוצאות, היית מבין מה המשמעות" (עמ' 630, ש' 29-30). 
בחקירתו הנגדית בביהמ"ש פרט בלדב למה התכוון בדברו על "הוצאות": "אני אגדיר את זה אחרת. מימון דורש, בצדק מבחינתו, דרישה לגיטימית להחזר אותם נזקים שהובטחו לו ע"י מטה סדן חודשיים לפני הבחירות בלי קשר לשום קואליציה. אתם לא תדברו איתי עד שאת זה לא תסגרו איתי" (עמ' 632, ש' 1-3).

למקרא גרסתו הנ"ל של בלדב עולה כי מלכתחילה העיד כי סבר לתומו שתורג'מן דורש כסף עבור הנזקים שנגרמו לו. משהופנה, כאמור, לחוסר ההיגיון שבגרסתו, שכן סכום נזקיו של תורג'מן (שהוערכו ע"י שמאי) הגיעו ל- 27,000 ₪ ואילו תורג'מן דרש 300,000 ₪ - 400,000 ₪, הסביר לפתע כי "בשעת הכושר" הפעילים במטה המפלגה "מנסים לסחוט הוצאות". בלדב משנה אפוא את גרסתו ומעביר את מרכז הכובד של "ההוצאות"- מהוצאות עבור נזקים (לחנות) להוצאות עבור תשלום לפעילים.

גרסתו של בלדב אודות הבנתו כי התשלום לתורג'מן נועד לכיסוי הוצאותיו, הנה גרסה כבושה, שלא בא זכרה בהודעות שנגבו ממנו במשטרה. במשטרה הכחיש כל ידיעה בדבר כסף שאמור היה להיות מועבר מסדן לתורג'מן (ת/15, גיליון 7, ש' 1-5).

משהושמעו לו במשטרה ההאזנות מהן עולה כי אכן דובר על סכום כסף שישולם לתורג'מן וכי הוא עצמו מעורב בהבטחה זו, הגיב באמירה כי לא היתה לו כל כוונה להיות מעורב בנדון וכי ניסו להפלילו. אין הוא מעלה כלל את הסבר תשלום עבור הנזקים או ההוצאות (ת/15, גיליון 8, ש' 14-18, גיליון 11, ש' 20-23). משהושמעו לו במשטרה קטעים מקלטת המתעדת פגישה בביתו של תורג'מן, בהשתתפותו ובהשתתפות יהושע (ת/1ד) ומשנשאל האם תורג'מן ביקש כסף, הגיב "מימון העלה דברים, בקשות לעזרה לעסקים של בניו. לא ביקש ממני כסף" (ת/15 גיליון 14 ש' 24-26). 
נראה אפוא, כי גרסתו של בלדב, באשר לדרישת תורג'מן לפיצוי עבור נזקיו, הנה כבושה. שכן ניתנו לו  מספר הזדמנויות במשטרה להסביר את פשר התשלום. ניסיונו של בלדב להסביר את גרסתו הכבושה ביחס המשטרה אליו (עמ' 640, ש' 22-26), אינו אמין. 
גרסת בלדב אודות דרישת "הוצאות", שנראתה לו לגיטימית, אינה עולה בקנה אחד גם עם שיחת הטלפון שניהל עם יהושע (ת/1ו) לאחר פגישתו של יהושע עם תורג'מן ביום 7/3/04. באותה שיחה, מעדכן יהושע את בלדב בכך שתורג'מן החל לדרוש סכומים גבוהים יותר. מקריאת התמליל עולה כי אכן בתחילה לא הבין בלדב את כוונתו של יהושע והוא נשמע אומר "לא הבנתי, אז מי לא היה בסדר פה? מימון עכשיו שדורש?" (עמ' 1 לתמליל) אך בהמשך הדברים מתבהרים ובלדב מבין את כוונתו של יהושע ואף אומר ליהושע "אני מקווה שהוא לא משחק משחק של סמי..." וכי הוא (בלדב) "מפחד מהקטע הזה" (עמ' 2 לתמליל). 
נראה כי בלדב, בחושיו הבריאים, חשד כי תורג'מן מופעל ע"י יריבו הפוליטי ראש תנועת ש"ס (סמי לוי) וחשש מהפלתם בפח. שהרי, אם לדעתו מדובר בהחזר הוצאות לגיטימי, אזי מדוע זה יפחד?!

הסברו של בלדב לדבריו דלעיל: "...וזה נכון ועובדה שסדן ניהל מגעים עם אברהם לוי כשליחו של סמי לוי בתחילת פברואר.... אני מפחד שדרך מימון הוא מנסה עוד פעם לחדור לקואליציה..." (עמ' 544, ש' 9-11) – אינו אלא הסבר קלוש ובלתי מהימן.  אם אמנם סמי לוי מנסה להצטרף לקואליציה, כיצד מתיישב הדבר עם העלאת המחיר של תורג'מן (חבר סיעתו של סמי לוי) ודרישתו לתשלום אישי עבורו ועבור ילדיו. 

הוכחה לכך שבלדב אכן הבין, במהלך שיחתו המוקלטת עם יהושע, כי אפשר שטומנים להם פח בגין מהלכיהם הפליליים, עולה מפורשות, בשלב מאוחר יותר, כאשר בלדב נחקר במשטרה. כך, בהקשר לדברים שנשמעו בקלטת (ת/1י מיום 28/3/04, מפגש בו נכחו תורג'מן, גמליאל, יהושע ובלדב, במהלכו נשמע בלדב אומר לגמליאל, בין היתר "אתה מה שהבטחת למימון... תעמוד בזה..." עמ' 6), הגיב בלדב למעורבותו הניכרת בפגישה זו כי "... בראשית השיחה אני מתעלם, אפילו לא הוזכר כסף ואני מתעלם, משחק עצמי מטומטם ויש פה ביחד, ביחד עם המשטרה שהדריכה אותו את מימון או סמי לוי או... שרצו להפיל אותי בכוח. ואני אוכיח את חפותי ונגררתי פה..." (ת/15 גיליון 11 ש' 11-18). בלדב משיב בהמשך כי אין לו יותר מה לספר (ת/15 גיליון 11 ש' 20-23). 

מהמקובץ לעיל עולה, כי בלדב ידע גם ידע שתורג'מן מבקש טובת הנאה כספית תמורת כניסתו לקואליציה. את שהבין סדן, קרי, שהמדובר באתנן, הבין גם בלדב. מה עוד, שהדברים נאמרו לו מפורשות ע"י סדן. הוא גם ידע שאין כל יחס מידתי בין נזקיו של תורג'מן במערכת הבחירות לבין הסכומים שדרש כתנאי לכניסתו לקואליציה. בלדב מנסה "לגשר" על פער זה בגרסה חדשה של הוצאות עבור תשלום לפעילים. גרסתו אודות כיסוי נזקים אינה אלא גרסה כבושה, שלא היתה סיבה שלא להעלותה ספונטנית בחקירת המשטרה, אלא אם כן היא גרסה המצוצה מן האצבע. לא בכדי החל בלדב לפחד ממהלכיו של תורג'מן. חוכמתו גרמה לו להבין שמדובר במהלך בלתי חוקי, ושאולי טומנים להם פח. לא בכדי ניסה בלדב להסתיר מהמשטרה את ידיעתו על הכסף שהיה צריך לעבור מסדן לתורג'מן (ראו ת/15 גיליון 7 ש' 1-5). 
יהושע גרס בעדותו, כי נושא תשלום הכסף, נדון בינו לבין תורג'מן, בהקשר לערבות מצידו להתחייבויות המוניציפאליות של סדן כלפי תורג'מן וכן להחזר הוצאות. אליבא דיהושע, הוא- יהושע, היה אמור לשמש ערב לכך שסדן יממש את ההתחייבויות המוניציפאליות הלגיטימיות כלפי תורג'מן. יהושע מוסיף וטוען, כי משדיבר על תשלומי כסף לתורג'מן, התכוון גם לתשלום הוצאות שנגרמו לתורג'מן במערכת הבחירות. 

גרסתו של יהושע בנקודה זו במשטרה היתה פתלתלה ובלתי אמינה לחלוטין. ככל הנראה, בנה יהושע את גרסת הבטחת סכום הכסף כערבות, על הקלטת שיחתו עם תורג'מן (ת/1ב). בשיחה זו, שנוהלה בדרכם של יהושע ותורג'מן, למפגש עם סדן , בפעם הראשונה, במלון כרמל, נשמע יהושע אומר לתורג'מן: "תגיד לו, הסיכום שלי אם אני חובר כנגד צ'ק של יואל של 200,000 שקל ביטחון" (עמ' 1-2 ל-ת/1ב). גם בשיחות נוספות הציע יהושע לתורג'מן ערבות שלו לגבי התחייבויות סדן.

סביר, שיהושע ביקש לחזק את התחייבויותיו של סדן כלפי תורג'מן, כולל הכספיות, בנכונות מצידו לשמש כערב. אך בין נכונות זו, לבין המסקנה כי כל מגעיו עם תורג'מן בקשר לכסף, נגעו לערבותו ולהוצאות שנגרמו לתורג'מן במערכת הבחירות, אין ולא כלום. גרסתו בנקודה זו, כפי שאפרט להלן, מופרכת על פניה. מסקנתי מבוססת על הנימוקים הבאים:

1. יהושע ניסה להסתיר מהמשטרה את התחייבותו לערבות להתחייבויות סדן. משהושמעה לו ההקלטה (ת/1ב) הנ"ל, הסביר כי אינו מזהה האם מדובר בקולו ומכל מקום אמר "אני לא זוכר אם אמרתי דבר כזה על סמך הקלטת ששמעתי" (ת/32 גיליון 5 ש' 197-198, גיליון 6 ש' 213).

אם אכן התכוון יהושע לערבות תמימה, על התחייבויות מוניציפאליות (לפיתוח שכונת בית אליעזר ולהחזר הוצאות) לא היתה כל סיבה ל"שכחה" שפקדה אותו. סביר שהיה מסביר מייד את מהות הצעתו לתורג'מן. 

2. בחקירותיו במשטרה ניסה יהושע להסתיר את ההתחייבות הכספית שניתנה לתורג'מן. גם לאחר שסיפר על כך שדובר עם תורג'מן על נושא הרהיטים וכיבוי האש, המשיך "שלא לזכור" את נושא ההבטחות הכספיות. גם משהושמעו לו הקלטות מפורשות על הבטחות כספיות לתורג'מן, המשיך להכחיש, לא לזכור או לא לדעת אודות מגעים אלו. ברור, כי לתורג'מן ניתנו הבטחות כספיות בנוכחות יהושע. גם יהושע הבטיח לתורג'מן כי יקבל כסף. הכחשותיו מעידות על תחושת האשם של יהושע והחשש מפני הפללתו (ראו למשל: ת/31 גיליון 10 ש' 260, ת/32 גיליון 5 ש' 163-167 ו-ת/36 גיליון 11 ש' 394-396). 

3. יהושע ניהל מגעים שוטפים עם תורג'מן בנושא הכספי. חלק מהמגעים נוהלו בנוכחות סדן, בלדב וגמליאל. לכל הנוכחים (תורג'מן, סדן, בלדב וגמליאל) היה ברור כי תורג'מן אמור לקבל סכומי כסף (קיימת מחלוקת, כמפורט לעיל ולהלן, לגבי הסיבה להבטחת הכסף). אין זה סביר שדווקא יהושע הוא שסבר, שהמדובר, בין השאר, בערבותו. ודוק, איש מהנאשמים לא העלה גרסה שכזו.

4. עיון בהקלטות המפגשים בהם נכח יהושע, מעלה מפורשות, כי דובר עמו על קבלת סכומי כסף במזומן ובשיקים. הסבריו הנפתלים של יהושע לשיחות אלו, אינם אמינים ואינם הגיוניים. אפרט להלן מספר דוגמאות:

1. בקלטת הוידאו המתעדת מפגש בין תורג'מן ליהושע (ת/1א), יהושע נראה נוטל דף נייר, מקפל אותו ומשלשל אותו לתוך מעטפה ועושה באצבעותיו תנועות של ספירת כסף, תוך דיבור בלחש. גם ממראה עיניים וגם מהקשרה של השיחה עולה, כי מדובר בכסף מזומן שהיה אמור תורג'מן לקבל. הסברו של יהושע לפיו "... אנחנו גם דיברנו אצלי בבית שהוא רוצה שגם ההסכם שלו עם ישראל, הסכם שיתוף פעולה במסגרת הנהלת העיר, כמו שישראל התחיל לרשום אצלנו במנהלת והוא רוצה שזה יהיה במעטפה, אז אמרתי לו, מסכים יהיה בתוך מעטפה, לא אמרתי לו שיהיה כסף, לא דיברתי על כסף..." (עמ' 832, ש' 7-10), אינו אמין ואינו מתיישב עם תנועת ספירת הכסף הנראית בקלטת הוידאו.
2. למקרא תמליל השיחה בין יהושע, בלדב ותורג'מן (ת/1ד) עולה כי, ככל הנראה, יהושע עצמו הוא זה שהיה שותף ל"רעיון" המסווה של דרישת ההוצאות. הוא זה שהציע לתורג'מן "אני אביא לך דו"ח שמאי" ותורג'מן הגיב "לא רוצה" (עמ' 29 לתמליל) והוא זה שניהל עם תורג'מן (בהשתתפות בלדב) שיחה כדלקמן (ת/1ד עמ' 40-41):
"יואל: אתה תבוא תגיד שיואל חכם.

בלדב: נו

יואל: אתה תבוא ותגיד  יואל אמר תמונה נכונה, יואל אמר שמימון השאיר כסף בבחירות

בלדב: יפה, נו

יואל: יואל אומר שהשביתו לו את האוטו ולא קיבלתי כספי ביטוח

תורג'מן: אני אמרתי

יואל: או קיי... דקה בסדר

תורג'מן: נו

יואל: על זה אפשר לעזור... או קיי

בלדב: רגע

תורג'מן: מי יעזור לי אתה תעזור לי?".

3. בקלטת ת/1ז נשמע תורג'מן מספר לגמליאל, בנוכחות יהושע, כי יהושע אמר לו לבקש מסדן 400,000 ₪, מתוך כוונה שסדן ישלם לו 300,000 ₪ (עמ' 45 ל-ת/1ז). בהקלטה נשמע תורג'מן פונה ליהושע ומבקש הסכמתו לנאמר. יהושע אינו מגיב ואינו שולל את דברי תורג'מן. הסברו של יהושע כי לא מצא לנכון להכחיש, כי עשה זאת בעבר במקרים אחרים (ת/37 גיליון 4 ש' 111-113, ש' 118-119, ת/37 גיליון 4 ש' 128-129) אינו הגיוני. כאשר המדובר בציטוט מפי יהושע, הנעשה ע"י תורג'מן, בנוכחות גמליאל וכאשר פונה תורג'מן ליהושע בשאלה האם זה נכון, סביר שאילו היה מדובר בדברים שהם עורבא פרח, היה יהושע כופר בנכונותם. 
הצעת יהושע לתורג'מן, לדרוש סכומים כה גבוהים, היא הוכחה ניצחת שאין המדובר בתשלום עבור הוצאות.

עינינו הרואות, כי יהושע דיבר עם תורג'מן על סכומי כסף גבוהים שיקבל האחרון, ולא רק על ערבות. ניסיונו של יהושע להסביר כי המדובר בתשלום הוצאות לתורג'מן, אינו אמין, שכן מה שהיה ברור לסדן, היה ברור גם לו, כמי שהחל במו"מ עם תורג'מן. יהושע מנסה  להסביר כי תורג'מן אמר שנגרם לו נזק של 100,000 ₪ עד 120,0000 ₪ ולפיכך דובר איתו על תשלומים של "10X10" או "10X12". דא עקא, שאף לא אחד מהמעורבים האחרים שמע על נקיבה בסכומים אלו של נזקים ו/או הוצאות שנגרמו לתורג'מן, ומנגד, כאמור, דיבר תורג'מן על 300,000-400,000 ₪ שידרוש מסדן. 

גמליאל גרס בעדותו, כי הנושא הכספי דובר בהקשר של החזר הוצאות (עמ' 656, ש' 9-19, עמ' 657 ש' 17-19 ועמ' 661 ש' 29-30) וכי, כאמור, כל הדיבורים על כך היו "עבודה בעיניים".

גמליאל נשאל בחקירתו הנגדית, כיצד הוא מחד גורס כי דובר בהחזר הוצאות, ומאידך מהשיחות המוקלטות עלה שדובר במתן כספים שאינם בבחינת "החזר הוצאות" ונשאל כיצד ניתן לגשר על הפער הזה. גמליאל שב וטען כי לא חשב שתורג'מן רציני בדרישותיו בנושא הכסף (עמ' 669, ש' 21) והוא לא נתן מענה לפשר הסתירה הנ"ל.
גם גרסתו של גמליאל בנקודה זו, אינה אמינה. במהלך חקירתו במשטרה שיקר גמליאל, כמפורט לעיל, ווהעלים את ההתחייבות הכספית שניתנה לתורג'מן. לאחר מכן, שמר, כאמור, על זכות השתיקה.

יצוין, כי בחקירתו הנגדית (ע"י ב"כ המאשימה), נשאל גמליאל על דבריו בעדות הראשית, לפיהם לא אמר אמת בחקירותיו במשטרה, על מנת להגן על תורג'מן, והאם אין משמעות הדבר שהוא ניסה להגן על תורג'מן ביודעו שמעשיו אינם חוקיים. גמליאל השיב כי "אתה מערב שני דברים ביחד. אני הייתי בטוח שמש"ס הלשינו עליו שהוא דורש כסף ברצינות כי אני אף פעם לא חשבתי שהוא דורש כסף ברצינות, חשבתי שהוא עובד עלי ואני עובד עליו. אבל צריך להוכיח את זה במשטרה, אז אני לא אמרתי להם את כל האמת במשטרה כדי להגן עליו, שהוא לא  דרש כסף. ובתוך תוכי אני יודע שהוא לא התכוון גם לקבל כסף והוא ידע שהוא לא יקבל אגורה" (עמ' 669, ש' 12-16). 
עוד בחקירתו הנגדית, נאמר לגמליאל שהדבר לא מתיישב עם גרסתו לפיה תורג'מן ביקש החזר הוצאות. גמליאל השיב "הוצאות? ... תקרא לזה איך שאתה רוצה. כשהגיע לזמן הכסף ידעתי שהוא לא רציני בכלל" (עמ' 669, ש' 19-21). בהקשר זה נאמר לגמליאל, אם חשב שדרישותיו של תורג'מן אינן רציניות, וכל רצונו הוא ש"יחזרו" אחריו, מדוע חשב שמדובר במעשה פלילי וגמליאל השיב "כי א' חשבתי שזה באמת בצחוק. שניים אני חשבתי שמישהו הלשין עליו אז יכול להיות שבהלשנה הזאת הלכו ואמרו שהוא באמת דרש כסף. כי אולי אחרים לא חשבו כמוני שזה בצחוק". כן השיב כי לא אמר זאת במשטרה כי "לא ידעתי שאם אני אגיד את זה בצחוק יאמינו לי, לכן אמרתי לא דרש כסף" (עמ' 670, ש' 11-12). 
גרסה זו של גמליאל הנה מופרכת. גם לו הייתי מאמין לו כי  בתחילת חקירותיו סבר כי הוא אכן מגן בהכחשותיו ובשתיקותיו על "חברו" תורג'מן, לא ייתכן שאף בחקירה שנערכה חודשיים לאחר מכן (ב- 30/5/04), עת נגבתה הודעתו השמינית, עדיין סבר כך ולא מצא לנכון ליתן את גרסתו שנטענה בשלב המשפט.

נראה, כי גמליאל ניסה להסתיר את נושא ההתחייבות הכספית, שכן הבין כי בהתחייבות כספית שהיא שוחד עסקינן. כך הוסבר לו מלכתחילה גם ע"י סדן. הסברו כי ניסה להגן על תורג'מן שכן חשש שלא יאמינו לו שמדובר בבקשה שהיא "בצחוק" אינו רציני. תחושת המעשה הפלילי בכל הקשור להבטחה הכספית, עולה אצל גמליאל, גם בשיחתו עם תורג'מן (ת/1ז) עת אמר: "אני לא ארשום את זה [את ההבטחה הכספית בהסכם- א.ש] אפילו אם אני אמות" (ת/1ז עמ' 73) וכך גם משיחה טלפונית מבוקרת (ת/1ח) כאשר תורג'מן מעלה את הנושא הכספי, משיב גמליאל כי אינו רוצה לשוחח על כך בטלפון (עמ' 8).  

גם  גמליאל ידע אפוא, את שידעו שאר הנאשמים, כי תורג'מן דורש אתנן תמורת הצטרפותו לקואליציה.

משקבעתי כי הנאשמים הבטיחו לתורג'מן כסף (ולא הוצאות בחירות), אני פטור מלדון במשמעות הבטחתן של הוצאות למפלגה או ליחיד תמורת הצטרפות לקואליציה.

· חלקו של בלדב בהבטחות לתשלום הכסף

בלדב גרס כי בגיבוש ההבטחה הכספית, היה חלקו מינורי וזניח. נראה, כי טענה זו אינה נכונה. בלדב היה פעיל בכל גיבוש ההסכם עם תורג'מן. אשר להתחייבות הכספית, די לציין את מעורבותו בשיחה האחרונה עם תורג'מן (ת/1י). במהלכה של שיחה זו, בה דובר על הנושא הכספי, הציע בלדב להפקיד את ההסכם אצל הרב ארנברג (עמ' 2) כמו כן, הפציר בגמליאל לעמוד בהתחייבותו כלפי תורג'מן "תעמוד בזה תהיו אמינים אתה מוצא שפתיך תשמור" (עמ' 6). כשהביע תורג'מן ספקות באשר למימוש ההבטחה לתשלומים חודשיים של 10,000 ₪ וחשש מ"תרגיל" הרגיעו בלדב באמירה "ככה זה עובד, נו. עליו אתה יכול לסמוך" (עמ' 31). בהמשך, משהציע תורג'מן לדחות את מועד התשלום והחתימה, השיב בלדב "לא, לא, לא, חברה אל תמשכו איתו שום דבר, תסגרו היום את הסיפור" (עמ' 32) ובהמשך, בפנותו לגמליאל, "תסגרו את זה עוד היום, עכשיו, זאת המילה שלכם, עוד היום תסגרו את זה" (עמ' 33). משטלפן סדן לגמליאל, והודיעו, כמשתמע, על האפשרות לקבל הכסף, התערב בלדב באומרו לגמליאל "עזוב, אל תדבר איתו בטלפון, תביא, תסגור את זה איתו, מתי אתה מקבל את הזה? וזה הכל" (עמ' 34). משנשמע גמליאל אומר לסדן "בסדר? אני סוגר, ביי" הגיב בלדב "שמע, אם... כך יש ת'כסף". תורג'מן הגיב באמירה "...אז בערב אני אקפוץ ל... וניקח..." ואז הפציר בו בלדב "אל תחכה לערב, אל תחכה" והציע כי ייקח הכסף "עוד חצי שעה" (עמ' 34). 

די במפורט לעיל, כדי להצביע על חלקו הממשי של בלדב גם בהבטחה הכספית שניתנה לתורג'מן.

סיכום קביעותי ומסקנותי העובדתיות 
· ההתחייבות הכספית

1. סדן, גמליאל, בלדב ויהושע, הבטיחו לתורג'מן כ- 150,000 ₪, תמורת הצטרפותו לקואליציה. סכום זה לא יועד לכיסוי הוצאותיו של תורג'מן בבחירות. לכל הנאשמים בפרט אישום זה, היתה כוונה לממש ההתחייבות הכספית, ובחלקה, אף בטרם שייחתם ההסכם עם תורג'מן. האחרון היה אמור לקבל חלק מהסכום שהובטח לו ביום בו החלה המשטרה בחקירה הגלויה ועצרה את הנאשמים.  את יתרת הסכום אמור היה תורג'מן לקבל בתשלומים חודשיים.
2. סדן, גמליאל, בלדב ויהושע ניסו להסתיר בחקירתם במשטרה את דבר ההתחייבות הכספית דלעיל. עובדה זו מעידה לא רק על מהימנותם, אלא גם על תחושתם כי המדובר בעסקה בלתי כשירה.
3. כל הנאשמים ידעו כי תורג'מן דורש בעצם אתנן בעד חבירתו לקואליציה. כל הנסיבות מעידות על כך והדברים אף הוסברו להם מפורשות ע"י סדן. 
4. חלקו של בלדב בהתחייבות הכספית, כמו גם ביתר ההתחייבויות לטובת בניו של תורג'מן (למעט ההתחייבות בנושא כיבוי האש), היה מהותי.
· ההתחייביויות שניתנו לתורג'מן עבור בניו (קייטרינג, רהיטים וכיבוי אש)
1. במהלך המשא ומתן על הצטרפותו של תורג'מן לקואליציה, ניתנו לו הבטחות ע"י סדן, בלדב, גמליאל ויהושע, כי בניו יזכו לטובות הנאה שוות כסף. בנו האחד ישובץ, ככל הנראה, כעובד במכבי האש, מבנו השני תרכוש העירייה ומוסדות אחרים הקשורים בה, רהיטים ומבנו השלישי יקנו מזון (קייטרינג). לא הוכח כי בלדב היה מעורב בהבטחה שניתנה לתורג'מן כי אחד מבניו ישובץ בעבודה ככבאי.
2. אני דוחה, כבלתי אמינה, את טענת סדן, כי כלל לא היתה כוונה לממש את אותן הבטחות או כי חשבו שתורג'מן אינו מאמין כי יממשו אותן.
3. לתורג'מן ניתן להבין כי הנאשמים יפעלו למען מימוש ההבטחות וכי מימוש ההבטחות הוא ראלי ואף אם הדבר מותנה במכרזים, סיכויי בניו, לקבל את מבוקשם, הנם גבוהים. 
4. נראה, כי כל ההבטחות לסייע לבניו של תורגמן, ניתנו בעד חבירתו של תורג'מן לקואליציה. הדברים היו כרוכים זה בזה וממהלך המשא ומתן ניתן להסיק זאת מפורשות. 
הבטחות הנאשמים, בדבר סיוע לבניו של תורג'מן, וכן ההבטחה הכספית, ניתנו כמכלול ובמקשה אחת ולצורך הדיון המשפטי אין להפריד ביניהן. ברור אפוא כי לתורג'מן הובטחה טובת הנאה ממשית ומשמעותית שוות כסף, בעד פעולה הקשורה בתפקידו. 

מסקנותי המשפטיות באשר להבטחות שניתנו לתורג'מן 
מסקנותיי העובדתיות דלעיל, מובילות למסקנה המשפטית, כי סדן, גמליאל, יהושע ובלדב, הבטיחו לתורג'מן שוחד, כמפורט לעיל, תמורת חבירתו לקואליציה. 

התפקיד במכבי האש שהובטח לבנו של תורג'מן (ע"י סדן, גמליאל ויהושע), אינו קשור במימוש מצעו המפלגתי של תורג'מן. כל כולו הוא מתן טובת הנאה כספית למשפחת תורג'מן, ע"י סדן, גמליאל ויהושע וטובת הנאה זו, אינה שונה מטובות ההנאה שהובטחו לשני בניו האחרים של תורג'מן. כל שקבעתי משפטית, לגבי המשרה שהובטחה לאנגל וליהושע (בפרט האישום הראשון והשני), נכון גם לגבי המשרה במכבי האש שהובטחה לבנו של תורג'מן.

תוכנן של ההבטחות מעיד על כך שמדובר בהבטחות ששוויון הכספי הוא ניכר ו"גזירת הקופונים" המובטחת היתה לא רק ראלית אלא גם משמעותית. 

כאמור בסעיף 293(5) לחוק העונשין, "אין נפקא מינה בשוחד... אם הנהנה מן השוחד היה הלוקח [תורג'מן] או אדם אחר [בניו]".
ברור שתורג'מן קיבל הבטחה שחלקה עמד בפני מימוש מיידי, לסכום כסף של 150,000 ₪, אם יאות להצטרף לקואליציה. המדובר בטובת הנאה כספית משמעותית, תמורת מעשה הקשור בתפקידו כעובד ציבור.  הבטחה זו מצטרפת לשאר טובות ההנאה שהובטחו לתורג'מן עבור בניו, כמפורט לעיל.

לכל ההבטחות שניתנו לתורג'מן ע"י הנאשמים, יש להתייחס כאל מקשה אחת מוצקה של חבילה הבטחות בעלות ערך כספי רב, שהמכנה המשותף שלהן הוא ההטבה לתורג'מן ובניו בתמורה לחתימתו של תורג'מן על ההסכם והצטרפותו לקואליציה.

סדן, גמליאל, בלדב ויהושע, היו מודעים להתקיימותם של כל אחד מיסודות העבירה ולפיכך עברו את עבירת השוחד המיוחסת להם,  בכל הקשור להבטחה הכספית ולהבטחה הנוגעת לשני בניו של תורג'מן בענין הקייטרינג והרהיטים. סדן, גמליאל ויהושע גם הבטיחו לתורג'מן הבטחה נוספת, שאינה אלא שוחד, בנושא העסקת בנו במכבי אש.

באמרת אגב אציין, כי אף לו הייתי מקבל את עמדת סדן וגמליאל, כי רק ניסו להוליך שולל את תורג'מן וכי לא התכוונו לממש ההתחייבות, לא היה בכך כדי לשנות את מסקנתי בדבר העבירה שעברו והסברי להלן.

עבירת השוחד הוגדרה ע"י המחוקק, ופורשה ע"י הפסיקה בהרחבה. על-פי הפסיקה התקדימית שלהלן, גם הבטחה לטובת הנאה שאין ביכולתו או בכוונתו של המבטיח לממשה, הנה שוחד, בהתקיים שאר יסודות העבירה.

ב-רע"פ 5905/98 אליהו רונן נ' מדינת ישראל פ"ד נג(1), 728 ,בעמ' 738-739 (להלן: "פס"ד רונן") דובר במקרה בו ראובן פנה אל שמעון בהצעה, שלוי ישלם לשמעון כסף תמורת פעולה הקשורה בתפקידו כעובד ציבור, כאשר הכסף המוצע אמור להשתלם מכיסו של לוי ולא מכיסו של ראובן, ובנסיבות בהן ראובן לא נשלח על ידי לוי, אלא פעל על דעת עצמו. שמעון סרב להצעה ונבחנה השאלה, האם ניתן להרשיע את ראובן בעבירה לפי סעיף 294(ב) לחוק העונשין. ביהמ"ש העליון, מפי הש' ט' שטרסברג-כהן, קבע כי:

"תמצית תיזת ההגנה היא, כי אם ה"מציע" אינו יכול ואינו מתכוון לשלם את הכסף מכיסו הוא, והוא מתיימר להציעו בשם שולח שאינו קיים, כי אז - על פי הטענה - לא מתקיים האקטוס ריאוס של העבירה ולא ניתן להרשיעו כ "מציע" שוחד על פי סעיף 294(ב) לחוק...

תיזה זו אינה עולה בקנה אחד עם לשון החוק, עם תכליתו, עם האווירה בהם פועלים דיני השוחד ועם המצבים עמם הם מתמודדים. לפיכך לא זו בלבד שאין זו הפרשנות המתחייבת מסעיפים 294(ב)... לחוק, אלא שאין זו הפרשנות הנכונה והראויה שלהם...".

ובהמשך נאמר שם, כי:

"ניתן ללמוד על התכלית שלשמה נקבעה הצעת שוחד כעבירה פלילית, מן ההסטוריה החקיקתית של עבירה זו. סעיף 5 לחוק עבירות השוחד קדם לסעיף 294 (ב), שעניינו ב"מציע שוחד". בדברי ההסבר להצעת החוק מובא הרציונל של סעיף זה, בכך שהמחוקק ביקש להעניש, לא רק על מעשה השחיתות עצמו, אלא גם על פעולות הכנה המכשירות את מעשה השחיתות. היינו, מטרתו של סעיף 294 (או קודמו 5) הינה להרחיב את תחום האיסור הכרוך בשוחד. מעשה, שהיה נחשב כניסיון או כהכנה לקבל או לתת שוחד, מוגדר בסעיף 294 כעבירה מושלמת של לקיחה או נתינה של שוחד...

...יגעתי ולא מצאתי פסיקה הדנה במציע שוחד בנסיבות כבענייננו. אפנה, אפוא, לפסיקה שדנה בתיווך בשוחד, עבירה לפי סעיף 295 לחוק, ממנה ניתן ללמוד על המציע שוחד. בפסיקה שדנה בסעיף זה... קבע בית המשפט, כי העבירות הקבועות בסעיף זה, אינן אלא מעשי הכנה. כדי למנוע מתן שוחד, הרחיב המחוקק את רשתו ואת תחום פריסתו של החוק הפלילי, וכלל בו מעשים של שחיתות העלולים בסופו של דבר לגרום לשיחודו של עובד ציבור, אפילו לא הגיעו הדברים עד לשכלולם הסופי במתן שוחד... ובמילותיו של שר המשפטים בכנסת ביום 20.11.62, כאשר הציע לקבל את החוק לתיקון דיני העונשין (עבירות שוחד) (תיקון מס' 2), תשכ"ג-1962: 

'ההסכמה לעשות מעשה שיחוד יש בה מן השחיתות אף אם השוחד לא ניתן, ואף אם בשעה שהביע הסכמתו ליתן שוחד, לא התכוון לתת את השוחד. עצם העסקה, בין המתווך לבין האדם שלטובתו הוא מבטיח ליתן את השוחד, היא כניסה לתחום אסור והתקרבות לגבולות מסוכנים מאד. ומוטל עלינו, לדעתי, לעשות סייג וגדר גם לזה' [ד"כ 35 (תשכ"ג) 207]. 

וראו גם: ע"פ 126/61 רזניק נ' היועץ המשפטי לממשלה, פ"ד טז 41-40 ,34; ע "פ 423/72 עבדול רחים חרדון נ' מדינת ישראל, פ"ד כז(1) 388 ,384; וע"פ 196/54 יוסף גרייבר נ' היועץ המשפטי לממשלת ישראל, פ"ד ט 1512 ,1508 ,1501]".

עוד נאמר שם בהקשר זה, כי:

"הפיתוי הנעוץ בהצעת השוחד, הוא שעלול להניע את עובד הציבור לבצע פעולה אסורה ומושחתת. כאשר מובאת בפני עובד הציבור הצעת שוחד, עצם הפיתוי שבצפיה לטובת הנאה, עלולה להשחית את מידותיו ולהניעו לבצע דבר עבירה. מהיבט זה, אין רלבנטיות לשאלה האם המציע מתכוון ומציע לממש את הצעתו בעצמו או שמימושה של ההצעה תלוי בגורם שלישי, ואין נפקא מינה... אם לא קיים שולח כזה".

העולה מן האמור הוא, שתכליתן המרכזית של הוראות עבירות השוחד למיניהן, לרבות אלה הכלולות בסעיפים 294(ב)ו- 295(א), היא, להרחיק עד כמה שניתן את עובד הציבור מן הפיתוי שבקבלת שוחד ואת נותן השוחד הפוטנציאלי מלהעמיד את עובד הציבור בפיתוי זה. המחוקק מיקד מבטו בעובד הציבור, וברצונו להגן עליו, קבע כי אף נסיון להעמידו בפיתוי (הצעה לפי סעיף 294(ב)) ואף מעשה הכנה לקראת פיתוי שכזה (תיווך בשוחד לפי סעיף 295 (א)), יחשבו כעבירה פלילית".

(וראו גם: ע"פ 2126/05, 2843/05 סברי ג'רייס נ' מדינת ישראל שניתן ביום 26/6/06 (טרם פורסם)).

אף שהעובדות בפסה"ד דלעיל שונות מאלו של המקרים הנדונים בענייננו, נראה כי מהאמור לעיל, ברור אפוא, כי המציע שוחד לעובד ציבור עובר עבירה, אף אם לא התכוון לממש את הצעתו, שכן, העמיד את עובד הציבור בפני פיתוי של קבלת שוחד תמורת פעולה הקשורה בתפקידו. 

בנוסף לאמור בפסק הדין התקדימי דלעיל, ניתן להסיק כי אין חובה להוכיח כי היתה כוונה לממש את ההבטחה ליתן שוחד, מההלכה הנוגעת למקבל השוחד, והדברים יובהרו להלן. 

האיסור על קבלת שוחד, חל גם כאשר אין לעובד הציבור מקבל השוחד, כל כוונה לבצע את הפעולה לשמה מוצע לו השוחד. בהקשר זה קובע סעיף 294(ד)(2) לחוק העונשין כהאי לישנא:

"(ד) במשפט על שוחד לא ייזקק בית המשפט לטענה - 

...

(2) שהלוקח לא עשה או אף לא התכוון... לעשות את הפעולה".

פרופ' מ. קרמניצר במאמרו "עד היכן תתרחב עבירת השוחד" עלי משפט 2 (2000) 369, בעמ' 376 סבר כי הסיבה לכך היא, "שהעדר כוונה בעת הפעולה אינו שולל אפשרות של שינוי גישה ופיתוח כוונה בשלב מאוחר יותר" וכן, יש בהוראה זו כדי לפתור את הקושי הכרוך בהוכחת כוונה בעבירה הנעשית בין שניים "לפעמים מתוך "הבנה" וללא הרבה מילים, כאשר לשניהם יש אינטרס להסתיר אותה. גישת המחוקק היא להקל על הוכחת העבירה, בשים לב לנדירות המקרים שבהם היא מגיעה בכלל לחקירה ולקשיי ההוכחה לגבי עסקה דו צדדית הנעשית בצנעה, כדי למנוע התחמקות בטענות מטענות שונות" (שם).

אין ספק כי הרציונאליים המובאים ע"י פרופ' קרמניצר, העומדים בבסיסה של הרחבת יריעת השוחד ע"י חקיקה, חלים גם במקרה שבו מבטיח השוחד לא מתכוון לממש הבטחה.

בנוסף, ניתן להשקיף על האמור מנקודת מבט נוספת, של תקינות ההליך המינהלי בפועל, ומכך להשליך על ענייננו והדברים יובהרו להלן. 

בעוד שבסיטואציה בה ללוקח השוחד אין כל כוונה לפעול בתמורה למתן השוחד, הרי שמדובר ברמאות "בלבד" של מקבל השוחד כלפי נותן השוחד, שעשויה אמנם לערער את אמינותו של עובד הציבור בעיני נותן השוחד, אך אין חשש לפגיעה ממשית בטוהר ובתקינות ההליך הציבורי, הרי שבמצב ההפוך, קרי, כאשר לנותן השוחד אין כוונה אמיתית ליתן השוחד לעובד הציבור, יש חשש שעובד הציבור יסבור כי מדובר בהבטחה אמיתית ועל כן יפעל בתמורה להבטחה שקיבל ואין חולק, כי במקרה זה החשש לפגיעה בתקינות ההליך הציבורי הנו רב יותר. 

ודוק, במקרה שבפנינו שני הצדדים היו עובדי ציבור, ומשכך, כל אחד מהם הבטיח ליתן וקיבל הבטחה לקבל טובת הנאה מן הצד השני. לפיכך, הרציונאליים המפורטים לעיל, חלים, ביתר שאת, אף על ענייננו.

ברור מהנסיבות המתוארות לעיל, כי הנאשמים נתנו לתורג'מן תחושה כי יממשו כל הבטחותיהם הנ"ל. הכסף ישולם, ושאר ההבטחות, אף אם הן טעונות מכרז, ימומשו.

המדובר בהבטחות מפורשות ומוגדרות, שהנאשמים עמלו קשות לשוות להן אופי רציני ולשכנע את תורג'מן כי בכוונתם לממשן. 

נראה אפוא, כי הנאשמים- סדן, בלדב גמליאל ויהושע, עברו את עבירת השוחד המיוחסת להם בפרט האישום השלישי, למעט המיוחס לבלדב בנושא כיבוי האש.

אי פרסום הסכמים - התייחסות עובדתית ומשפטית

הנאשמים בפרט האישום הראשון ובפרט האישום השני, מואשמים גם בעבירה של אי פרסום הסכמים לפי סעיף 45א + 93(5) לחוק לחוק הרשויות המקומיות (בחירות), התשכ"ה – 1965 (להלן: "חוק הרשויות המקומיות").

סעיף 45א. לחוק הרשויות המקומיות קובע כהאי לישנא:

"45א.
(א)
נעשה הסכם בכתב בין סיעות, בין חברי מועצה מסיעות שונות או בין חבר מועצה לבין סיעה, בקשר לאחד מאלה:
(1)
בחירת ראש רשות מקומית;
(2)
הרכבה הסיעתי של מועצת רשות מקומית;
(3)
צירוף חברי מועצה אחרי כינון המועצה;
(4)
מינוי סגן ראש המועצה,
ימסרו הצדדים את נוסחו המלא למזכיר הרשות המקומית, תוך שלושה ימים מיום החתימה ולא יאוחר מ-48 שעות לפני יום הבחירות, הצגת המועצה או הצבעת הדחה של חבר מועצה או של ראש רשות, לפי הענין, והמזכיר ימסור את הנוסח האמור לחברי המועצה תוך 24 שעות מהמועד שבו נמסר לו ההסכם.
(ב)
במנין הימים והשעות האמורים בסעיף קטן (א), לא יבואו בחשבון ימי מנוחה או שבתון על פי חיקוק".
לית מאן דפליג, כי ההסכמים עם אנגל ויהושע לא הופקדו אצל מזכיר הרשות המקומית ולא הובאו לידיעת חברי המועצה. נהפוך הוא, ההסכמים הוסתרו, כאמור, מעיני כל, נחתמו בעותק אחד והופקדו אצל הרב ארנברג.

סדן הודה בסיכומיו בכך שעבר העבירה הנדונה לגבי ההסכמים עם אנגל ויהושע, אך מטעמם של שאר הנאשמים, נטענו בפני טענות משפטיות שונות אליהן אתייחס להלן.

1. הטענה כי חובת הפרסום חלה רק על הסכם שנחתם לפני הבחירות. בהקשר זה נטען בפניי, כי חוק הרשויות המקומיות חולש רק על היבטים הקשורים למה שקדם לבחירות. משנסתיימה ספירת הקולות ונקבע כי הבחירות נעשו כדין ואין עליהן עוד עוררין, מסתיימת בעצם מטרתו החקיקתית של החוק. הדבר עולה, כך נטען, גם מדברי ההסבר בהצעת חוק, לפיהם מטרת החוק לאפשר למצביעים שיקול דעת, בידיעה מהם ההסכמים שנחתמו לפני הבחירות. כמו כן נטען בפניי, כי משרצה המחוקק לקבוע חובת פרסום של הסכמים שנחתמו לאחר הבחירות, עשה זאת מפורשות (בסעיף 1(א) לחוק הממשלה, התשס"א – 2001 (להלן: "חוק הממשלה") שאימץ את שחוקק בסעיפים 17 ו- 18 לחוק יסוד: הממשלה, בעת שאלו בוטלו).

אילו רצה המחוקק לאמץ גישה זהה לגבי הסכמים ברשויות המקומיות, הרי שהיה מעתיק את סעיפים 17 ו- 18 דלעיל לחוק הרשויות המקומיות.

עוד נטען בפניי, כי אף אם סעיף 45א משתמע לשתי פנים, אזי יש לאמץ, מכוחו של סעיף 34כא לחוק העונשין, את הפירוש המקל עם הנאשמים. 

2. לחילופין נטען בפניי, כי הנאשמים לא היו מודעים לחובת פרסום ההסכמים וכי נהגו בהתאם למקובל, אף ע"י מזכיר העירייה, שאף הוא לא נהג בהתאם לחוק ולפיכך, הטעות במקרה זה, היתה בלתי נמנעת. 
3. עוד נטען, כי בלדב כלל לא נחקר במשטרה אודות עבירה זו ולפיכך, אין ניתן להרשיעו בגינה.
4. כמו כן נטען, כי בלדב לא היה כלל צד להסכמים עם אנגל ולפיכך אין חלה עליו חובת פרסום ההסכם. 
דין הטענות המשפטיות של הנאשמים (2-5) להידחות, וזאת מהטעמים הבאים:

1. לשונו של סעיף 45א ברורה ואינה משתמעת לשתי פנים. הסעיף עוסק, בין השאר, בהסכם על "צירוף חברי מועצה אחרי כינון מועצה" ובהסכם על "מינוי סגן ראש מועצה". מן המפורסמות היא, שככלל, נעשים הסכמים מעין אלו לאחר הבחירות למועצה ולפיכך ברי כי המחוקק התכוון לחובת פרסום גם של הסכמים הנערכים לאחר הבחירות. 
2. יתר על כן, כאמור בסיפא לסעיף 45א הנ"ל, יש למסור את נוסח ההסכם למזכיר הרשות המקומית, "לא יאוחר מ-48 שעות לפני יום הבחירות, הצגת המועצה או הצבעת הדחה של חבר מועצה או של ראש רשות, לפי הענין...". 
הסיפא של הסעיף אינה מותירה מקום לספקות וברור שעניינו של הסעיף הוא הסכם, בעניינים הנקובים בסעיף, בין שנחתם לפני הבחירות ובין שנחתם לאחריהן. 
3. חוק הרשויות המקומיות עוסק גם בנושאים שיש להם השלכה על כינון המועצה והם נערכים לאחר הבחירות (ראו למשל סעיף 70 לחוק). החוק קובע גם עבירה על מעשים שנעשו לאחר הבחירות (ראו סעיף 88(5) לחוק, המעניש, בין השאר, מי שמפטר או מאיים לפטר מעבודתו אדם, בשל הצבעתו בבחירות). סעיף 45א, אינו איפוא חריג "בנופו" של החוק והוא משתלב בו.
4. המטרה התחיקתית של סעיף 45א היא לאפשר לציבור לפקח על נבחריו בעת שהללו מנסחים את הסכמיהם. דרישת הפרסום היא המאפשרת לציבור לוודא כי נבחריו - עובדי הציבור - אכן מנסחים את הסכמיהם בהתאם לאמות המידה הנדרשות מנבחרי ציבור. לעניין זה אין הבדל בין הסכם שנחתם לפני הבחירות לבין הסכם שנחתם לאחריהן (וראו בג"צ 1601/90 עו"ד משולם שליט נ' ח"כ שמעון פרס ואח', פ"ד מד(3) 353 להלן: "בג"צ שליט"). 

חשוב גם שחברי המועצה, בטרם יגבשו עמדתם לגבי הצבעותיהם, יהיו מודעים להסכמים שנחתמו ע"י ראשי סיעותיהם וחברי מועצה אחרים.
חובת הפרסום משפיעה גם על תוכנו של ההסכם, שכן נבחרי הציבור ירתעו מלהסכים הסכמות בלתי ראויות, שלא לדבר על הסכמות בלתי חוקיות. 

לא בכדי קבע אפוא ביהמ"ש העליון בבג"צ שליט, עוד בטרם נקבע הנושא בחקיקה, כי על המפלגות לפרסם הסכם שנחתם לאחר הבחירות, לקראת כינונה של ממשלה והמליץ למחוקק ליתן דעתו לנושא בחקיקה. 

המחוקק אכן תיקן את חוק הרשויות המקומיות בשנת תשנ"ה, וחזקה עליו שפעל בהתאם לעקרונות שהותוו בבג"צ שליט.
5. בניגוד לטענה שהושמעה בפניי בדבר ההבדל בין סעיף 1(א) לחוק הממשלה, לבין סעיף 45א נשוא דיוננו, נראה כי אין כלל הבדל בין הסעיפים, שכן סעיף 1(א) העתיק את סעיפים 17 ו- 18 מתוך חוק יסוד: הממשלה ובדברי ההסבר להצעת סעיף 45א לחוק הרשויות המקומיות, נאמר מפורשות כי "הצעת חוק זו, היא למעשה העתק (בשינויים המחויבים) של סעיפים 17 ו- 18 של חוק יסוד: הממשלה ואותו הגיון שהביא לחקיקת סעיפים אלה במישור הממשלתי, קיים גם במישור המוניציפלי" (ה"ח 2326, עמ' 126).
עינינו הרואות, כי המחוקק אכן התכוון לחובה דומה במישור הממשלתי והמוניציפלי, שכן אותו הגיון חל בשני המקרים. בשני המקרים אין לאבחן בין חובת פרסום ההסכמים לפני הבחירות לבין החובה לפרסמם לאחר הבחירות.

6. לעניין האחריות הפלילית, אין נפקה מינה אם הנאשמים דימו שאי הפרסום של ההסכמים אינו אסור, או אם אחרים, לרבות יודעי דבר, נהגו כמותם. בנסיבות העניין, אין לומר כי "הטעות היתה בלתי נמנעת באורח סביר" (סעיף 34יט לחוק העונשין). חזקה על נבחרי ציבור שהיתה להם דרך קלה לבדוק הסוגיה ואפשר שהיה להם נוח שלא לבודקה.
7. טענתו של בלדב, כי כלל לא נחקר במשטרה אודות עבירה זו ולכן לא היה מקום להאשימו בגינה ולהרשיעו, אף היא דינה להידחות.
אכן, ככלל, יש ליתן לנאשם הזדמנות להגיב במשטרה על חשדות המועלים כנגדו. במקרה זה ברור כי הנאשם שמר, החל משלב מסויים בחקירתו, על זכות השתיקה ולפיכך, אף אילו ניתנה לו ההזדמנות להגיב, מן הסתם לא היה מגיב. לבלדב ניתנה כמובן הזדמנות להתגונן מפני המיוחס לו בביהמ"ש ולא נגרם לו כל עיוות דין בכך שהחוקרים לא הספיקו לחוקרו אודות אי פרסום ההסכם.

8. גם דין טענתו של בלדב כי לא היה צד להסכם עם אנגל, ולפיכך לא היתה מוטלת עליו חובת הפרסום, דינה להידחות. כפי קבעתי לעיל, חתם בלדב במתכוון על שני נוסחי הסכם. החתימה על שני הניסוחים (הגלוי והחסוי) נועדה להסתיר מעין כל את קיומו של ההסכם החסוי, שנחתם בעותק אחד והופקד אצל הרב ארנברג. בלדב היה אפוא שותף להחלטת הצדדים להסכם להסתירו, ואף תרם את חלקו למימוש ההחלטה. בכך פעל עם הצדדים להסכם, בצוותא חדא, להסתירו ועבר העבירה המיוחסת לו.
מן הדין אפוא להרשיע את הנאשמים – סדן (2 עבירות), אנגל, בלדב ויהושע, בעבירה של אי פרסום הסכמים לפי סעיף 45א + 93(5) לחוק הרשויות המקומיות + סעיף 29 לחוק העונשין.

סוף דבר

אני מרשיע אפוא את הנאשמים בעבירות כמפורט להלן:

1. סדן- 3 עבירות של מתן שוחד, לפי סעיף 291 + סעיף 29 לחוק העונשין, התשל"ז- 1977 . מפרט האישום הראשון, תישמט לעניין ההרשעה, העובדה המייחסת לסדן מרמה כלפי התורמים לסיעתו של אנגל (סעיף 10 לחלק א' שבכתב האישום). בנוסף מורשע סדן ב- 2 עבירות של אי פרסות הסכמים לפי סעיף 45א + 93(5) לחוק הרשויות המקומיות (בחירות), התשכ"ה – 1965. 
2. בלדב- 2 עבירות של מתן שוחד לפי סעיף סעיף 291 + סעיף 29 לחוק העונשין, התשל"ז- 1977, למעט ההבטחה לקבלת בנו של תורג'מן לתפקיד בכיבוי אש, כנטען בפרט האישום השלישי. בנוסף מורשע בלדב בעבירה אחת של אי פרסום הסכמים, לפי סעיף 45א + 93(5) לחוק הרשויות המקומיות (בחירות), התשכ"ה – 1965. באשר לפרט האישום הראשון, תישמט מההרשעה העובדה שנטענה כי בלדב סייע לאנגל ליטול הלוואה בתנאים נוחים (חלק א', סעיף 9 לכתב האישום).
3. גמליאל- עבירה אחת של מתן שוחד לפי סעיף סעיף 291 + סעיף 29 לחוק העונשין, התשל"ז- 1977.
4. אנגל-  עבירה אחת של לקיחת שוחד לפי סעיף 290 לחוק העונשין, התשל"ז- 1977.
5. יהושע- עבירה אחת של לקיחת שוחד, לפי סעיף 290 לחוק העונשין, התשל"ז- 1977, עבירה אחת של מתן שוחד, לפי סעיף סעיף 291 + סעיף 29 לחוק העונשין, התשל"ז- 1977 ועבירה אחת של אי פרסום הסכמים, לפי סעיף 45א + 93(5) לחוק הרשויות המקומיות (בחירות), התשכ"ה – 1965.
לא אוכל לסיים הכרעת הדין מבלי לשבח את ב"כ הצדדים, על העבודה הרבה, המאומצת והמלומדת שהשקיעו בתיק מסובך זה. בכל מהלך הדיון שמרו ב"כ הצדדים על רוח טובה, חברית ועניינית, שסייעה בקידום המשפט ובסיומו- בתקופה קצרה יחסית. 

ניתנה היום כ"ט באב, תשס"ו (23 באוגוסט 2006) במעמד הצדדים.

_____________

אילן שיף, שופט

